
			Ook deur Bets Smith

			Romanza

			Engel sonder vlerke

			’n Hand vol sterre

			Deel I

		

	
		
			Outeursnota

			Die gebeure speel af in 1999. Die datum van die maansverduistering is fiktief, ook die kalenderdae. Ek het die 1997-kalender gevolg omdat die volmane en ekwinokse beter in die konteks pas. Die eerste volle maansverduistering van die nuwe millennium wat in Suid-Afrika gesien kon word, was op 16 Junie 2011.

			Die name van geboue, die ligging daarvan en argitektoniese eienaardighede is fiktief. 

			Die gebruik van die internet en selfone is nie noodwendig in tydsverband akkuraat nie.

			

		

	
		
			Proloog

			Donderdag 1 Mei 1999

			Die mis walm in spirale om sy skouers, raak met spookvingers aan hom en streel oor sy gesig waar hy gehurk sit. Met sy oë op die meisie voor hom, soek sy hande na dit wat aan hom gevat het en hy voel die klammigheid op sy hare, op sy voorkop, op sy wange. Hy ruik aan die vog wat op sy vel agterbly, trek met sy klam voorvinger die buitelyn van haar onderlip na. Dit laat ’n blink spoor, asof sy pas oor haar lip gelek het. 

			Hy asem hortend in, dwing sy oë om ander detail raak te sien: die katoenrok wat om haar vroulikheid vou, die donkerbruin hare wat die gesig omraam, die oë wat hom volg. Hy buk en vee met sy kneukel ’n traan af wat uit haar ooghoek lek.

			Die oorgang het begin: Haar irisse verdof. Hy bly gehurk sit om haar ooglede oor die glasigheid toe te druk. As hy sy oë toemaak en die bekende wysie neurie, sal hy die oorgang kan meemaak. 

			Toe hy uiteindelik opstaan, lyk dit asof sy slaap: die gesigsuitdrukking half verbaas, die vol lippe klam, die mond effens oop, asof sy haar asem intrek. Hy luister vir die snakgeluid en ril by voorbaat ...

			By haar voete gaan hy staan om seker te maak alles is soos dit moet wees: hande by die polse gekruis, haar vingers wat ontspanne oor haar bors oopval met die vingerpunte op die gerf akkerblare, die kop van die klerespeld, kunstig versier, wat uitsteek presies waar die polse kruis.

			Hy sug tevrede. Net reg.

			Sy oog dwaal verder. Haar plathakleersandale is stowwerig ná die rondomtaliedans daarvan deur die droë akkerblare, haar roksoom ongelyk. Hy herrangskik die soom oor die gekruiste enkels.

			Sy was lig soos ’n veer in sy arms, asof sy nie ’n spoor kon trap nie. Hy glimlag en neurie verder. Vinnig, al hoe vinniger, tot sy laggend teen hom geval het. Die verbasing toe sy besef sy kan nie inasem nie, nie meer praat of lag, dans of loop nie. Hy moes haar dra tot hier.

			Hy hurk by die klipsirkel met die miniatuurvreugdevuur wat hy vroeër met droë fynhout en dennebolle gepak het. Sy aansteker laat die bolle dadelik vlamvat. Die takkies volg traer en glim ’n oogknip lank op die kronkels van die ketting met sy sierkruis. Háár sierkruis wat deel gaan word van die vreugdevuur. ’n Takkie skuif sodat die vlam deur en oor die kruis lek en die bypassende oorkrabbertjies insluk.

			Die vlamme lek gulsiger aan die hout en die lig gooi skaduwees oor haar stil gesig tot dit weer lewe kry. Werklik ’n suiweringsvuur, dink hy tevrede. ’n Vreugdevuur in die kleine hier langs haar liggaam. Háár vreugdevuur. Om haar oorgang te vier. Hy onthou hoe haar pupille gerek het toe hy die sierspeld onder haar ribbes insteek en die punt sy teiken tref. Hy bly gehurk tussen haar en die vuur sit en wonder hoe dit voel wanneer die punt van die speldskag in die hartspier ingaan. Het sy besef haar oorgang is naby? Het sy die vreugde soos ’n fisieke speldeprik gevoel? Of net intense opwinding?

			Terwyl die lirieke in sy kop weerklink, neurie hy en wieg hy ritmies saam, sy arms om sy bene gevou:

			... let me tell you that I love you,

			That I think about you all the time

			Caledonia you’re calling me

			And now I’m going home ...

			Caledonia’s been everything

			I’ve ever had.

			Die flikkerende gloed gooi skaduwees oor die sandgrond. Hy laat sy verbeelding toe om die mistieke pad te loop en lag ingenome: Die skaduwees bring lewe en beweging, maak die toneel werklik, laat die verlede die hede insluk, laat verbeelding en herinneringe en werklikheid een word. Hy sit weer soos daardie eerste keer in die middel van die reusesirkel terwyl die skadu’s van die eeue oue kolosse majestueus bokant hom uittroon, om hom vou, deel van hom word. Sien weer die dansende skaduwees asof ’n wese uit ’n vergange era in haar grofgeweefde kleed, toegespeld met die brons sierspeld, op maat van die ou ritme om die vreugdevuur dans.

			Die skaduwees het heeltemal verdwyn toe hy weer van die hede bewus word. Net hier en daar wink ’n kooltjie van die vreugdevuur.

			Toe hy regop kom, flits die lig van ’n straatlamp deur die mis en val op die toneel aan sy voete. Sy lyk gelukkig, asof sy enige oomblik gaan opstaan en weer begin dans. Lig flikker op die brons kop van die klerespeld; dit lyk asof sy asemhaal. As dit nie was vir die bloedvlekkie waar die speldskag deur die materiaal tot in haar vel steek nie, het selfs hy geglo sy leef nog. 

		

	
		
			Een

			Vrydag 2 Mei

			Kaptein Henk Vos trek sy baadjiepante teenmekaar en knoop dit toe. Dis koud in die staatslykshuis. Hy ignoreer Pieter Taljaardt se gemor.

			“A, Henk. Ek het gewonder wanneer jy gaan opdaag.” Die gryskopstaatspatoloog loop voor hulle uit na die ondersoektafel en trek die laken weg. 

			Die meisie voor hulle lyk of sy slaap.

			“Jy is vinnig klaar met hierdie een, Dok.” Henk frons. Die toneel lyk verkeerd. So ’n jong vrou hoort nie op die ondersoektafel nie, en die y-vormige snit wat haar bolyf ontsier, hoort nog minder op die volmaakte liggaam.

			“Nie heeltemal klaar nie, sy moet nog toegemaak word. Maar ja, ek is darem al so ver.” Die patoloog trek sy skouers op. “Al is ek agter met my werk, moes ek hierdie een inpas want die regte mense soek antwoorde. En ek moet erken die raaisel van hierdie moorde fassineer my.”

			“Hoe so?” Henk weet dis genoeg aanmoediging. Die gryskop praat graag oor die leidrade.

			“Die vorige drie slagoffers het my laat vermoed ons moordenaar ken die menslike anatomie en hierdie een bevestig dit.” Hy wink Henk en Pieter nog nader.

			Henk skud sy kop verwonderd oor die ouer man se entoesiasme. Die patoloog sien blykbaar nie die ironie daarvan dat die meisieliggaam op die blad feitlik ongeskonde was totdat hy met sy werk begin het nie.

			Die patoloog trek chirurgiese handskoene aan en vou die y-vormige wond oop om die ingewande bloot te lê. ’n Spiertjie in Henk se wang spring en hy sien Pieter oorkant hom verbleek. Henk gee hom ’n waarskuwende kyk. 

			“Die voorwerp is hier onder die sternum – borsbeen vir julle – opwaarts ingedruk tot in die hart.” Hy draai om en vat die sierspeld wat op die tafel agter hom lê. “Dis nie besonder dik of lank nie. Tussen drie en vier millimeter in omtrek, maar net mooi lank genoeg om van hier af tot in die hart te steek, kompleet asof dit spesiaal hiervoor ontwerp is.” Hy hou die speld bokant die wond om te wys hoe die ribbes vermy is.

			“Dit lyk dan asof dit nie tot in die hart gekom het nie.” Pieter het uiteindelik sy spraak teruggekry.

			“O ja, dit het.” Die patoloog wys na ’n skeur in die hartsak, toe na die snit wat hy dwarsoor die middel van die hartsak en hart gemaak het. “Dis deur die mediastinum gedruk ... hier ... tot in die linkerventrikel. En weer uitgetrek. Dis hoe ek dit gekry het toe ek haar oopmaak.” Hy wys waar die punt van die speld gelê het. “Oënskynlik skadeloos in die borsholte.”

			Henk weet die man is deeglik; hy neem normaalweg van elke stap foto’s en sorg dat hy nie moontlike vingerafdrukke van die moordwapen afvee of sy eie daarop laat nie.

			“Daai gaatjie lyk vir my ’n bietjie klein om dodelik te wees.” Pieter leun nader.

			“Soos alle spiere trek die hartspier saam as daar iets ingesteek word. Julle weet teen dié tyd dis die liggaam se verdedigingsmeganisme teen bloedverlies; dis ook hoekom jy nie ’n mes uit ’n wond moet trek nie,” verduidelik die patoloog. “As dit bly waar dit is, kan dit die slagoffer se lewe red. Dis natuurlik baie pynlik as ’n voorwerp in die hart ingesteek word, maar dit lei nie noodwendig tot onmiddellike hartstilstand nie. In hierdie geval het die slagoffer haar doodgebloei.”

			“Deur hierdie klein gaatjie?” vra Pieter ongelowig.

			“Einste.” Die patoloog knik en buk weer nader. “Jou moordenaar weet wat hy doen. ’n Wond in die linkerventrikel veroorsaak dat die hart die liggaam begin leegpomp. Julle kan nie nou sien hoe dit gelyk het nie, want ek moes die bloed en ander vloeistowwe uit die buikholte spoel voor ek met die ondersoek kon begin. Maar kyk hier op die foto’s. Wanneer die hartsak volgebloei het, is daar te veel drukking op die hart en kan dit nie meer effektief funksioneer nie. Hoe lank dit duur, kan ek jou nie sê nie. Maar die slagoffer beleef waarskynlik in daardie ruk die vreeslikste pyn en benoudheid. Al bloei sy nie uit nie, word bloed uit sirkulasie onttrek, kry die organe nie meer genoeg suurstof nie en hou dit later op werk en sterf.”

			Henk ril en probeer sy afgryse wegsteek. Hy sukkel om die menswees en identiteit van die slagoffer op die agtergrond te skuif. Wat gaan intussen deur die sterwende se gedagtes? “Sneaky blikskottel.” 

			“Ja, daar was net ’n bietjie bloed op haar rok waar die moordwapen ingedruk is, tog het sy haar doodgebloei.”

			Henk probeer afstand kry deur te fokus op al die faktore wat die dood kon beïnvloed. “Kan fiksheid ’n rol speel in hoe lank dit neem voor sy sterf?” 

			“Omdat ’n fikse persoon se hart stadiger klop? Nie werklik nie, want ’n fikse mens se hart pomp ook sterker.”

			“Temperatuur?” vra Henk. 

			Die patoloog skud sy kop. “Baie lae temperature vertraag wel metabolisme en sirkulasie, sodat die liggaam op die lang duur minder suurstof nodig het om te oorleef, maar in hierdie geval was die tyd te min. Die slagoffer verloor naderhand haar bewussyn weens óf bloedverlies óf pyn.”

			“En as hy die naald in enige ander deel van die hart steek, wat gebeur dan?” vra Pieter.

			“Min of meer dieselfde.” Die patoloog frons. “Dit sal miskien ’n bietjie langer duur. Maar hy het nog nie een keer sy teiken gemis nie. Hy is baie sekuur, al is dit seker nie die maklikste ding om hierdie pen deur die vel tot in die hart te kry nie.”

			Henk vat nadenkend aan sy oor. “Dis wat my dronkslaan. Vir hom om so akkuraat te wees, moet die slagoffers stilstaan. Hoekom baklei hulle nie terug nie? Die vroue sal sekerlik probeer wegkom of weerstand bied sodra hulle besef wat die man beplan of wat hy reeds doen. En as dit so seer is, moet sy die pen probeer uittrek. Kon jy enigiets onder haar naels kry? Stukkies vel? Bloed? Materiaalvesels?”

			“Niks. Miskien het die moordenaar ná die tyd haar naels skoongekrap.” Die patoloog wys vir hulle die skoon vingernaels. “Miskien het sy nie terugbaklei nie omdat sy nie kon nie.”

			Henk leun nader. “Sê jy vir ons sy was verdoof, Dok? Het jy iets in hierdie een se bloed gekry?”

			Die patoloog skud sy kop spytig. “Ek het ook gewonder oor hulle gebrek aan weerstand, toe doen ek weer bloedtoetse en ontleed die maaginhoud om te sien of hy haar iets gegee het om te drink. Niks. Geen oorblyfsels van dwelms in die maag nie, geen vreemde afvalprodukte in die bloed wat ’n aanduiding kan gee dat ’n dwelm ingespuit en geabsorbeer is nie, nie eens spuitmerke wat ek kon sien nie. Maar dit beteken nie daar is nie wel iets nie.”

			“Wat bedoel jy, Dok?” vra hy en Pieter gelyktydig.

			“Wel, sekere middels word vinnig deur die liggaamsensieme afgebreek. Voor die dood intree, is alle tekens weg want afvalstowwe daarvan kan ook spoorelemente wees wat van nature in die menslike liggaam voorkom. Insulien sal byvoorbeeld iemand se bloedsuiker skerp laat val sodat hy sy bewussyn verloor, maar die oordosis word vinnig afgebreek en alle mense het insulien in die bloed. Soos jy gesê het: sneaky blikskottel.”

			“Kan dit iets soos Roofies wees?” vra Pieter.

			“Nee, Rohypnol verlam mens nie. Dié ou gebruik dalk eerder ’n spierverslapper. Of iets wat werk soos ’n korttermynnarkose. Scoline of Sux het byvoorbeeld so ’n korttermynuitwerking.” Die patoloog lyk nadenkend. “Ek sal haar bloed nagaan vir cholien en suksiensuur, ’n spoorelement van suxamethoniumchloried, maar ek’s bevrees dit bewys niks. Albei kom van nature in menslike bloed voor.”

			“Ek dag Scoline is truth serum,” mompel Pieter.

			“Dis Sodium Pentothal,” sê die patoloog. “Die aanvaller kan dit ook gebruik want dis oplosbaar in water en onderdruk jou sentrale senuweestelsel. Ek het nie spore daarvan in die maag gekry nie, maar sal kontroleer in haar bloed. Maar Sux is eintlik ideaal.”

			Henk frons. “As sy daarmee verdoof is, hoe lank vanaf toediening tot die verlamming padgee?” 

			“Moeilik om te sê. Dit sal van persoon tot persoon verskil. Hy kon dit nie binneaars gegee het nie want hier is geen spuitmerke nie. Reken dus op twee tot drie minute voor algehele verlamming, ongeveer vyf minute voor sy weer kan asemhaal. Maar suurstofgebrek sal verhoed dat sy haar arms en bene dadelik ná dit uitgedien is, sal kan gebruik. Totale tyd wat dit effektief is? Enigiets tussen sewe en tien minute, afhangende van die slagoffer se liggaam. As sy allergies is daarvoor, gaan sy beslis sterf maar nie een van die slagoffers was tot dusver allergies vir wat ook al die moordenaar gebruik het nie.” 

			“En dit sal iemand met heelwat krag verg om so ’n verdoofde slagoffer te hanteer, al is sy hoe skraal, nie waar nie?” vra Henk. Die patoloog knik. “Dis hoekom jy so seker, of feitlik seker, is die moordenaar is ’n man, Dok?”

			“Nege en negentig komma nege nege persent seker,” bevestig die patoloog.

			“Enige ander leidrade wat ons kan gebruik om hom te identifiseer? Vesels aan hierdie slagoffer se klere? Iets op die terrein?” vra Henk hoopvol.

			“Die vesels aan haar klere help nie veel as ons niks het om dit mee te vergelyk nie. En op die moordtoneel is daar niks anders wat ek kan gebruik nie. Daar is ook nie vingerafdrukke op die moordwapen nie. Wat ek jou wel kan sê, is dat die moordenaar harteloos is,” beweer die patoloog.

			“Dit vermoed ons lankal, want om só te moor, kan jy nie ’n hart hê nie. Of het jy hierdie keer iets anders gekry wat dit bewys?” vra Henk.

			“Ja, kyk ’n bietjie hier.” Hy buk nader aan die meisie se ooghoek en wys na ’n fyn wit strepie wat van die ooghoek af na die haarlyn strek. “Ek het dit spesiaal nie afgewas nie sodat ek jou kan wys. Dis sout. Of liewer, oorblyfsels van trane. Vir die soutspoortjies om so duidelik op een plek droog te word, moes sy stil gelê het in die posisie waarin julle haar gekry het. Ek dink sy het heeltyd vir hom gekyk terwyl die lewe uit haar padgee. Die trane was sekerlik van pyn, miskien ook van vrees. Maar hy het die trane net hier aan die een kant afgevee en haar tog daar gelos om te sterf. Hy’t selfs haar liggaam gerangskik terwyl sy nog geleef het.” Hy skud sy kop in ongeloof. “Totaal harteloos.”

			Terwyl hulle terugloop motor toe is Henk skaars bewus daarvan dat Pieter se verligting om uit die lykshuis te wees soos gewoonlik in ’n onophoudelike stroom woorde uitborrel. Die patoloog se laaste woorde – van die hele oggend se brokkies die ontstellendste – spook by hom. Hy kan hom indink hoe die meisie se oë die moordenaar moes gesmeek het om haar te help. Of te laat gaan.

			“Ons gaan hom vang, pel,” onderbreek hy Pieter se monoloog. “Voor hy nog ’n moord pleeg.”

			“Proaktiewe optrede.” Pieter knik entoesiasties. “Niks meer stilsit in kantore nie. Kom ons gaan kyk sommer nou weer na die lot by die kunsmark waar hulle daai fancy spelde maak. Miskien onthou iemand iets, of dalk het die skuldige vergeet wat sy alibi was.”

			Henk knik. “Nie ’n slegte idee nie.” Pieter raak ’n al hoe beter spanmaat. Hy werk normaalweg alleen in ’n moordondersoek, maar die aard van hierdie een het sy baas laat besluit hy het hulp nodig. Toe kry hy babbelkous Pieter en ’n hele span vir wanneer iets vinnig gedoen moet word.

			Die groot park in die dal naby die universiteit waar die kunsmark gewoonlik gehou word, is verlate. Sonder die veelkleurige kuns- en handwerkstalletjies en die tente met organiese produkte lyk die park voorstedelik. Jong ma’s en kinderoppassers met klein kindertjies luier rond. 

			Henk ry tog stadiger en hou in die parkeerterrein stil. 

			“Wil jy hier rondloop terwyl die kleintjies alles op horings neem?” vra Pieter onthuts. “Die goedjies se gejil en gegil maak my mal, ek sweer.”

			“Bang vir ’n paar kleutertjies?” terg Henk. “Miskien ontdek ons die mammas is dieselfde vrouens as die beblomde, losrokbrigade wat Saterdae hier ronddwaal.” 

			“Not a chance,” bevind Pieter kortaf. “Ek kan van hier af sien daai ma’s is gewone mense wat vleis eet en in huise bly. Daai kunslot se daggakalmte en vrede gee my die heebie-jeebies.” 

			Henk lag. “Alles lyk anders as die bebaarde bebrilde lot nie hier is nie, nè,” sê hy besadig en sluit die voertuig aan. “Ons kan Saterdag terugkom wanneer hulle hier is.” 

			Vrydagmiddag 2 Mei 1999

			“Middag, juffrou Morgan. Vroeg klaargemaak vandag?” vra die opsigter by die kompleks op die kampus. 

			Llyn Morgan glimlag vir hom. Hy ken al die inwoners van die satelliethuisies waar nagraadse studente bly. Die veiligheid van ’n koshuis maar die vryheid van ’n woonstel, het die brosjure wat haar gelok het, gespog. Die plekkie wat sy sedert die begin van die jaar met drie ander nagraadse studente deel, is alles wat dit beloof het om te wees en sy bly lekker, dis waar. Sy sug en sluit die voordeur oop. Dis ideaal, een van dié naaste aan die straat. Tog voel sy nog nie seker sy het die regte ding gedoen om na hierdie universiteit toe te kom nie. 

			Sy mis Rhodes se bekende kampus, mis Grahamstad wat net in naam ’n stad is. Dit sou ideaal wees as sy daar kon bly, maar Tuks laat haar toe om die eerste- en tweedejaarskursus in geskiedenis in dieselfde jaar te loop terwyl sy met haar honneursgraad in tale besig is. Dit het die skaal laat kantel, want in honneurs draf mens selde klas en antieke geskiedenis is naas tale haar ander voorliefde. Die herkoms en verspreiding van volke en tale ondersteun ook die tema van die MA-verhandeling wat sy vir later beplan. Dit was dus die regte skuif om te maak.

			Sy stoot haar kamerdeur oop en maak vir haar koffie voor sy haar rekenaar aanskakel. Sy moet haar geskiedeniswerkstuk begin, maar sy staar na die kaal rekenaarskerm. Tuks het die topmanne in antieke geskiedenis. Ironies genoeg is Ernst le Roux, die dosent vir wie sy die werkstuk moet uitwerk, ’n metroman wat lyk soos Meneer Suid-Afrika. Daarby het hy ’n tong soos ’n skeermes en sy valkoë en skerp tong ontsien niemand. Sy is seker hy haat vrouens, maar die ander meisies in die klas bly gek oor hom. Vir haar is hy net te aantreklik, te glad met die mond, te ...

			Sy skud haar kop. Die tyd raak min, dis hoekom sy nou die fout by hom soek. Sy moes lankal met hierdie werkstuk begin het. As sy nie oppas nie, is sy volgende sarkastiese uitlating in die klas teen haar gemik. 

			Die rekenaar se merker knipoog spottend vir haar asof dit saamstem en boonop die sekondes aftel. Sy dwing haar oë weg van die winkende merkie. Haar gedagtes spring na die gevoel wat sy gister in die biblioteek gekry het dat iemand haar dophou. Was dit dalk haar geskiedenisdosent? Hy het daar rondgedwaal. 

			Nee, die gevoel is anders as wanneer iemand bloot terloops kyk. Sy kriewel bygelowig. Sedert sy in die stad gekom en van die moorde gehoor het, dreig sy om eerder terug te vlug na die kampus tussen die berge en haar honneursgraad daar te doen. Geskiedenis kan sy altyd later doen. As dit nie was vir die onmiddellike band wat tussen haar en Eileen, haar een huismaat, ontstaan het nie, het sy dit wel gedoen. In vergelyking met hierdie stad, is Grahamstad kleindorps en veilig, sonder sensasionele moorde wat almal op hol jaag. 

			Ja, Llyn, nou verbeel jy jou boonop hier is oë wat jou op die kampus dophou. Mense gaan dink jy is bedot as jy begin glo jy is die moordenaar se volgende slagoffer. Bedot, of vreeslik egoïsties. Verbeel jou, tussen al hierdie meisies ...

			Sy herken Eileen se kloppie aan die deur en swaai verlig om. “Kom in.” 

			Eileen loer om die kosyn. “Het jy gehoor?” Haar oë is ontsteld.

			Llyn word koud, maar voor sy kan uitvra, stoot Rykie die deur wyd oop en bars in. “Ons het die TV-nuus gehaal.”

			“Net jammer dis nie die soort fame wat enige varsity wil hê nie.” Eileen verpletter Rykie met ’n kyk.

			Rykie hensop met ’n woordelose gebaar. “Ek sê maar net.” Sy blaas die aftog. 

			Eileen grinnik vir Llyn. “Nou weet jy. Gaan meer detail jou weer die wille weghol gee?” 

			Llyn kan nie help om te glimlag nie, al trek haar vel van bygelowigheid saam. Dit gaan nie goeie nuus wees nie, daarvoor was Eileen te ontsteld. “Seker nie. Die jaar het te ver gevorder en jy is darem hier om my voete op die aarde te hou. Gooi maar, ek moet dit tog die een of ander tyd hoor.”

			“Nog ’n moord, ’n tweedejaartjie dié keer. Hulle het haar vanoggend langs Beeldende Kunste se uitstalateljee gekry.” Eileen se stem is gedemp. “Nou is ons doodseker hy kies nie net nagraadse meisies nie.”

			Koue trek van Llyn se ruggraat af oor die res van haar lyf asof ’n yskasdeur agter haar oopgegaan het. Sy het geweet hierdie nagmerrie is nog nie verby nie. “Dit hang seker af hoe die moordenaar sy slagoffers kies, maar al is ek nagraads, is ek streng gesproke ’n eerstejaar soos die meisie wat op Menseregtedag vermoor is. Dis my eerste jaar op hierdie kampus, daarby het ek geskiedenis op eerste- en tweedejaarsvlak.” 

			“Moenie vir jou laf hou nie.” Eileen kom verder die kamer in, druk die deur toe en leun daarteen. “As jy my vra, kies hy iemand wat op die regte tyd alleen op die regte plek is – reg vir hom, natuurlik.” Sy frons. “Ek wonder wie dit was. Haar familie weet seker nog nie.”

			Dis genoeg om Llyn van haar vrees te laat vergeet. Die gedagte aan ouers wat angstig sit en wonder of dit hulle kind is, ruk aan haar hart. Miskien wonder haar pa ook. Sy haal haar selfoon uit om ’n SMS vir hom te stuur. “Jou ouers weet reeds jy is veilig?” sê-vra sy terwyl sy die boodskap insleutel.

			Eileen knik. “Ek het dadelik ge-SMS toe ek die nuus hoor.” 

			Tipies van Eileen om eerste aan haar ouers en dié van die slagoffer te dink, mymer Llyn toe haar boodskap gestuur is. Sy ken Eileen skaars vyf maande maar dit voel asof hulle jare al beste vriende en sielsgenote is. Soms voel dit asof hulle ’n gedagtegang deel en kan sy voorspel wat Eileen gaan sê voor sy begin praat. Sy het laas so ’n besondere band van bewustheid, van voorwete ervaar toe haar ma nog geleef het. 

			“Shame, haar arme vriendinne,” adem Eileen. 

			Llyn knik. “Haar vriendinne moet iets vermoed as hulle nog nie weet nie. Ek sou geweet het as dit jy was.”

			Eileen kyk vinnig vir haar. “Ek sal ook weet.” Sy kom sit op die bed. “Ek kan nie so bly wonder wie’s volgende nie. Voor nog ’n maand om is, is ek ’n nutcase. Ons moet iets doen.” 

			Llyn glimlag. Hier kom Eileen se praktiese riglyne vir oorlewing. Llyn draai heeltemal na haar toe. “Soos wat?”

			“Ons stel ’n paar basiese reëls op sodat dit nie een van ons vier oorkom nie.” Eileen byt op haar lip en beduie vaag. “Niemand doen onnosel goed soos om ná donker alleen rond te dwaal nie. Ons hou gereeld huisvergadering sodat ons genoeg weet van mekaar se kom en gaan en vertel mekaar van nuwe vriende. Mens kan mekaar betyds waarsku as een van die vriende klink asof haar kop soos ’n sneltrein raas. Eenvoudig genoeg, of hoe?”

			“En hoe gaan jy ons almal op dieselfde tyd bymekaar kry vir ’n indaba? Alicia het ’n besige sosiale program,” spot Llyn.

			“Ek sal wel ’n plan maak,” belowe Eileen. 

			Llyn grinnik. Eileen sal dit regkry.

			Toe sy uit is, draai Llyn terug na die rekenaar. Die kanse dat sy iets sal hê om aan die ander te rapporteer is nul. Daar is geen man op haar horison nie. Sy wag vir Mr Right, maar geen man kon nog ooit met haar hart of haar siel praat nie. 

			Sy begin haar navorsingsnotas tik. Al skryf jy net die inhoudsopgawe, Llyn Morgan. Dis ten minste ’n begin.

			Sy vorder nie baie ver voor Eileen weer om die deur loer nie. “Plan van aksie klaar gereël,” kondig sy aan.

			“En?” 

			“Ons hou van nou af een maal per week huisvergadering en rapporteer wie nuwe vriende het. Almal stem in om voor elke date te sê saam met wie hulle waarheen gaan.”

			Llyn snorklag. “Alicia ook?” Alicia het elke tweede dag ’n ander man op sleeptou. 

			Eileen vee haar asblonde hare uit haar oë. “Soos jy voorspel het, het Alicia dadelik die moontlikhede in die situasie raakgesien. Boonop is doktor Malherbe, wat ná die tweede moord volunteer het om by kampusdienste shrink te speel vir die studente wie se vriendinne vermoor is, glo cute. Sy sal hom gaan spreek as iets gebeur. Maak jou reg vir baie onderbrekings in jou stil week.” 

			Llyn lag suur. “Dink jy sy gaan eerlik wees?”

			“Hoekom nie? Dit gee haar kans om haar trofeë uit te stal.”

			“En jy glo dit sal ons beskerm?” vra Llyn ongelowig.

			“Dan sal ons ten minste nie soos clueless idiots lyk as Alicia wegraak en die polisie haar begin soek nie, aldus Rykie.” 

			“Ek gaan niks hê om te rapporteer nie,” waarsku Llyn.

			“Sê wie?” wys Eileen haar tereg. “Almal stem saam Vrydagaande is ideaal vir die indaba. Loer net om iemand se deur voor jy begin titivate en sê wie’s die man en waarheen julle gaan. Nie een van ons wil in Malherbe se kantoor beland om oor jou te gaan weeklaag nie.” 

			Llyn snak geskok. 

			“Ek is ernstig, Llyn. Al is Malherbe hoe aantreklik, wil ek hom eerder onder ander omstandighede ontmoet.” 

			Llyn lag kortaf en knik na die rekenaar. “Ek gaan niks oorkom nie. Ek sal elke Vrydagaand rapporteer dat ek ’n date het met my rekenaar en Ernst le Roux se werkstuk.” 

			Eileen knik in die kaal skerm se rigting. “Lyk nie juis of jy en die werkstuk sielsgenote is nie, want julle verhouding vorder nie. Jy kan net so wel uitgaan,” kom die droë raad.

		

	
		
			Twee

			Saterdag 3 Mei

			“Dis sommer simpel dat die vlooimark nie elke Saterdag oop is nie,” kla Pieter toe hulle by die park naby die kampus kom. 

			Studente dwaal in die park rond, maar dis meesal verliefde paartjies wat styf teen mekaar loop. Die klein teetuin kry tog aftrek; ’n paar vrouens met inkopiesakke kuier in groepies om die klein tafeltjies. Alles lyk rustig.

			“Dit lyk so normaal,” sê Henk ingedagte. “Dis ondenkbaar dat ’n moordenaar juis hierheen sou kom om sy moordwapen te koop.”

			“Dis miskien normaal sonder daai spul hippies, maar dis ’n ander storie mét hulle,” sê Pieter. “Waar gaan soek mens hulle nou? By een van die ander vlooimarkterreine?”

			“Ons wag eerder tot die vlooimarkte toemaak en ry dan na hulle kommune toe,” stel Henk impulsief voor. “Dis miskien goed om te kyk hoe lyk hulle blyplekke. Ek het die bronssmid se kaartjie. Ek sal hom bel en vra of ons soontoe kan kom.” 

			Desmond Stanton is by die huis en nadat Henk die situasie verduidelik het, stem die man in om hulle dadelik te sien.

			“Hy is nou beskikbaar,” sê Henk. “Kom ons ry gou. Miskien is dit ideaal as daar niemand is nie. Terwyl ek met Stanton praat en kyk of hy enige spelde daar het wat lyk soos ons nuutste moordwapen, kan jy tussen die karavane rondloop. Dalk sien jy iets wat verdag lyk. So ’n klomp uitheemse mense wat saamboer, klink vir my na die ideale teelaarde vir allerhande onderduimse dinge.”

			Pieter gee ’n uitgerekte fluit. “Jy dink hulle kweek dalk die een of ander soort dwelmplant wat die moordenaar gebruik om sy slagoffers te verlam?”

			Dis nie presies wat Henk in gedagte gehad het nie, maar hulle kan net so wel na die moontlikhede kyk. “Neem met jou selfoon foto’s van enige vreemdsoortige plante wat jy daar sien. Vra uit oor vegetariese kossoorte. Sê jy stel belang in hul idees of in organies gekweekte kos of so iets. En jy kan luister na wat die mense kwytraak. Dalk praat hulle onder mekaar wanneer hulle dink jy luister nie.” 

			Op pad daarheen is Henk dankbaar vir Pieter se insette. Die jonger man werk hard en het die regte aanvoeling. En, moet hy erken, dis lekker om ’n klankbord te hê vir sy teorieë.

			“Is jy seker dis die plek?” Pieter klink net so verbaas soos wat Henk al ’n ruk is sedert hulle afgedraai het. “As jy karavane verwag het, moet jy weer ’n slag dink.”

			“Dis die adres wat Stanton my gegee het,” antwoord Henk kortaf. Die plot is nie so vervalle soos wat hy gemeen het dit sal wees nie en die tuin om die woonhuis is tradisioneel en netjies. “Jy moet baie versigtig rondkyk. Lyk my hierdie mense is nie mamparras nie en hulle is ook nie vandag almal by ’n vlooimark nie.” 

			Hy hou stil en vra waar hy die eienaar van die plot in die hande kan kry. Daar is nie trappe na die woonhuis waarheen hulle hom stuur nie, net ’n stewige sementoprit na die stoep. Die voordeur gaan byna dadelik oop nadat hy geklop het.

			“Het jy gedink jy gaan ’n klomp dwelmverslaafdes kry wat hul daggalandjies bewerk?” vra die bronssmid droog nadat hy Henk ingenooi het. 

			Sy verbasing moes nog op sy gesig gewys het, besef Henk. Dis nie ’n goeie teken as hy hierdie onderhoud uit ’n verdediger se hoek begin nie. Hy doen daarom moeite om nie nuuskierig in die huis rond te kyk nie. Wat hy met die eerste oogopslag gesien het, is glad nie wat hy verwag het nie. Hoewel nie uitermate luuks nie, is dit gerieflik ingerig vir ’n parapleeg en getuig dit van goeie smaak en kwaliteit – en het beslis veel meer gekos as wat een bronswerker by ’n vlooimark kan verdien. 

			“Ek kan sien jy wonder hoe ek dit alles kon bekostig.” Desmond Stanton se oë spot met hom.

			Henk ontspan en glimlag. Twee kan hierdie spel speel. “Beslis nie met wat jy Saterdae by die kunsmark verdien nie.” 

			As antwoord lui Stanton ’n klokkie, wat ’n vrou in ’n netjiese uniform te voorskyn roep. “Tee asseblief, Sara.” Hy beduie na die sitkamer en wag tot Henk sit voordat hy in die rigting van sy verlamde bene knik. “Ek gee jou ’n kort opsomming: Ek is ’n prokureur wat drie jaar gelede ná ’n skietvoorval by die hof verlam is. Uit die aard van die saak verander mens se prioriteite wanneer so iets gebeur. Omdat die polisse en versekering genoeg uitbetaal het om my redelik gerieflik te onderhou hoef ek nie meer as prokureur te praktiseer nie. Ek het op my stokperdjie begin konsentreer omdat dit terapeuties is, nou sorg dit vir ’n ekstra inkomste. As dit ander plesier gee, is dit vir my genoeg.”

			“Hoe het dit gekom dat jy by die kunsmark naby die universiteit begin uitstal het?” vra Henk reguit.

			Stanton vee vaag deur die lug. “Een van my oudklante het kom kuier en gevra hoekom stal ek nie by vlooimarkte uit nie. Die mense wat ek by dié plekke leer ken het, was anders as my vorige vriendekring. Hulle leef naby die aarde. Natuurlik. Sonder pretensies. Toe nog ’n organiese mark naby die universiteit oopmaak, het ek en baie van die kunstenaars ook daarheen verskuif omdat daar soveel jongmense is. Studente het baie geld en is na-apers. As ’n gier eers posvat, is jou kop deur. Toe ’n klomp van die kunstenaars kort daarna hoor hulle moet hul vorige blyplek ontruim, het ek gesê hulle is welkom hier as hulle die plek bewoonbaar kan maak. Die buitegeboue het buitendien leeg gestaan, dit het net ’n goeie skoonmaak gekort. Sedert hulle hier is, bewerk ’n paar van hulle die grond en hou die plek netjies. Ek gebruik hulle organiese produkte, en ek moet sê ek voel baie beter as wat ek in jare gevoel het, selfs beter as voordat ek verlam geraak het.” 

			Henk knik, half ongemaklik onder die man se spottende kyk. “Hulle plant groente en voorsien jou van produkte in ruil vir hulle verblyf?” sêvra hy.

			Die man knik. “Dit was nie die ooreenkoms nie, maar dit het so ontwikkel. As hulle ’n goeie maand by die kunsmark gehad het, dring hulle aan daarop om ook finansieel by te dra. Maar dis nie hoekom jy hier is nie. Ek het gehoor daar is nog ’n moord gepleeg. Hoe kan ek jou help?”

			“Jy het seker al foto’s van die moordwapen in die koerant gesien.” Henk hou Stanton se gesig dop, maar daar is min reaksie. “Sou jy kon sê of jy die spesifieke speld ontwerp en gemaak het?”

			“Dis sal moeilik wees,” mymer Stanton en kyk na die foto’s wat Henk uitgehaal het. “Daar is soveel van die oerontwerpe wat nou nageboots word dat dit moeilik is om op die oog af te onderskei. Mens weeg dit met die hand. Jy kan aan die gevoel daarvan op jou palm, en natuurlik na aanleiding van jou eie tipiese afwerking, sê of jy die stuk geskep het of nie.”

			“Vertel my ’n bietjie meer van jou ontwerpe,” sê Henk. “Waar kry jy idees vir jou juwele, in die besonder vir jou lapelspelde? Is dit alles oorspronklik, of kry jy by die ander kunstenaars idees? Of kom besoekers soms met versoeke?”

			Stanton skud sy kop. “Dis nie alles oorspronklik nie, maar baie daarvan is. Die internet is ’n goeie bron as my verbeelding my in die steek laat,” erken hy. “Veral noudat die tradisionele Ierse en Skotse gebruike en juweliersware so gewild is, is ander juweliers se internetwebwerwe ’n wonderlike hulpmiddel. Tot dusver het niemand nog met sketse of idees gekom van iets wat ek moet maak nie. Hulle kies eenvoudig uit die voorraad wat daar is.”

			“Ek sien.” Henk frons. “Het een persoon miskien by jou ’n bestelling geplaas vir ’n hele aantal spelde, of op een slag ’n hele paar gekoop? Of het dieselfde man of vrou ’n paar weke ná mekaar kom koop of kom soek na iets in die besonder?”

			“Jy wil weet of die moordenaar self die spelde kom koop het en of ek die persoon sal herken as ek hom weer sien?” snap Stanton. “Meisies en vrouens kom dikwels twee-twee of in ’n groep en koop dan ook meer as een speld of ander juweliersware. Sommige sien ’n ontwerp by ’n vriendin en vra dan of daar nog van dieselfde ontwerp is. Soms kom ’n kêrel saam met sy meisie of vrou. Maar mans alleen? Hulle is gewoonlik so verleë dat hulle baie opvallend anders is. Jammer, ek kan nie een besondere man onthou wat gereeld koop nie.”

			Henk knik. Die antwoord is so volledig as waarop hy kon gehoop het. Al is dit nie wat hy graag wou hoor nie, kan dit beteken dat die slagoffers dalk self die moordwapen koop. “Daar is dus nie een persoon wat vir jou uitstaan, of wie se gesig jy sal kan eien as hy weer daar opdaag en dieselfde tipe speld koop nie?” 

			Stanton skud sy kop.

			Henk huiwer lank voor sy volgende vraag. As die man ’n prokureur is, moet hy versigtig wees. “Sal jy omgee as ek almal hier by jou op die plot se alibi’s vir die nag van die laaste moord nagaan?”

			“Almal is nie nou hier nie, maar jy moet hulle self vra of hulle bereid is om vir jou hulle alibi te gee.” Die spot lê weer vlak in sy oë. “My alibi is nie nodig nie, want my verlamde bene is genoeg bewys van my onskuld?”

			Henk kyk hom reguit in die oë. “Dis maklik genoeg om te kontroleer of iemand ’n persoon in ’n rolstoel gesien het. Maar ingeval jy net voorgee om verlam te wees sal jy seker gewillig wees om vir my ’n afskrif te gee van die doktersverslag wat jy aan die versekering moes gee voor die polis uitbetaal is?”

			Desmond lag. “Jy is ten minste nie bang om reguit te praat nie. Jy is reg, ’n rolstoel sal dadelik opgemerk word. Ek sal vir jou ’n afskrif gee, ja, maar as ek jy is, maak ek persoonlik by die dokter ’n draai, net om seker te maak hy bestaan en praktiseer wel. Aan die ander kant kan jy nie seker wees ek het nie ’n kwak omgekoop nie.” 

			Toe hy en Pieter later van die plot af wegry, is Henk diep ingedagte. 

			“Weirdste lot goody two-shoes wat ek nog bymekaar gesien het,” laat Pieter val. “Niemand sê iets slegs van enigiemand anders nie. Daar is ook niks ooglopend fishy nie, maar dit sê niks. Dalk is hulle al goed daarmee om onwettige bedrywighede weg te steek. Maar ek sal gereeld iemand hierheen stuur om te kom krap. As daar ’n vis iewers lê en vrot, gaan dit die een of ander tyd begin stink.”

			“’n Rot, nie ’n vis nie,” reageer Henk ingedagte. “Sodra ek met die dokter gepraat en sy verslae gelees het, sal ek meer gerus voel oor die bronswerker. Hy was ook nie presies wat ek te wagte was nie. Heeltemal te slim en openlik na my smaak.”

		

	
		
			Drie

			Donderdag 22 Mei

			“Ek moet sê, jy kan vreeslik vasbyt met die werkstuk,” sê Eileen terwyl sy saam met Llyn kampus toe stap. “Jy was so lanklaas saam met ons vlooimark toe, jy sal die plek nie ken nie.”

			“En ek sou die werkstuk vandag al ingehandig het as die blessitse Ernst le Roux nie in die klas gesê het hierdie bron is ’n absolute moet nie.” Llyn voel lus om na ’n los klip te skop, maar hou haar in. 

			Eileen lag asof sy weet dit was haar plan. 

			“Kyk daar.” Eileen stamp met die elmboog aan haar en knik na die volmaan wat opkom. Tussen die geboue deur kry mens net af en toe ’n glimp van die dofrooi sirkel teen die horison. “Voor die maan op is, moet ons veilig by die huis wees. Dis nog nie eens skemer nie en die ding is klaar scary. Die juweleman het boonop Saterdag ’n klomp nuwe hoedespelde en haarnaalde gehad wat amper soos die moordwapen lyk. As ek dink hoe die vrou by die vlooimark aangegaan het, kan mens amper glo sy het ’n voorbode gehad.”

			Dis genoeg om Llyn se aandag te trek. “Hoe so?”

			“Ek het eers gedink dis omdat daar nou ’n klomp ander stalletjies ook in die dal is,” vertel Eileen. “Die kerktannies het hulle vetkoek-en-maalvleisstalletjie reg langs die vegetariër met die sade en neute en sojaprodukte kom opslaan. En die pannekoek en koeksisters van die ander kerk staan langs die aromatiese olies en aromaterapiegoeters vir verslanking.”

			“Het die kerktannies ’n voorbode gehad?” vra Llyn verward.

			Eileen klik haar tong. “Nee, man, die vrou met die kristalbal. Sy het soveel wierookstokkies in haar tent gebrand, mens sou sweer sy wou iemand op ’n trip sit. Sy het ook ’n swetterjoel nuwe sterkaarte opgesit, en verjaardagplakkate wat vir verskillende maande elk ’n verjaardagboom benoem. Jy beter gou maak in die bib, anders gaan ek huis toe en los jou om alleen in die maanlig oor die kampus te loop.” 

			“Ek sal gou maak, glo my.” Al is die oë wat gate in jou rug kyk, pure bygeloof, en al is daar niemand wat jou dophou nie, Llyn Morgan. Wat met jou fout is, is ’n ooraktiewe verbeelding en te veel koerantberigte. Nou kom Eileen ook nog met voorbodes en mirakels en wys na elke verskriklike plakkaat wat die kampus vol geplak is. 

			“Mens sou sweer dis die enigste kampusnuus,” mor Eileen asof sy haar gedagtes gelees het. Sy frons in die waarskuwings se rigting. Sommiges is reeds vergeel, party is halfpad van pilare en mure afgeskeur. Hier en daar is nuwes bo-oor geplak en met tipiese studentegraffiti versier. “Kyk daai poster.” 

			Llyn kyk na die uitsonderlik eksplisiete beeld in swart en rooi: ’n dolk in ’n benerige hand, bloed wat teatraal van die lem afdrup in ’n reuse- rooi plas daaronder. Iemand het die bloedplas met rooi glansemalje verder gevoer. Dit lyk asof dit oor die rand van die papier drup en teen die muur afloop tot in ’n nagemaakte bloedplas op die plaveisel. Uit die kamtige bloedplas loop ’n ry voetspore tot in die naaste bedding. “Simpel grapjas.”

			“Dis effektief.” Llyn ril.

			“Jip. Dit skreeu kliphard dis gevaarlik om ná skemer alleen op die kampus te wees en jy beter dit onthou.” 

			“Oukei, oukei.” As Eileen nie by haar was nie, het sy nou omgevlieg en teruggeloop huis toe saam met die stroom studente wat van die kampus af padgee. Die instink om te hardloop na waar geen loerder haar kan raaksien nie, is byna onweerstaanbaar. Sy rek haar treë. “As Mr Right nou hier was, kon hy saamgeloop het,” spot sy. 

			“Miskien,” mymer Eileen. “Maar as hy nou opdaag, kan jy nie eens alleen saam met hom uitgaan nie. Jy sal moet wag tot die moordenaar gevang word, anders vind jy dalk uit jou Mr Right is Mr Very Wrong.” Llyn kyk vinnig vir haar. “Mens wil nie vermoor word nie.”

			Llyn knik. Sy besef dit maar te goed. Ondanks Eileen se nugter teenwoordigheid, bly sy bewus van die oë wat op haar brand. Haar rug trek hol. Sy vóél dit soos koue vingers. Spookvingers. 

			“Kom.” Sy gryp Eileen aan die elmboog en hardloop die oorblywende paar treë sodat hulle uitasem by die biblioteek inbars. Die laaste vasbyters binne, feitlik almal mans, kyk gesteurd op.

			Eileen rem terug. “Hei, ek het niks hier binne verloor nie. Ek gaan eerder kafeteria toe, dan kry ek jou oor ’n halfuur buite op die trap. Sien jou.” En voor Llyn kan protesteer, verdwyn Eileen by die deur uit.

			Die katalogus wys daar is drie eksemplare van die bron wat sy soek. By die skemerige boekrakke in die geskiedenisafdeling vee haar vingers oor die rugkante terwyl haar oë nommers, outeur en titel registreer. Waar die drie boeke moet staan, is een groot gaping.

			Haar vingers hark deur haar hare. 

			Demmit. Jy wil mos uitstel. Die werkstuk moet môre in wees en Le Roux se skeermestong hang soos ’n swaard oor jou kop. Waar kry jy nog ’n boek? Waar is Grahamstad se bekende dosente nou? Jy het met jou skuif te veel afgebyt, nou gaan jy daarin stik. 

			Sy leun radeloos met haar voorkop teen die houtrak. ’n Paar minute is al wat sy nodig het om haar gevolgtrekking af te rond en feite te kontroleer. Een of twee aanhalings en die bron se naam op haar bronnelys sal genoeg wees.

			’n Vinnige kyk na haar horlosie laat haar besef sy moet gou maak of Eileen loop vir haar weg. Le Roux moet maar sê wat hy wil. Sy gryp die los goed wat sy op die rak neergesit het en swaai om trap toe. Met die omdraaislag loop sy hard in iemand vas, steier agtertoe en kom op haar sitvlak te lande.

			Nog winduit vat haar oë pad boontoe: twee denimgeklede bene, ’n handgebreide oortrektrui wat oor die heupe hang en om die skouers span, vierkantige kakebeen en ’n sterk gesig wat haar sonder ’n sweem van spot of humor bekyk. Sy donkerbruin hare wat dig en deurmekaar oor sy kraag krul, het ligter strepe asof die son dit gebleik het. 

			Haar mond is nog halfoop van verbasing, toe buk hy en lig haar sonder ontsag aan die boarms orent. Sy vingers bly om haar arms asof hy seker wil maak sy is stewig op haar voete voor hy haar heeltemal los.

			“Jammer, Juffrou. Het jy seergekry?”

			Sy skud haar kop want haar stem is net so weg soos haar asem. Die geheelbeeld is beslis treffend, g’n wonder sy is winduit nie, besluit sy kortasem. Sy moet nog steeds na hom opkyk. Hy is nie volgens algemene standaarde aantreklik nie. Sy gesig is onpeilbaar, sy groen oë so deurdringend dat sy besef sy staar en eerder afkyk om haar denim af te stof. Terselfdertyd sien sy alles wat sy in die botsing laat val het en buk om dit op te tel. In die proses bots haar voorkop so hard teen sy skouer dat sy sterre sien. Net sy hand op haar elmboog keer dat sy weer gaan sit.

			“Laat ek dit optel.” Sy geamuseerde stemtoon laat haar voel of sy in graad een is. 

			Hy lyk ouer as die deursneegladdejavelstudente, maar ook te jonk, windverwaaid en onafgerond om ’n dosent te wees.

			“Dankie.” Sy vat die handvol items by hom. Hy knik stil en draai weg na die rak langsaan waar hy sonder om te soek of die titels te lees, ’n boek uithaal en daarmee onder sy arm verby haar loop. In sy verbleikte denim en uitgerekte trui lyk hy baie tuis en dis duidelik hy ken die plek en sy boeke.

			Vra hom vir hulp. 

			Llyn huiwer. Wat is hy? Bibliotekaris? Assistent? Reeksmoordenaar wat in die biblioteek sy slagoffers teen hom laat vasloop om ’n vriendskap af te dwing, spot sy heimlik. As hy regtig ’n vriendskap wou begin, sou hy ten minste ’n praatjie met jou aangeknoop het. 

			Vra of hy weet waar is die boeke. 

			Maar sy staan stom en kyk hoe hy nog ’n boek uithaal.

			Honneursgraad in tale, en waar is jou spraak nou heen? Los jou uit-pas-uit-terughoudendheid en praat met hom. Dalk weet hy waar om een te kry, maar dan moet jy vra.

			“Dit lyk of jy die bib goed ken, Meneer. Miskien kan jy my help.” Sy glimlag liefies vir hom, maar kyk vinnig af na die kaartjie in haar hand toe hy omkyk, sy oë verbaas. “Ek is dringend op soek na hierdie naslaanwerk.” Sy hou die kaartjie na hom toe uit.

			’n Spiertjie spring hoog in sy wang en sy mondhoeke trek verdag terwyl hy na die kaartjie staar.

			“Juffrou, ek dink daar is iewers ’n misverstand ...”

			“Ja, ek weet daar is drie van die titel, maar hulle is almal óf uitgeleen óf word hier iewers by ’n tafel gebruik. Weet jy miskien waar ek een van die drie kan kry? Of is daar dalk nog een wat nie in die katalogus is nie? Ek moet die ding vanaand leen, al is dit net vir ’n halfuurtjie.”

			Die groen oë pen haar teen die rak vas. Llyn voel glad nie meer so seker van haar saak nie. Sy kleredrag en skouerlengte krulhare is miskien informeel, maar in alle ander opsigte is hy allesbehalwe ongeërg. Haar wange word warm.

			“Ag, vergeet dit, wat,” sê sy haastig, maar byt byna haar tong raak toe die streng gesig ontspan in ’n knieknakglimlag. 

			Hy trek sy vingers deur sy hare en vryf met sy wysvinger oor sy neusbrug. “Jy’s heeltemal reg, ek weet waar is een.” Hy mik vir ’n deur wat onopsigtelik agter ’n syrak versteek was en wink vir haar.

			“Wel ...” Llyn se kop huiwer, maar asof gehipnotiseer, koers haar voete gehoorsaam agter hom aan. 

			Toe die deur oopswaai, laat haar onnoselheid skrik deur haar lyf loop. Haar voete glo miskien hy kan nie ’n reeksmoordenaar op soek na slagoffers wees nie, maar vir haar kop lyk die skemerige gang voor haar baie onheilspellend. Hier en daar is boonop ’n venster wat die geelbleek maan wys.

			Jou stompsinnige kluit, hoe kan jy so dom wees?

			Die vermoorde meisies is almal buite gekry, Llyn. Hier sal iemand jou hoor gil. Of in die gang afkom. Of Eileen sal instorm en jou kom soek.

			Of iets.

			Sê wie? vra Eileen spottend in Llyn se gedagte. Ek het gesê ek kry jou buite.

			’n Ysblokkie gly teen haar ruggraat af. Tog ignoreer sy logika en loop soos ’n rot agter die fluitspeler aan gangaf. Die deur wat sag toeklik, kon net so wel ’n kerkerdeur wees wat toegeknal het. 

			Laatmiddag, Donderdag 22 Mei

			Die toneel herinner aan die openingstoneel van ’n outydse rilfliek, besluit Henk Vos terwyl hy die bronssmid se toetsresultate in die koevert terugdruk. Die man moes die spesialis laat weet het om dit vir hom te gee, want die dokter het dit sonder teenkanting oorhandig. Desmond Stanton is beslis ’n parapleeg. Hy staar deur die motor se voorruit na die toneel wat voor sy oë in die vroeë skemerlig verander na skakerings van bleekwit, grys en swart. Dit laat die opkomende volmaan onnatuurlik groot lyk. 

			Die bonkige universiteitsbiblioteek is die gepaste agtergrond: binne wel kunsmatig verlig, maar die maan se weerkaatsing op die vensters laat dit misterieus lyk. Alles in pas met die moorde wat hulle ondersoek. Onrus roer in Henk.

			Die byna kliniese moorde maak hom kriewelrig. Vier tot dusver, en elkeen skoon, sonder passie. Hy het nog gewonder of die eerste een aan die begin van November verband hou met ’n verhouding wat skeefgeloop het, toe volg die tweede ses weke later in Desember. Drie dae voor Kersfees. Dié een kon miskien iets te doen gehad het met die feesseisoen, as dit nie was vir die eienaardige moordwapen nie. Dis juis die moordwapen wat hom laat vermoed het dis die werk van ’n reeksmoordenaar, maar toe hou die moorde op. Of so het hulle gedink. 

			Drie maande later, op Menseregtedag, volg die derde moord. Hulle begin vermoed die vakansiedae speel miskien ’n rol en almal kou hul naels op Vryheidsdag. Maar die moordenaar slaan eers weer op Werkersdag toe. 

			“Hel, die plek gaan vanaand spooky wees.” Pieter vat ’n groot sluk van die koffie wat hy uit die fles geskink het. “Ek wens die kêrel het net volmaanaande gekies, dan kon ek nou voorspel ons vang die blikslaer vanaand. Die vlooimarkman sou die ideale verdagte gewees het, nou is hy ook uitgeskakel. Al wat ons kan doen, is om nog ’n moord te probeer keer. Dink jy ons patrollies sal help, pel?”

			Henk kyk vinnig na hom. “Dis sigbare polisiëring, dit moet werk. Selfs ’n regte nutcase sal twee maal dink voordat hy in die lig van hierdie maan en voor ’n klomp patrolliemotors met sy streke begin.”

			“Ha, maar dit maak die meisies oorgerus en waaghalsig.” Hy wys na waar ’n blondine op die biblioteektrappies gaan sit. “Kyk daai enetjie. Sy wag vir iemand. Wie sê sy het nie ’n date met die moordenaar nie?”

			“As ’n man haar daar ontmoet, volg ons hulle, maar ek dink sy wag vir haar vriendin.” Hy frons. “Sy lyk na een van die twee wat ’n halfuur gelede daar ingestorm het. Daai een het mos byna dadelik uitgekom.” 

			“Sy is nogal mooi.” Pieter knipoog vir hom. “Ek sal geen man kwalik neem wat haar probeer optel nie. Is haar vriendin ooit nog daar binne of het sy netnou saam met daardie bondel uitgekom?”

			“Ek is nie seker nie,” erken Henk. “Sy is beslis nie alleen of saam met ’n man hier verby nie. Miskien was sy deel van die bondel.” 

			“Dan wag haar vriendin verniet.” Hy vat nog ’n sluk koffie. “Ek wens ons het eerder genoeg leidrade gehad om spesifieke verdagtes te begin dophou.” 

			Henk stem heimlik saam, maar hy weet Pieter luister nie werklik na sy reaksie nie. Die man lyk soos ’n macho filmheld, maar hy babbel soos ’n tienermeisie omdat die raaiselmoorde hom die rillings gee. Henk luister met net een oor verder en hou hom besig met sy eie gedagtes. 

			Hoe die moordenaar sy slagoffers kies, slaan hom dronk. Hulle was almal jong vroulike studente, maar daar is geen fisieke ooreenkomste tussen hulle nie. Ook hul studierigting, sport, belangstellings, kultuurorganisasies en vakke verskil. Hulle het nie dieselfde vriende nie, al deel hulle kennisse, het nie nuwe vriende gemaak waarvan iemand weet nie, hul buie en optrede het nie kort tevore verander nie. Daar is net mooi geen ander ooreenkomste nie. 

			Hy kners op sy tande. Dis onverstaanbaar. Die eerste twee was nagraadse studente, maar dis miskien omdat hulle studie hulle op die kampus gehou het terwyl die meeste ander studente daardie tyd van die jaar reeds huis toe was. Die derde slagoffer was ’n eerstejaartjie en die vierde ’n tweedejaar. 

			Die slagoffers is op verskillende plekke op die kampus gekry. Fiona Cloete, die eerste slagoffer, is die dag ná Halloween gekry in die tuin by die Landbouwetenskappegebou. Die Kersfees-slagoffer Bridget Dannhauser is in die taallaboratorium se parkeerterrein gekry. Cara Terblanche, slagoffer nommer drie, was die oggend ná die Menseregtedagvierings in die binnehof tussen die kafeteria en die ou klubhuis. En Deirdre Kampher, nommer vier, is op Werkersdag vermoor en langs die kunsateljee van die beeldende kunste-fakulteit gelos. Tog het hul studierigtings niks te doen met waar hulle vermoor is nie. Die dosente van die betrokke fakulteite het nie die slagoffers geken nie, en feitlik almal het ’n alibi gehad vir die moordaande.

			Wat wel ooreengestem het, was die beraamde tyd van sterfte: tussen 23:30 en 01:30. 

			“Dis sterk skemer. Hoe laat begin die helikopter sy sirkelroete oor die kampus vlieg?” vra Pieter.

			“Eers ná tien,” antwoord Henk.

			“Dink jy hul soeklig gaan effektief wees? By al vier misdaadtonele was daar ’n lot bome.”

			“Maar die moordenaar en sy slagoffer moet van iewers af daar kom, en dit onder die lig, tussen die patrolliemotors deur en verby die manne wat te voet op die kampus en tussen koshuise rondloop,” herinner Henk hom, al besef hy as die moordenaar aan die universiteit verbonde is en sy tyd reg kies, kan hy op enige plek rondbeweeg sonder dat enigeen hom sien of as verdag beskou. 

			Hulle het ’n lys name van manstudente en dosente wat op die drie en twintigste Desember nog op die kampus was. Dié se alibi’s is gekontroleer, maar dit beteken nie dat enige van die dagstudente of die ander dosente nie op die kampus kon wees nie. 

			“Wel, daai enetjie op die trap raak ten minste onrustig. Haar vriendin beter opskud of sy verkas en los haar alleen,” voorspel Pieter. 

			Henk kyk na waar die skraal blondine opgestaan het en ongeduldig rondtrap. “Ons is mos hier om te sorg dat sy veilig by die huis kom.”

			“Ek dag ons wil eerder die moordenaar volg,” spot Pieter. “En vang ook, want hierdie bloedlose moorde laat my dom voel, asof die moordenaar van iewers af loer en vir my lag. Hy’s af, man. Verbeel jou, kry ’n meisie vir ’n romantiese afspraak, druk daai fênsie lapelspeld in haar hart en lê dan die liggaam uit voor sy behoorlik dood is.” Hy ril oordrewe. 

			Henk knik. Al weet hy nou die bronswerker is werklik ’n parapleeg, is die ander kunstenaars nog glad nie bo verdenking nie. Ná die patoloog die moontlikheid van ’n dwelmmiddel genoem het, bly hy suspisieus oor die lot hippies. Hulle lyk nie net anders as die studente nie, hulle loop en praat selfs anders. Stadiger. Rustig. Kalmer. Halfbedwelm?

			Hy weet eenvoudig nie. In sy geestesoog sien hy die terrein by die parkie: kleurvol, vrolik, sorgvry. 

			“Sweerlik is die man self op ’n trip,” beweer Pieter. 

			Henk kyk onthuts na hom. Dis asof sy maat sy gedagtes gelees het. 

			“Hoekom tros al wat student is na daai stalletjies toe?” wonder Pieter. “Dit kan nie net wees omdat dit binne loopafstand en goedkoop is nie. Daar is sweerlik dwelms by betrokke.”

			“Dit kan nie een van die kunstenaars wees nie. Jy het dan hulle alibi’s nagegaan,” herinner Henk hom. 

			“Jip. Buitendien sou die kampus se sekuriteitsmanne onthou het as een van daai takhaarweirdos op die kampus was. Ons shrink sê die kalant is waarskynlik ’n genius, maar ek weier om te glo ons is te dom om die man te vang. Hy tart ons, maar iewers gaan hy ’n fout maak.”

			“Jy moet toegee ons vorder nie juis nie,” sê Henk meer vir effek as omdat hy dit bedoel.

			“Verdomp of ek sal erken ek is te stupid om ’n moordenaar te vang,” sê Pieter omgekrap. “Common skarminkel sal hom wat verbeel. Hy’s g’n te slim vir ons nie, ons kyk net iets mis.”

			“En dis beter om blind te wees as dom?” 

			Henk grinnik toe hy sien hoe die moontlikheid Pieter omkrap. Hulle baas vermoed openbare vakansiedae speel ’n belangrike rol. Pieter het eers gemeen dis ’n man wat net openbare vakansiedae vry het, of iemand met ’n wrok teen meisies, of iemand wat oortyd werk om sy studie te betaal. Henk glo egter dat hy openbare vakansiedae assosieer met iets uit sy kinderdae wat hom nou tot moord dryf.

			Maar hoekom hy die liggame rangskik met ’n ruikertjie wat die slagoffer soos ’n bruid laat lyk, slaan hom dronk. Nie eens die tipe versierings was eenders nie. Die eerste was veldblomme, die tweede ’n bossie mistel, die derde blare en die vierde akkertjies. Die skuldige dink aan alles, vee selfs die toneel skoon om voetspore of enige ander leidrade uit te wis. Dit pla Henk al hoe meer dat die man sy slagoffer se trane kon sien en tog voortgaan om haar nog soepel ledemate te manipuleer en na sy sin te rangskik. 

			“Miskien moet ons hom Die Dodelike Bruidegom noem,” waag hy.

			Pieter snork minagtend. “Dan eerder Die Duiwel in Disguise.”

			Maar op die toneel was nie ’n pentagram of ’n dooie kat of enige tekens dat dit iets met Satansaanbidding te doen het nie. Selfs die profiel wat die forensiese sielkundige saamgestel het, pas enige reeksmoordenaar op enige plek in die wêreld. 

			As die pers net wil ophou inmeng. Hulle jaag almal op hol, g’n wonder mense raak paniekerig en doen dom goed nie. Almal eis antwoorde by die polisie, maar hou hulle uit die werk met onbenullighede. Hy mors tyd deur agter vals leidrade aan te draf en hulle optrede te regverdig of te verduidelik aan mense wat glo hulle het die reg om te weet hoe die polisie vorder. Die druk is glad nie ’n grap nie. 

			“Ek wens daai meisiekind wil nou huis toe gaan. Wat help dit ons hou aan waarsku as elke tweede student ons ignoreer?” 

			Henk beantwoord nie die retoriese vraag nie. Hulle móét net uitwerk hoe die moordenaar sy die slagoffers kies en hom vang voor hy nog ’n moord pleeg. 

			As die volmaan hom net nie so onrustig gemaak het nie.

			Donderdag 22 Mei

			Die gang is nimmereindigend. Haar voete sleep toe die man uiteindelik ’n deur oopstoot. Navorsers, lees die bordjie. Die eerste indruk wat sy van die kantoor kry, is wanorde. Bloubaard se kasteel, flits dit deur haar kop. ’n Begeerte om histeries te begin giggel, oorval haar. Hier sal niemand ’n lyk kry nie. Lessenaar toegepak onder oop naslaanwerke en papiere. Vol boekrakke teen die mure, nog boeke en tydskrifte opgestapel tussenin. Foto’s teen die mure, maar sy wil nie kyk nie, sy wil net uit. 

			Hy loop na een stapel teen die muur, trek twee, drie boeke uit en klik sy tong toe die stapel omval. “A, hier is hy.” 

			Sy gryp die boek ongeskik vinnig. “Baie dankie. Ek sal dit môre terugbring, maar nou moet ek hardloop.” Sy vlieg om, maar hy hou haar terug.

			“Jy kan nie hierdie tyd van die middag alleen oor die kampus terugloop nie,” gebied hy. “Ek sal jou koshuis toe vat.” 

			“Jy hoef nie, my vriendin wag buite,” sê Llyn gejaagd. 

			Dit lyk nie of hy haar glo nie en sy wonder skielik of Eileen nog wag. Hopelik tog, want sy gaan beslis nie saam met hierdie man oor die skemer kampus loop nie. 

			Sy kyk op haar horlosie. “Sê solank vir die eienaar van die boek dankie. Ek moet nou draf of Eileen gaan loop.”

			“Ek sal vir die navorser sê, maar dink jy hy sal in hierdie chaos agterkom die boek is weg? Sit dit sommer op die lessenaar wanneer jy dit terugbring.” Hy frons weer. “En jy loop nie weer so laat rond nie, al is dit saam met ’n vriendin. Selfs twee meisies het min verweer teen ’n vasberade man.”

			Met die bars vermaning in haar ore laat spaander Llyn gangaf, trapaf en by die biblioteekdeur uit. 

			“Waar wás jy so lank?” Eileen gryp haar aan die elmboog. “Ons moet hardloop. Die ander twee is seker al bekommerd.” 

			By die huis klap sy die voordeur onsag agter hulle toe. Twee verbaasde gesigte begroet hulle uit die sitkamertjie.

			“Ja, ek weet dis laat, maar julle kan met Llyn raas,” sê Eileen ongenadig. 

			“Ek weet sommer dis weer ’n nerdverskoning,” voorspel Alicia verveeld. “Toe, toe, uit daarmee, ek is haastig.”

			Llyn het nie die verwelkomingskomitee verwag nie, want die indaba is eers môreaand. Sy sug. Gee net genoeg om hulle gerus te stel, maar niks meer nie, Llyn.

			Sy gaan sit gemaak ontspanne. “Ek kon eers nie die boek kry nie, toe loop ek gelukkig in iemand vas wat my kon help.”

			“Eerste woord wat ek daarvan hoor,” mor Eileen. 

			“Maar as dit ’n man was, is dit so romanties.” Rykie glimlag dromerig. 

			“Romanties se voet.” Llyn vryf haar gevoelige derrière. “Ek loop my katswink teen sy borskas, toe beland ek op my sitvlak.” Te laat besef sy haar fout.

			“Dís dan hoekom jy so lank gebly het.” Eileen rek die woorde tergend uit.

			En dis genoeg vonk om die lont aan te steek. Die storie vat vlam, word stuk-stuk uit haar geryg en onmiddellik onder groot gelag onherkenbaar skeefgetrek.

			Alicia luister net tot sy halfpad klaar is. “Haai, ek moet nou waai.” Sy kondig aan saam met wie sy uitgaan en waarheen voor sy opstaan. “Right, Llynnie, ek’s weg. Please explain maar jou nuwe boyfriend aan daai twee. Baai, julle.”

			Llyn byt op haar tande en kyk na die ander twee se geamuseerde gesigte. Dis wraggies erger as ’n verhoor. 

			

		

	
		
			Vier

			Vrydag 23 Mei

			Llyn wroeg al die pad bib toe. Sit die boek eenvoudig op die lessenaar neer, het die man gesê. Maklik vir hom om te beweer die navorser sal nie weet dit was weg nie. Hoe gemaak as sy daar kom en hy sit vierkantig agter die lessenaar? 

			Jy klop aan die kantoordeur en as hy daar is, improviseer jy, Llyn. My magtag, jy is nie meer twaalf nie. 

			Sy loop stadiger. Moet sy nie tot Maandag wag nie? Sê nou sy loop in hóm vas? 

			Sy skud haar kop. Dis vroegmiddag. As hy weer die laatskof werk soos sy hoop, loop sy hom mis. Sy loop haar weerkaatsing in die biblioteek se glasdeur tegemoet. G’n wonder daar is geen man op jou horison nie, Llynnie. Jy is so vaal, nie eens ’n reeksmoordenaar gaan jou raaksien nie. Onopvallend. Niks noemenswaardigs nie. Jy is veilig. En dis iets om oor te juig, nie skewebek te trek nie.

			Sy loop by die uitleentoonbank verby, spyt sy kan nie die boek eenvoudig daar ingee nie. Maar dis nie ’n biblioteekboek nie, wel ’n navorser s’n. Sy draf al die pad trapop, verby die rakke tot by die halfversteekte gangdeur.

			Die gang is in die helder middaglig gerusstellend kort. Kommer val soos ’n jas van haar af toe niemand op haar klop antwoord nie. Sy loer om die deur. Die lessenaar lyk minder chaoties. Die boekrakke is netjies, die boeke op die vloer lyk georden. En dan is daar die foto’s teen die mure wat sy nou behoorlik raaksien. 

			Dis so stil dat sy op haar tone tot by die lessenaar loop. Een van die geraamde foto’s agter die stoel trek weer haar aandag. Dis ’n huis uit die Boereoorlogera. Die foto teen die linkerkantste muur is ook interessant. Die bekende staanklippe van Stonehenge verdwerg die vier mense op die voorgrond. Sy skreef haar oë bysiende en leun vorentoe om die gesigte te bekyk.

			“Middag, Juffrou.” 

			Haar gil is uit voor die boek met ’n knal op die vloer val. Omdat die stem bekend is, is sy dadelik kwaad toe sy omswaai. “Demmit! Vir wat laat jy mens so skrik? Wil jy hê almal moet dink jy vermoor my? Wat maak jy as iemand hier instorm?”

			Sy baklei, maar sy is na aan trane van angs en skrik.

			“Niemand gaan jou hoor nie, hierdie kantore is feitlik klankdig.” Sy stem is gelykmatig, maar hy klink self ergerlik. “Wat gaan jy daaraan doen as ek jou hier aanval?” 

			“Dis te vroeg en nog heeltemal lig buite,” piep sy verskrik en wys na die venster.

			Hy steur hom nie daaraan nie, maar loop tot by haar en kyk intimiderend op haar af, sy groen oë blitsend. “Te vroeg? Niemand weet waar of hoe laat die moordenaar sy slagoffers ontmoet nie, net hoe laat hulle dood is.”

			Sy maak haar mond oop om te praat, maar haar tong is ineens so droog, dit kleef aan haar verhemelte. Haar oë rek en haar wange word koud.

			“Gaan jy?” ’n Fluistering is al wat sy uitkry.

			“Nee, ek gaan jou nie gryp en vermoor nie.” Hy is regtig kwaad. “Dis nie die punt nie. Ek kon as ek wou, en niks wat jy doen, kan my keer nie. Jy kan gerus versigtiger wees wanneer jy nuwe mans leer ken.”

			Hy buk om die boek op te tel en sit dit op die lessenaar. “Ek het gisteraand gesien jou vriendin het darem vir jou gewag, maar vanmiddag is jy alleen hier.” 

			Hoe weet hy? Het hy haar dopgehou? Gevolg? Is dit die oë wat sy gevoel het? “Daar is mos nog mense op die kampus, ek kan alleen loop.” Sy is nog bewerig geskrik en nou bang ook. “Ek wil nog gou ...”

			“Dis Vrydag, die kampus is byna verlate. As jy iets in die biblioteek wou doen, kom Maandag. Die bib maak vandag vroeg toe.” Hy kam geïrriteerd met sy vingers deur sy hare. “Ek dink ek moet in elk geval seker maak jy kom veilig by die huis. Jy tree gans te goeder trou op.”

			“Dit sal die dag wees,” sê sy beslis. “Ek ken jou van g’n kant af nie. Ek weet nie eens of jy hier hoort nie. Jy dink verniet ek sal my voet saam met ’n vreemde man buite sit.”

			Hy glimlag stram. “Uiteindelik begin jy jou verstand gebruik. Kom ons begin voor.” Hy hou sy hand na haar toe uit. “Celliers.”

			Sy sit haar hand oorbluf in syne en kry ’n stewige handdruk. “Morgan.” 

			“Nou ja, juffrou Morgan, ek ken die navorser.” Hy beduie vaag na die boek en kantoor. “Ek het geweet hy het die boek, want ek het dit vir hom gegee. Ons gesels dikwels.” 

			“Dis wat jy sê, maar ek het geen bewyse nie.” 

			Sy glimlag word breër. “Aangesien geskiedenis blykbaar een van jou vakke is, kan jy enigiets vir my vra waarmee jy probleme het.”

			Ha, dis wyd. Sê nou jy weet nie wat die antwoord is nie? “Dan kan jy my seker help om Stonehenge en sy bouers op die geskiedenistydlyn in te pas? Ek sukkel daarmee,” daag sy hom uit. 

			“Juffrou, jy weet sekerlik die plek se ontstaan is meesal op teorie gebaseer, maar kom ek trek vir jou ’n tydlyn van dit wat wel bewys is.” Hy vat ’n vel papier op die lessenaar en skets vinnig terwyl hy verduidelik en opeenvolgende en parallelle beskawings inskryf. “Is dit duidelik genoeg?” 

			Sy knik stom. Net ’n paar minute, maar alles is presies en spesifiek. Hy ken sy storie. 

			“Kan ek nou saam met jou tot by jou huis loop?”

			Hy is eintlik baie gaaf en hy het jou gistermiddag uit ’n verknorsing gehelp, Llyn. Sou hy jou aanhou katkiseer om versigtig te wees as hy bose planne met jou het? Dis buitendien nog lig en daar is ander mense op die kampus. Dit sal ongeskik wees as jy nou weier en jy wil eintlik vrek graag saam met hom loop. 

			Op pad huis toe praat hy nie veel nie, maar sy vermoed heelpad hy lag heimlik vir haar omdat sy so vinnig loop. Sy sê self min, want sy is te uitasem.

			“Glo jy nou ek is onskadelik, Juffrou?” vra hy toe sy op die huisie se stoep na hom toe omdraai.

			Onskadelik? Sy is glad nie so seker daarvan nie. Sy knik huiwerig. 

			“As jy dit glo net oor ek jou nie langs die pad gegryp het nie en omdat ek iets van die geskiedenis weet, is jy naïewer as wat ek gedink het.” Llyn skrik haar koud vir die ergernis in sy stem. “Wie sê die moordenaar kuier nie ure lank doodonskuldig saam met sy slagoffer voordat hy toeslaan nie? Kry dit in jou kop, dis nie veilig vir meisies om enige plek alleen rond te loop saam met ’n man wat hulle nie baie goed ken nie!” En met dié harde woorde swaai hy op sy hakke om en loop vinnig weg.

			Llyn staar hom verstom agterna. Hy is buite verhouding omgekrap. Dit klink byna asof hy weet wie die sluiper op die kampus is en asof hy weet die man hou haar dop.

			Die haartjies in haar nek lig. Sy sluit oop en gaan vinnig in. 

			“Is dit jy, Llyn?” roep Eileen. “Wie is by jou?”

			Demmit. Die peslike man raak heftig en nou het Eileen hom gehoor.

			Llyn stoot Eileen se kamerdeur oop. Rykie sit by haar met ’n beker koffie in die hand. Sy wil nie vir Eileen jok nie, maar sy sien nie kans vir die gelag en geterg terwyl almal weer haar weergawe van die ontmoeting uit haar trek tot alles suspisieus klink nie. 

			Al genade is ’n liegstorie. “Hou op worry. Ná die herrie wat julle gisteraand opgeskop het oor die man in die bib, sal ek dit nie waag nie. Twee mans het van agter af verby my gekom en gewaarsku ek moenie alleen rondloop nie. Is hier genoeg koffie vir my ook?”

			Dit lyk nie asof Eileen haar glo nie, maar sy dring nie op antwoorde aan nie. Hopelik vergeet almal nou daarvan, want sy gaan nie weer ’n woord oor die biblioteekman sê nie. 

			

		

	
		
			Vyf

			Vroegoggend, Vrydag 6 Junie

			Sy lyf is vaagweg bewus van die nanagkoue, maar sy verstand erken dit nie. Hy staar na sy mouboordjies, na die gladde hout van die embuialessenaar onder sy handpalms. Met elke asemteug kom hang die wit wasemdamp tussen hom en sy hande en verdof die buitelyne.

			Hy glimlag en haal ’n langwerpige dosie uit die boonste lessenaarlaai. Dis swaar op sy handpalms: twee handbreedtes lank en twee vingers breed. Toe hy die deksel lig, kom sy asem vinniger.

			Op die wit satynvoering lê die brons sierspeld. Die gegraveerde kop is komvormig en twee en ’n half sentimeter in deursnee. Die skag van die speld is soos ’n sonneblomstingel daaraan geheg. Hy lig dit uit en laat dit oor sy twee handpalms lê.

			Die eerste strale van die son skyn deur sy kantoorvenster en speel oor die teksture van die graveerwerk. Almal sal die motief herken en dan verstaan hoekom hy juis hierdie datums kies. Sal ook insien hoe logies dit is en hoe briljant. Die wêreld moet weet wat hy doen en waarom; hoe gouer, hoe beter. 

			Moet hy hulle nog ’n leidraad gee?

			Miskien nie. Nog nie.

			Hy kantel die kop van die speld heen en weer om die effek van die sonlig op die graveerwerk te sien. Dis hipnoties en voer hom oor tyd en afstand na ’n ander plek, ’n ander toneel ...

			Die speldpunt wat sy duim prik, dwing hom terug na die werklikheid. Die son het verskuif en weerkaats nie meer op die sierspeldkop nie. Die oggendwind waai onplesierig deur die akkerboom voor die venster. Hy frons. ’n Druppel bloed hang aan sy duim.

			Hy haal sy sakdoek uit en vryf die bloed van die speld se skag af sodat dit nie ’n spoor op die voering plant nie. Alles moet skoon en perfek wees vir haar, vir sy uitverkore een. Sy sal gretig wees om deel te word van die sirkel. 

			Hy lê die speld versigtig op die wit voering neer en neurie terwyl hy die dosie met ’n groen lint toebind. Die tyd is naby. Die spesiale een is uitgesoek. ’n Baie moeilike keuse want hy het reeds die eerste treë in die proses geneem toe hy ’n beter kandidaat in die biblioteek raakgesien het. Maar hy kon net een gebruik, want daar is net een datum oor, een hoogtepunt om die volle siklus te voltooi.

			Tensy hy die siklus verleng.

			Hy blaai deur die kalender. ’n Uitsonderlike herdenking, dis wat hy nodig het. ’n Besonderse datum waarop sy tot haar reg sal kom, dié een in ’n duisend ...

			Toe sug hy tevrede. Perfek. Die ideale geleentheid. Dit moet wees hoekom hy haar nou eers raakgesien het. Dis bestem. Daarvoor sal hy sy skedule aanpas.

			Tot dan moet sy wag. Dan eers sal die tyd vir haar reg wees. Nét reg. Nét vir haar. Die tyd en geleentheid en plek – alles gepas – alles perfek soos dit in die sterre opgeskryf is. En hý sal dit in plek laat val, sal almal manipuleer soos ’n poppemeester. Wanneer die tyd ryp is, sal sy weet, en sy sal bly wees, want dit sal beter wees juis omdat sy moes wag.

			Toe die klop aan sy kantoordeur kom, is hy gereed vir sy eerste afspraak van die dag.

			Die nagraadse student wat instap toe hy oopmaak, is ’n atletiese meisie wat hom soos ’n ou bekende met ’n uitgestrekte hand groet. Hy trek die gemakstoel vir haar uit en gaan sit op die een langs hare.

			Binne ’n paar minute weerklink haar laggie deur sy kantoor.

			Vrydagoggend 6 Junie

			Llyn blaai ingedagte deur die boek oor die ontwikkeling van taal. Die prof se keuse van ’n tema vir hulle volgende werkstuk in honneurs val reg in haar smaak, tog sukkel sy om te konsentreer op haar gunstelingonderwerp. Soos ’n regte bakvissie is sy al heelweek heimlik op die uitkyk vir Celliers, pure verniet. Ná daardie eerste twee ontmoetings het sy hom nog nie weer in die biblioteek gesien nie, al sit sy selfs by die navorsingstafel naaste aan die plek waar hulle mekaar die eerste keer raakgeloop het.

			Dis verspot, maar sy voel afgehaal omdat hy nie weet sy het sy waarskuwing ter harte geneem nie. Sy kom deesdae in haar af periodes tussen oggendklasse in die biblioteek, maar nou is hy nie hier om dit raak te sien nie. 

			Wys jou net, dis ’n teken jy is nie veronderstel om hom beter te leer ken nie, Llyn. 

			Maar die gedagte troos haar nie. Sy sal hom graag weer wil sien, al is dit net om aan haarself te bewys hy was daardie aand so fassinerend omdat die situasie onverklaarbaar gevaarlik gevoel het. Dis al hoekom ’n nugter, ewewigtige vrou soos sy op die vreemdste oomblikke van die akademie vergeet en lank oor hom sit en tob. Sy klik haar tong toe sy besef dit het pas weer gebeur.

			Sy probeer opnuut op haar oop handboek konsentreer. Sy het skaars drie woorde gelees, toe kry sy weer die gevoel iemand kyk vir haar. 

			“Ek is bly om te sien jy kom darem nou op ’n verstandige tyd biblioteek toe.” Sy stem is gedemp, asof hy haar nie wil laat skrik nie, maar dis onmiskenbaar hy.

			Llyn ruk om, die vreugde in haar ’n yslike sjampanjeborrel wat haar uit haar stoel wil lig. “O, dis jy,” sê sy ongeërg. “Werk jy dan nie die laatmiddagskof nie?” 

			Wat ’n dom ding om te sê, Llyn. Hy gaan weet jy het oor hom gewonder. Of hy gaan glo jy het hom probeer vermy.

			Sy glimlag is tog spontaan. “Ek kom en gaan meesal soos dit my pas.”

			Die glimlag is so sjarmant dat sy ook glimlag. “Julle mans is gelukkig. Ons meisies moet aanpas by dit wat veilig is.”

			Sy glimlag word breër sodat die kepe langs sy mond verdiep. “Dan begin meer studente hopelik hulle werkstukke vroeër en maak betyds klaar.”

			Sy knik. “Dit ook. Dit gee mens meer tyd vir ’n sosiale lewe, maar deesdae is dit ook gevaarlik.” Sy trek ’n suur gesig. “Ek moet mos ekstra versigtig wees vir vreemde mans.”

			“H’m. Jy onthou darem. Word ek nog gereken as ’n vreemdeling, of is ek al ’n bekende?” Sy wonder nog hoe sy dié vraag moet beantwoord, toe vee hy sy woorde met ’n handgebaar weg. “Dis ’n onregverdige vraag. Vergeet ek het gevra. Sê my eerder hoe dit gegaan het met die geskiedeniswerkstuk waarmee jy laas besig was.”

			Het hy haar spesiaal opgesoek omdat hy wou weet hoe dit met haar werkstuk gegaan het? Of het hy haar toevallig hier raakgesien? “Heeltemal goed, dankie,” antwoord sy en noem haar finale punt sonder om twee maal te dink. “Doktor Le Roux het in die klas erken daardie bron is nie altyd geredelik beskikbaar nie, maar hy wou blykbaar ons deursettingsvermoë toets.” 

			Hy lyk geamuseerd. “Indrukwekkend. Ek is seker jy het nie die punt vir deursettingsvermoë gekry nie.”

			Sy trek haar skouers verleë op en kyk op haar horlosie. “My volgende klas begin oor vyftien minute.” Sy staan op en maak die naslaanwerke bymekaar. 

			Hy sit sy hand op hare. “Los maar, ek sal dit vir jou terugsit. Netnou kom jy laat.” Sy stem lag ook. 

			“Dan groet ek eerder.” Maar sy bly staan.

			Hy tel die boeke op. “Ons sal mekaar weer hier raakloop.” Die lag in sy stem bly hang in die lug toe hy om die rak verdwyn.

			Llyn staar na die rak, oorbewus van haar hartklop wat tamboer en die warmte waar sy hand gelê het. Toe raap sy haar goed bymekaar en loop uit. 

			Hy stel nie werklik belang nie, Llyn, hy kon net nie anders as iets sê oor jou werkstuk toe jy jou punt uitblaker nie. Daardie hand op joune was die mees terloopse, die mees onpersoonlike aanraking. Jy verbeel jou daar is ’n vonk tussen julle. Dis nie eens vriendskap nie en dit het nié die potensiaal om in iets spesiaals te ontwikkel nie. Hy is te terughoudend en jy te in jou dop gekruip en deur die blare. Kom eerder betyds by die klas.

			Of wonder hoekom jy nog steeds voel iemand hou jou dop. 

			Haar kopvel kriewel en sy slaan oor na ’n drafstap, oorbewus van die ongemaklike sensasie. Dis ’n ander soort gevoel as toe Celliers vir haar gekyk het. Hy kyk nié vir haar deur die biblioteekvenster nie, want die dosentekantore lê nou tussen hulle. Buitendien kry sy daardie onder-die-vergrootglas-gevoel oral op die kampus. 

			Sy hardloop. Die oë wat sy op haar voel, is haar beslis nie goedgesind nie.

			Vrydagaand 6 Junie 

			Llyn dra die volgetapte elektriese ketel kamer toe en prop dit in. Arms gevou leun sy teen die lessenaar en luister na Eileen en Rykie se gekwetter.

			Eileen sit in Llyn se bed met die duvet tot onder haar ken opgetrek; Rykie onder dieselfde duvet, net by die voetenent. Terwyl Llyn wag vir die ketel om te kook wonder sy hoe Eileen of Rykie sou reageer het as een van hulle in Celliers moes vasloop. 

			Terwyl sy die koffiebekers uitdeel, stel sy haar elkeen se reaksie voor.

			Celliers sou Eileen beslis nie geïntimideer het nie, daarvoor is sy te onverstoorbaar. Maar Rykie is nie. Llyn se lippe vertrek geamuseerd. Sy sou soos ’n vink aan die fladder gegaan het, met armbande wat klingel terwyl die veer en string krale wat aan een haarsliert vasgeryg is woes klippe-klap.

			Op daardie oomblik maak Alicia haar gebruiklike teatrale verskyning. Llyn weet sommer hulle vlinder sou dadelik haar strikke vir Celliers gestel en hom heeltemal die skrik op die lyf gejaag het. 

			Terwyl sy wag vir Alicia se monoloog, kry sy heimlik lag by die gedagte aan Celliers se moontlike reaksie op haar en die ander.

			Alicia gooi haar arms wyd oop. “Friends, Romans, countrymen, lend me your ears.”

			“Ja, ja, ja, wie is dit wat hierdie keer jou oog gevang het?” demp Eileen haar geesdrif. Llyn loer skuins na haar, vang haar oog wat stadig knip en proes gedemp.

			“Die man van my drome,” kondig Alicia onverstoord aan.

			“En die derde een dié maand. Jy sal versigtiger moet wees. Netnou is jou droomman iets uit ’n nagmerrie,” waarsku Eileen. 

			Dit tref Llyn ineens hoe harteloos hulle moet voorkom. Hier sit hulle veilig en warm en koffie drink, maar iewers op die kampus lê daar dalk reeds weer ’n meisie wat hulle ken dood onder ’n boom. Haar lus vir koffie verdamp. Sy gooi dit in haar kamerwasbak uit, gaan sit op die een hoek van die lessenaar en dwing haar gedagtes weg van die nagmerriemoontlikheid. “Wie’s die wonderwerk?” moedig sy Alicia aan.

			“Dis Bartho Tredoux, die jongste en rykste proffie op die kampus,” fluister Alicia dramaties en gaan sit op die vensterbank. “Hy is briljant en het blykbaar al by verskeie oorsese universiteite as gasspreker lesingreekse aangebied. Was selfs tot onlangs by Oxford voordat hy hierdie aanstelling gekry het en het pas ’n draai in Amerika gaan maak om ’n lesingtoer daar te hou. Ek hoor uit betroubare bronne hy skryf ’n reeks artikels vir National Geographic voor hy amptelik met sy klasse begin.”

			“Bartho? Sweerlik Bartholomeus. Middeleeus.” Eileen se oë vonkel stout. 

			Llyn grinnik. Eileen is daarop uit om Alicia te treiter.

			Alicia is ’n asemteug lank van stryk af, maar sy is gou weer op dreef. “Ek dink dis besonders en pas by sy vak, argeologie.”

			“O wee, I rest my case. As hy met so ’n naam prof is in argeologie, is hy sweerlik ’n fossiel,” besluit Eileen. “En moet jou nie laat mislei deur moontlike rykdom nie. Geen prof op enige kampus is ryk nie. Iemand is met jou kop aan die smokkel.”

			Alicia laat haar nie demp nie. “Ek het hom self nog nie van naderby gesien nie, maar ek hoor hy is sexy. En hy het ryk geërf, blykbaar van sy pa én ma se kant af. Regtig ongeskik baie geld. Sy naam word nie verniet in dieselfde asem genoem as dié van ander bekende miljoenêrs nie.”

			“Was sy pa dalk Carl Tredoux, die ekonoom wat so tien jaar gelede dood is?” Rykie, wat haar honneursgraad in ekonomie doen, skreef haar oë en sit geïnteresseerd regop.

			“Tredoux is nie so ’n algemene van nie, dit moet hy wees. Sy tweede naam is seker Carl, want sy voorletters is B.C. Ek weet net hy is stinkryk.”

			“En nou’s hy hier, ongetroud en skatryk op ’n kampus vol loslopermeisies?” sêvra Eileen sarkasties. “Kon hy nie daar waar die stralerjakkers uithang ’n vrou kry nie? Die man is óf vrek lelik óf pleinweg weird. Bly weg van hom af, Alicia.”

			Rykie frons ingedagte. “As ek reg onthou, was daar allerhande stories toe sy ouers in ’n motorongeluk dood is. Hy was toe op varsity, dink ek.” 

			“Watse stories?” vra Alicia suspisieus.

			“Ag, the usual oor die oorsaak van hul ongeluk en dubbelsinnige vrae oor hom as hoofbegunstigde.” Sy maak ’n gebaar asof sy dit eenkant toe vee. “Tipiese joernalistesensasie, het my pa nog gesê.” 

			“Toe, sien, nie oud nie en ook nie weird nie, net kieskeurig,” sug Alicia verlig. 

			“Maar argeologie? Bô-o-o-ring!” veroordeel Eileen hom summier.

			“Dis ook nie so boring nie. Dink aan al die lande wat hy besoek en al die skatte wat hy dalk uitgrawe,” fantaseer Rykie.

			“Jy lees te veel stories. Of fliek te veel.” Llyn wens hulle wil klaarmaak. Sy wil vanaand nog slaap ook. Oor Rykie se skouer knipoog Eileen begrypend vir haar.

			“Friends, julle het nie mooi geluister nie: Hy is ryk, hy’s blykbaar aantreklik, hy’s beskikbaar. Wat meer wil ’n meisie hê?” herinner Alicia hulle dis haar storie.

			“Sy wil weet of sy ’n afspraak met hom sal oorleef, dis wat.” Rykie skud haar hare uit haar oë dat die string krale ’n dowwe klapgeluid maak. 

			Almal, selfs Alicia, wat sekondes lank uit haar spraak geskok is, is skielik stil.

			“Jy’s reg.” Eileen trek haar knieë tot teen haar bors op en hou die beker koffie tussen al twee haar handpalms. “Enige meisie wil ’n afspraak ten minste oorleef, al is die man ook hoe ’n vangs. Onthou dit net: As een van julle van plan is om dom goed aan te vang sonder om ons te sê, vergeet dit. Hoe meer mense weet van ’n nuwe vriend, hoe skraler die kans dat hy enigiets sal waag.” Sy lig haar beker. “L’chaim.”

			Die ander knik plegtig en drink. 

			Llyn hou haar leë beker teen haar lippe terwyl haar oë van die een gesig na die ander dwaal. Sy kan haar skaars meer uiteenlopende vriendinne indink. Hul studierigtings, agtergrond, geaardhede en voorkeure kom glad nie ooreen nie, maar hulle bly heel vreedsaam saam onder hierdie dak.

			“Jy het sowaar die regte idee, Eileen,” onderbreek Rykie haar gedagtes. “Jy surf rond op die internet en leer die interessantste manne daar ken. Só kan jy hulle op ’n veilige afstand hou sonder om die pret van die soektog mis te loop.” 

			“Ek verkies ’n man van vlees en bloed, dankie,” sê Alicia uit die hoogte. “Die manne op die net is almal wannabees wat te skaam is om hulle lelike bakkiese by die deur uit te steek.”

			“Ag, maar jy’s seker lekker laf,” lag Rykie en fladder haar vingers. “Lelike mans het hope persoonlikheid. Die mooi manne het ’n windstilte tussen die ore, kan net oor hulself praat en in die spieël kyk. Dís nou boring, glo my.”

			“’n Man met hope persoonlikheid gaan ook nie agter ’n rekenaarskerm wegkruip nie,” snou Alicia. 

			Rykie ignoreer haar. “Eileen, het jou pa jou nooit vakansies gewaarsku teen die surfers nie? Dieselfde geld seker vir internet-surfers.” 

			Eileen se gesig raak geslote en sy draai die ring aan haar vinger rond. Dis ’n breë band van koper met ’n fyn rankie klimop daarop, merk Llyn en besef sy het dit vroeër vandeesweek gesien en daarvan vergeet. Sy word koud. Hoekom het Eileen nog niks daaroor gesê nie? 

			Want sy steek iets vir hulle weg, iets belangriks. Llyn maak haar mond oop om saam met die ander te stem en Eileen sommer te vra waar sy die ring gekry het, maar bedink haar.

			Nie nou nie. Eileen sal praat wanneer sy gereed is en verkieslik sonder ’n gehoor. Vrae sal haar nou laat toeklap, besef Llyn instinktief. Dit voel soms vir haar asof Eileen haar gedagtes kan lees, daarom is Eileen ook haar vertroueling; tegelyk ma, suster, beste vriendin en sielsgenoot. 

			Llyn frons. Eileen het stil geraak om en by dieselfde tyd toe sy Celliers die eerste keer in die biblioteek raakgeloop het. Dis haar skuld dat Eileen nog nie iets oor die ring of die gewer daarvan gesê het nie. Sy moes oplettender gewees het, nie so besig geraak het dat sy alles en almal behalwe Celliers uit haar gedagtes gedwing het nie. Moes veral nie oor hom aanhou tob het nie. 

			Het Eileen iemand spesiaals via die internet ontmoet? Het sy daardie laatmiddag een van hulle in die kafeteria ontmoet? Is dit hoekom sy die afgelope tyd soms lyk of sy iets op die hart het? Sy sal Eileen nog ’n rukkie kans gee, dan gaan sy haar reguit vra wat aangaan. Miskien is Eileen se geheim so onskuldig soos haar eie.

			Miskien nie.

			Sy dwing haar gedagtes terug na die gesprek. 

			“Ek sal versigtig wees.” Eileen vee die waarskuwings eenkant toe, maar Llyn glo die gerusstelling is net vir haar bedoel – asof Eileen haar kommer aangevoel het. “Is dit net Alicia wat ’n nuwe man ontmoet het, of een van julle ander twee ook?”

			“Ja toe, Llyn, wat van die bleeksiel wat jy in die bib raakgeloop het? Het jy hom onlangs weer gesien?” vra Alicia spottend. 

			“Raak gelóóp is die woord,” giggel Rykie. 

			Llyn kriewel ongemaklik. Dalk het sy die ontmoeting oordramatiseer toe sy hulle van die spoor af probeer gooi het. 

			“Ja toe, vertel hoe vorder dié onderstebo pick-up-tegniek, Llynnie,” skerts Eileen.

			“Dit was nie ’n pick-up nie.” Sy hou haar stem verveeld al het hy haar letterlik van die vloer af opgetel. “Want hy probeer my nie date nie. Ek glo nie hy het my eens behoorlik raakgesien nie.” As hulle weet hoe ongemaklik sy was toe sy en Celliers daardie eerste aand in die donker gang afgeloop het, kry elkeen van hulle op hulle eie unieke manier die stuipe en daarvoor sien sy nie kans nie. Sy wil alleen wees sodat sy kan uitwerk hoeveel toeval daarmee te doen het dat sy hom twee dae ná mekaar sien, toe tien dae glad nie en skielik is hy vanoggend weer daar. “Hy is bloot iemand wat my met navorsing gehelp het.”

			Rykie ruk vinnig regop in die bed, haar oë blink en wakker. “Met navorsing gehelp? Ek dag hy het net daai een keer vir jou ’n boek help soek! Hoeveel keer het jy hom al ontmoet?” eis sy.

			Llyn se oë gly weg van Eileen s’n wat skielik stip en deurdringend vir haar kyk. “Ontmoet het niks daarmee te doen nie. Dis elke keer toeval. Julle weet van elke woord wat ons al ooit gewissel het.” 

			“Dit lieg jy nou, Llynnie.” Rykie het sensasie geruik. “Uit daarmee.” 

			Oop kaarte? Of ’n aansienlik geredigeerde weergawe? Eileen en Rykie is vol afwagting, Alicia nie.

			“Halló!” Sy rek die woord sarkasties uit. “Ek moes die naslaanwerk gaan teruggee, dis logies dat ek hom weer sou sien.”

			“En?” koor almal.

			“En niks.” Sy kyk gemaak verveeld na haar naels. Dit jok jy, Llynnie, stry Eileen se stem in haar binneste.

			“Julle het wragtig nie oor niks gepraat nie, dit glo ek nie eens van jou nie, Llyn,” gooi Alicia tussenin. “Met watse navorsing het hy jou gehelp?”

			Llyn klap heimlik haar tong oor die glips wat sy gemaak het. “Ek het Celliers dit en dat oor die geskiedenis gevra – net om seker te maak hy hoort in die geskiedenisnaslaanafdeling en is nie ’n weirdo op soek na teikens nie. En toe verduidelik hy alles baie deeglik.” 

			Rykie snork ongelowig en Alicia staar na Llyn asof sy al haar varkies kwyt is. “Nou’s dit al Celliers, is dit?”

			“Ek kon hom beswaarlik aanhou ‘jy’ en ‘jou’ terwyl hy my help, kon ek?”

			“Nee, seker nie. Nou weet ons ten minste wat sy naam is,” bring Eileen hulle terug na die punt. “Of is dit sy van?”

			Llyn is ’n oomblik uit die veld geslaan. Is dit sy naam of van? Sy kan nie onthou of hy gespesifiseer het nie, maar as sy dit erken, hoor sy nooit die einde daarvan nie. Dit sal boonop Eileen se vermoedens bevestig. Sy bekommer haar oor Eileen se internetvriendskappe omdat sy weet Eileen is nie heeltemal eerlik nie. En dis wedersyds: Eileen vermoed sy verswyg iets oor Celliers. Maar sy sien nog nie kans om die vriendskap wat skaars meer as ’n ontmoeting is, met Eileen of enigiemand te bespreek nie. 

			Dis nog te nuut. En daar is te veel teenstrydighede: sy optrede, die omstandighede ... Haar emosies is heeltemal omgekeer en sy is haar ekwilibrium kwyt. Een oomblik lyk dit asof hy haar wantrou en glo sy het met opset in hom vasgeloop en die volgende oomblik tree hy op asof hy dink sy is te goedgelowig vir woorde.

			“Hy is jonger as wat jy voorgee, anders het jy hom ge-‘meneer’,” raai Rykie. “Ek gaan volgende keer saam bib toe.”

			“By all means,” nooi Llyn gul, maar haar moed sak in haar skoene. Sy wil hom weghou van hul kritiese oë en hulle fyn spottende tonge wat enige ragfyn drade van ’n potensiële vriendskap flenters kan praat.

			“Vir my klink hy maar droog.” Alicia gee ’n lang gaap. 

			Llyn sien Eileen se kyk en hulle albei glimlag. Alicia is moeg daarvoor om die kollig met iemand anders te deel. 

			“Ek moet my beauty sleep inkry,” verduidelik Alicia. “Ek wil nie môreaand met kringe onder die oë sit en lyk soos enigiemand se worst nightmare nie. Francois is op die punt om my vir die maskerbal te skiet.”

			Rykie gee ook traag pad uit haar warm sitplek. Vir die eerste keer is Llyn dankbaar die koffiesessie was vanaand in haar kamer. Nou is die vertrek lekker warm, selfs haar bed is snoesig gebroei en sy kan in vrede verder tob oor dinge sonder om dit met enigiemand te deel.

			Die deur het skaars agter die laaste een toegeklik, toe swaai dit weer oop en Eileen kom in. Sy leun met haar rug teen die toe deur. “Is jy dóódseker jy het nou die middag alleen van die bib af teruggeloop? Ek was seker ek hoor ’n manstem buite.”

			Llyn voel weer die hitte in haar nek opstoot. Dis nou te laat om te bieg.

			“Ek het mos gesê dit was die mans agter my.” Sy gaan gee Eileen ’n drukkie. “Moenie so worrie nie. Ek is regtig versigtig.”

			“As jy so sê.” Maar dit stel Eileen blykbaar tog tevrede, want sy loop kort daarna.

			Hoekom het sy nie erken dit was Celliers en dat hy haar ook gewaarsku het nie? Eileen sal verstaan dis beter om die eienaardige vriendskap met Celliers te beskerm teen die ander twee se giggelbuie. Sy is tog haar vertroueling. 

			Skram sy onwetend weg van kritiek? Van waarskuwings? 

			Jy wil niks sê nie, want daar gaan niks van kom nie. Dit was toevallige en baie terloopse ontmoetings, Llyn, dis al. Niks om oor te tob of ’n oorwinningsdans oor uit te voer nie. Dis te kort en te nuut om as vriendskap gedefinieer te word. 

			Maar jy is heeltemal te bewus daarvan. Van elke sekonde. Van elke woord wat gesê is. Van elke stemintonasie, ook vanmiddag s’n toe hy gevra het hoe dit met jou werkstuk gegaan het. 

			So bewus daarvan dat jou akademie ver op die agtergrond is, toetse en al.

			

		

	
		
			Ses

			Die kampusligte gooi goue poele oor die geplaveide paadjies sodat die dele daarbuite donkerder vertoon. 

			Sy hou die naslaanwerk soos ’n pantser teen haar bors. Hoendervleis slaan op haar vel uit. Alles lyk vreedsaam, maar dis spookagtig. Herfsblare dans dol oor die plaveisel, staan regop voor haar voete en rondomtalie in elke ligkol. Wit misvingers staan stadig uit die grasperke en beddings op en vou die wêreld om haar toe. Haar voetval klink hol, slaan van die skemerige geboue af teen haar ore vas en word ’n dowwe eggo. Of is dit ’n tweede stel voete wat uit pas met hare teen ’n ander tempo loop?

			Die vredigheid is skielik weg. Die wind laat val die blare en luister saam. Vrees lê sy ysige vinger op haar ruggraat: Die nag het oë wat haar dophou. Die voorgevoel van onheil word sekerheid en slaan dadelik oor in paniek. Sy loop vinniger, die boek soos lood in haar arms. Dit rem aan haar, druk haar voete diep in die blaretapyt vas en laat die taai klammigheid teen haar kuite vasklou.

			Sy wil hardloop, maar haar voete kan nie beweeg nie. Die blare en die mis knoop haar vas, pootjie haar, trek haar grond toe totdat sy met boek en al daarin neerval. Die blaarvingers vou versmorend toe oor haar. Sy skuifel hande-viervoet vorentoe, maar die boek anker haar totdat dit uit haar hand gly en onder die blare verdwyn. 

			Iets is verkeerd met die beeld, iets is onnatuurlik, nie deel van haar leefwêreld nie.

			Misflarde glip tussen haar en die boek in tot die boek deel word van die mis. Blaaie waai daaruit los, frommel en kreukel in spirale die lug in op en verdwyn in die werweling boontoe. Sy gryp rond, soek oor die plaveisel, maar daar is niks van die boek oor nie.

			Toe is Eileen by en hou die boek na haar toe uit. Voordat sy dit kan vat, keer ’n ander hand Eileen weg en lei haar dieper die newels in.

			’n Paar blitsgroen oë kyk geamuseerd uit die mis na haar, die onmiskenbare stem ’n eggo in haar ore ...

			Llyn skrik vervaard uit die nagmerrie wakker en ruk die duvet met een beweging van haar gesig af. Die asbesverwarmer se rooi oog gloei nie meer nie en die naglug is kil op haar lyf wat in die worsteling onder die beddegoed uitgewikkel het. Was Celliers by die oop kamervenster? Het hy met haar gepraat? Is dit hoekom sy teenwoordigheid, die naklank van sy stem nog daar is? Hy weet immers waar sy woon.

			Met die duvet styf om haar skouers skuifel sy venster toe en trek die gordyne weg. Hy is nie daar buite nie, daar is niemand wat wegstap nie. Staan hy iewers in die skadu’s? Of was dit net ’n droom? Sy gaan sit op die lessenaar cum vensterbank en leun met haar rug teen die vensterkosyn. Die hortjiesruite is brandkoud teen haar wang. Die dun sekelmaan hang feitlik onsigbaar aan die rand van yl vlieswolke. 

			Die nagmerrie is veroorsaak deur die vrees wat sy op die kampus voel, wat haar daar verseker iemand hou haar dop. Vanaand se indaba het haar boonop herinner hoe bang sy was toe sy Celliers gangaf gevolg het. Dit was simpel om dadelik te dink hy was hier. Hy weet nie watter kamer hare is nie.

			As jy so bang is, Llyn Morgan, gaan terug Grahamstad toe.

			Maar sy weet sy sal nie. Sy trek die duvet stywer om haar. Een rede is haar vriendskap met Eileen. ’n Ander is haar studie wat sy regtig geniet. Dis ook glad nie logies om te glo die moordenaar het sy oog op haar nie.

			Die res sit sy nie in woorde om nie.

			Saterdag 7 Junie

			Llyn spoedlees die strooibiljet wat iemand by die hek in haar hand druk en frommel dit op. Dis seker te verstane dat die varsitybestuur en koshuisouers as gevolg van die reeksmoorde op hol is oor die maskerbal. Hulle voel medeverantwoordelik vir die inwonende studente, maar sy dink studente is oud genoeg en intelligent genoeg om vir hulself te dink. 

			Intussen word almal om elke hoek en draai aan die moorde en aan veiligheidsmaatreëls herinner. Dis genoeg om mens af te stomp. Om alles te kroon het dit haar siklustoetse so op die agtergrond gedruk dat sy vanoggend eers besef het hoe naby die twee geskiedenistoetse regtig is. G’n wonder sy kry nagmerries nie; haar onderbewuste soek ’n uitlaatklep vir al die spanning.

			By die huis sal sy nooit geswot kry nie. Dis inkopies en afsprake en Eileen agter die rekenaar. Sy gaan swot eerder op die kampus in die son. Daar is lewe en beweging, maar dit bly op ’n afstand. Sy soek ’n sonkol ver genoeg van ander studente af en pak haar boeke uit.

			Met die handboek op haar aantekeninge sodat die winterwind die papier minder rondfladder, is sy binne minute terug in die verlede. Ernst le Roux is ’n uitstekende dosent wanneer hy nie dubbelsinnige opmerkings oor damestudente maak nie. Die deel oor die verspreiding en migrasie van die antieke volke interesseer haar gou omdat dit die ontwikkeling van verskillende tale duideliker maak.

			Hoe lank sy gesit het voor sy die oë op haar voel, weet sy nie. Toe daar boonop ’n skaduwee oor haar boeke val, kyk sy skrikkerig op. Sy moet haar oë skreef teen die son en kan die man wat bokant haar uittroon, nog steeds nie herken nie. Maar die stem laat haar bygelowig wonder of haar onderbewuste hom opgetower het.

			“Juffrou Morgan, g’n ernstige student kan hier sit en swot nie.” Ernst le Roux se draaltoon laat Llyn regopper sit en sy maak haar reg vir ’n bytende opmerking. “Tensy studie nie jou hoofdoel is nie.” Toe hy boonop omkyk na die groepie manstudente wat verbyloop en na hulle staar, word sy warm van verontwaardiging.

			Sy kyk hom waterpas in die oë. “Nee wat, niks hier rond interesseer my genoeg om my uit die boeke te hou nie.” Sy wag dat hy die skimp vang en verkas.

			Maar hy lag ongestoord en kom sit ongenooid langs haar op die gras. “Touché.” 

			Sy selfvertroue slaan haar asem byna weg. 

			Eiegeregtig lees hy die titel van die handboek voor haar. “Ek is bly jou prioriteite is darem reg. Kry jy kopgehou met geskiedenis een en twee saam? Dit kan verwarrend wees.”

			’n Paar studente op die grasperk kyk van hom na haar en sy wonder geamuseerd watter storie hierna oor die kampus gaan hardloop. Rykie is reg, hy is die stout seun van die dosentekorps. Aantreklike gesig, ligbruin hare, tergende glimlag. Sy ontspan. As hy hier wil rondsit, kan sy hom net so wel gebruik. “Meesal, ja. Hier is net een afdeling wat my koudsit.” Sy verwag dat hy sal opstaan en loop, maar hy bly sit.

			Toe sy opkyk, staar hy intens na haar. Toe kyk hy af. “Aha, dis nie die maklikste deel om in perspektief te kry nie. Jou klasmaats kom spreek my op kantoor met húl probleme.” Hy sit vorentoe terwyl sy hap na lug om haarself te verdedig. Maar sonder om nog iets sarkasties kwyt te raak, sit hy die gedeelte sistematies uiteen.

			“Nou ja, dit behoort vir eers jou probleem op te los.” Hy staan op en vee ’n denkbeeldige stoffie van sy langbroek af. “As jy weer vashaak, sal ’n vinnige kykie in Miller jou gou op die regte pad kry. Of as jy werklik probleme op die lyf loop, kan jy my skakel vir ’n afspraak. Ek help graag.” Hy skryf iets op die agterkant van sy visitekaartjie en gee dit vir haar.

			Dis die naam van Miller se boek. Sy staar hom agterna, haar siening van haar geskiedenisdosent ongemaklik linksom gekeer. Jy het jou misreken, Llyn Morgan. Die man het nie net ’n skerp tong nie, daar sit ’n skerp brein daaragter plus ’n liefde vir sy vak en ’n wakker belangstelling in die verlede. 

			Dis moeilik om weer op haar aantekeninge te konsentreer, veral toe die wind sterker begin waai. Die boek waarvan Le Roux gepraat het, behoort in die biblioteek te wees, sy kan dit net so wel gaan kry voor sy verder swot.

			Minute later draf sy die biblioteektrappe op en stoot die deur oop, haar hart in haar keel. Jy is hier vir ’n handboek, Llyn, vir niks anders nie. 

			Die hitte van die lugversorgde navorsingsafdeling verwelkom haar. Sy kry die boek maklik, gaan sit effens uit die gedrang in haar gunstelinghoekie en maak haar boeke oop. 

			Celliers sal haar nie op ’n Saterdag hier verwag of haar opsoek nie. Hoekom moet hy? Voor sy hom uit haar kop kan verban, spring haar gedagtes na die kontras tussen hom en Ernst le Roux. Elkeen is op sy eie manier aantreklik, maar daar eindig die ooreenkoms. Ernst le Roux het vandag as hubare man by haar kom sit, nie as dosent nie, dit weet sy intuïtief. Hy is ’n sjarmante losbol, gesteld op sy klere en uiterlike, floreer op vroulike aandag en bewondering. 

			Celliers is moeiliker om te lees. Daar is ’n waaksaamheid aan hom wat haar die indruk gee hy kruip in die biblioteek weg omdat hy verkies om mense op ’n afstand te hou en die kollig te vermy. Tog was hy nog elke keer beleef en bedagsaam – behalwe toe hy haar uitgevreet het. Dis miskien hoekom sy voel daar is iets wat grens aan vriendskap tussen hulle. Celliers is ... wel, Celliers.

			Llyn skud hom uit haar kop en probeer konsentreer op haar aantekeninge, maar haar gedagtes dwing terug na die twee mans toe. Sy klik haar tong vies. Vyf maande lank gaan sy haar gang op die kampus sonder dat enige man ’n indruk op haar maak. Toe leer sy skielik twee uiteenlopende maar ewe interessante mans – ouer mans – effens beter ken. Nou werk alles saam om haar goeie voornemens om te swot te ondermyn.

			Haar oog val op die hoofopskrif van die oggendblad wat iemand hier laat lê het: Vyfde slagoffer op Vrydag 13/6? Sy pluk die koerant vies nader. Hoe gouer sy lees hoe hulle tot dié gevolgtrekking gekom het, hoe gouer kan sy begin swot. 

			Onder die subtitel Kampusmoorde bly raaisel word die moorde weer een vir een opgehaal, die ene sensasie. Llyn vluglees oor die grusame detail. Hier en daar spring ’n woord uit die diggedrukte kolomme na haar toe uit: slagoffers onbesproke, moordenaar waarskynlik aan meisies bekend. Die gemak waarmee die joernalis hom selfs in so ’n intense situasie van die onderwerp distansieer, verstom haar. Die meisies, voorheen elk met ’n eie persoonlikheid en ’n eie lewe, is skielik almal naamlose “slagoffers”; dié enkele woord stroop hul van identiteit, ontneem hulle hul bestaansreg. Sodra sy ’n slagoffer word, kan jy jou losmaak van haar pyn en haar familie en vriende se verlies. 

			Die joernalis bespiegel oor die langnaweek wat op Vrydag die dertiende begin en eindig by Jeugdag op die sestiende. Hy voorspel dat die moordenaar Vrydag die dertiende, of die openbare vakansiedag in ’n skrikdag gaan verander. 

			Toe Llyn kom by ’n deel wat heksery en die moontlikheid van rituele moorde ophark, en boonop skimp dat die kunstenaars by die vlooimark betrokke kan wees, skiet sy die koerant oor die gladde tafel van haar af weg. Die man is skoon simpel. Die kunstenaars wat hulle produkte by die parkie naby die universiteit uitstal, is skadelose pasifiste. Hulle plant organies, eet nie vleis nie, dra net klere van natuurlike stowwe, leef in vrede met mens en natuur en buit mens nie uit nie. Make love, not war is hul slagspreuk en hulle lééf dit, dis hoekom die studente mal is oor hulle. 

			Tog laat dié joernalis hulle verdag klink. Met slim opskrifte skep hy die indruk hy het eksklusiewe inligting, maar intussen sê die hele berig niks meer as wat die polisie reeds bekendgemaak het nie. Die koerant saai net paniek en sy is bang genoeg daarsonder. 

			Sy maak Miller se boek oop en kruip in die veiligheid van die verlede weg. Met Le Roux se verduidelikings in haar agterkop sien sy die opkoms en ondergang van ryke en die ontwikkeling van tale in ’n heel nuwe lig. Toe sy boonop Celliers se droë aanmerkings oor wendings in die geskiedenis onthou, is die prentjie voltooi. 

			Sy grinnik. Alles in ag genome, is die drama van haar hede seker ook nie so aardskuddend nie. Ernst is haar dosent en Celliers is Celliers, ’n potensiële vriend met lagplooitjies langs sy oë. 

			En die moordenaar hou haar nie dop nie. 

			Toe die stoel langs hare uitgetrek word, glimlag sy onwillekeurig. Déjà-vu: Weer eens verskyn die man waaraan sy dink uit die niet. Celliers vermy haar nie. 

			“Wat is so snaaks?” Sy woorde is so rustig asof hulle gister afgespreek het om mekaar vandag – nou – hier te kry. Hy kyk af na die geskiedenishandboeke en die notas op die tafel en vryf sy wysvinger oor sy neusbrug. Hy doen dit as hy ingedagte is, besef sy, verras dat stukkies detail van sy gedrag al vir haar bekend raak. Sy glimlag breër sonder om hom te antwoord.

			Hy lyk vandag gesofistikeerd, in beheer en ongenaakbaar. Byna gevaarlik. Haar glimlag stol. Hy is toe nie so bekend nie en beslis heeltemal anders as Ernst. Dit laat haar ongemaklik wonder hoe oud hy is en hoe hy regtig in die biblioteekopset – en in die universiteitsopset – inpas. 

			Die stilte rek ongemaklik en hy frons skaars merkbaar terwyl hy ondersoekend vir haar kyk. Toe sien hy die koerant. 

			“Iets daarin wat jou ekstra versigtig maak vir vreemde mans?” Die lagplooitjies langs sy oë verdiep. “Ek is bly jy begin vir jouself dink.” 

			Hy kyk na die koerantopskrifte, toe vir haar. Haar gesig moes haar ongemak verklap het, want hy frons dieper. “Mens moet by die sensasie in die berig verby kyk en die werklikheid daaragter raaksien.” Sy stem is byna kortaf.

			“Dit is onwerklik, nè?” stem sy saam. “Een eiegeregtige mens glo hy kan oor ’n ander se lewe besluit en daarmee krap hy honderde ander lewens deurmekaar.”

			“Moenie ’n fout maak nie, die moorde is werklik genoeg.” Sy gesig is nou regtig streng.

			“Ek weet. Baie werklik en heeltemal te naby. As jy jou draai, loop jy in iemand vas wat een van die vermoorde meisies geken het. Almal wonder en raai en voorspel, maar daar’s geen verklaring, geen rede, geen logika agter die moorde nie en daarom kan mens jou ook nie verweer nie.”

			“Miskien is dit nie vir ons logies nie. Maar vir die moordenaar is dit alles baie eenvoudig. As jy hom sou kon uitvra, sou hy alles heel moontlik kon verklaar sonder om skuldig te voel daaroor. Dalk oortuig hy jou boonop dat die meisies eintlik wou sterf. Moontlik verstaan jy daarna sy redes en kry hom jammer.” Hy klink so oortuig dat sy stomgeslaan na hom staar.

			“Nooit!” Sy is dadelik verontwaardig. “Hoe kan hy nie daaroor skuldig voel nie? Dis mos nie moreel nie.”

			“Vir hom gaan dit nie oor moraliteit of oor logika nie. Hy leef in sy eie wêreld met ’n unieke realiteit, met reëls en norme wat daarby pas. Vir hom sal sy optrede sin maak en is dit miskien selfs noodsaaklik.”

			“Dit klink byna of jy die moordenaar ken. Of jy met hom gepraat en hom gevra het,” beskuldig sy verontwaardig. 

			Sy ooghoeke kreukel dadelik en sy besef hy lag vir haar. 

			Sy asem diep in en vervat kalmer. “Ek kan eenvoudig nie verstaan hoe een mens so koelbloedig kan optree sonder om te besef dis onaanvaarbaar nie.” 

			Die lag verdwyn dadelik uit sy oë. “Net mense kan onmenslik optree. En afhangende van die tyd en omstandighede, kan onmenslike optrede selfs algemeen aanvaar en goedgekeur word. Dink maar hoeveel keer het dit al in die geskiedenis gebeur: Herodes? Hitler? Stalin? En dis net die bekendstes.”

			Sy huiwer. “Dis waar. Maar ek dink hierdie moorde is anders. Hoe kan iemand wat so iets doen hier op die kampus rondloop sonder om herken, uitgeken en vasgetrek te word?”

			Sy gesig versag. “Jy dink nog steeds die skuldige is ’n monster, iemand wat in normale geselskap eienaardig optree en daarom sal uitstaan. Dis juis waar jy, en waarskynlik die meisies wat sy slagoffers geword het, die fout maak. Moet my nie verkeerd verstaan nie: Ek stem saam sy optrede is monsteragtig. Ek probeer dit nie goedpraat of veredel nie. Ek sê maar net hy is waarskynlik op die oog af ’n normale mens soos ek en jy. Selfs innemend en aantreklik. Onthou, sy slagoffers was goed opgevoed, intelligent, nie die soort meisies wat uit hul eie saam met ’n ooglopend afwykende man sal gaan nie. Hulle was meisies soos jy.” Hy knik in die rigting van die koerant. “Tog het hulle uit hul eie en gewillig saamgegaan. Volgens die koerante sê die polisie nie een van hulle het hul verset nie.”

			Sy staar geskok na hom, toe sluk sy droog. “Jou beskrywing van die moordenaar pas byna al die mans op die kampus en jou siening van die slagoffers al die meisies.” Haar stem is skaars hoorbaar. 

			“Presies.” Sy oë is simpatiek. “Dit kan enigiemand wees, ook iemand wat jy ken en vertrou. Nie een van die meisies op die kampus is veilig nie. Jy ook nie. Kan jy nou verstaan waarom ek so omgekrap was oor jou ... oor meisies wat alleen rondloop?”

			Dis ’n ruk stil voordat hy haar hand druk en opstaan. Terwyl sy hom ontsteld agternastaar, vou haar hand beskermend oor die plek waar hy aan haar geraak het. 

			Hoekom was sy gebaar vertroostend as hy homself net so verdag laat klink het as elke ander man op die kampus? Is dit omdat sy so graag wil glo hy is onskuldig?

			

		

	
		
			Sewe

			Dinsdag 10 Junie

			Henk Vos stuur die motor behendig deur die verkeer kampus toe. Bartho Tredoux was hoorbaar omgekrap toe hy hom skakel om die afspraak te bevestig, maar hy het vrede daarmee. Die rektor het hom verseker die dosente wat met die ondersoek kan help, sal hulle volle samewerking gee, selfs hierdie een wat nog amptelik op studieverlof is.

			By ’n rooi verkeerslig kyk hy hoe die mensdom soos verkluimde kapokkies oor die kruising trippel, kledingstukke soos windverwaaide vere in elke rigting gestoot. 

			Toe hy en Pieter uitklim, besef hy waarom die voetgangers só gelyk het. Dis winderig en snerpend koud. Feitlik geen student is in sig nie. Hy grinnik. 

			Pieter rits sy windjekker met ’n woeste gebaar toe. “Verduidelik weer vir my hoekom ons met al hierdie dosente gaan praat. Vyf van hulle nogal: volkekunde en antropologie, argeologie, geskiedenis en ’n sielkundige, en dit omdat jy ’n gepakte klipsirkeltjie op die crime scene-foto’s raakgesien het. Dis tydmors. Ek sien jou moermeter is klaar in die rooi ná die verkeer en ons het nog nie eens begin nie. Ons kan alles maklik op die internet opcheck, lekker uit wind en weer en weg van enige wise guy-studente af.”

			“Dis alles jou skuld met jou pratery oor heksery.” Henk knoop sy baadjie ook toe. “Ek het op elke foto ’n sirkel raakgesien toe ek wou seker maak daar is nêrens ’n pentagram op die moordtonele nie.” 

			“Die goed is so klein, jy het sweerlik met ’n vergrootglas gekyk,” mor Pieter. 

			Henk se nek word warm toe die raaiskoot tref. “As daai sirkeltjie klippe ’n miniatuurweergawe van Stonehenge is, kan dit ’n belangrike leidraad wees. En hoekom sal ons nie die dosente vir ons laat werk nie? Hulle is byderhand en is veronderstel om iets te weet van die Steentydperk. Dalk weet hulle wat dié klipmonument vir die moordenaar beteken.” 

			Die onderhoude moet sommer ’n dubbele doel dien, besluit hy. “Ons moordenaar is waarskynlik ook ’n kenner van die tydperk én hy het toegang tot die kampus. Dis tyd mors om deur wie weet hoeveel webblaaie te soek. Kenners se reguit antwoorde kan lei tot beter vrae en nog informasie. Miskien kan hulle ’n student uitwys wat veral in daardie deel van die geskiedenis belangstel. Dalk lok ons vrae soveel reaksie uit dat een van hulle hierna ’n verdagte word. En voor jy vra: Die slagoffers se vriendinne gaan spreek mos die sielkundige. Dalk verklap hulle iets aan hom wat hulle nie vir die polisie genoem het nie.”

			“Steek jy iets vir my weg?” mompel Pieter. “Het iets gebeur? Is een van hulle klaar ’n verdagte?”

			“Nee, man, ek probeer net vir jou sê hoe ons alles tot ons voordeel kan gebruik.” Henk skud Pieter se hand van sy elmboog af. “Ná die tyd vergelyk ons almal se stories.”

			Pieter knik begrypend. “En waar hulle verskil ... Gaan jy alles tape?”

			“Nee, ek vat jou saam om te help onthou.” Hy onderdruk sy lag toe Pieter vassteek. “Toe, toe, ons moet gou maak. Tredoux was omgekrap oor ons ontydigheid.”

			“Hoe het jy hierdie onderhoud aan hom verduidelik?” vra Pieter terwyl hy draf om by te bly.

			“Die baas het. Geyser het vir die rektor gesê die moordondersoek het ’n onverwagte wending geneem.” 

			Dis op die kop elfuur toe hulle by die kantoorblok ingaan en aan Tredoux se deur klop.

			Die deur swaai dadelik oop. “Bartho Tredoux.” Die man se aktetas is nog in sy hand asof hy pas hier aangekom het, maar hy staan uitnodigend terug. Hy is in sy vroeë dertigs, maar formeel geklee in pak en das. “Sit, asseblief.” Hy sit sy tas op die kaal lessenaar neer.

			Die vertrek lyk gestroop, merk Henk. Nie die soort plek waarin hy ’n argeoloog sou geplaas het nie. Waar is die stowwerige kaarte, die artefakte, die foto’s van ruïnes en uitgrawings dwarsoor die wêreld ... Maar die man lyk ook nie na ’n argeoloog nie. 

			“Elke argeoloog se kantoor lyk nie soos die Hollywood-weergawe nie.” Tredoux se mond vertrek geamuseerd.

			Henk se nek word warm. Vervlaks, die man kyk niks mis nie. “Dit lyk asof jy opgepak het. Is jy op pad?” 

			“Nee, ek trek nog in.” Tredoux ontspan ietwat. “My voorganger het pas die kantoor ontruim en ek het nog nie klaar uitgepak nie. My vorige afspraak het my langer as wat ek gehoop het besig gehou. Ek moes deur die verkeer terugjaag.”

			Pieter gee Henk ’n veelseggende kyk en knik begrypend. “Ek weet presies hoe jy voel.”

			Henk hou hom doelbewus in. Hy kies ’n stoel voor die venster en wink vir Pieter om langs hom te kom sit. Tredoux sit noodgedwonge oorkant hulle met die lig deur die venster op sy gesig en in sy oë. Hy sal nie hulle gesigte kan lees nie, terwyl hy en Pieter elke oogknip en spiertjie wat verstyf op syne dadelik sal opmerk. 

			“Ek het altyd gedink argeoloë het so ’n interessante lewe,” val Pieter weg met ’n veralgemening. “Vertel ons meer oor jou werk voor jy hier begin het.”

			“Ek was verlede jaar ’n dosent by Oxford toe Herman ... toe die rektor hierdie pos vir my aangebied het. Ek het dit aanvaar en in Oktober teruggekom huis toe.” 

			Tredoux se bondige opsomming beïndruk Henk, maar hy konsentreer veral op die tydperk wat met die moorddatums saamval.

			“Dan was jy al terug uit Engeland toe die eerste moord gepleeg is?” onderbreek Henk hom. 

			Tredoux se mondhoeke trek styf en sy oë raak versluier. “Ja.” 

			Daarna vra Henk ’n paar onskuldige vrae oor sy bewegings in November en Desember. Hy kan sien die man weet hulle ondervra hom feitlik soos ’n verdagte. Tredoux vra egter nie uit oor die ondersoek nie. Enigiemand anders sou nuuskierig uitgevis het na hul vordering.

			Henk verander van koers. “Is jy al gewoond aan die roetine hier? Kom jy goed met die studente oor die weg?”

			“As spesiale toegewing het ek hierdie semester studieverlof terwyl ek werk aan ’n reeks vir National Geographic. My klasse begin eers volgende semester.”

			“Jy beweeg dus vrylik op die kampus rond sonder die vaste roetine van lesingure?” Henk frons.

			Tredoux knik. “Ek doen feitlik voltyds navorsing, maar het ook ander verpligtinge,” verdedig Tredoux sy saak. “Ek was onlangs vir ’n paar dae in die VSA op ’n lesingtoer wat verlede jaar reeds gereël is. Wil jy ’n dag-tot-dag-verslag hê van my bewegings sedert ek terug is?” 

			Henk glimlag stram. Miskien is dit beter om hom nie langer in onkunde te laat nie. “Dit sal nie op die oomblik nodig wees nie, dankie. Maar jy kan ons dalk hiermee help.” Hy sprei vier foto’s op die tafeltjie tussen hulle oop. “Kyk asseblief hierna en sê my of jy al ooit iets soortgelyks gesien het.”

			Tredoux tel elke foto op en kyk deeglik daarna. “Julle weet seker daar is meer as ’n duisend megalietsirkels op die Britse eilande gekry en daar word met satelliettegnologie gereeld nuwes raakgesien.”

			Henk knik, al het hy nie geweet nie. 

			“Dit lyk na lugfoto’s van ’n bekende megalietsirkel, maar daar is iets aan die tekstuur van die grond ....” Tredoux tel weer die eerste een op. “Weet julle of almal die hele sirkel in beeld het, want hierdie een lyk tog na ’n deel van Stonehenge. Miskien ’n nabootsing daarvan?” Hy skuif die foto eenkant toe. Na die ander drie staar hy langer. “Hierdie drie lyk ook bekend.” Hy skuif dit langs mekaar in. “Ek kan nie een daarvan met sekerheid identifiseer nie; mens kan nie die kontoere goed uitmaak nie. As julle die foto’s by my los, kan ek wel vir jou gaan oplees wanneer ek tyd het.”

			“Dit sal gaaf wees, dankie,” sê Henk. “Kan jy aan ’n rede dink waarom daar ’n replika van Stonehenge op ’n moordtoneel sal wees?” 

			“As die klipsirkel vir die moordenaar belangrik is, is die moorde nie impulsief of opportunisties nie.” Tredoux frons ingedagte. “Dit kan wees dat hy die gebruike van die Steentydperkvolk wat dit ontwerp en gebou het, naboots. Of dat die moord iets uit hulle geskiedenis simboliseer.”

			“Dis nou die Kelte,” bevestig Henk.

			“Nee, die Kelte het eers jare nadat die sirkels voltooi is in die suide van Engeland aangekom,” verskil Tredoux. “Die bouers was ’n Neolitiese groep jagter-versamelaars. Die Kelte het net die sirkels wat reeds daar gebou is, gebruik, waarskynlik omdat die bouers padgegee het.” 

			“O.” Pieter klink afgehaal. “Het hulle dit as tempel of as monument gebruik?”

			“Dis twee van die teorieë, maar vir die mense wat dit gebou het, het dit ook ’n praktiese rol gespeel, dié van ’n sonkalender.”

			Pieter kyk vinnig vir Henk. “Sonkalender?” 

			Henk grinnik. En die koerante raak op hol oor die maan. Hoe tipies.

			Tredoux glimlag ook. “Sonkalender, maansiklus, seisoene – die klipsirkel is gebruik om dit alles te meet. Dis een van die wêreld se oudste en mees akkurate sonkalenders.”

			“Dit maak sin.” Henk pak nog vier vergrotings op die tafeltjie oop. “Wat van dié?”

			“Dit lyk soos namaaksels van die klerespelde wat die oervolke gebruik het om hul kledingstukke toe te speld,” antwoord Tredoux dadelik.

			Henk knik. In reaksie op hul koerantfoto’s het ’n amateurhistorikus dit as prehistoriese klerespelde geïdentifiseer. “Dis met ander woorde nie sommer ’n lapelspeld nie, maar ’n gebruiksitem?”

			“En versiering, ja.” Tredoux frons. “As die moordenaar Stonehenge én Keltiese klerespelde in sy ritueel gebruik, dink hy dalk die Kelte was die ontwerpers en bouers van Stonehenge. Ou teorieë en populêre fiksie het beweer die druïde, in die besonder Merlin, het dit ontwerp en met towerkrag gebou.”

			“Dis wat ek ook gehoor het,” erken Pieter.

			Tredoux vee deur die lug. “Opgrawings het dit verkeerd bewys. As die moordenaar die indruk probeer gee dat sy moorde iets te doen het met die Kelte se bou van Stonehenge, is hy nie ’n kenner nie.” 

			Henk knik. Dit kan ook beteken die moordenaar weet presies hoe oud die Henge is, en probeer almal om die bos lei terwyl hy sy eie simboliek probeer uitbeeld. 

			“Miskien kan Dirk Muller julle help met informasie oor Keltiese rituele en gebruike.” Tredoux frons nadenkend. “Hy’s ’n volkekunde-ekspert, maar hy werk glo nou aan ’n boek oor die Kelte. Sy kantoor is verder gangaf. Professor Frans van Zyl van antropologie en doktor Ernst le Roux van geskiedenis is ook in hierdie gang. Hulle kan dalk lig werp op ’n ander aspek.”

			Henk knik. “Dankie. Ons sal dit in gedagte hou.” Hulle volgende afspraak is met Van Zyl, hulle sien Muller sodra sy klas uitkom en Le Roux is later op hulle program. Hy staan op, druk sy notaboekie in sy sak en hou sy hand uit om Tredoux te groet. “Baie dankie vir jou tyd, Professor.”

			Op pad ondertoe is hy ingedagte. “Gaan drink jy koffie in die kafeteria en luister of die studente iets sê van hierdie laaste moord, Pieter. Ek wil iets in die biblioteek gaan naslaan voor ons na Van Zyl toe gaan.” Iets in verband met die pas afgelope gesprek pla hom. Tredoux se oë het ’n telling lank vernou asof hy iets onthou het. Maar hy het dit nie met hulle gedeel nie.

			Hy wil deur sy notas gaan terwyl die onderhoud vars in sy geheue is, en oor Stonehenge gaan oplees. Miskien sien hy iets wat die raaisel opklaar. 

			Professor Frans van Zyl se sekretaresse nooi hulle vriendelik in en Henk gaan sit op een van die stoele teen haar kantoormuur. Pieter bly staan en bekyk die skilderye en foto’s teen die muur.

			Vyf minute later kom Van Zyl uit sy kantoor saam met ’n baie aantreklike damestudent wat ooglopend omgekrap is. Van Zyl verwys glad nie na haar toe hy hom bekendstel en die deur vir hulle oophou nie, maar Henk kry die gevoel hy is nie so onaangeraak deur die meisie se besoek nie.

			Dis vir hom nie ’n verrassing toe Van Zyl dadelik die dowwe klipsirkels as swak nabootsings van Stonehenge afmaak nie, asof hy vinnig van hulle ontslae wil raak. Hy kom dadelik tot die punt. 

			“Jy wil weet hoekom ’n moordenaar so iets op ’n moordtoneel sou los,” herformuleer Van Zyl sy vraag.

			Dis nie presies wat hy gevra het nie, maar Henk knik.

			“Ek het geen idee nie,” sê Van Zyl kortaf. “Daar is nie bewyse dat die Kelte menslike offers gebring het nie. Die menslike beendere wat jare gelede by Stonehenge gekry is, was wel oorblyfsels uit die Keltiese tydperk, maar dit kan wees dat die persoon toevallig naby die plek gesterf het en net daar begrawe is.”

			“Miskien glo die moordenaar dit was ’n offer,” raai Pieter.

			“Kan wees,” erken Van Zyl. “Mense glo presies wat hulle pas en plooi gebeure meesal só dat hulle ander kan manipuleer.” 

			Henk weet instinktief Van Zyl praat nie in die algemeen nie. Dat hy spesifiek verwys na die meisie wat net voor hulle by hom was. Daarna is die professor se volle aandag ook nie meer by hulle gesprek nie. Omdat die res van die onderhoud Henk nie veel meer vertel as wat hulle reeds weet nie, loop hulle kort daarna.

			

			Doktor Dirk Muller is nog nie terug van sy klas af toe hulle daar kom nie, maar sy sekretaresse nooi hulle om in sy kantoor te wag. 

			“Dis meer hoe ek ’n argeoloog se kantoor voorgestel het.” Pieter kyk belangstellend rond.

			Henk knik ingedagte. Boeke, oop en toe, is op enige plat vlak gepak. Daar is ou en nuwe kaarte teen die mure, vergeelde foto’s en nuwes, beeldjies, bronsmesse en gegraveerde klippe. Wat hom interesseer, is twee foto’s langs mekaar. Albei rekenaarrekonstruksies van twee sirkels, een van klip, die ander van houtpale. Stonehenge 2600 BC en Woodhenge 2600 BC, lees die onderskrifte.

			Op die lessenaar is ’n tuinboutydskrif met ’n voorbladfoto van ’n Middeleeuse doolhof voor ’n Skotse kasteel. ’n Fotoraam op die lessenaar het omgeval en hy sit dit regop. Die vrou in die studiofoto is beeldskoon.

			“Wat’s dit?” Pieter kom loer oor sy skouer en fluit saggies. “Jeeeeezzz, ou, maar sy is stunning.”

			Stemme in die buitekantoor laat Pieter die foto vinnig neersit. Henk is met twee tree by die bank onder die venster. Hopelik sal doktor Muller langs Pieter in die ander stoel gaan sit. 

			Die stemme is albei vroulik, die sekretaresse en nog iemand. Pieter maak sy mond oop, maar Henk lig sy hand vir stilte. 

			“Ag shame, het jy gehoor?” vra die besoeker.

			“Wat is dit nou weer, Joyce?” Die sekretaresse is hoorbaar ongeduldig.

			“Sonja se nuutste is die helfte jonger as Dirk en dit gaan nou al ’n maand lank aan. Die arme Dirk.” Die stem is die ene sensasie, die jammerte geveins. 

			Henk frons, loop vinnig terug lessenaar toe en dop die foto gesig ondertoe om. Miskien is dit doelbewus só neergesit.

			“Die ouderdom maak nie saak nie, Joyce. Feit bly staan sy verkul hom.” Die sekretaresse is vies, maar vir wie, kan Henk nie aflei nie. 

			“Siestog, g’n wonder hy slaap so gereeld op daai bank in sy kantoor nie. Hoeveelste een is dit nou al?” wil die skinderbek weet.

			“Dis nie ons besigheid nie. Loop liewer voor hy terugkom. Hy moes eintlik al hier gewees het, want hy het ’n afspraak. Twee polisiemanne wag in sy kantoor.” Haar stem word sagter; sy moes gemerk het die deur staan nog oop.

			Die ander stem is ook skielik net ’n fluistering. Henk grinnik vir Pieter toe hy weer gaan sit. Die twee vrouens wonder sekerlik hoeveel hulle gehoor het. Skaars ’n minuut later hoor hy voetstappe.

			“Hallo, Doktor, die manne van die speurafdeling is reeds in u kantoor.” Die sekretaresse klink verlig.

			Die man wat daarna in die deur verskyn, is glad nie die vaal verkulde mannetjie wat Henk verwag het nie. Muller is ’n man in sy vroeë veertigs, fors gebou, met ’n ernstige gesig. Hy vee oor sy hare, kom in en stoot die kantoordeur agter hom toe.

			Henk staan op en hou sy hand uit. “Henk Vos. En dis Pieter Taljaardt.” Hy gaan sit terwyl die doktor Pieter se hand skud en in die stoel oorkant hom gaan sit. Pieter draai sy stoel effens dwars. “Dankie vir u tyd, doktor Muller.”

			Muller glimlag. “Noem my Dirk. Toe Herman van Vollenhoven my sê julle is op pad, het ek vermoed wat julle my wil vra.” 

			Henk knik. “Natuurlik.” Is dit nou die oormaat selfvertroue van ’n gewetenlose moordenaar, of is dit die gesonde gretigheid van ’n kenner wat ’n leidraad interpreteer het en graag wil help? “Almal lees koerant en jy het seker foto’s van die moordwapen gesien.” Gee die man tou sodat hy self die onderwerp kies. Tyd sal leer of hy onskuldig is.

			“Ek het daarna gekyk, ja, en dis beslis ’n Keltiese klerespeld, nie ’n lapelspeld soos die koerante dit genoem het nie.” Hy leun vorentoe om na die foto’s wat Henk op die koffietafel uitpak te kyk en tel een op. “Werklik meesterlik gegraveer. Die skepper is ’n ware kunstenaar. Dit kan net so wel in my boek opgeneem word, so outentiek lyk dit.” Hy tel nog een op. “Werklik pragtig.”

			Hy kyk uiteindelik op en grinnik verleë. “Juweliersware is ’n onderafdeling in die boek oor die Kelte waaraan ek werk. En ek moet bieg, dis die eerste keer waarvan ek weet dat een van daardie sierspelde as moordwapen gebruik is.” 

			“’n Unieke moord, dus,” lok Henk hom uit.

			“O ja, voorwaar.” Muller glimlag breër. “Die Kelte was ’n wreedaardige lot as mens hulle verkeerd opvryf, maar die klerespelde was eerder ’n statussimbool as ’n wapen. Werklik interessant. Hierdie foto’s is duidelik genoeg om te sien die moordwapens is almal redelik akkurate replikas van bekende Keltiese spelde uit die laat Brons- en vroeë Ystertydperk.” Hy begin uitwei oor waar die oorspronklikes te sien is, maar Pieter se kyk is so vol ongeloof dat hy die res van sy relaas sluk.

			“Hoe lank was die oorspronklike spelde?” vra Henk vinnig. 

			Muller kyk verbaas na die foto’s. “Ek het afgelei die foto’s weerspieël die werklike grootte. Is dit kleiner?” 

			Henk skud sy kop. “Nee, dis hoe groot dit is.”

			Muller lig die foto. “Ongeveer sewentien sentimeter lank, dan?” 

			Henk knik. 

			“Die antieke spelde het gewissel van vyftien tot sewe en twintig sentimeter en is in brons gegiet. Mans en vrouens van die hoër sosiale stand het dit gebruik om hul klere mee toe te speld en te versier. Hoe mooier die versiering, hoe hoër die sosiale stand van die draer. Die gewone mense het sommer gordels van tou of leer gedra om dieselfde werk te doen.”

			Henk pak die vergrote foto’s van die klipsirkels ook uit. “U ken seker hierdie sirkels.”

			“O ja, elke Jan Rap ken Stonehenge.” Hy lig die foto en skreef sy oë. “Dis dof, maar dit lyk wel na Stonehenge. Daar is baie sulke megalietsirkels in Europa en Engeland.” Hy kyk vraend op. “Het dit iets met die moord te doen?”

			Henk trek sy skouers op. “Kan u ’n verband tussen die Kelte en Stonehenge trek?” 

			“Wel, alles is teorieë en bespiegelings, maar kenners glo die Kelte het die bestaande sirkels gebruik as kalender, dalk ook vir godsdienstige byeenkomste. Professor Tredoux sal julle seker sê daar is tydens opgrawings by Stonehenge en by party van die ander megalietsirkels spore gevind van gedeeltelik verkoolde menslike beendere. Daar is nou nuwe teorieë, maar vir lank was niemand seker of dit die oorskot was van die oerstamlede wat dit as gemeenskaplike begraafplaas begin gebruik het en of dit bewys hulle het mense daar geoffer nie.”

			Henk maak die foto’s bymekaar. “Baie dankie, Doktor. Jy het ons baie gehelp.” 

			Alles bevestig wat Tredoux en Van Zyl gesê het.

			“Is dit al?” vra doktor Muller verbaas. 

			Henk huiwer. “Is daar iets anders wat u opgeval het?”

			Muller skud sy kop en staan op. “Julle was seker reeds by die ander dosente en is haastig. As daar nog iets opduik wat pla, kontak my enige tyd. Toe die gebruike van die antieke volke so mode raak, het ek opleeswerk gedoen en besluit om ’n populêre boek te skryf oor die ou Keltiese gebruike. As julle wil, kan ek vir julle ’n drukstuk maak van my voorlopige inhoudsopgawe, dan kan julle my bel as julle iets sien waaroor julle meer informasie wil hê.” Hy draai na sy rekenaar toe om die uitdruk te maak.

			Henk vat die uitdruk en bedank die man. Dit kan nie kwaad doen nie.

			“Ek hoop die volgende een op ons lys raak nie ook so op hol oor sy hobby nie,” mor Pieter. “Boek oor halfkaal mense vir die man op straat, verbeel jou. Wie gaan anyway so ’n boek lees? En hoeveel keer moet ons nog na dieselfde storie luister? Lyk my al jou kenners weet presies ewe veel. Hulle is óf almal skuldig óf nie een van hulle is die moordenaar nie.” 

			“As al hulle stories vir jou eners klink, luister jy nie ordentlik nie,” waarsku Henk. “Jy moenie useless wees wanneer dinge vervelig raak nie. Jy weet mos ’n ondersoek is nege en negentig persent kaf en een persent koring.” 

			Pieter is die res van die pad bekaf.

			“Boerpot,” prewel hy toe hulle by Ernst le Roux se kantoor kom. Die hele gang voor sy deur staan gepak van meisies wat vir die geskiedenisdosent wag. Toe Henk sy hand lig om te klop, gaan die deur oop en kom ’n student uit.

			“Dok Ernst sê hy verwag julle,” sê sy half beskuldigend. 

			Henk kry lag, maar hy groet saaklik en verduidelik hulle besoek aan die man wat hulle vriendelik ontvang.

			“Laat waai gerus dat ek kan hoor wat julle wil weet.” Hy glimlag toe hy op een van die ander stoele by hulle kom sit.

			“Ons sal jou nie lank besig hou nie, want dit lyk my jy is oorlaai met werk.” Henk knik in die rigting van die deur en wag geïnteresseerd op die antwoord.

			“Nee wat, dis almal meisiekinders wat paniekerig raak noudat die semestertoets op hande is.” Hy lag. “Hulle hoop om in ’n gesprek oor die werk ’n wenk oor toetsvrae uit my te kul.”

			Henk glimlag. Dit sal interessant wees om te weet hoe ver die desperates sal gaan om die man onkant te betrap. “Maar jy laat jou nie maklik manipuleer nie.” 

			“Net ’n baie slim slenter sal my vastrek, en die slimmes het nie wenke oor die toets nodig nie,” lag Le Roux. 

			Die man weet goed hoe om vroumense te lees – en om die bos te lei. Bewus van Pieter wat baie bedees luister, konsentreer Henk op Le Roux se reaksie op die foto’s van Stonehenge en sy antwoorde op die nou reeds standaardvrae.

			“Al stel ek baie in daardie deel van die geskiedenis belang, het ek nie ekspertkennis oor daardie tydvak nie,” keer Le Roux. “My vakgebied konsentreer op skriftelike oorlewering, en die neolitiese volke het geen geskrewe bronne nagelaat nie.”

			“Maar die Kelte het,” verras Pieter hom. 

			Le Roux kyk geïnteresseerd op. “Nie regtig die Kelte nie en ook nie werklik bronne nie. Baie van die oerstamme wat in daardie stadium in Europa gebly het, het die Vikings se hiërogliewe soort van aangeneem.”

			“En hiërogliewe is skrif, want daar kan meesal vasgestel word wat die tekentjies beteken,” hou Pieter vol.

			“Die beginstadium van skrif. En kenners kon nog nie naastenby betekenisse kry vir al die tekens van die brokstukke wat op items gevind is nie,” stry Le Roux. 

			Henk is gefassineer om te sien die man raak ietwat warm onder die kraag. 

			“Hierdie sogenaamde Keltiese alfabet wat nou die internet vollê, is pure snert. Populêre verklarings wat net vaagweg verband hou met die oorspronklike betekenis van die Viking-runes. ’n Geldmaakfoefie om allerhande vlooimarkmodes aan goedgelowiges af te smeer.”

			Raak die man so heftig omdat hulle te naby die been sny? wonder Henk. Probeer hy hulle van die spoor af gooi of verdedig hy bloot die waarheid?

			“Maar daar is feite oor die Kelte wat nie wolhaarstories is nie,” paai Henk. “En dis waarmee jy ons kan help. Doktor Muller het ons redelik op die hoogte gebring van hulle gebruike, maar jy kan dit seker vir ons deurtrek na die hede toe.”

			“Ja, interessant genoeg het baie van die ou kulture se gebruike oorleef tot vandag,” gee hy toe. “Dis miskien die vroeg Middeleeuse kerkvaders se skuld. Hulle het die datums van die Christelike herdenkingsfeeste só gekies dat heidenvolke daarmee kon identifiseer en dus makliker gekersten kon word.” 

			“Interessant,” gee Henk toe. Dalk is sy en Pieter se teorie oor vakansiedae nie so vergesog nie. Dalk kies die moordenaar wel vakansiedae omdat dit hom pas en steek hy sy identiteit weg deur ou Keltiese items en gebruike by te sleep. 

			Hy herkou nog daaraan en aan Le Roux se reaksie op die taalkwessie toe hulle na Paul Malherbe se kantoor toe loop.

			“Van Zyl is miskien ’n bietjie oud om die moordenaar te wees,” meen Pieter.

			“Nie noodwendig nie. Van Zyl weet net soveel van die oermense en van die sirkels as die ander. En vroumense is vreemd. Die meeste van hulle is mal oor ouer mans. Kyk nou daardie een wat saam met hom uit die kantoor gekom het. Iets het daar gebeur en lelik skeefgeloop.”

			“Mal genoeg om hulle blind te maak vir gevaar?” Pieter wip sy wenkbroue op en af.

			Henk antwoord nie. Sal heldeverering vir ’n ouer, interessante man ’n meisie so blind maak dat sy nie gevaar sal raaksien nie? 

			Pieter se gedempte fluit wat lank uitgerek word, bring hom terug na die hede. Hy sien dadelik wat aanleiding gegee het: Die wagkamer by Paul Malherbe se spreekkamer is nog voller gepak as die gang voor Le Roux se kantoor.

			Juis daarom hou Henk die onderhoud kort. Tog is Malherbe gretig om met hulle te praat. Die geraamde afdruk van Stonehenge teen die kantoormuur oortuig Henk om nie die foto’s van die klipsirkels uit te haal nie. Hy bly dus by die algemene en probeer uitvind of enige van die slagoffers se vriendinne iets bruikbaars laat val het oor nuwe vriende of kennisse.

			“Die afdruk van Stonehenge is een van my gunstelinge, maar ek het dit natuurlik doelbewus opgehang,” dwing Malherbe tog terug na die onderwerp. “Dis ’n gerieflike aanknopingspunt en die nuwe belangstelling in die antieke wêreld vind aanklank by die studente. Dis daarom seker logies dat almal na die sirkel sal verwys, maar of enigiets vir julle bruikbaar sal wees, weet ek nie.”

			Hy val weg met ’n uitvoerige weergawe van die brokkies wat hy só opgetel het. Die man moet ’n fenomenale geheue hê om al die detail te onthou, besluit Henk. 

			Die sielkundige vra ook goed ingeligte vrae oor die ondersoek en oor die eerste moorde. “Om meer van die psige van die moordenaar te probeer uitvind, verstaan.”

			Henk knik begrypend. Hy is immers eers sielkundige, dan amateurhistorikus. “Het enige van die vriende of vriendinne gesê of die slagoffers ooit verwys het na Stonehenge of ou Keltiese gebruike?” 

			“Nie regtig nie, maar die moorde is werklik interessant. Het jy geweet die Henge is selfs vir die mens wat uitsluitlik op die ruimte-eeu konsentreer belangrik?” 

			Henk luister radeloos na die man se breedvoerige uiteensetting van Stonehenge se geskiedenis wat die moontlikheid van besoekers uit die ruimte insluit. 

			Uit die hoek van sy oog sien hy Pieter versluk hom byna. “Kan dit wees dat die moordenaar dáármee behep was?” vra Pieter ongelowig.

			Malherbe trek sy skouers op. “Noudat ek weet waarvoor om te luister, sal ek die viertal wat my hierna saam kom spreek, in die besonder uitvra oor Stonehenge. Oor enige aspek daarvan. Hulle is vriendinne van die jongste slagoffer.”

			Henk gryp dankbaar na die verskoning om dadelik te groet. Hierdie nuwe ruimte-eeuperspektief van Paul Malherbe gaan Geyser beslis die horries gee. 

			“Jy is reg, meisies is vreemd,” mompel Pieter. “As een van my pelle iets oorkom, gaan drink ons almal ná die begrafnis ’n bier of vier op die man, onthou al sy slimstreke en blapse, en gaan daarna huis toe om ons roes af te slaap. Daai klomp vroumense sit soos smartvrate om die karkas en hou aan pik-pik aan die oorblyfsels. Wat makeer hulle?”

			“Miskien is hulle werklik hartseer,” sê Henk afgetrokke.

			“Dan gaan jy huis toe en jy tjank daar as jy bang is jou maskara was af,” meen Pieter bitsig. “Ek dink daai lotjie is daar om vir die jong kopdokter ogies te maak net soos hulle by die geskiedeniskêrel aanlê. Al twee is jonk, ongetroud en iets vir die oog. Tredoux en Van Zyl is seker nie onaardig om na te kyk nie, maar Tredoux lyk na ’n man wat nie studentemeisies se nonsens sal duld nie en Van Zyl is getroud.”

			“Dit sê niks, Dirk Muller is ook getroud,” spot Henk. “Dit sit hom juis hoog op my lys verdagtes.”

			“Shame ja, arme man,” sê Pieter. “Wel, die shrink kan ’n meisie se koppie gou vir haar uitsorteer. Ek kan glo ’n meisiekind wat regtig hartseer is, sal stukke beter voel ná sy die man gesien het. Ek wonder net hoe hou die arme Malherbe dit as die trane begin loop wanneer die meisiekinders uitpak oor hulle hartseer.”

			“Sielkundiges kan luister sonder om betrokke te raak.” Henk twyfel egter of dit altyd moontlik is. Hy as speurder moet ook onbetrokke bly, maar dis soms onmoontlik.

			“Hy weet nogal baie van Stonehenge, dié man,” vervat Pieter. “En van die moorde.”

			Henk frons. “Nie een van die laaste kenners het ons regtig iets nuuts vertel nie, behalwe nou Malherbe se storie van die ruimte, maar ...”

			“Sluk jy daai stuk oor die aliens?” stik Pieter. 

			“Nee,” antwoord Henk vies. “Dis wat ek wou sê: Geyser kry die piep. Voor ons enigiets daaroor sê, moet ons ten minste ’n regte ruimteskip as bewysstuk hê. Ons bly eerder stil daaroor, maar die res van Malherbe se storie het ten minste bevestig wat die ander gesê het en hy het die meeste kontak met die slagoffers se naaste vriende.” 

			“Al die meisies wat daar by hom afpak, lees seker elke brokkie in die koerante en op die internet om te sien hoe hulle hul vriendinne kon gewaarsku het,” meen Pieter.

			Henk knik. “Hy hoor waarskynlik alles tot vervelens toe, of het self daaroor gaan oplees om hulle te kan help. Tog dink ek ons het vandag gevorder.” 

			“Ek’s bly jý dink so,” spot Pieter. “Jou kenners lyk vir my almal ewe onskuldig. Of hulle was skerp genoeg om my om die bos te lei.”

			“Dalk nie so skerp nie,” speel Henk duiwelsadvokaat. “Sulke manne dink hulle intelligensie maak hulle beter as die gewone ou op straat en dat hulle te slim is om vasgetrek te word. Ek het hulle gesigte goed dopgehou. Hulle het almal iets probeer wegsteek. Dis darem baie toevallig dat die eerste moord gepleeg is kort nadat Tredoux uit Engeland teruggekom het. En dat Muller se vrou hom jare al kul en hy juis nou ’n boek oor Keltiese gebruike en rituele skryf.”

			Pieter knik. “Seker. Maar dink jy regtig een van hulle is skuldig? Hulle lyk eenvoudig nie vir my soos die reeksmoordenaartipe nie.”

			“En hoe lyk die tipiese reeksmoordenaar?” draal Henk. “Soos Ted Bundy: ’n aantreklike, slim gladdebek?”

			“Ek dink net nie een van hulle kan ’n mooie meisiekind in die arms hou en ’n lang pen in haar hart druk terwyl sy hom in die oë kyk nie.” Pieter ril. “Dis darem baie koud en gewetenloos.”

			“Dis moeilik om te glo enigiemand kan dit doen en tog het dit reeds vier keer gebeur,” herinner Henk hom. “Dalk is dit tog een van hulle. Of enige van die manstudente hier op die kampus. Word groot, ou maat.”

			“Ek sê maar net ek kan verstaan hoekom meisies hulle sal vertrou,” protesteer Pieter. “Demmit, man, ek sou ook. Ek dink dis eerder een van die manstudente met ’n aksie teen sy ma of sy vorige meisie. Wanneer hy op ’n vakansiedag nie klas draf nie, loop hy vir kwaadgeld rond en maai die meisiekinders af.”

			Heng lag kortaf. “Jy weet dis soms die mees onwaarskynlike mense wat op die ou end skuldig is. Kan jy onthou of enigeen van hulle iets gesê het wat die ander se storie weerspreek?”

			Pieter is stil tot hulle by die motor is. “Nee. Le Roux het wel ’n paar goed bygelas.”

			“Ja. Die storie oor daai pous en die Christelike herdenkingsfeeste bevestig my teorie oor vakansiedae.” Henk frons ingedagte. “Tog het Werkersdag en Menseregtedag niks met Christelike vakansiedae te doen nie, die eerste November ook nie. En die moord in Desember was drie dae voor Kersfees. Hoe dit ook al sy, ons kan nie een van daai manne uitskakel nie.”

			“As ek dink aan die string meisies wat buite Ernst le Roux se kantoor was, geniet hy dit gate uit en het ’n wye keuse van slagoffers.” Dit lyk asof Pieter die man beny. “Daar was sowaar nie eens een lelike enetjie of ’n nerd nie.”

			Henk snorklag. “Jy’t mos gehoor wat sê Le Roux oor die slimmes. Maar wat van Malherbe? By hom was ook ’n hele squad meisies. Dis hoekom ek nie lank wou bly nie,” erken Henk. 

			“Hy is ook nogal clued up oor die moorde, dit kon ek hoor toe hy uitvra oor hoe ons vorder,” merk Pieter op. “Toe jy boonop uitvra oor Stonehenge en die Kelte, kon hy nie wag om te vertel nie. Maar teen daai tyd wou ek weghol.”

			Henk grinnik. “Ha, dit beteken hy weet ten minste iets van die plek. En hy is nie ’n kenner nie, hy kon dus maklik die foutjie gemaak het om te dink die Kelte het die plek gebou.”

			“Watter mooi meisie sal met hom uitgaan net om na sy boring resitasie te luister, hè?” Pieter swaai onthuts na hom. “Jy mock my, jou bliksem.” Pieter mik ’n hou na sy arm, maar Henk koes betyds weg.

			“Ja, oukei, ek lag vir jou. Onthou jy maar net enigiemand kan die skuldige wees. Bly objektief tot ons bewyse kry teen iemand.” 

			

		

	
		
			Agt

			Woensdag 11 Junie

			“Haai, het jy die koerante gesien?” Rykie bars by Alicia se kamer in met die flappende koerant omhoog.

			“Hoe kan enige mens iets wys word uit daai deurmekaar bondel papier,” mompel Llyn vir Eileen wat langs haar op Alicia se bed sit.

			Eileen proes.

			Rykie frons. “O, hallo, julle. Ek het nie geweet julle is hier nie. Het jy dit gesien, Llyn?” 

			“Nee, ek sê net vir Eileen hierdie portefeulje van Alicia is vol mooi foto’s.” Sy lig die fotoalbum.

			“O.” Rykie maak die koerant oop. “Hier sê hulle Alicia se proffie is een van die vakkundiges wat die polisie help in hul moordondersoek.” 

			“Gee hier, voor jy die koerant heeltemal verongeluk.” Eileen gryp die koerant en stryk dit op die bed plat. “Agge nee, magtag, Rykie! Die ding is net so deurmekaar soos jou kop.” 

			Llyn help haar die bladsye in volgorde kry. 

			“Wat sê hulle van hom?” vra Alicia nuuskierig. Sy blaas nog ’n geverfde vingernael droog.

			“Dis ’n lang berig,” rapporteer Eileen. “Eers agtergrond oor elke kenner, hoe hulle die polisie help, dan ’n persverklaring oor die polisie se vordering.” 

			“Agge nee, asseblief,” beveel Alicia. “Nie die hele relaas nie, net die feite.”

			“Watter feite?” spot Eileen.

			Alicia gluur haar aan. “Oor Bartho Tredoux natuurlik.” 

			“Oukei.” Eileen vluglees die berig. “Hulle sê hy is terug ná navorsing oor en opgrawings by Stonehenge terwyl hy dosent by Oxford was. Dan is daar iets oor sy lesingtoer in Amerika.”

			“Is dit al?” vra Alicia omgekrap.

			“Wel, hier’s ’n beriggie onder waar hulle ’n paar van sy vorige vriendinne se name noem en bespiegel oor nuwes.”

			“Yes!” juig Alicia. “Dit beteken hy is in die mark.” 

			Llyn sien geen berig oor eertydse vriendinne nie. Sy grinnik vir Eileen.

			“Wat sê hulle, hoe help die proffies die polisie?” vra Alicia.

			“Hulle het die moordwapen geïdentifiseer: ’n Keltiese klerespeld. As iets te doen met die Kelte die moordenaar trigger, sal dié ouens weet. Dan kan hulle sy motief daarvolgens uitwerk. Hulle sal die koerante op die hoogte hou.” Skrik vaar deur Llyn. Kelties?

			Eileen kyk op, reg in haar oë. “Dis dan dit. As hulle kan voorspel wanneer hy weer gaan toeslaan, kan vrouens daai aand by die huis bly – jy ook, Alicia. Almal weet nou hoe lyk die moordwapen, nou kan mens die pad vat as ons so iets sien. Jou prof is toe nie so useless nie.” 

			Alicia klik haar tong. “Natuurlik nie.”

			“Ek weet darem nie of ek sommer sal weghol as iemand so ’n speld uithaal nie,” mymer Eileen. “Ek het al by vlooimarkte daarvan gesien. Dis baie mooi. Hoekom sal jy die pad vat as jou boyfriend vir jou een gee? Hy gaan dink jy’s mal.” Sy gee die koerant vir Rykie.

			“Haai, moenie toemaak nie. Kyk of daar nie ’n foto van Bartho is nie,” beveel Alicia. “Of ’n groepfoto van hulle almal.”

			“Hoe kan jy dink aan jóú volgende slagoffer terwyl ons almal wonder wie is die moordenaar se volgende slagoffer?” vra Rykie verstom.

			Alicia staar verbaas na haar. “Wat’s verkeerd daarmee? Life goes on.”

			“Wie was die ander dosente?” vra Llyn nuuskierig.

			“Le Roux van geskiedenis, Dirk Muller van volkekunde en Frans van Zyl van antropologie. Lyk my hulle het met Paul Malherbe ook gepraat.” Rykie kyk deur die wind op toe Llyn snorklag.

			“Wat sal ’n sielkundedosent van die verlede weet?” vra Llyn spottend.

			“Ha, miskien niks, maar hy weet hoe mense se koppe werk, veral mans s’n,” singpraat Rykie en skud haar hare wild.

			“Moenie simpel wees nie,” wys Eileen hulle tereg. “Die polisie het forensiese sielkundiges daarvoor. Maar baie van die slagoffers se pelle het gaan hulp soek by kampusdienste waar Paul Malherbe diens doen as traumaberader.”

			“Malherbe is nie onaansienlik nie, maar Ernst le Roux is op die oomblik tweede op my lys van die begeerlikste mans op die kampus.” Alicia maak haar kas oop en blaai deur haar klere. “As hy ryker was, was hy kop aan kop met Tredoux.”

			“Ernst le Roux is heeltemal te bewus van sy looks,” sê Llyn. “Een meisie sal nooit genoeg wees vir hom nie.”

			“Die ander mans is ook nie lelik nie.” Rykie klik haar tong toe die ander verbaas na haar staar. “Wat? Ek is nie heeltemal so ’n vaak vis soos julle dink nie; ek het hulle by ’n fakulteitsfunksie ontmoet.”

			“En jy kyk toe die getroudes ook deur?” spot Eileen.

			“Natuurlik, mans is mans,” lag Rykie. “Dirk Muller se vrou kul hom, hy gaan binnekort self begin rondkyk en ek het iewers gehoor Frans van Zyl is ook nie onwillig om die kat in die donker te knyp nie.”

			“Wát!?” vra Eileen geskok.

			“Man, daar was ’n paar jaar gelede ’n storie in die koerant van hom en ’n damestudent. Sy het hom beskuldig van onprofessionele optrede of whatever. Daar was sprake van ’n formele aanklag en moontlike hofsake.”

			“Ek glo dit nie,” dring Eileen aan. “Dis weer joernaliste wat die storie uit verband geruk het.” 

			“Oukei, as jy so sê,” paai Rykie. “Hulle is almal reinwit soos sneeu en slim ook, want hulle help met die ondersoek. Sodra hulle uitgewerk het hoekom die moordenaar daardie spelde as moordwapen gebruik, wat die verband is tussen die moordwapen en die slagoffers, en wat die motief is, dan weet hulle wie is die moordenaar.”

			Llyn frons. “Dit kom daarop neer die polisie is nog niks nader aan ’n oplossing nie.”

			Rykie kyk ontstig na haar. “Seker waar. Dalk moet julle Engelse ook gaan help. Julle is mos half-Kelties.” 

			Eileen gooi ’n verontwaardigde kyk na haar toe. “Net my naam is Engels, soos my Skotse oumagrootjie. Ek is so Afrikaans soos jy.”

			“Ek ken net die basiese feite oor die Kelte en dis goed wat ek in my kursus teëgekom het,” skerm Llyn. Almal kyk afwagtend vir haar. “Dinge soos die oorsprong en betekenis van name, en so, maar dis nie hier belangrik nie.” 

			“O ja, tale is mos jou ding,” onthou Rykie. “Wat beteken my naam?”

			Llyn lag verleë. “Ai, Rykie, hoe moet ek nou weet? Maar ek kan vir jou kyk.” Sy haal haar naamboek uit die boekrak. 

			“Gee ’n bietjie laat ek sien,” eis Rykie. “Llyn is mos ook ’n Engelse naam. Sê ’n bietjie waar dit vandaan kom.” 

			“Dis ook ’n familienaam,” erken sy traag. “My Skotse oupa was Llewellyn, wat beteken ‘soos ’n leeu’. Ek gebruik net die laaste deel van die naam.”

			“Wie gee nou só ’n naam vir ’n meisiekind?” vra Alicia. “Soos ’n leeu, I ask you! Hoekom dan nie maar die tradisionele Lynn nie; ek is seker dit het ’n meer vroulike betekenis.”

			“Ha, dit beteken ‘waterval’,” werp Rykie tussenin voor Llyn kan praat. “En Eileen is die Ierse weergawe van Helena, dit beteken ‘lig’ en jou hare is byna wit.” 

			Eileen glimlag vaag.

			“Jou naam is ’n verkleiningsvorm van Alice en beteken ‘waarheid’, Alicia,” lees Rykie verder. “Klink soos jy; jy praat altyd ’n klein bietjie waarheid. En luister net hier: Llewellyn is ’n baie ou Kéltiese naam.” Haar stem bly hang dramaties in die stilte.

			Die ander se oë draai na Llyn. Sy kriewel, nou nog onrustiger as voorheen. 

			“Kan ek die boek leen, Llyn?” Eileen se skertsende stem verbreek die ongemaklike stilte. “Ek gaan dadelik seker maak die mans wat ek ontmoet het, het edele name. Toedeloe.”

			Llyn is dankbaar toe die ander saam uitloop. 

			Vrydag 13 Junie

			Llyn staar deur haar kamervenster na buite en wonder waarmee Celliers besig is. Werk hy in die bib en katkiseer al wat vroumens is omdat hulle op Vrydag die dertiende laataand rondloop? Alicia is min gepla; sy is weer saam met haar jongste trofee uit. Rykie slaap al en Llyn vermoed Eileen ook. Sy self was vroeg-vroeg by die huis.

			Sy loop rusteloos heen en weer voor sy die deur vasberade oopmaak om vir haar Milo te gaan maak. ’n Baie flou skynsel is sigbaar onder Eileen se deur en sy klop sag.

			“Ja?” kom dit skaars hoorbaar van binne.

			Llyn loer om die deur. “Wat sit jy so in die donker, Eileen? Het jy iets om weg te steek?” Sy glimlag om haar kommer weg te steek. 

			Eileen skakel haar lessenaarliggie aan. ’n Besonderse logo is vlugtig sigbaar voor sy haar rekenaarskerm donker stel. “Sodat die ander sal dink ek slaap al,” paai sy. “Kom in, dan maak ek vir ons iets om te drink. Swot jy?”

			Llyn skud haar kop. “Nee, ek tjommel ’n bietjie en soek geselskap. Los eerder die koffie, ek sukkel om te slaap.”

			“Nagmerries? Of verlang jy huis toe?” Llyn skud haar kop maar gee ook nie meer informasie nie. “Kom in, ek het slaapmedisyne,” fluister Eileen. Sy skink vir elkeen ’n bietjie likeur in ’n koffiebeker. 

			“Dankie. Prost!” Llyn klink haar beker teen Eileen s’n. “Eileen.” Sy byt die binnekant van haar wang. Oortree sy? “Wie het die ring vir jou gegee?” 

			Eileen kyk oor die koffiebeker vir haar. “Jy weet mos ek het dit by die vlooimark gekry.”

			“Nee, ek weet nie.” Llyn dring nie verder aan nie.

			“O. Dan was dit seker die keer toe ek die Saterdagoggend alleen parkie toe is en ontdek het dis nou weekliks vlooimark, nie tweeweekliks nie,” verduidelik Eileen.

			“Iemand het dit nie vir jou gegee nie?” vra sy tog.

			“Nee.” Eileen lyk nie skuldig nie, staar net afgetrokke na die rekenaarskerm. 

			Tog voel Llyn aan dit was meer as ’n toevallige kopie. Eileen was op die net besig toe sy inkom. Het ’n internetvriend iets te doen gehad daarmee? Moet sy vra of eerder swyg? 

			Sy het reeds genoeg gedelf. “Jy sal versigtig wees, nè? Met die internetvriende, bedoel ek. Nie kanse waag of iets doms aanvang nie.” 

			Eileen glimlag. “Natuurlik, vriendin. Daar is nie so ’n menigte soos Rykie dink nie en almal is ook nie mans nie. Nie een van hulle klink soos ’n surfer dude nie, maar ek haal enigeen wat weird klink van my adreslys af.” 

			Llyn giggel. “Ek is bly om dit te hoor.” Maar sy bly onrustig.

			“Ek sal iemand mos nie in die geheim ontmoet en my in gevaar stel nie.” Eileen lag. “Dis breindood. As iemand interessant klink en ek oorweeg ’n ontmoeting, sal ek jou sê én hom iewers op die kampus tussen mense ontmoet.”

			Llyn vat nog ’n slukkie likeur. “Oukei, ons het miskien oorreageer, jy is nie meer ’n tiener nie. Onthou net, die moordenaar kan enigiemand wees. Hy loop nie met ’n skuimende mond, bloedbelope oë en ’n weird woordeskat hier rond nie.” Celliers se waarskuwing het diep ingesink.

			Eileen proes. “I wish, dan het hulle hom lankal gevang.”

			Llyn groet kort daarna en gaan kamer toe. Eileen steek iets weg, sy is nou doodseker. Sy hoop net Eileen sê haar vooraf as sy ’n alleenafspraak maak en vertel haar nie agterna nie. ’n Ontmoeting iewers op die kampus met die helfte van die varsity om hulle, klink darem veilig. 

			Llyn druk haar kamerdeur toe en leun daarteen om te keer dat sy omvlieg en Eileen smeek om met niemand ’n afspraak te maak nie. 

			Eileen sal haar beslis sê wanneer sy wel ’n ontmoeting beplan. Sy sal mos, sal sy nie?

			Saterdag 14 Junie

			Llyn se ergernis kook oor. “Hoekom wil julle my in hierdie ding indwing?” Sy skud haar hare agtertoe om die hitte uit haar nek te kry. “Vir wat kyk julle my so? Baie mense hou nie van blind dates nie. Dis vernederend.”

			“Hel, friend, jy moet jou meer kere vererg,” fluister Rykie. “Daai pienk haredos van jou was nou byna rooi.” 

			“Moenie simpel wees nie,” waarsku Llyn. “My hare is nie pienk of rooi nie!”

			“Ons weet, ons weet.” Rykie fladder haar hande verbouereerd. “Jy’s ’n gebore strawberry blonde. En jy is genuine beautiful as jy jou vererg. Selfs jou vreemde grou oë word blouselblou.”

			“Jy kan gerus meer dikwels emosie wys, pel.” Eileen knipoog vir haar. “Net nie te dikwels nie. Alicia hou nie van kompetisie nie.”

			Alicia laat sak die haardroër. “Dis nie ’n blind date nie. Ons is nie so stupid nie. Almal ken vir Martin Smuts. Hy is nice en hy dans lekker.”

			“Hy kon nie self ’n meisie kry nie,” beskuldig Eileen. “Hy is boonop een van jou cast-offs.”

			“Dis hoekom ek vir hom ’n date probeer kry,” verduidelik Alicia. “Hy is nice en netnou sleep hy iemand nader wat nie by ons inpas nie.” 

			“Ek skryf die week ná die bal twee semestertoetse,” kla Llyn. 

			Agter Rykie lig Eileen haar wenkbroue en Llyn se wange word warm. Sy het die hele week dringende akademie gebruik as verskoning om die kletssessies mis te loop en Eileen weet sy het nie heeltyd geswot nie. 

			“Hoekom dink jy sit ons almal hierdie langnaweek agter die boeke?” sêvra Rykie. “Die maskerbal is dié partyaand van die jaar en as jy saamgaan, is ons tafel vol. Safety in numbers, onthou. Ons moet die langste nag en die kortste dag vier en wat is beter as ’n deurnag.”

			“Oukei, oukei, ek sal saamgaan.” Llyn lig haar vinger waarskuwend. “Maar as julle ons afpaar, kom ek reguit huis toe.”

			“G’n afpaardery nie,” onderneem Eileen. Rykie knik, Alicia ook. “Ons en vier manne en almal dans met almal.” Sy staan op. “Ek hoop jy het ’n sexy aandrok. Jy moet ’n bietjie lyf wys sodat jy ’n man kan inkatrol om jou teen die moordenaar te beskerm.”

			Rykie snak na asem. “Jimmel, maar jy is weird. Die een wat lyf wys, gaan juis die maniak se mond laat water. Dis buitendien winter; as jou rok te kaal is, gaan jy vries.”

			“Ag, toe nou! Julle weet almal mens is gou-gou rooiwarm gedans.” Eileen knipoog vir Llyn. “Buitendien kruip almal agter maskers weg, selfs die lelike eendjies. Dis hoekom mens lyf moet wys.”

			“Kom ons waai liewer voor sy nog iets uitblaker wat Llyn kan afsit,” beveel Rykie.

			“Moenie dink ek gaan so ’n groot masker opsit dat niemand sal weet dis ek nie,” mor Alicia. “Ék kruip nie weg nie.”

			Llyn knipoog vir Eileen en hulle lag op pad uit.

			Toe Llyn later haar boeke nader trek, weet sy haar traagheid het min te doen met molafsprake of met die moorde. Vrydag die dertiende is verby en op Jeugdag gaan sy nie haar voet uit die huis sit nie.

			As die moordenaar op die vakansiedag toeslaan, sal die bal vir seker afgestel word. Hoekom sien sy nie uit na die okkasie nie? Sy hou normaalweg van dans en kuier saam met vriende. Martin Smuts is ietwat vol van homself en ’n bietjie kinderagtig tussen sy pelle, maar in klein porsies tog gangbaar. Maar heelaand? Celliers se gesig verskyn ongevraagd voor haar geestesoog. Niemand kan hom onvolwasse noem nie.

			Sy staar na die boek voor haar. Jy lieg vir jouself, Llyn. Jy wil gekgraag gaan, net nie saam met Martin nie. As Celliers jou vir die bal geskiet het, sou dit anders wees.

			Sy wil deur die nag tot ligdag met hom dans en gesels en kuier totdat sy alles van hom weet. Sy wil voor die Julievakansie voel hulle is nie bloot kennisse nie, maar goeie vriende. 

			Maar hoekom sal hy haar na die bal nooi? Llyn sug. Sy weet presies waar sy met hom staan. Hy is skaars ’n vriend en het haar geen rede gegee om meer te verwag nie. Al voel dit so, soek hy haar nie spesiaal in die biblioteek op nie. Hy gesels dalk met al die studente wat daar werk. Sy het hom buitendien lanklaas in die bib gesien, miskien vermy hy haar. Sy het hom eenmaal op ’n afstand in ’n ou rooi motortjie sien klim en hom meer aan sy houding as aan sy gesig herken. 

			Wees realisties, Llyn. Hou op mopper oor Celliers en gaan saam met Martin bal toe. Intussen kan jy gerus op jou swottings konsentreer, dan cum jy dalk jou honneursgraad. Dis wishful thinking dat iets meer as vriendskap tussen jou en Celliers aan die groei was. 

			

		

	
		
			Nege

			Maandag 16 Junie

			Henk Vos staar gefrustreerd na sy rekenaarskerm. Hy is vies: vir homself, vir Pieter, vir die slakkepas waarteen die ondersoek vorder, vir die moordenaar.

			Maar die viesste vir homself. Die deurbraak toe hy die klipsirkeltjies ontdek het, voel nie meer vir hom so watwonders nie. Sedert hulle die kenners en die sielkundige gaan spreek het, val hulle rond. Tredoux het gesê die trilitons by Stonehenge het duidelike taplasse. Hulle het nie die klippe van die moordtonele gehou nie, maar hy en Pieter moet hierdie keer met die foto’s by die steengroef uitkom en vra of iemand sulke klippe met taplasse daar laat sny het.

			Dis stil in die gebou op hierdie vakansiedag. Geen drukkers knars, geen telefone lui nie. Net sleutelpersoneel is aan diens, maar vanaand is hulle volsterkte op en om die kampus.

			Hy staan op en loop na die aansteekbord om elke aspek van die ondersoek te hersien. Hy weet hy kyk iets mis, iets belangriks. 

			Bo aan die bord is die kaart van die kampus en omgewing met die vier moordtonele in rooi gemerk: slagoffer, studierigting, datum, tyd. Vier rooi pyle wys na die besonderhede van elke moord. Daar is onlangse foto’s van die slagoffers, polisiefoto’s van die moordtonele met die miniatuurklipsirkel in rooi omkring, die oorblyfsels van ’n vuurtjie by een en die liggame, elkeen netjies gerangskik. Vergrotings van elke moordwapen en van die klipsirkels is daarby.

			Informele groepfoto’s van die slagoffers en hul studentevriende is in ’n sirkel geplaas sodat hulle kon kontroleer vir ’n gemene deler. Al die slagoffers se vriende is deeglik ondervra en die onderhoude is op lêer. Dié wat meer as een slagoffer geken het, is behoorlik deur die meul gesit. Hul name is in rooi omsirkel. 

			Hy buk nader al ken hy elke detail. Al vier slagoffers is jonk en mooi, maar daar is geen opvallende uiterlike ooreenkomste nie: haarkleur, oogkleur, gesigvorm, gelaatskleur en bou verskil. 

			Wat wel opval, is hoe onskuldig al vier van hulle in vergelyking met hulle vriendinne lyk en volgens almal was: onopgesmuk en ongekunsteld. Nie een van hulle lyk streetwise nie, het Pieter gesê. 

			Heel onder op die aansteekbord is die nabyskote van die lyke soos die moordenaar hulle gerangskik het, elk geneem uit vier verskillende hoeke. Elke liggaam ongeskonde en sonder kneusplekke, met net die klein steekwond. Uitgelê op haar rug, hande op die bors oormekaar gevou en voete by die enkels gekruis. In elkeen se hande is ’n ruikertjie. 

			Hulle is nie oorval nie, het hulle nie teengesit nie en het op die toneel gesterf. Daar is geen vel of vesels onder hulle naels nie, geen poging om die moordwapen uit te trek nie, wat Dok se teorie van verdowing versterk. Suxamethoniumchloried met ’n vraagteken is in rooi omkring. 

			Ná die patoloog se verwysing na sux het hy opgelees daaroor. Sux of Scoline verlam alle spiere behalwe die hart s’n, wat beteken hulle kon nie eens asemhaal nie. 

			“Vir wat staan jy hier en staar asof jy jou hart op een van die meisies verloor het, hè?” vra Pieter reg agter hom. “Vanaand moet ons heelaand patrolleer en as die moordenaar opdaag, is jy useless omdat jy nie vandag ’n break gevat het nie.”

			“Jy praat twak,” sê Henk sonder vuur. “Pel, ek voel aan my lyf ons kyk iets mis. Ons moet weer by die kunsmark uitkom. Ons metaalsmid onthou miskien nou meer detail oor ’n webwerf waar hy die spesifieke patrone gesien het. Of dalk kan een van die ander by die mark ons iets vertel wat sal help.”

			Pieter snorklag. “Al wat jy miskyk, is die moordenaar se gesig, of sy naam, as hy dit iewers gesign het. Nie een van ons is heldersiende nie, en as jy voorstel ons moet ’n psychic kry om die moordenaar uit te ruik, skiet die baas ’n koronêr.”

			“Dis net die punt: Ons hét die moordenaar se handtekening,” wys hy uit.

			Pieter spring verontwaardig om. “Moenie lieg nie! Wáár is dit?”

			“Ek bedoel net elke moordenaar het ’n kenteken, hierdie een ook. Alles wat hy vir ons los, is deel daarvan, ons weet net nie hoe om die kode te ontsyfer nie.”

			Pieter sug verlig. “O dit. Seker, ja. Al is sy DNA nie daar nie, is die moorde uniek.”

			“Jip,” bevestig Henk. “En al weet ons nog nie waar al die klipsirkels staan of wat dit beteken nie, weet ons mos Stonehenge het iets te doen met ritmes in die natuur.”

			“Wat het dit met die moorde te doen?” vra Pieter.

			“Stonehenge voorspel ritme, reëlmaat, siklusse, jy weet.” Henk frons. Hy het hardop gedink, maar Pieter kan net so wel ’n klankbord wees. “Soos dag en nag, maande, seisoene, somer, winter, plant- en saaityd, oestyd en so aan. Daardie ritme moet vir die moordenaar belangrik wees, dis hoekom hy Stonehenge ingebring het. Dit móét iets beteken. Sodra ons uitgewerk het met watter siklus hy werk, sal ons weet wanneer die volgende moord gepleeg word. Ek weet net dit het op een of ander weird manier iets te doen met ons openbare vakansiedae.”

			“Jy’s vaak, man. Daar’s g’n reëlmaat nie, want daar’s nie ewe veel dae tussen die moorde nie.” Pieter staan terug. “Ek stem vir die vakansiedagteorie sonder enige fieterjasies. Jy moes eerder gaan slaap het voor vanaand se patrollie. Dit sou beter gewees het.”

			“Ek sê nog, as ...”

			“Ja, ja, ja. En as die hemel val, ry ons almal blou karre,” spot Pieter. “Ek waai nou. Sien jou vyfuur.”

			Henk groet ingedagte. 

			Woensdag 18 Junie

			“Dok, praat die nuwe argeologieproffie om om ons alles van Stonehenge te kom vertel, toe?”

			Henk kyk geïnteresseerd op waar hy in die kampuskafeteria koffie drink. ’n Groep studente het pas saam met Ernst le Roux ingekom. Henk lig sy koppie en sluk versigtig. Hy wag dat Dirk Muller se klas klaarmaak, want hy wil Muller vra of daar ’n verklaarbare reëlmaat in die moorddatums is. Met dié dat Jeugdag sonder voorval verbygegaan het, jel die openbare vakansiedagteorie nie meer nie.

			Die geskiedenisdosent kom sit met sy luidrugtige groep oorkant Henk maar herken hom nie. 

			“Waarom Stonehenge?” vra Le Roux duidelik hoorbaar.

			“Het Dok nie gisteraand National Geographic gekyk nie? Daar was ’n program oor die groepe wat die plek oor die eeue vir hul eie rituele en dinge gebruik het,” kom die verduideliking. 

			“Interessante afleidings wat argeoloë uit stof en ou bene maak. Nou weet ek ook die Kelte se druïde het nie regtig die plek gebou nie.” 

			“Daar word vermoed die druïde het self die stories versprei dat hulle die klipsirkels met mistieke mag opgerig het,” verdedig Le Roux sy vakgebied. “Julle weet hoe vinnig loop skinderstories. Elkeen las iets by, en voor jy weet, het jy ’n hele legende.”

			Die bebrilde jongman langs hom frons. “Die lot het lekker met hul mense se koppe gesmokkel. Slim genoeg om die natuur te gebruik, dan word hy kruiedokter, wetsman, historikus en priester, all in one, met al die mag. Hy manipuleer die laird en die hele clan nes hy wil; hy het mos offers gebring en met die gode gepraat, nou gaan dit reën en net daarna is dit volmaan en what have you.”

			“Dan gebeur dit, en almal glo hy kan toor. Magic! Hoe lucky kan mens raak. En hoeveel girls het jy nie blitsvinnig daarna nie.”

			Almal lag en Henk se lippe vertrek ook. ’n Meisie met lang rooiblonde hare glimlag vlugtig vir hom. Hy glimlag terug voor hy afkyk en sy koppie lig. Sy lyk bekend. Hoewel sy nie veel aan die gesprek deelneem nie, draai die dosent se oë dikwels terug na haar gesig toe. 

			“Eintlik weet ek nie veel meer van die Kelte as wat die program vertel het nie, maar hier kom twee kenners.” Le Roux staan op en groet Dirk Muller en Frans van Zyl wat by sy stoel verbyloop. “Hierdie klomp praat oor gisteraand se televisieprogram.”

			Dirk Muller lyk teësinnig, maar Van Zyl glimlag tegemoetkomend. Tot Henk se verbasing gaan sit albei toe die studente hulle vir koffie nooi. “Nou toe, wat wil julle weet?”

			“Was die Kelte net wreedaardige skoorsoekers?”

			“Beslis nie. Hoekom dink jy is Keltiese versierings en juwele nou weer so gewild? Hulle bronswerk was uniek, versier met simboliese krulle. Ou liedere en gedigte wat mondeling oorgedra is, word nou nog gesing.”

			“Volgens die program het die stamme elke jaar in Junie na Stonehenge toe opgetrek vir die somersonstilstand. Daar het die druïde sekere rituele uitgevoer en die siekes gesond gemaak ook.”

			“Dis natuurlik alles teorie en bespiegelings na aanleiding van oorblyfsels daar en by Woodhenge. Ná die rituele het hulle begin stap na Woodhenge, waar hulle teen sononder begin feesvier het. Hier is gesing en gedans, gedigte voorgedra en stories vertel. As mens kyk na die hoeveelheid dierebeendere en stukkende kleibakke wat daar opgegrawe is, moes dit ’n fees der feeste gewees het.”

			“As hulle jong mense soos vandag s’n was, is daar verseker nege maande later ’n hele klomp nuwe babas gebore,” skerts Ernst le Roux.

			Almal lag.

			“Jip, lekker in pas met die diere wat in die lente lam en kalf, en so.” 

			Henk glimlag saam. Tog het die gesprek so pas sy teorie oor siklusse versterk. Al het daar nie drie maande tussen elke moord verloop nie, sal hy kyk hoe die seisoene in die Suidelike Halfrond daarby inpas. Miskien hoef hy Muller nie te gaan spreek nie.

			“Het die program gesê hoe oud die klipsirkel is?” 

			Henk bly geïnteresseerd sit. 

			“C14-toetse bevestig daar is in 3100 voor Christus met bouwerk begin en dis vyf honderd jaar later gestaak, met die sirkel nog onvoltooi. Maar die Kelte het dit eers in ongeveer 800 voor Christus begin gebruik.”

			“Wow, dis ouer as vyf duisend jaar en die Kelte het dit amper net so lank as die bouers gebruik.”

			“Dis als goed en wel, maar kan iemand my sê hoekom gebruik moderne hekse die plek nou vir hulle rites?”

			“Seker omdat hekse ook kruiedokters en waarsêers is. Gaan vra hulle wanneer dit weer somersonstilstand is. Of hoor sommer by die kristalbalvrou by die vlooimark, dalk weet sy,” antwoord sy vriend.

			“Yeah right!”

			“Miskien bring die hekse daar offers,” raai iemand anders.

			“Ag nee, siesa, man, dis vir astrologie. Hulle lees mos sterrekaarte en voorspel dan allerhande goed.”

			“Ek dink hulle moet die hele spulletjie eerder brandstapel toe vat. Hulle is weird.”

			“As hulle vandag mense begin braai oor hulle weird is, is ’n hele klompie van julle in gevaar.”

			Koue loop teen Henk se ruggraat af. Hekse en brandstapels. Het hy ’n helse fout gemaak om nie meer aandag te gee aan daardie uitgebrande vuurtjie op elke misdaadtoneel nie? Wat was in die as? 

			Hy staan op en loop ingedagte uit. Hoekom het die moordenaar daardie vuurtjies aangesteek? Vir lig? Hitte? Of iets meer sinister? Hy moet dadelik weer na die foto’s van die misdaadtonele kyk. 

			Vrydag 20 Junie

			Henk wys na die plek op die foto’s waar die kole gekry is. 

			“Ons het weer gekyk na hierdie vure op die moordtoneel,” sê hy. Die span wat hom help met die sleurwerk van die ondersoek, luister aandagtig. “Die plasing is elke keer dieselfde: halfpad tussen die klipsirkel en die meisie se voete.”

			“Kan dit iets te doen hê met heksery?”

			“Dirk Muller sê die gebruik van brandstapels is nie by die Kelte oorgeneem nie,” rapporteer Henk. “Ek vermoed die vuur moet nog ’n leidraad wees.”

			“Fokus eerder op sekerhede sodat ons die pers en publiek iets kan gee,” sê Geyser. “Die datums op of naby openbare vakansiedae kan beteken die moordenaar werk voltyds en het net vakansiedae vir sy misdaad. Konsentreer daarop en op die moordwapen en die klipsirkel wat wie weet wat beteken. Dalk beantwoord dit jou vraag oor die vuur. Kon julle iets oor spesiaal gesnyde klippe by die steengroef uitvind, Henk?”

			“Die man in die kantoor het gesê hulle het nie tyd om klipspeelgoed te maak nie,” erken Henk. “Dit lyk nie of kantoorwerk sy passie is nie.” 

			Geyser knik. “Wat van die bronswerker? Het hy ’n alibi? Onthou hy moontlik ’n koper?” 

			“Ons weet die bronssmid is werklik verlam. Ek en Pieter was daar en by die kommune,” gee Henk toe. “Ons het sommer almal se alibi’s weer gekontroleer. Hy onthou ook nie van een persoon wat ’n hele klomp van die spelde gekoop het nie. Party studente koop gereeld ’n paar enerse items vir geskenke, daarom is dit nie maklik om tred te hou nie.”

			“Dis jammer,” sê Geyser. 

			“Die hekseryteorie is dalk vergesog, maar ek sal by die ouens wat werk met die okkulte gaan seker maak,” sê Henk. “Dalk is hier ’n groep op of naby die kampus wat met heksery deurmekaar is.” 

			Geyser staan op. “Dankie, Henk. Ek verdubbel ook die naweek ons span op die kampus.”

			Henk knik en pak op.

			Hy sit die stapel dossiere op sy lessenaar neer en bekyk die oorspronklike afdrukke van die misdaadtonele om te sien of enige detail met die druk van die duplikate verlore gegaan het.

			Pieter Taljaardt klap hard op sy lessenaar. “Kom, pel, jy het die baas gehoor, daar is baie spanne wat die mooi meisies moet oppas. Ons moet ons glad rags gaan kry vir die bal.”

			Henk frons vir hom. “Ek het nie nou tyd nie.”

			“Dit help nie jy lyk soos ’n donderbui wat plek soek om uit te sak nie. Het jy ’n tux? Of ken jy iemand met ’n tux wat jou lyf sal pas?” 

			Henk skud sy kop. 

			“So gedink. Dan moet ons een iewers gaan huur. Nou. Voor almal uit is.”

			Henk kners op sy tande. “Ek haat formele affêres. Wie dra nog aandpakke? Ek sit eerder in ’n ongemerkte voertuig op die kampus en kyk dat niemand vir kwaadgeld rondloop nie. Hoekom het die rektor nie eenvoudig die bal afgestel nie? Ek is seker hy sou as Geyser aanbeveel het hulle doen dit.”

			“Dis blykbaar een van hul grootste joolpogings,” sê Pieter. “Buitendien is die een en twintigste nie ’n vakansiedag nie en daai aand is daar meer van ons by die bal en op die kampus as studente, dis hoekom dit aangaan. Daar is hope mense wat die studente kan oppas, selfs die dosente woon dit by. So moenie worry nie, daar is ouens buite in ongemerkte voertuie ook.”

			“Ja, en die polisiemanne gaan uitstaan soos ’n seer duim.” Hy knik in die venster se rigting. “Dit gaan volmaan wees en al is dit nie ’n vakansiedag nie, besluit die moordenaar dalk dis die ideale geleentheid.” 

			“Hoekom sou hy as hy volgens ’n vaste plan werk? Los nou jou nonsens, ons gaan nie uitstaan nie want ons dra ook maskers. Jy het nog laas gesê jy wil pick en choose onder die mooi studentjies,” spot Pieter. “As ons wil inpas, moet jy aanpas. O, blikskottel! Ek het vergeet van ons maskers. Ons moet nou dadelik waai, want môre is daar nie tyd nie. Daai kopdokter van forensies kom met ons praat.” 

			Saterdagoggend 21 Junie

			Henk gooi sy baadjie oor sy stoel se rugleuning en gaan sit swaar. Hy het nou ’n aandpak, maar hy is moeg. Hy slaap sleg. Hy is befoeterd en nie lus vir feesvier nie; alles die moordenaar se skuld. Ou nuus.

			Die hele span wat die bal gaan bywoon, is daar vir doktor Dreyer, die forensiese sielkundige, se inligtingsessie voor vanaand se bal. 

			Al die voorsorg, en tog bly hy onrustig. 

			Hy kners op sy tande. Intuïsie sê vir hom iets gaan vanaand gebeur en hy twyfel of hy dit sal kan verhoed, al is hy hoe naby. Hy vermoed al sal hulle die maskerbal uitstel, sal dit nie die moordenaar keer nie. 

			Daarom luister hy aandagtig na alles wat doktor Dreyer sê. 

			“Hoe op aarde gaan ons vanaand weet of die man as kind sy kat of hond of budgie nek omgedraai of aan die brand gesteek het?” mor Pieter skaars hoorbaar langs hom toe Dreyer begin met die afwykings wat reeksmoordenaars in gemeen het. “Gee ons iets wat ons kan gebruik, demmit. Iets wat ons meer vertel oor hiérdie moordenaar.”

			Henk voel dieselfde, maar bly eerder stil toe Geyser waarskuwend vir hulle kyk.

			“Onthou, die skuldige tree nie volgens dieselfde norme en reëls op as ek en jy nie,” sê doktor Dreyer meer in die besonder. “’n Situasie wat vir ons ondenkbaar lyk, sien hy as ’n ideale geleentheid. Hy het boonop vrye toegang tot die kampus, want die veiligheidsomheining en sekuriteitswagte het hom nie voorheen gekeer nie. Ons glo hy is deel van die opset, óf as dosent óf as student. Daarby is hy hoogs intelligent, aangenaam, welsprekend, fyn opgevoed, dalk aantreklik, veral vir meisies natuurlik. Met ander woorde, hy is nie net sosiaal aanvaarbaar nie, maar gesog.”

			“Moet wees hoekom meisies hom vertrou,” waag iemand ’n opinie en verdien ’n vuil kyk van Dreyer. “Hulle val eers vir hom, daarna werk hulle breine nie meer so goed nie.” 

			Henk meet die omstandighede van die moorde soos die staatspatoloog dit verduidelik het aan die profiel wat Dreyer skets. ’n Slagoffer wat gewillig saam met die gesogte man uitgaan, wat niksvermoedend die een of ander dwelmmiddel inkry. ’n Slagoffer wat waarskynlik in sy arms is tot die middel begin werk en dit te laat is om weerstand te bied. 

			Ys gly teen sy ruggraat af en hy raak bewus van Dreyer se oë op hom. Sy knik begrypend.

			“Al is die man populêre geselskap, is hy nie noodwendig ydel nie, maar hy is beslis ook nie beskeie nie,” gaan sy voort. “Luister mooi na die gesprekke om julle. Hy spog dalk openlik met sy kennis oor die antieke wêreld, praat miskien oor die moorde en die moordondersoek. Onthou, as hy nie self ’n vakkundige is nie, is hy op die regte plek om eerstehandse vakkennis te bekom. Wat dit nog moeiliker maak, is dat hy slim genoeg is om die informasie aan te pas om die ondersoek op ’n dwaalspoor te bring. Onthou wat ek in die begin gesê het, hy kies dit wat vir hóm sin maak, nie vir die vakkundiges wat met feite werk nie.”

			“Wat ’n bekvol,” mompel Pieter toe sy gaan sit. “Met al daai ‘onthou dits’ en ‘moenie dat vergeet nies’, sit ons wragtie nog steeds waar ons was.”

			Henk ignoreer hom toe Geyser opstaan vir sy weergawe van ’n spanpraatjie.

			Geyser laat sy oë oor die gehoor gaan. “Ek som op: Hou julle oë en ore oop. Luister na wat die mense om julle sê; mens tel interessante brokkies op. Moontlik raak ’n meisie entoesiasties oor ’n nuwe vriend se fenomenale kennis. Iewers moet die geluk ’n slag aan ons kant wees.”

			Toe almal verdaag, wil Pieter praatjies maak maar Henk skud hom af. Hy wil weer die inligting wat die vakkundiges vir hulle gegee het, op sy rekenaar deurgaan om te probeer vasstel wat hy miskyk.

			Toe sy telefoon lui, tel hy die gehoorstuk meganies op en identifiseer homself. 

			“Professor Tredoux?” Sy hand verstyf om die spreekbuis toe hy hoor hoe omgekrap die man klink. 

			“Ek het gistermiddag probeer bel, maar julle was reeds weg. In verband met die miniatuurklipsirkels op die foto’s wat jy my gewys het, dis nie nodig om die ander te identifiseer nie. Almal is Stonehenge in ’n ander fase van konstruksie.” 

			Henk frons. “Is jy seker?”

			“So seker as wat mens in hierdie geval kan wees,” antwoord Tredoux half ongeduldig. “Dit is immers dowwe vergrotings van iets wat nie die hooffokus van die fotograaf was nie, is ek reg?”

			Henk ignoreer sy sarkasme. “Kan jy elke fase vir ons identifiseer en sê wat dit moontlik kan verteenwoordig?” vra hy hoopvol.

			“Ek kan die fases uitlig, ja. Koolstoftoetse kon elke deel wel min of meer dateer en vasstel in watter volgorde elke sirkel voltooi is, hoewel dit nie tot op die dekade akkuraat is nie. Maar dis onmoontlik om te voorspel wat dit vir die skuldige verteenwoordig.”

			“Ek besef dit. Sê my net of ek reg is as ek aflei elke sirkel voltooi ’n ander deel van die sonkalender?” vra Henk. 

			“Ja. Dis ’n uitgebreide sonhorlosie wat onder andere maande, seisoene en maansiklusse aandui as mens weet waar om te kyk en hoe om dit te interpreteer.” Hy klink effens vriendeliker. “Ja, en ek wou nog vra of die foto’s wat jy vir my gegee het, die volgorde van die moorde weergee? Iemand het nie dalk ’n fout gemaak met die nommers nie?” 

			Henk skud sy kop. “Baie seker. Die datums is agterop.”

			“Dan moet ek jou waarsku hierdie man volg sy eie unieke bouplan. Dis moeilik om te voorspel in hoeveel fases hy sy weergawe van die sirkels gaan afhandel.”

			“Dem!” Henk byt aan die binnekant van sy lip. 

			Tredoux lag kortaf. “Jy kan dit weer sê. Óf die moordenaar is Stonehenge aan die herbou óf hy restoureer dit. Ek vermoed as hy klaar is, gaan sy Stonehenge lyk soos dit sou gelyk het as hulle al die fases van konstruksie destyds klaargemaak en dit deur die eeue onbeskadig bly staan het.”

			Henk weifel. Die man lei dit alles af uit vier halfklaar miniatuursirkels? Hy is óf baie slim óf hy weet hoe die moordenaar se kop werk. “En die moorde dan?” probeer hy uitvis.

			“Ek los die motiewe van die moderne mens eerder vir julle.” Tredoux se stem is vol ironie. “Die mense van eeue gelede was minder gekompliseerd. Maar ek vermoed julle sal vanaand moet wakker loop. Ek sien dit gaan boonop volmaan wees.”

			“Dankie in elk geval vir jou moeite, Prof.” Henk sit die telefoon vies neer. Wat help dit hy sê al die sirkels is dieselfde astronomiese almanak, maar kan nie ’n datum vir die volgende moord uitwys nie? Met al hierdie sirkels voel dit of hul ondersoek ook in sirkels beweeg. Daar kort te veel elemente om alles in samehang betekenis te gee. Wat hy kort, is ’n palmleser wat vir hom die toekoms kan voorspel.

			Dreyer sê die moordenaar se kop werk nie soos Tom, Dick en Harry s’n nie. Kan dit wees dat sy siek brein telkens ’n meisie as offer kies wanneer hy een van sy boufases afgehandel het? Dis moontlik. Hy doen moeite om ’n besonderse moordwapen te kies, om die terrein reg te maak, die lyk uit te lê. Dalk is daardie vuurtjie sy offervuur? 

			En hoe kry hy die klerespelde sonder om gesien te word? Die vlooimark is ideaal, want dis net Saterdae oop, die terrein is altyd besig en die juwelestalletjie is gewild. Koop hy dit self? Het hy meisies wat dit vir hom koop sonder om te weet waarvoor?

			Koop die slagoffer dalk die wapen vir haar eie moord?

			Die laaste moontlikheid krap hom van voor af om. Hy loop onrustig tot by die kantoorvenster en staar uit. Spanning bou in hom op, nes die voorgevoel wat al hoe sterker klop. Tredoux is reg: Hulle sal moet wakker loop. 

			Terwyl hy sy baadjie aantrek, draai hy om om die venster langs die lessenaar toe te maak, maar sy hand bly in die lug hang. In die venster is ’n weerkaatsing. Hy draai vinnig om en staar na die oorspronklike. 

			Tussen twee hoë geboue klim die volmaan bloedrooi uit.

			

		

	
		
			Tien

			Saterdagmiddag 21 Junie

			Die haarnaald lê blinkglad en lig in Llyn se handpalms. “Dis pragtig.”

			“Ek stem,” sê Alicia wat saam met Eileen ingekom het om te wys wat hulle by die kunsmark gekry het. 

			Eileen draai haar hare in ’n knoets en steek dit met die pen vas. “Sien, mens maak so ’n losserige konkoksie op jou kop.” 

			Llyn glimlag afgetrokke en kyk weer na die lang haarpen.

			Die ligte hout glim dof. Die skag van die haarnaald is langer as twee handpalmbreedtes, dunner as haar pinkie en satynglad afgewerk. Maar dis die kop van die haarnaald wat aandag trek.

			Akkertjies met ’n kraag van blaartjies. Lewensgetrou, uit een stuk gesny, maar tog verskil die kleur van die akkertjies en blaartjies. “Dis pragtig,” sê Llyn eerlik. “Net so mooi soos jou ringetjie.” 

			“Die haarpen was nie daar toe ek daar was nie, anders het ek dit gekoop,” sê Alicia.

			“Wel, dit was maar daar tussen die ander, jy moes net beter gekyk het.” Eileen glimlag geheimsinnig. “Het jy al ’n masker vir vanaand, Llyn?”

			“Nie eintlik nie,” skerm Llyn ingedagte. Iets sê vir haar die ring en haarnaald het iets in gemeen. Dieselfde skenker?

			“Demmit, Llyn Morgan, waar dink jy gaan jy nou een kry!” Eileen is so heftig dat Llyn verras regop sit. “Alicia, het jy nie ’n ekstra masker nie?”

			“Ek het toevallig, want ek was nie seker wat ek gaan aantrek nie.” Alicia woerts by die kamer uit en kom terug met ’n diepblou masker van fyn volstruisvere wat by die geringste beweging tril en lewe. 

			

			Sy lyk misterieus en interessant, sien Llyn verbaas toe sy later die aand haar weerkaatsing toevallig in ’n spieël in die voorportaal van die Spaarwatergebou opmerk. 

			Martin Smuts, wat hulle by die deur van die saal inwag, fluit sag deur sy tande. “Jy lyk stunning, Llyn.”

			Sy onderdruk die vlietende gedagte dat sy ’n ander man se onverdeelde aandag meer sou geniet.

			“Is dit nie Dirk Muller se sexy vrou wat daar met die voorsitter van die studenteraad dans nie?” vra Eileen toe hulle ná die eerste danse gaan sit. 

			Alicia knik. “Dis sy. Daai décolletage is onmiskenbaar.”

			“Alicia!” roep Rykie geskok.

			“Sy meet net die kompetisie,” sê Eileen droog. Haar oë dwaal deur die saal terwyl sy haar ringetjie om haar vinger draai. 

			Eileen soek die man wat dit vir haar gegee het, besef Llyn, net soos sy wat Llyn is, rondkyk of sy Celliers iewers herken. 

			Martin hou haar daarna op die dansvloer tot die eerste musiekpouse. Terwyl die mans vir hulle drankies gaan haal, kry sy kans om asem te skep.

			“Goeie genade, Alicia, hoe kon jy Martin aan my opveil? Die man glo hy moet ’n eenmandansvertoning lewer,” kla sy. “Het hy nog nooit gehoor van dans vir ontspanning nie?” 

			“Ja, mens moet nogal konsentreer,” erken Alicia sonder om vir Llyn te kyk. “Hei, hier kom bad boy Ernst le Roux. Ek wonder wie hy gaan vra?” Sy trek haar aandrok reg en druk haar hare in plek. 

			Ernst groet in die algemeen en nooi Llyn om te dans. Sy is dik van die lag toe sy Eileen se knipoog van oorkant die tafel af sien.

			“Nou sal jy almal aan daardie tafel moet nooi vir ten minste een dans, doktor Le Roux,” waarsku sy toe hulle wegdans.

			“Dit sal die dag wees,” protesteer hy onthuts.

			Ná die dans nooi hy tog vir Eileen, weer tot Alicia se verontwaardiging.

			Toe die twee wegdans, stamp Rykie so hard teen Llyn dat haar elmboog van die tafel afglip. “Daar kom hy weer! Ek het julle mos gesê ek het ’n man gesien wat nes die Phantom lyk!” Oor die middel van die groot dansvloer kom ’n lang man aangeloop. Die masker is ’n swart-en-rooi kopbeen en net sy mond en ’n deel van sy kakebeen steek uit, ’n replika uit die musiekblyspel.

			“Hier’s ’n paar van hulle en ook van die bekende wit een,” kla Alicia.

			“Maar hierdie man is die een wat so min dans,” sê Rykie. “Dié een het die houding. Hy is die ene Phantom wat ‘kyk hoe hipnotiseer ek meisies’ verkondig, en hy kom reguit hiernatoe.”

			Alicia se oë vernou. “Wie’s dit? Herken een van julle hom?” Sy frons omgekrap en skud haar hare reg, asof sy seker is die man kom haar vir ’n dans nooi.

			Llyn sit muisstil. Vir haar is die man nie so onbekend nie. Die vermoede wat in haar geroer het, word sekerheid en stuur ’n heerlike opwinding van haar voete af deur haar hele liggaam. Sy was onseker, want sy hare krul nie meer woes oor sy kraag nie. Dis netjies kortgeknip.

			Hy kom staan by hul tafel en buig effens voor Llyn. “Sal jy met my dans, Juffrou?” Sy stem is grinterig en dieper as gewoonlik, maar dis onmiskenbaar hy. 

			Sonder ’n woord vat sy die uitgestrekte hand en staan op. Haar vriendinne se verbaasde gesigte is die laaste wat sy sien toe sy arms om haar gaan en hy haar wegstuur oor die dansbaan. Van oorkant die dansbaan waai Eileen haar vingers in ’n speelse gebaar sodat die lig op haar ring weerkaats. Llyn lag gedemp.

			“En nou?” vra Celliers by haar oor.

			“Ek het hulle nog nooit stomgeslaan gesien nie,” giggel Llyn. “Veral nie vir Alicia nie.”

			“Kom ons gee hulle dan iets om oor te praat.” Hy trek haar stywer teen hom aan en sy asem is ’n oogknip lank warm teen haar voorkop, asof hy sy lippe daarteen gedruk het. Haar hart bokspring wild. 

			Moet jou nie simpel hou nie, Llyn Morgan. Dis vir jou pelle bedoel, iets vir hulle om oor te praat. Sy loer verby sy skouer en giggel weer. In reaksie tol hy haar vinnig om sodat hy hulle ook kan sien. “Jou vriend vir die aand is terug en hy lyk nie ingenome nie.”

			Onder haar hand beweeg sy skouerspiere. “Ek ken Martin maar swak, hy is eintlik ’n ou kêrel van Alicia.” Haar gedagtes draai rondomtalie en sy sweef sentimeters bokant die vloer. Net sy arm anker haar aan die werklikheid. 

			“Is hy ’n blind date?” Hy klink ontstig en sy kaakspiere span styf toe sy knik. “En dit ná al die waarskuwings?” Die spiere onder haar hand is hard en ontoegeeflik. 

			“Nie heeltemal blind nie, ek het hom as Alicia se kêrel in die groep leer ken. Daar is geen geraamtes in sy kas nie, hy maak seker almal weet alles van hom af,” verdedig sy. “Buitendien sou hy my nie saamgenooi het na sy koshuisdinee toe as hy van plan is om my vanaand van kant te maak nie.”

			“Llyn!” Hy lag kortaf. “Ek dink nog dit was onverantwoordelik.” ’n Spiertjie spring waar die masker ophou.

			“Ek ken jou niks beter nie, tog dans ek met jou,” herinner sy hom. “En jou masker is met een woord scary.”

			“Ook weer waar.” Hy ontspan merkbaar. “Martin is ten minste ’n goeie danser. Hy laat ook nie op hom wag nie. Hy dans nou met jou vriendin wie se maat die pad gevat het kroeg se kant toe.”

			Llyn kyk nuuskierig om. “O, wee, dis Alicia. En sy lyk soos ’n donderwolk. Sy’s nie gewoond daaraan dat mans haar net so los en in die kroeg gaan sit nie.” Sy kan haar nie indink dat Celliers ooit so iets sal doen nie. 

			Selfs sy manier van dans is anders; hy stuur haar gemaklik oor die vloer, asof dans vir hom tweede natuur is, sy arm beskermend teen haar rug. Sy kan – wil – heelaand so in sy arms deurbring. 

			Die gedagte bring haar so van stryk dat sy struikel en aan die babbel gaan. “Tipies Alicia om altyd iemand byderhand te hê as dit nodig raak.” Sy grinnik. Alicia kan Martin kry, dan kan sy met Celliers dans sonder om skuldig te voel en huis toe gaan wanneer sy wil.

			“Die man is ’n idioot,” sê Celliers kortaf. Hy hou haar ’n entjie van hom weg. “As jy wil, sal ek hom vir jou aan sy nekvel terugsleep.” Sy mondhoeke vertrek geamuseerd en sy klik haar tong. 

			“Los hom. As ek te lank ’n muurblom is, gaan ek eenvoudig huis toe.” Sy glimlag vir hom. 

			Hy staar tellings lank na haar lippe voor hy haar weer tot teen hom trek. “Al wil die ander langer bly?” 

			“Ons ooreenkoms was dat ek Martin enige tyd kon vra om my huis toe te neem.” Sy huiwer. “Iemand anders sal seker saamstap as hy nie beskikbaar is nie. Of ek glip gou alleen weg.” Sy ril by die gedagte aan die maanverligte kampus.

			“Vergeet dit.” Sy hand op haar voorarm dwing haar tot stilstand. “Moet dit asseblief nie doen nie, dis te gevaarlik. As jy huis toe wil gaan, sal ek jou vat.”

			“Want jy is nie gevaarlik nie?” Sy kyk af na sy hand op haar arm. Toe hy haar dadelik laat gaan, lag sy vir hom. “Dankie vir die aanbod, maar ek glo nie dit sal nodig wees nie.”

			Die stilte wat volg, is ontspanne. Die borrelende opwinding in haar word stadigaan ’n warm gloed van suiwer plesier wat om haar vou, ’n kokon waarin niks verkeerd kan gaan nie.

			Toe die musiek ophou, bly hy met haar op die dansbaan staan asof hy presies weet hoe sy voel.

			Idioot, natuurlik weet hy. Hy is oud genoeg om vroumense te ken, hy weet vir seker jy wil nou die graagste in sy arms wees. Maar dit beteken nie noodwendig hy voel dieselfde nie. Voor sy van hom af kan wegstaan, begin die musiek weer. Dis ’n gewilde treffer en die vloer is binne sekondes stampvol. Hy trek haar nog nader aan hom en keer met gemak dat die dansende pare teen haar bots. Haar regterhand hou hy styf teen sy hart, wat sterk en eweredig onder haar palm klop. Haar hart, weet sy, is baie onstabiel, tog is sy kalm genoeg om te besef daar is ’n brose tydloosheid aan die oomblik. Is die dans ’n ewigheid lank? Of net ’n oogwink?

			Hy praat min en sy is tevrede om net te dans. Ná nog twee danse en halfpad terug na haar tafelgenote gaan staan hy en draai na haar toe. 

			“Llyn.” Sy stem dwing haar om hom in die oë te kyk. “Sodra jy wil loop, sal ek jou kom haal en jou huis toe vat.” Sy hand vat haar elmboog liggies vas, gly oor haar arm af tot by haar hand.

			“Hoe sal jy weet wanneer ek wil loop?”

			Hy gee haar hand ’n drukkie. “Ek sal weet.” Sy stem is baie beslis.

			Hy loop saam met haar tot by hulle tafel, buig sjarmant en draai sonder ’n verdere woord weg.

			Saterdagaand 21 Junie 

			Het julle maar geweet hoe gepas julle feesvieringe is, sou julle saam met my vreugdevure aangesteek het. Hy glimlag selfvoldaan.

			Die toneel is ’n gepaste agtergrond vir die geleentheid. Musiek en feesdanse vir ’n baie besonderse datum. ’n Spesiale suiwering, ’n voorbereiding vir die lente.

			Bring jou offer vir die terugkeer van die lente en onskuld en die moontlikheid van ’n nuwe begin.

			Sy oë soek oor die dansvloer na haar. Hy weet hoe haar masker en rok lyk, tog is die onskuldige lyn van wang tot ken byna so bekend soos sy eie gesig. Ondanks die masker en die afstand is dit onmiskenbaar, veral saam met die besonderse hare. Hy frons. Die man wat haar oor die vloer stuur, hou haar te styf vas.

			Hou haar in jou arms terwyl jy nog kan. Binnekort is jou kans vir altyd verby. Al hou jy haar hoe styf vas kan jy haar nie aan jou bind nie. 

			Sy hande op die reling word klam, begin bewe, toe versprei die bewing na die res van sy lyf. Hy trek sy skouers agteroor, laat sy arms langs sy sye hang, dwing homself om te ontspan. 

			Nie nou al nie. Daar is genoeg tyd. Kry alles gereed.

			Die volmaakte oomblik sal wel aanbreek. Gou ...

			Laataand, Saterdag 21 Junie

			Teen laataand is Llyn behoorlik uitgekuier. Alicia se maat het geabdikeer. Martin probeer sy aandag gelykop tussen haar en Alicia verdeel, maar hoe later dit word, hoe meer dans hy met Alicia. Llyn grinnik heimlik oor die ironie. Geen wonder Alicia was so vasbeslote om haar gewillige dienskneg daar te hê nie. 

			Llyn kyk verlangend na die deur toe die gemaskerde Batman haar weer kom vra om te dans. Sy sal veel eerder net ’n rukkie wil sit. Miskien sal Celliers haar weer nooi om te dans, voltooi haar kop die sin. Batman raak so knaend en hou haar so ongemaklik styf vas dat sy benoud raak. Dis ook nie omdat sy weet Celliers sien die geklou nie, verdedig sy haar ongemak teenoor haarself.

			“Kom ons gaan uit, dan kyk ons na die maan,” sê Batman suggestief. 

			Llyn gril en rem terug. Dis nou genoeg. Sy wil huis toe gaan, dadelik. “Nee wat, ek wil eerder nou gaan sit.”

			Die arms wat haar vasknel, ontspan onverwags.

			Dis Celliers wat tussenbeide gekom het. “Ek dink Llyn skuld my hierdie dans.” Sy oë agter die masker is ysig en so onverbiddellik soos sy masker.

			Die mond wat by die Batman-masker uitsteek, gaan verbaas oop, maar voordat hy ’n woord uitkry, het Celliers haar uit sy arms gesteel en met haar weggedans.

			“Jy wil mos nou loop?” sê Celliers teen haar oor.

			Die sensasie wat die beweging van sy lippe van haar oor af deur die res van haar lyf stuur, verskil hemelsbreed van die rilling wat die ander man veroorsaak het. Toe wou sy gekgraag huis toe gaan, maar nou is sy nie meer so seker nie. Nuwe opwinding laat haar wonder of sy nou juis huis toe wil gaan, of net weg van die opdringerige Batman af, weg uit die warm saal. 

			Die besef laat haar hart dwars draai en jaag die bloed bruisend deur haar lyf terwyl Celliers haar in wye draaie oor die baan lei. Asof hy dit weet, stuur hy haar veel later, toe die orkes ophou speel om hul laaste ruskans te neem, uit die gedrang.

			Hy lei haar na die systoep toe en gaan haal vir hulle wyn. 

			“Gesondheid.” Sy glasie klink teen hare. 

			Sy glimlag en leun teen die reling terwyl die wyn lawend in haar keel afgly. Sy wil nie huis toe gaan nie. Beslis nie. 

			Hy bly teen haar staan terwyl hulle hul wyn stadig drink. Toe sy arm teen hare vee, borrel en bruis haar bloed asof die wyn reguit na haar are toe is. Sy kyk vinnig vir hom en sien die maan, ’n groot, wit skyf agter hom wat lyk of dit op die toring van die ou sandsteen-Spookhuis sit. 

			Hy kyk om. “Jy weet hoekom dit die Spookhuis gedoop is, nè?” 

			“Was dit nie eers die geesteswetenskappefakulteit nie?” Hou kop, Llyn. Moenie dat hy en die wyn jou bedwelm nie.

			“Ja.” Sy arm kom lê ontspanne oor haar skouer toe hy haar effens draai sodat sy die effek van die maanlig beter kan sien.

			Sy adem sy spesiale geur versigtig in en staar blindweg na die toneel. Geleidelik word sy tog weer bewus van die veranderende beeld. Al die ruite in die boogvensters kaats die silwer lig na hulle toe en die hele ou gebou vonkel en knipoog en flankeer met haar wanneer sy beweeg.

			Llyn trek haar asem stadig in, asof die sprokieswêreld voor hulle sal verdwyn as sy ’n skielike beweging maak. Hy het na haar toe gedraai en sy weet hy staar na haar. Haar asem word min, haar hartklop verdring die stemme in die danssaal en doof selfs die musiek uit. Dis net hulle hier buite, alleen in die wêreld.

			As jy nou vir hom kyk, gaan hy jou soen. Hy weet jy weet dit. Hy wag daarvoor, wag vir jou toestemming. Kan jy dit waag om te wys heeltemal hoe graag jy dit wil hê? Hoe jy daarna smag?

			Sy skrik haar koud vir die intensiteit van die emosie wat deur haar skiet. Warm, verlammende begeerte. Sy kan dit nie keer nie. Wil dit nie keer nie.

			Sy draai stadig en kyk reguit in sy bekende oë. Selfs die afgryslike masker laat haar nie huiwer nie. Sy swaartekrag beheer haar, trek haar nader soos die maan die aarde beheer, tot haar lyf onwillekeurig oorleun na hom toe.

			Deur haar rok voel sy sy hande warm op haar skouerknoppe. Sy greep gaan stadig teen haar boarms af tot by haar elmboë.

			“Llyn.” Sy stem is skor.

			Die oomblik spat uitmekaar toe ’n luidrugtige groep uit die saal kom. Die paartjies druk agter hulle verby, stamp teen hulle, kom tot weerskant hulle. Maskers sit óf windskeef óf hang aan toutjies in die hand. Wat hulle sê, wat hulle doen, hoor sy nie, die teleurstelling is te groot.

			Miskien is dit beter so, Llyn Morgan. Jy kan nie nou aan hierdie man verslaaf raak nie.

			“Koud?” Hy vryf haar boarms asof sy geril het, gooi sy baadjie om haar skouers en trek haar nader aan hom, uit die pad van die stampende lywe.

			Sy skud haar kop, nog stom van teleurstelling. Moet net nie tjank nie, Llyn.

			“Kom, ek gaan wys jou iets.”

			Llyn weifel nie ’n oomblik nie. Sy laat haar weglei van die raserige groep, trapaf, oor die plaveisel na die gehoorsaal van die Atrium langs die Spaarwater-kompleks. Hy hou verby die hoofingang en mik na die smal stegie langsaan. 

			Dit laat Llyn weifel. Wat nou? Haar hart begin met swaar slae klop. Moet sy eerder teruggaan saal toe? Wat sy nou doen, is dom. 

			Voor sy kan teëstribbel, gaan staan hy voor ’n sydeur en voel oor die bokant van die kosyn. 

			“Celliers,” begin sy, maar haar stem is so hees, dis skaars hoorbaar. Jy het sweerlik te veel wyn gedrink om so idioties op te tree. Of dalk het hy iets in jou drankie gegooi en is dit hoekom jy so willoos saamloop, anders sou jy iets gesê het. Iets gedoen het. Jy kan nog omdraai en wegloop. Weghardloop, as hy jou probeer terughou.

			Hy staan terug en wys haar sy oop handpalm met die sleutel daarin. “Gedink dit sal nog hier wees.” Hy sluit die deur met een hand oop en trek haar onwillige lyf by die stikdonker opening in. “Ek maak nou vir ons lig.”

			Hy dink sy is bang vir die donker. Haar nekspiere voel styf. Hardloop moet sy, want sy wil nou dadelik huis toe gaan, na haar ouerhuis toe waar sy veilig is onder haar pa se vlerk. Maar sy doen dit nie, bly net staan asof hy die regte Phantom is wat haar met ’n meesleurende stem en boeiende persoonlikheid gehipnotiseer het. 

			’n Oomblikke later verlig dowwe muurligte die gang tot op heuphoogte. Sy is so lam, sy kan nie beweeg nie, kan nie praat nie, kan byna nie asem kry nie. Kan nie eens haar hand lig om haar masker af te haal nie. By die spookligte is sy masker nou ’n sieklike kleur.

			“Celliers,” wurg sy dit uit. 

			Hierdie keer hoor hy haar want hy draai dadelik na haar toe. Haar gesig moes iets van haar vrees verklap het want hy haal sy masker vinnig af en hou haar styf vas.

			“Het ek jou laat skrik?” kom dit boetvaardig. “Ek het vergeet hoe angswekkend is hierdie masker. Jammer, hoor. Jy ... die aand het na my kop toe gegaan en die moorde uit my gedagtes gedwing. Ek weet ek is nie die skuldige nie, maar het vergeet dis nie vir jou so vanselfsprekend nie. En ek was nogal die een wat jou katkiseer het oor versigtigheid.” Hy laat haar gaan. “Ek moes vroeër verduidelik het ek wil jou iets interessants wys wat ek in my eerste jaar hier in die Atrium ontdek het, maar miskien moet ons eerder teruggaan.” 

			Sy is nie verdoof nie, dit weet sy. Sy is net willoos.

			Haar tong is nog te lam om te praat. Sy wil knik en teruggaan na lig en lewe en veiligheid. Sekondes, eeue sleep verby. As hy gevaarlik was, kon hy haar reeds weggesleep het waarheen hy haar ook al wou neem. Hier is niemand naby nie. 

			Sy skud haar kop. “Ek is oukei.”

			Hy vat dadelik haar hand en loop onder die lae plafon voor haar uit. Toe die vloer opdraande raak, glimlag hy oor sy skouer. “Amper daar.” 

			Die volgende oomblik buk hy by ’n lae deur in en wag vir haar aan die ander kant. Sy volg hom en kom ook regop. Hulle is ver agter op die Atrium se verhoog. 

			“Kom.” 

			Celliers kan nie die moordenaar wees nie, kan hy? Sy oë is te sag, sy hande te besorg. Hy sal haar nie seermaak nie, verseker haar hart haar. Tog hou haar verstand aan waarsku. 

			Toe hulle uit die vleuels loop, is daar meer lig. Hy druk ’n skakelaar en oomblikke later lê die gehoorsaal voor haar voete, dof verlig deur vloerliggies. ’n Enkele lig gooi ’n entjie van hulle af ’n helder baan uit die dak tot op die middel van die verhoog. “Vreemde plasing vir ’n kollig.”

			Hy skud sy kop en wys na die plafon. “Daar is ’n glasbolig met ’n luik waardeur die lig met volmaan op die middel van die verhoog skyn. Iets soos die sonstraal wat op sestien Desember by die Voortrekkermonument op die grondvloer val.”

			“’n Natuurlike kollig.” Sy is nou kalmer. “Dis wat jy my wou wys.”

			Hy knik. “Dis een van die argitek se eksentrisiteite. Hulle maak die luik toe wanneer hulle nie die maankollig wil gebruik nie.”

			Toe hy stilbly, raak sy bewus van die musiek.

			“Een luidspreker in die Spaarwatersaal is seker naby ’n ventilasieskag neergesit.” Hy glimlag en buig galant voor haar. “Sal ons dans?”

			Hy trek haar so styf teen hom aan dat sy eers nie kan roer nie. Sy voel sy asem teen haar slaap ’n telling voor sy lippe liggies daaroor vee. Dis so sensueel dat haar knieë lam word. Toe verslap sy greep en begin hy haar oor die verhoog stuur.

			Op hierdie impromptu dansbaan kan hulle sonder stampe en stote beweeg, tog hou hy haar intiem naby hom en bly weg van die donker hoeke. Geleidelik rek sy treë en stuur hy haar al hoe vinniger in wye draaie tot sy uitasem teen hom val. Hy hou haar teen sy bors vas terwyl sy haar asem terugkry.

			“As jy in die middel van hierdie ligsirkel staan, kan jy sonder ’n mikrofoon op enige plek in die ouditorium gehoor word as dit redelik stil is. Nog een van die argitek se wonderwerkies.” Hy staan verder van haar af. “Wil jy dit uittoets?”

			“Tot heel agter in die saal?” vra sy.

			“Probeer gerus, moet net nie fluister nie.” Hy draai om en verdwyn van die verhoog af. ’n Skakelaar klik en dadelik verlig nog vloerliggies trappies tussen die blokke sitplekke. Hy draf die trappe uit tot heel agter.

			Llyn gryp in haar geheue rond vir iets om te sê. Beslis nie ’n aanhaling uit Romeo and Juliet nie. Sy was kort gelede kwaad genoeg vir hom om Macbeth se hekse vir hom aan te haal. Wat van die holrug “Et tu, Brute ...?” asof hy haar dodelik gewond het? 

			Die gedagte laat haar sonder om te dink wegval met iets heeltemal anders. “You spotted snakes with double tongue / Thorny hedgehogs, be not seen; / Newts and blind-worms, do no wrong, / Come not near our fairy queen.”

			Dit klink of sy hom slegsê, ’n wonderlike idee ná hy haar so laat skrik het. Probeer hy haar wel om die bos lei asof hy met ’n dubbele tong praat? Is dit hoekom die aanhaling by haar opgekom het? 

			“Dis die feetjies se lied uit die tweede bedryf van A midsummer night’s dream,” verduidelik sy vinnig en skep weer asem. “Philomel, with melody / Sing in our sweet lullaby; Lulla, lulla, lullaby, lulla, lulla, lullaby.”

			Masker in die hand buig sy flambojant en wag op die uitslag. Die gehoorsaal is grafstil, selfs die musiek is stil. “Het ek te sag gepraat?” probeer sy in ’n helderder stem. Daar is sekondes lank ’n blouerige skynsel heel agter in die saal. Bel hy iemand? Het hy haar hiernatoe gebring en alleen op die verhoog gelos om ’n ander meisie te gaan bel? 

			Sy is oombliklik kwaad, al kan hy seker bel wie hy wil. Maar hoekom antwoord hy haar nie ten minste nie? Of sê haar wat aangaan nie? Die oomblik rek, word ’n ewigheid. Histerie vat-vat aan haar keel. Sy skreef haar oë om deur die donker te probeer sien. Is hy ooit nog hier? Gaan hy haar van iewers af bespring en skrikmaak? Of gaan hy haar hier toesluit om haar ’n les te leer sodat sy nie weer saam met ’n man die donker invaar nie? 

			Miskien gaan hy net iewers vandaan verskyn met die hulp van nog een van die argitek se wonderwerkies.

			Die oomblik word ’n leeftyd. Ongemak kriewel teen haar ruggraat af. Die haartjies op haar vel trek onder sy warm baadjie orent en vrees en ergernis pers die trane uit haar oë. Sy sper haar oë oop, vou haar arms beskermend om haarself en sit haar hande om haar skouerknoppe.

			“Celliers?” Sy klink bang, nie kwaad nie. 

			Die volgende oomblik word sy bene van skoen tot knie in die skynsel van die gehoorsaalliggies sigbaar toe hy van die kant af voor die sitplekke verbykom. Hy druk op die voorkant van die verhoog, swaai hom in een beweging tot op die planke en loop in vier tree tot by haar. 

			Haar vrees kook oor in ergernis.

			“Is jy mal?” Haar vuiste hamer teen sy bors terwyl sy snik. “Hoekom antwoord jy nie as mens praat nie? Is jy heeltemal gek om my so bang te maak?”

			Sy gesig is strak in die maanlig toe hy haar nader trek, haar hande tussen hulle teen sy lyf. “Llyn, ek’s jammer.” Sy voel ’n vreemde spanning in hom, asof hy ongeduldig is om iewers te kom. Tog vee hy met sy duime die trane uit haar ooghoeke en soen hy sonder passie die klammigheid van haar wange af voor hy haar laat gaan. “Ek is so jammer.”

			Sy retireer vinnig. “Hoekom was jy so lank weg en het jy nie geantwoord toe ek jou roep nie? Vat my nou dadelik huis toe.” Sy kan nie die snik in haar stem keer nie.

			“Ek het nie besef dit voel so lank nie.” Hy klink boetvaardig. “Toe jy aanhaal uit A midsummer night’s dream, het ek iets belangriks onthou en ek moes gou bel.” 

			Demmit, en sy dag dit was die veiligste van al die aanhalings waaraan sy op daardie oomblik kon dink. Wys jou net. “Dis in elk geval baie laat. Ek wil huis toe gaan.” 

			“Dis miskien beter so.” Hy loop vinnig voor haar uit na die sygangetjie en minute later is hulle buite. Hy sluit die deur en sit die sleutel terug waar hy dit gekry het.

			“Ek wil saam met die ander huis toe loop,” eis sy.

			Hy huiwer ’n oomblik voor hy haar by die Spaarwatersaal se sydeur inlei, maar daar is niemand by die tafel waar hul groep gesit het nie. Sy sien net vir Alicia en haar maat tussen die dansers op die baan; die ander is nêrens in sig nie. Daar is aansienlik minder mense in die saal. 

			“Jy kan nie alleen huis toe loop nie en jy sal seker nie saam met my in ’n motor klim nie.” Sy stem is vol selfspot toe hy haar weer uit die saal lei.

			Sy skud haar kop.

			“Dan stap ons maar.” Hy begin vinnig met haar oor die kampus loop.

			Dem jou ook, skel sy hom heimlik toe hy niks verder sê nie. Ek hoop jy land masker en al in die hel oor jy my vanaand so laat skrik en so omgekrap het. Maar hy het sy masker iewers laat lê, sien sy. En die ligte in die Atrium aan gelos.

			Daar is ’n snik in haar keel toe sy inasem. Die aand het so belowend begin lyk toe hy opdaag, maar nou het alles soos ’n seepbel uitmekaar gespat. Sy sê niks van sy masker nie, want sy wil nie teruggaan Atrium toe nie. Sy wil by die huis kom. Nou dadelik.

			

		

	
		
			Elf

			Sondag 22 Junie

			Henk kners op sy tande terwyl hy oor die kampus loop. Hy het vermoed die maskerbal sal nie sonder insident verbygaan nie, veral toe hy net ná middernag ontdek hy het drie selfoonoproepe misgeloop. Die boodskappe van Tredoux, Muller en Van Zyl was almal min of meer dieselfde: Die een en twintigste Junie is die wintersonnewende in Suid-Afrika. Die langste nag en die kortste dag. 

			Nou sit hulle met hierdie gemors. Die oproep wat hy gevrees het, het tweeuur gekom: ’n nagraadse meisie van een van die satelliethuisies op die kampus het nie ná die bal huis toe gegaan nie en haar vriendinne is rasend bekommerd.

			“Ek sweer as die lot histeriese vroumense nou bel en ons vertel die girl was al die tyd by haar boyfriend, draai ek iemand se nek om.” Pieter se gesig is stroef van spanning. 

			Henk kyk na die ry polisiemanne wat links en regs van hom ’n lyn vorm wat die kampus fynkam. Hulle was almal aan diens by die bal juis om so iets te verhoed, daarom is hulle ewe verantwoordelik. Iewers het iemand geslaap toe hy wakker moes gewees het.

			“Almal gaan net so dankbaar wees soos jy,” probeer hy spot.

			Pieter klik sy tong vies en kyk op. “Wat soek daai vroumens so vroeg op ’n Sondag hier op die kampus en dit nogal met so ’n klein laaitie?”

			Henk kyk na waar Pieter wys. Die seuntjie sleep ’n worshond aan ’n leiband agter hom aan, maar die hond beur terug na ’n bedding toe.

			“Kom nou, Bennie-boet, Mamma is haastig,” sê sy. 

			“Mamma, Jantjie wil ook weet waar is Sneeuwitjie se prins. Hy wil nie nou al loop nie,” kom die kinderstem.

			“Hy is seker saam met haar in hulle kasteel,” antwoord die ma. 

			“Issie, Mamma, man,” stry hy. “Sy lê hier buite. Kyk hoe wit is sy. Is dit van die koue?”

			Die seuntjie se ma draai stadig na hom toe. “Wat sê jy, Ben?”

			Henk en Pieter begin albei hardloop asof iemand ’n teken gegee het en kom saam met die ma op die toneel.

			“Hallo, kom julle ook vir Sneeuwitjie kyk?” vra die kind verbaas. 

			“Nee, hierdie man is haar prins wat haar kom haal het,” antwoord Pieter uitasem voordat Henk aan iets kan dink om te sê.

			“O, oukei. Sy het nie swart hare nie,” verwyt hy en kyk rond. “Waar’s jou perd?”

			“Ons het met ’n limo gery tot daar anderkant,” improviseer Henk meganies. Oor die kind se kop kan hy ’n figuur uitmaak wat op die grond lê. Henk gaan staan tussen die seuntjie en die moordtoneel. “Dankie dat jy haar so mooi vir my opgepas het.”

			Die kind probeer om hom loer. “Gaan soen haar nou wakker, toe.”

			Koue kruip oor Henk se vel. “Ek’s te skaam. Ek sal sodra julle loop.” Hy gee die ma ’n veelseggende kyk.

			“O, ek sien. Ons moet gou maak, Bennie-boet. Sneeuwitjie kry koud.” Die ma se oë is wyd gesper, asof sy uiteindelik besef waarop hulle afgekom het.

			Henk gee sy notaboekie en pen vir haar. “Dankie, Mevrou. Skryf asseblief eers vir my jou telefoonnommer neer sodat ons jou kan kontak as dit nodig is.” 

			Toe die twee om die hoek verdwyn, gee hy die res van die soekspan wat intussen by hulle aangesluit het, opdrag om van daar af uit te sprei en nog leidrade te soek. Toe tree Henk oor die lae heining tot in die bedding onder die eikeboom. Die toneel lyk onaangeraak, merk hy terwyl hy die patoloog en die forensiese span bel. Hierdie keer kan hy seker maak alles bly onaangeraak soos die moordenaar dit gelos het. 

			Die klipsirkel is beslis vollediger as die voriges. Sodra daar foto’s van die toneel geneem is, sal hy die klippe nommer en oppak. Hy sien dadelik ook die as van ’n vuur naby die klipsirkel. Iets blink vaagweg in die koue kole. 

			Die slagoffer is gerangskik soos die voriges. Die moordwapen is in posisie, die liggaam netjies neergelê. Hy moet homself dwing om na die meisie se gesig te kyk. Herkenning en diep spyt skok deur hom. Hy het haar al ’n paar maal op die kampus gesien en ook gisteraand op die dansbaan herken, veral as gevolg van daardie besonderse hare en die treffende rok. Sy was toe by haar vriendinne, saam met ’n metgesel. Sorgvry en vol lewe. 

			Hy skud die gedagtes van hom af en hurk by die liggaam. Sy lê op ’n tapyt dooie akkerblare. Daar is geen juwele om haar nek nie. Hy frons. Hoekom onthou hy ’n ketting van gevlegte koper?

			“Kyk ’n bietjie of jy nie enige juwele hier rond kry nie, Pieter. Ek is seker ...” Hy buk nog nader aan die liggaam. Verbeel hy hom? Toe sien hy hy is reg.

			“My magtig, Pieter, kom kyk hier.” Terwyl Pieter nader kom, bel hy nog ’n nommer.

			Sondag 22 Junie

			Llyn voel koud en doods. Sy kan nie huil nie want dis haar skuld. As sy en Celliers nie vroeg geloop het nie, kon sy Eileen gekeer het toe sy saam met ’n man uit die saal wou gaan.

			“Hoekom het een van julle haar nie gekeer nie? Julle moes tog gesien het sy gaan saam met ’n vreemdeling.” Dit help nie jy laai die skuld op die ander nie, Llyn.

			“Ek sou gekeer het as ek gesien het, maar sy is seker van die dansbaan af buitetoe,” fluister Rykie en bars in trane uit. “Hoekom het nie een van ons agtergekom sy kom nie van die dansbaan af terug nie?” 

			“Sy is jou spesiale vriendin, Llyn. Waar was jy?” kom dit bitsig van Alicia. “Ek het heeltyd gedans. Een oomblik het jy nog gedans, die volgende oomblik was jy skoonveld. Ek het gedink sy het jou raakgeloop en julle is saam huis toe.” 

			Sien jy, dit is jou skuld, Llyn. Dit lyk selfs of jy nie omgee nie, want jy huil nie eens soos die ander nie.

			“Vir al wat ons weet, is jy ook saam met ’n vreemdeling uit,” sê Rykie. Haar oë is rooi en swem weer in die trane. “Maar almal was toe al so gekuier, niemand het iets gesien nie.”

			Llyn se trane sit droog en brandend agter haar ooglede, druk ’n prop in haar keel en ’n gewig op haar bors sodat sy feitlik nie asem kan kry nie.

			“Jy het nie vroeg huis toe gekom nie, al sê jy wat, Llyn,” stry Alicia. “Jy was maar te bly ek het Martin van jou hande af gevat sodat jy saam met daai gorgeous hunk kon rondbaljaar.”

			Rykie kyk oopmond vir haar. “Wat anders moes Llyn doen toe jy Martin annekseer? En daai kamtige gorgeous hunk was gemasker,” beskuldig sy. “Ek weet nou nog nie hoe hy lyk nie. Hoe weet jy?”

			“Met daai lyf en daai selfversekerdheid? Natuurlik is hy gorgeous.” Alicia kyk bejammerend na Rykie. “Het jy dalk gesien of Eileen ’n oproep of ’n SMS gekry het voor sy die laaste keer dansvloer toe is?”

			“Ek sê dan ek weet niks.” Rykie frons.

			“Miskien onthou een van die mans,” sê Alicia. “Dalk het iemand haar ook van die dansbaan af by haar maat gesteel.”

			“Die speurders gaan dink ons is breindood,” wurg Llyn dit uit. Toe die ander geskok vir haar kyk, besef sy hoe hard sy praat en hoe plat haar stem klink. “Hoe kan ons nie weet wanneer en saam met wie Eileen uit die saal weg is nie? Sy was tog ons vriendin.”

			“Sy is eintlik jóú vriendin.” Daarmee skud Alicia die skuld van haar af. 

			Llyn se oë brand erger. 

			“Geen verwyte gaan dinge verander nie,” sê Rykie gedemp. “Nou moet ons net die polisie help uitvind wat gebeur het, maar ek weet wraggies nie.”

			“Wafferse vriendinne wat mekaar veilig sal hou, wat mekaar se vriende sal help keur,” skeur die verwyt uit Llyn. “Van ons mooi plannetjies het niks gekom nie. Dis ons skuld sy is dood.”

			“Llyn, jy weet nie wat jy sê nie, dis skok wat jou so laat praat,” troos Rykie sag.

			Dis genoeg om Llyn nog kwater te maak. “Ja, ek is geskok. Maar dit bly ons skuld. Of my skuld, want ek het geweet sy steek iets vir ons weg oor hierdie internetvriende van haar.”

			“Haar internetvriende!” Rykie spring op. “Dis darem een ding wat ons vir die speurders kan sê. En ons kan haar rekenaar vir hulle gee om te check. Dalk kan hulle ’n naam of ’n internetadres kry en sien die SMS is van dieselfde man. Het ons al die tegnologie daarvoor, of gebeur dit net in flieks?”

			“Ek weet nie.” Llyn frons. As die polisie die rekenaar vat, kan sy nie kyk wie Llyn se internetvriende is nie. Ná Celliers se vreemde optrede, wil sy net seker maak hy is nie dalk een van hulle nie, en sy wil dit self uitvind. Sy staan op. “Miskien kan ek solank kyk of ek iets kan kry.” 

			“Haai, is dit nie nou ’n crime scene nie?” vra Rykie. “Dalk moet ons alles net so los sodat die speurders eers kan kyk of hulle nie ’n leidraad kry nie.” 

			“Ek gaan aan niks vat nie, net die rekenaar aansit.” Voor die ander kan protesteer, loop sy na Eileen se kamer toe. Sy kan nie sit en niks doen nie. Eileen, wat gisteraand nog warm en lewend was en opgewonde oor die bal, lê nou iewers koud en dood en sy kom nooit weer terug nie.

			Sy maak Eileen se kamerdeur oop en gaan in. “Ek gaan haar nooit weer sien nie.” Sy praat hard om dit vir haarself werklikheid te maak, maar dit sink nie in nie.

			Haar oë dwaal deur die bekende kamer en die knop in haar keel groei, maar die verligting wat trane bring, bly weg. Sy kan dit nie glo nie. Eileen is nie dood nie. Sy voel haar teenwoordigheid te sterk hier naby haar. Sy kan nou enige oomblik ingewaai kom en haar op die bed neergooi, die witblonde hare op die kussing oopgesprei: Haai, wat lyk jy of die kat jou kos gevat het? 

			Dis regtig of sy die bekende stem hoor.

			Die polisie het ’n fout gemaak. Dis iemand anders wat hulle gekry het, hulle dink net dis Eileen omdat hulle drie haar as vermis aangegee het. Dis iemand anders wat baie soos Eileen lyk. 

			Eileen kan nie dood wees nie.

			Die stoel vou bekend om haar, asof dit haar verwelkom. Eileen se teenwoordigheid is onmiskenbaar, warm, hier. Gerusstellend. Die oog van die rekenaar glim uitnodigend. Is dit die sleutel tot die inligting wat iewers in haar brein opgesluit lê en nie daar kan uitkom nie omdat sy self nie weet wat sy weet nie? 

			Sy skakel die rekenaar aan, wag tot alles laai en vluglees deur die lêertitels.

			Toe sy die sleutels onder haar vingers laat deurloop, bring dit onwillekeurig ’n knop in haar keel. Sy wil nie die koue rekenaar hê nie, maar die warmte van haar vriendin se teenwoordigheid. Beelde van Eileen agter die rekenaar flits voor haar geestesoog sodat die skerm agter ’n waas trane wegraak. Eileen opgevou in die stoel, ken op die voorarms wat op opgetrekte knieë rus, oë op die skerm. Eileen gespanne op die voorste punt van die stoel, voete plat op die vloer, vingers dartelend oor die sleutels. Eileen ontspanne agteroor met ’n geheimsinnige glimlag om die mond.

			Llyn staar na die skerm. Dit tref haar uiteindelik Celliers kan nie die skuldige wees nie, want hy was by haar toe Eileen saam met ’n onbekende man uit die saal weg is. Hy was by haar in die Atrium. Verligting spoel deur haar.

			Toe begin iets vaagweg in haar geheue roer, iets wat verband hou met Eileen se internetvriende se avatars. Iets wat sy nou die aand gesien het. Dit bly oor die rand van haar bewussyn wegglip. Sy maak die posbus oop en begin rondsnuffel.

			Dit voel of net tien sekondes verloop het toe die deurklokkie lui. 

			Eileen het haarself uitgesluit. Dis sy wat terug is. 

			Llyn is in twee tree by die gangdeur, maar Alicia het reeds die voordeur oopgemaak. 

			“Henk Vos van Moord en Roof, Juffrou, en dit is Pieter Taljaardt.” Dis ’n aangename manstem, maar dit laat die teleurstelling loodswaar in Llyn se binneste afsak. “Ek is baie jammer oor julle vriendin. Ongelukkig moet ons in hierdie stadium met julle praat, terwyl alles nog vars in die geheue is. Ek verstaan julle mag vroeër huis toe gaan.”

			“Ons mag in die tweede semester siekte-eksamen skryf.” Alicia klink oorvriendelik. Llyn skud haar kop ongelowig. Die speurders is seker aantreklik. 

			Toe Alicia terugstaan en hulle inkom, sien Llyn Henk Vos lyk bekend. Daar is iets aan hom wat mens op jou gemak stel. Toe hulle almal in die sitkamer is, begin Henk hulle uitvra. Hy is taktvol en deeglik, maar Llyn voel hulle antwoorde is niks werd nie.

			Henk kam naderhand sy vingers deur sy hare. “Ek weet julle is nog geskok, maar kan julle aan enigiets dink wat ons kan help? Enigiets, selfs iets onbenulligs? Soms word ’n kleinigheid die laaste legkaartstukkie.” 

			“Mens dans met almal by die maskerbal, ook met mans wat jy nie ken nie,” neem Alicia weer die leiding. “Die maskers maak dit interessant, maar moeilik om te raai wie’s wie.”

			“Sy het ook nie noodwendig saam met ’n dansmaat uitgeloop nie,” fladder Rykie. “Vat byvoorbeeld vir Llyn; sy het een oomblik nog gedans, die volgende oomblik steel die Phantom haar by haar dansmaat. Weg. Huis toe. Sonder om ons vooraf te sê.”

			“Phantom?” Henk lyk uit die veld geslaan.

			“Oukei, één van die Phantoms, nè, Llyn?” 

			Almal se oë draai na haar. Llyn word warm onder die aandag, veral toe dit lyk of Henk Vos haar herken. Sy onthou uiteindelik sy het hom voorheen in die kafeteria gesien toe Muller en Van Zyl met hulle oor die Kelte gesels het.

			“Kom ons veronderstel iemand wat met haar gedans het, het haar buite aangeval,” dwing Henk hulle terug na die werklikheid. “Het juffrou O’Reilly onlangs nuwe mansvriende ontmoet wat sy dalk daar raakgeloop het? Of by die bal iets gesê oor ’n man wat vreemd opgetree het?” 

			Almal skud ontkennend die kop. 

			“Miskien sal ons later iets onthou.” Llyn is bang haar stem klink so skuldig soos sy voel. Hoekom sê sy nie die Phantom saam met wie sy was, is Celliers nie? Dat hy sy motor op die kampus gelos en saam met haar huis toe geloop het omdat haar maat vir die aand haar aan die genade oorgelaat het? Hoekom voel sy skuldig? Sy kan mos sê waar hulle hom kan kry as hulle hom wil ondervra. 

			Want jy weet dis omdat jy hom ondanks al die waarskuwings nie ken nie, Llyn. 

			“Ons weet wel Eileen was die afgelope ruk deurmekaar met internetvriende. Miskien het een van hulle met haar ’n afspraak gemaak.”

			Henk Vos sit geïnteresseerd vorentoe. “Internetvriende? Het sy haar eie rekenaar?”

			“Ja,” antwoord Alicia en Rykie gelyk. 

			“Al die koshuise en satelliethuise het internettoegang, vir navorsing en om ons werkstukke vir ons dosente af te laai,” sê Alicia.

			“Ek sal haar rekenaar saamneem sodat ons daarna kan kyk.” Hy staan op asof dit die einde van sy ondervraging is. 

			“Ek weet darem nie,” gooi Llyn wal. Sy het nog nie na al Eileen se e-pos gekyk nie. 

			Henk kyk skerp na haar. “Ons kan ’n lasbrief kry, maar dit sal tyd spaar as ons dit sommer nou kan vat.”

			“Natuurlik kan hy dit vat, Llyn.” Alicia se stemtoon is waarskuwend. Sy staan op en loop saam met hulle uit. 

			Die bekende kraakgeluidjie toe Eileen se kamerdeur oopgaan, laat die knop in Llyn se keel onverwags groei. Haar oë brand opnuut. 

			“Help jouself,” nooi Alicia die speurders.

			“Ons kyk sommer rond of ons nog iets raaksien wat ’n leidraad kan wees.” 

			“Seker. Gebruik julle tyd.”

			“Onthou net, Eileen se goed moet terugkom. Haar ouers sal alles wil hê.” Llyn wil nie kyk hoe hulle deur Eileen se goed soek nie.

			Henk praat oor sy skouer waar hy na die foto’s teen die spieël gekyk het. “Terloops, het sy Saterdagaand net haar ring en die hangertjie gedra?”

			“Net die ring, die hangertjie met ’n kruis van gevlegte koper en ’n besonderse haarpen,” antwoord Llyn terwyl Alicia nog staan en tob.

			Henk knik asof hy weet waarvan sy praat. “Weet een van julle wat die inskripsie op die ring beteken?” 

			Llyn dwing haar aandag terug na die hede. “Inskripsie?” Daar was wel iets op die ring gedruk, maar sy het gedink dis net Keltiese simbole. “Ek weet nie, maar Eileen het gesê klimop is haar verjaardagplant. Sy verjaar op die vyftiende Oktober.” Het verjaar. Die knop in Llyn se keel is nou so groot soos ’n tennisbal.

			“Iemand by die vlooimark sal weet,” val Alicia in. “Daai soort antieke Skotse of Ierse ontwerpe is nou baie gewild.”

			’n Kruis wat die brug tussen hemel en aarde simboliseer, onthou Llyn bedruk, met die ring van geknoopte koperdraad oor die middel daarvan, wat simboliseer die liefde is oneindig.

			Wie het die ring vir Eileen gegee? En die hangertjie en haarnaald? Ná wat gebeur het, lyk dit vir Llyn heeltemal te toevallig dat sy juis daardie twee stukke juweliersware so onlangs gekoop het. Dis nie die tipe goed wat mens vir jouself aanskaf nie. Het Eileen geweet antieke Skotse en Ierse ontwerpe is oorspronklik Kelties, of moes sy haar gewaarsku het? 

			“Dankie, ons sal kyk,” sê Henk. “Het sy haar selfoon gisteraand by haar gehad?”

			Llyn frons. “As julle dit nie in haar kamer gekry het nie, moes sy dit by haar gehad het.”

			“Ons sal weer kyk,” sê Henk. “Ons wil ook die name en adresse hê van almal se metgeselle. Miskien onthou hulle meer detail.”

			Toe hulle loop, gee Henk Vos sy kaartjie vir Llyn. “Bel dadelik as jy iets onthou of haar selfoon kry.”

			Llyn knik skuldig. Miskien sal sy hulle later oor Celliers bel. Maar nie nou al nie.

			Maandag 23 Junie

			“Vreemd dat die mans nie meer detail kan onthou as haar vriendinne nie,” sê Henk terwyl hulle na Dirk Muller se huis toe ry. “Weet glo ook niks van haar selfoon nie.”

			“Pel, al daai mans het hang-overs,” spot Pieter. “Hulle was reeds getrek of by die kroeg toe sy uit is, g’n wonder hulle kan niks onthou nie. Dis vir my snaakser dat ons nie die selfoon op die toneel gekry het nie.”

			“Miskien het sy dit nie saamgevat nie,” raai Henk. 

			“Onwaarskynlik,” meen Pieter. “Daai apparaatjie is vir vrouens soos suurstof; kan nie daarsonder klaarkom nie.”

			Henk se gedagtes haal hom in. As hy net Saterdagaand sy foon hoor lui het, kon alles anders verloop het. Die oproepe van Tredoux, Muller en Van Zyl wat hy misgeloop het, was omdat al drie kamtig uit die bloute onthou het van die wintersonnewende. 

			Nou weet hy natuurlik twee van die ander moorde het ook saam met die seisoenwisselings geval. Die gesprek tussen Ernst le Roux en sy studente wat hy toevallig gehoor het, het daarna sin gemaak. Hy het net ná die bal by die huis na Muller se inhoudsopgawe met die lys feesdae gekyk, maar net die name van die feeste is daar genoem, nie die datums nie. Net daarna het die oproep gekom dat Eileen O’Reilly vermis word, en het hy die oproepe wat hy misgeloop het, gesien.

			Henk voel dis sy skuld dat hulle nie vroeër agtergekom het hoe die moordenaar sy datums kies nie. Sy gewete ry hom, veral omdat hy heeltyd vermoed het die datums het ’n simboliese betekenis. Hy moes die moorddatums in volgorde neergeskryf het, dan sou iémand die verband raakgesien het. Geen wonder Muller was daardie eerste keer verbaas omdat hulle net oor die moordwapen uitgevra het en nie oor die datum nie. 

			Hy kan homself skop. Hy het op ’n dwaalspoor beland omdat hy gedink het die eerste November pas nie in enige seisoensiklus nie. 

			“Hoekom het niemand vroeër die verband tussen ons openbare vakansiedae en die Keltiese feesdae raakgesien nie?” Henk sug. 

			“Ek weet toevallig die kortste dag en die langste nag val op 21 Junie omdat daar altyd ’n spottery daaroor is, maar ek het nie geweet die kortste nag val tussen 22 en 23 Desember nie,” verskoon Pieter sy onkunde en Henk besef hy het hardop gedink. “Dis nie almal wat behep is met die seisoensiklusse nie, pel. As die kenners nie onthou het van die Europese midsomerdag nie, het ons nou nog sit en worstel met die datums.” 

			“Net jammer hulle het so laat onthou.” Henk kyk na die huisnommers en hou by die volgende huis stil. Die Mullers se huis is groot maar onpretensieus. “Baie gerieflik vir iemand – of vir een van hulle. Miskien kan Muller die datumding finaal vir ons opklaar sodat ons weet wat om vorentoe te verwag.”

			Toe hulle later by Muller in die studeerkamer sit, gee Henk vir hom ’n lys met die datums van die moorde. “Kan jy miskien vir ons ’n verband uitwys tussen die datums?” 

			Muller kyk vlugtig na die lys. “Is dit die datums waarop die moorde gepleeg is? Die koerante was vaag en hierdie lys stem nie ooreen met al die datums in die berigte nie.”

			Henk knik. “Ek het gesien hulle het die datum in Desember verkeerd gehad. Ook die feite rondom volmaan.”

			“Hierdie datums is alles Keltiese feesdae wat deur Stonehenge se buitenste klipsirkel aangewys word. Dit verklaar terselfdertyd die verband met Stonehenge. As ek dit vroeër gehad het, sou ek jou kon sê die moordenaar gaan waarskynlik op die wintersonstilstand toeslaan. As julle gekyk het na my inhoudsopgawe moes dit vir jou duidelik gewees het.” 

			“Daar is nie datums in die inhoudsopgawe nie en die name is vir my vreemd,” erken Henk. “Samhain, Yule en Imbolc kan net so wel Grieks wees. Die moorde wat op openbare vakansiedae gepleeg is, het ons verder mislei.” Nou weet hy baie moderne feeste val saam met die begin van antieke plant- en oesseisoene.

			Muller knik begrypend. “Die datums word uiteengesit in die res van die boek. Die eerste November was die ou Keltiese Nuwejaarsdag, Samhain. Yule is die Desember-sonstilstand op die twee en twintigste. Dan volg Imbolc in Februarie en lentedag, of Lady Day, op die Maart-ekwinoks.”

			Henk kners op sy tande. As hy dit net vroeër geweet het. Maar kenners veronderstel kennis by mens waaroor ’n leek soos hy nie beskik nie. “Daar was nie ’n moord in Februarie waarvan ons weet nie.” 

			Muller se frons verdwyn. “Ek het gedink jy het een datum oorgeslaan.”

			“Nee.” Hy het nie een oorgeslaan nie, maar die moordenaar het. Sou dit iets beteken?

			“Wel, die eerste Mei is dit Beltane, toevallig wêreldwyd Werkersdag. Beltane was by uitstek die Fees van die Vure.”

			“Hoe so?” vra Henk. 

			“Tydens Beltane het hulle suiweringsvure aangesteek om die grond voor te berei vir die oes,” sê Muller.

			Die vuurtjies op die moordtonele kan dus vreugdevure of suiweringsvure wees. 

			“Ek weet van die midsomerfees by Stonehenge,” sê Henk. “Het die plek enige ander simboliek?” 

			“Die teorie bestaan dat Stonehenge hulle monument was vir afgestorwe voorouers, en het die ewigheid simboliseer,” sê Muller. “Woodhenge, die houtweergawe van die klipsirkel, simboliseer die tydelike, en was hul monument aan die lewendes.”

			“Vandaar die eet- en drinkfeeste daar,” raai Henk. 

			Muller knik. “Soos jy sien, het elke fees iets met die plant- en oesseisoene te doen gehad.”

			“Dis tot hier wat die moordenaar ons gebring het.” Henk hou die drukstuk van die inhoudsopgawe van Muller se boek na hom toe uit. “Kyk asseblief vir my of ek die korrekte datums by die ander feesdae ingeskryf het.” 

			Muller lees vlugtig daardeur. “Dis reg so, ja.” Hy gee die lys terug en verduidelik presies hoe belangrik die een en twintigste Junie vir die Kelte was.

			Henk luister met verdeelde aandag omdat hy die feite nou nageslaan het. Kan dit wees dat die moordenaar Saterdag klaargemaak het met sy siklus? Hy hoop so, maar hy twyfel. Sy eerste slagoffer het op die einde van die Keltiese jaar, op Allerheiligenag gesterf. Dis sewe en ’n half maande gelede. Nege maande maak meer sin: dis drie trimesters wat ’n swangerskap voltooi, met ’n geboorte wat die begin van ’n nuwe lewe beteken. Dit sou impliseer hy beplan nog ’n moord.

			Hy kyk na die vreemde name. Lughnasadh val op die eerste Augustus, nege maande sedert die moordreeks begin het. Daarna volg die herfsekwinoks op die drie en twintigste September. Die ou Keltiese oesfees, ses weke voor die jaareinde. 

			“Is daar nog iets wat julle wil weet?” Muller kyk na hom asof hy lankal klaar gepraat het.

			Henk ruk hom reg. “Jy het gesê al hierdie datums word deur Stonehenge se buitenste sirkel aangedui. Waarvoor was die ander sirkels dan?”

			Muller knik. “Eintlik het al die sirkels met natuursiklusse en die bepaling van belangrike datums te doen.” Hy ryg ’n klompie name en inligting uit wat Henk vinnig neerskryf. “Die druïde het die Sarossirkel gebruik om die siklusse van die maan, getye en son- en maansverduisterings te voorspel.”

			“Is daar enige bewyse dat die Kelte tydens volmaan, of miskien op enige ander tyd, menslike offers gebring het?” vra Henk reguit.

			“Nee. Die beendere by Stonehenge was waarskynlik siekes wat op pad na die fees gesterf het. Die druïde het net die doodsrituele daar uitgevoer.”

			“Ek sien.” Maar hulle weet nie wat die moordenaar motiveer nie. Hy kyk na sy notas. “Nog net een vraag: Hoe belangrik is die eikeboom in hul rituele?”

			“Dis beskou as hul heiligste boom,” sê Muller. “Dis hoekom doodskiste vir eeue uitsluitlik van eikehout gemaak is.”

			Eileen O’Reilly se haarpen was van eikehout en die ontwerp was akkerblare en akkertjies. Daar is net ’n paar eikebome op die kampus, en dis juis waar die moorde gepleeg is.

			“Ek het gewonder of hierdie ring ook simbolies kan wees.” Henk haal Eileen se ring uit sy sak. 

			Muller bestudeer die breë geelkoperring met die takkie fyn klimopblaartjies en die eienaardig geknoopte rooikoperdraadjie wat daarom rank. “Klimop is een van die Kelte se verjaardagplante. Dit simboliseer lojaliteit en getrouheid. Miskien is dit wat die inskripsie hierbinne sê.” 

			Henk maak ’n nota. “Enigiets anders waaraan jy kan dink, Dok?”

			“Nie dadelik nie,” antwoord Muller. “As ek in my navorsing op iets afkom, of iets val my by, sal ek jou bel.”

			Minute later loop Muller se vrou in met ’n skinkbord koffie en bly staan om met hulle te gesels. Sy flankeer baie bedrewe en feitlik onopmerklik met Henk, maar die stywe trek om Muller se lippe verseker Henk hy is heeltemal bewus daarvan.

			Hy drink sy koffie vinnig en staan op om te gaan. 

			Hulle is skaars in die motor toe Pieter oor Muller se vrou begin praat totdat Henk ophou luister. Hy wil so gou moontlik kyk wat op Eileen se rekenaar is, maar sal een van die rekenaartegnici kry om hom te help met haar internetvriende. Intussen kan hy konsentreer op die datums wat voorlê. 

			“Ek wonder of dit belangrik is dat die reeks moorde op die Keltiese Nuwejaarsdag begin het?” sê hy toe Pieter uiteindelik stilbly.

			Pieter skud sy kop asof hy nog aan Sonja Muller dink. “In die malle se kop is dit seker belangrik. Nou weet ons ten minste vir watter datum wat kom ons moet uitkyk.”

			“Hopelik sal Geyser die publiek hierdie keer waarsku,” sê Henk. 

			Pieter knik. “Die moordenaar was toe nie met die maan gepla nie, maar met die son.” 

			“As jy dit so wil stel,” sê Henk. “Die son gee lig en hitte en genoeg kos om die lang winter te oorleef. Miskien offer die moordenaar hierdie meisies aan die son en het sy offer ook iets te doen met oorlewing.”

			“Oorlewing?” spot Pieter. “Dan is hy nie net van die son gepla nie, sy kop raas soos ’n blik vol klippe.”

			Henk sug. Dis presies wat die man so moeilik maak om vas te trek. Hy het reeds een feesdag oorgeslaan; geen mens weet of hy ooit by die siklus gaan bly nie. Hulle moet hom eenvoudig vastrek voor die eerste Augustus. 

			Henk is nog met Eileen se rekenaar besig lank nadat Pieter huis toe is. Die mense met wie Eileen gesels het, se logo’s het almal iets te doen met die Keltiese kultuur. Maar hy het hulp nodig om die inligting van haar rekenaar af op syne te laai sodat hy dit kan sistematiseer. 

			Wat hom bly pla, is hoekom Muller nie gouer die belang van die datums ingesien het nie, al was die koerant in een geval met ’n dag uit en al is die datum in Februarie oorgeslaan. Hy skryf immers ’n boek oor die Kelte. Het hy aanvaar een van die ander dosente, miskien Frans van Zyl van antropologie, het iets oor die datums gesê? Of het hy opsetlik geswyg? 

			Dit sal natuurlik help as hulle sy nommer op Eileen se selfoon kry of iets wat sin maak op haar rekenaar ontdek.

			Maar hy twyfel of dit gaan gebeur. Die selfoon is nog weg.

			Dinsdag 24 Junie

			“Mens noem dit eintlik ’n avatar, nie ’n logo nie. ’n Logo is vir ’n maatskappy of groep,” help die rekenaartegnikus Henk reg.

			“Maar dit kom basies neer op die foto of embleem waarmee iemand homself op die internet identifiseer,” sê Henk. 

			“Jip.” Die tegnikus knik dat sy lang haarlokke wip. “Dis jou identifikasie. Jy kan enige avatar kies of een vir jou laat ontwerp. Jy kan selfs iemand anders se foto aflaai en voorgee dis joune. Niks keer jou nie.”

			“En jy kan nie vir my die internetgebruiker se woonadres kry tensy die gebruiker dit self wil bekendmaak nie?” vra hy.

			“Dis omtrent waarop dit neerkom.” Hy glimlag skelm. “Ek probeer die rekenaars van hierdie meisie se internetvriende hack, maar hulle fire-walls is so sterk, ek kan nie deurbreek nie. Ek kan dit da-a-alk regkry terwyl een van hulle op die lug is, maar daar is op die oomblik geen aktiwiteit nie.”

			Henk frons. Hy wil die man nie reguit beveel om kuberkraker te wees nie, maar hy is deksels lus om dit te doen. Hierdie mense wat met Eileen gekommunikeer het, het almal agter vreemde tekentjies en embleme weggekruip en hul spore met fantasie en verbeelding doodgevee. 

			“Het jy my nog nodig, of sal jy verder alleen regkom?” vra die tegnikus later.

			Henk staan op. “Dankie vir jou hulp, man. As ek op iets afkom en vashaak, vra ek jou weer.”

			“Anytime.” Die man grinnik. “Dis min kere dat moordenaars genoeg rekenaar-savvie het om hulle slagoffers op die net te soek. Wys jou net, mens is nooit te slim om iets te leer nie. Anyway, die relevante files van die nuutste slagoffer se laptop is nou op joune. Onthou nou, as jy daai internet contacts wat sy weggegooi het, weer wil aktiveer om te check of hulle nie miskien wraak probeer neem het nie, kan jy my roep, dan help ek jou.”

			Wat hy presies daarmee probeer sê, weet Henk nie, maar hy knik nogtans. “Ek glo nie dit sal nodig wees nie. Ek konsentreer eerder op die klomp met wie sy kontak behou het, dié wat sy dalk wou ontmoet.”

			Toe die man uit is, maak Henk Eileen se e-poslêer op sy rekenaar oop en kyk weer na die avatars. Het Eileen haar kubervriende gekies omdat hulle iets weet van die Kelte? Wat was eerste: Het iemand met haar gesels oor die nuwe mode om Keltiese simbole te gebruik? Of het sy juis gesoek na iemand wat ’n belangstelling in die Kelte deel? Het Eileen die kontakte uitgevee wat niks van die Kelte weet nie? Of is dit alles net toevallig en ’n modegier?

			Hy begin sistematiseer. Op die eerste bladsy kom die avatars. Hy konsentreer op die een met die akkerblaar. Gister het hy weer gekyk na die omskrywing van die misdaadtonele. Elke slagoffer is onder of naby eikebome gekry. Akkers en akkerblare was ingesluit in die ruikertjies by party van die liggame, of dis deel van die graveerwerk op die juwele wat op die tonele gekry is.

			Hy sit agteroor in sy stoel en staar met vernoude oë na die embleme op die rekenaarskerm. Plantseisoen, groeiseisoen, oesseisoen en die siklus van die son. Hy staan ingedagte op en gaan maak vir hom koffie terwyl sy gedagtes mallemeule draai. Geboorte, lewe, dood. Al drie deel van die natuur. 

			Maar hoekom was seisoene vir die moordenaar belangrik? Sy lewe draai sekerlik nie meer om die natuur nie.

			Met die warm koffie in sy hande, gaan sit hy weer by die rekenaar. Al is die internetvriend agter die akkerblaarembleem vir hom verdagte nommer een, kan hy nie die ander ignoreer nie.

			Die mees onwaarskynlike een is ’n strokiesprentkaraktertjie. Hy sou die tekening van een van die druïde van ’n antieke Galliese stam uitgeskakel het, maar die Kelte het uit Gallië na die Britse eilande geëmigreer. Die druïde het hul godsdienstige rituele en hul seisoenfeeste gelei, was hul dokter, hul onderwyser, hul regter ... Hy was eintlik die hooffiguur in die stam, want selfs die hoofman was aan hom gehoorsaam.

			Gestel hulle het wel mense geoffer, wie sou die offerande aanwys? Een van die druïde?

			Henk, jou kop raas. Jy het te veel kafeïen in jou lyf, nou dink jy onmoontlike teorieë uit.

			Hy dubbelkliek vasberade op die volgende embleem. Die motief is ’n blaar van ’n klimopplant, dieselfde ranker wat op Eileen se ring is. Die simbool van ewige trou. Nadat hy op die internet rondgedwaal het, weet hy dis vir mense wat tussen 30 September en 27 Oktober gebore is. Hulle was glo mense met baie medelye, lojaliteit, uithouvermoë en vrygewigheid. 

			Henk tik met die pen teen sy tande voor hy die eikeboom in die soekblokkie insleutel.

			Die eik is die boom of plant vir mense wat tussen tien Junie en sewe Julie verjaar. Soos sy ma. Geïnteresseerd lees hy verder. Die betrokkenes het innerlike (en seker ook fisieke) krag, kennis, die vermoë om teer te wees, om te versorg en om te beskerm. Mense met selfbeheersing, wat in beheer is van hul lewe.

			Hy trek sy vingers deur sy hare. Hy is nie bygelowig nie, maar nou kriewel sy vingerpunte, want dis ’n akkurate beskrywing van sy oorlede ma se karakter. Sy sou dit egter afgelag het as opperste nonsies.

			Toe hy verder lees, ontdek hy die woord “druïde” is afgelei van die woord “eik”. Hulle is beskou as mense met “oak-knowledge”. Druïde se godsdienstige rituele is gehou waar eikebome naby mekaar gegroei het. As die parasitiese mistel boonop in een van die eikebome gegroei het, was dit nog heiliger. Hy sit vinnig regop en skreef sy oë in die rigting van die foto’s van die misdaadtonele. Dis dan wat die takkie mistel in die hande van die tweede slagoffer beteken. Dit het hul ondersoek lank op die verkeerde koers gehou omdat mistel aan Kersfees verbind word.

			Net een avatar het niks met die natuur te doen nie. Dis ’n eienaardige ring wat gevorm word deur twee arms, met handjies wat ’n hart as fokuspunt vashou.

			Vreemd. Sou dit ook Kelties wees? Wat sou dit simboliseer?

			Van daar af spring sy gedagtes direk na Eileen se ringetjie. Wat sou die ou Kelte daarin gelees het as ’n klimop in ’n eikeboom opgerank en daarin verstrengel geraak het? 

			“Wat staar jy so na jou computer asof die ding gaan opspring en jou byt?” kom Pieter se spottende stem van die deur af.

			“Ek kyk net na die internetvriende van ons jongste slagoffer,” verweer hy hom.

			“En?” vra Pieter.

			“Ek sal nie een van dié wat haar gereeld gekontak het, kan uitskakel nie,” erken hy teensinnig. “Nie eens die strokiesprentkarakter nie.”

			Pieter lag. “Asterix ook? Nou katrol almal van hulle in vir ondervraging.” 

			“En hoe spoor ek hulle op? Nie eens die RT-man kon deur hulle sekuriteit breek nie,” gee hy toe.

			“Daai outjie is weird verby,” lewer Pieter uitspraak. 

			“Ek hoop maar hy kry dit reg, want dis al hoe ons hulle sal kan identifiseer – as een van hulle nie uit hul eie inkom en sê of Eileen met hom ’n afspraak gehad het nie.” Hy grinnik suur vir Pieter. “As ons net iemand kan vastrek en ontdek hy het Eileen O’Reilly se selfoon in sy besit. Man, dit sal al ons probleme oplos.”

			“Jy kan dit weer sê, maar so iets gebeur net in flieks,“ sug Pieter. 

			“Die moordenaar moet dit hê,” voorspel Henk. “Waar anders sal dit wees? As ek net genoeg bewyse kan kry vir ’n lasbrief, konfiskeer ek elkeen van die kenners se rekenaars en deursoek hul huise vir daardie selfoon.”

			“Ja, maar as is verbrande hout en ons het net die as van daai klein vuurtjies.” Pieter ruim sy lessenaar op en vat sy motorsleutels. “Cheers, pel. Ek het ’n date. Dis tyd dat jy vir jou ’n meisie kry. Of ’n lewe. Jimmel, jy eet, drink en slaap net hierdie case. It ain’t natural.”

			Twaalf

			Maandag 21 Julie

			Hy kan die koue ruik.

			Dis in die geur van die blare, so bros dat dit onder die geringste aanraking verpoeier. Dis in die ysreuk van die witgerypte grasperke waar kolle grond deurslaan soos brandsiek op ’n dier se pels. Dis in die stof wat nie eens die ysryp klam kan maak nie.

			Hy tel ’n roesrooi akkerblaar op. Die kleur is sonwarm, maar dis koel en gewigloos op sy handpalm, opgekrul in ’n laaste, pynlike sametrekking. Die fyn netwerk are is nutteloos. Afgesny van stingel, stam, wortel, kan vog nie lewe daaraan gee nie. Dood. Afgesny van die moederboom wat stom in die bedding langs die paadjie staan.

			Hy vou sy hand toe en weer oop sodat die poeierstof daarvan deur die wind opgesuig word na die boom wat sy grys vingers smekend na die son uitstrek. Hy weet die moederboom se dood is ’n illusie. Sy maak reeds onder die grond reg vir die nuwe bloeiseisoen.

			Nes sy ma het sy die blare wat aanhou teer genadeloos van haar afgegooi ter wille van nuwe groei. Nou kan sy rus, herstel, die lang winter oorleef – en gereed wees vir die herlewing. Diep in haar stam is daar vog en lewe. Hy kan dit onder die bas hoor bruis en klop soos ’n polsslag. Hy weet hy sal die groen klammigheid daarvan kan sien en voel en ruik as hy ’n takkie afbreek. Maar hy doen dit nie, maak net sy oë toe, vee met sy handpalm oor die growwe stam en absorbeer die byna fisieke hartklop.

			Hy beleef alles so intens wanneer dit tyd word vir ’n nuwe offer: Kleur het helderheid soos in ’n visioen, reuk het intensiteit wat op sy tong kom lê en sy smaak beïnvloed, klank is so deurdringend dat hy die natuur met hom kan hoor praat. Alles om hom is ’n aanslag op sy sinne wat hom heelmaak, lewend en onsterflik maak. Hy asem dit in, drink dit in deur sy vel en deur sy ander sintuie.

			Hy weet hy groei en word sterk genoeg om die depressie af te skud wat aan hom klou ná elke afskeid. Ná elke offer voel hy ’n deel van sy lewenskrag het uit hom dreineer soos die bloed wat uit hulle gepers is. Heimwee lê soos ’n doodskleed oor sy gemoed. Dan móét hy die roudiens bywoon, moet hy deelneem aan die eeue oue begrafnisritueel van finale afskeid wanneer sy teruggesit word in die aarde om deel te word van daardie siklus.

			Daar voel hy lewendig. Daar tart hy die noodlot en konfronteer die mense wat soek na die een wat haar lewe beëindig het – al weet hulle nie hy is daar nie.

			Hy raak aan die treurendes, kyk simpatiek in hul oë, loop die dun lyn terwyl die adrenalien deur hom jaag. Elke vesel in sy liggaam wag op die uitroep wat hom aan die kaak sal stel. En terwyl hy wag, kyk hy hoe sy in die grond gebêre word om weer deel te raak van die proses van groei en lewe gee. ’n Hoogtepunt. 

			Hy weet sy leef verder in die natuur; liggaam in die grond, gees tussen die hemelsfere. Beter as voorheen, want nou is sy deel van die onsterflike.

			Hy weet die beste raad teen die depressie is ’n nuwe soektog. Wanneer hy konsentreer op ’n nuwe uitverkorene, is dit deel van die kuur. Daarom kies hy voor die einde van ’n siklus die nuwe kandidaat want die opwinding, die nuwe uitdaging, kom wanneer hy ’n nuwe offer begin beplan. Dan gee die depressie vanself pad.

			Hy ken die stadiums goed en kan die begin en einde daarvan voorspel al kan hy nie die kom en gaan daarvan beheer nie.

			Dis hoekom hy geweet het die swart moedeloosheid gaan soos molasse aan hom bly klou tot hy weer begin beplan: Hierdie keer kon hy nie eens ’n roudiens bywoon en finaal afskeid neem nie. Daar is nie in die pers of iewers op die kampus iets gesê van ’n begrafnis of verassing nie. Hy het probeer uitvind, het selfs die kerke in haar tuisdorp gebel. Dis asof ’n ondeurdringbare sluier oor haar lewe en dood gesak het. Hoe kan hulle hom so kul? Soos met daardie eerste een moet hy klaarkom sonder die finale afskeid.

			Sy kake klem opmekaar tot sy tande pyn. 

			Die eerste een: die rede vir die res. ’n Gepaste offer in die kern van ’n ryp oessirkel wat die begin word van die onkeerbare sirkelgang. Gelukkig is die vooruitsig van die laaste een daar, die kroon, die finale voltooiing van die sirkel sodat die einde en die begin ineen kan vloei. Daarna sal daar nie onderskeid wees tussen begin en einde en middelpunt nie. Hy weet hy sal daarna vrede hê. Nuut kan begin.

			Aanvaar word. Ten volle. 

			Hy kyk hoe ’n student tussen die blare deur biblioteek toe skarrel. Die kampus begin lewe kry soos ’n dier wat uit sy winterslaap wakker word. 

			Sal sý ook vandag terugkom kampus toe? Biblioteek toe? Sy, die spesiale een? Nie meer lank om te wag nie, dan gaan hy haar sien. Hy weet hy sal. Die wete lê in die groewe van sy brein vasgevang, in elke asemteug wat hy gee, in elke sametrekking van sy hart.

			Die afwagting laat die vuur deur sy bloed baljaar.

			Hierdie keer kan hy agteroor sit en wag. Sy finale offer sal na hom toe kom. Hy kan toelaat dat die opwinding in hom groei tot dit van sy hele wese besit neem.

			Sy sál kom. Indien nie vandag nie, dan môre. Of oormôre. Want alles is gereed vir haar, dit trek haar nader soos swaartekrag. Kom sal sy. Hy weet dit. 

			En hy sal daar wees vir haar.

			Maandag 21 Julie

			Llyn staar na die huis waarin sy vyf maande lank gelukkig was. Kan sy een maand ná Eileen se dood weer daar instap? Sy wou nie. Sy wou opskop en elders nuut gaan begin. Maar Eileen het haar gekoggel: Gooi jy tou op, vriendin? Dis nie hoe ek jou ken nie.

			Die afgelope maand het sy die familieplaas platgeloop op soek na troos, na ’n antwoord op die hoekom. Al antwoord wat sy gekry het, is dat geboorte en dood so deel is van die werklikheid dat mens nêrens daarvan kan vlug nie.

			Maar jou dood is ontydig en onnodig, Eileen. Onnatuurlik. ’n Ingryping.

			Sorg dan dat dit nie volgende keer jy is wat onder ’n boom bly lê nie.

			Dit gaan sy net regkry as sy uitvind presies wat gebeur het. Maar sy wil nie weet nie.

			Hoekom nie? Ek is jou beste vriendin.

			Ís? Nie wás nie? ’n Krieweling loop teen haar ruggraat af. Eileen is werklik hier iewers. Hier voel sy die naaste aan haar. Sy kan nie dood wees nie, sy gaan netnou die voordeur oopgooi en vra: Haai, wat staan jy soos ’n strooipop daar buite? 

			“Eileen is dood,” sê sy hardop. 

			Dit bly onwerklik. Die maand was nie lank genoeg om dit te laat insink nie. Sy het probeer. Dit bly soos ’n kurkprop onverteerbaar terugskiet na die oppervlak. Miskien sou sy dit kon aanvaar as sy begrafnis toe kon gaan. Eileen se ouers het almal wel bedank vir hulle simpatiebetuigings, maar volgens die rektor aangedring op ’n privaat seremonie. Sy kan hulle nie juis verkwalik nie. 

			Sy tel haar tas op. Dalk sal sy hier kan begin aanvaar en verwerk dat Eileen vir altyd weg is. Miskien help dit as sy op Eileen se spoor teruggaan, as sy op iets afkom wat die polisie sal help. 

			Maar ek bly kwaad-kwaad-kwaad vir jou. Hoekom het jy so ’n simpel ding gedoen? Verbeel jou, vaar die donker nag in saam met ’n vreemde man en dit ná al die waarskuwings. 

			Hoor wie praat, tart Eileen se stem haar. Nog iemand wat die donker nag ingevaar het saam met ’n vreemde man. 

			Ja, ek het, erken sy hartseer, maar ek het gevoel hy is nie meer ’n vreemdeling nie. En ek het oorleef, dis hoekom ek so skuldig voel. Dit moes eintlik ék gewees het wat dood en begrawe is, nie jy nie. 

			Moenie simpel wees nie, vriendin. Dis doodnatuurlik om ’n aantreklike man beter te wil leer ken. Opwindend ook. Sorg jy net dat jy jou nie vasloop nie.

			Llyn sluk die trane wat dreig sedert sy Eileen se stem so helder in haar verbeelding hoor praat het. Sy het klaar haar les geleer, sy soek nie daardie tipe opwinding nie. 

			“Haai, wat staan jy hier soos ’n gees?” roep Alicia van die voordeur af.

			Rykie wat oor haar skouer loer, lyk geskok en pomp haar in die ribbes.

			“Kom tog in.” Rykie druk verby Alicia en gryp Llyn se tas uit haar hand. “Hoe gaan dit met jou? Is jy darem al oor die ergste skok? Ek kan dit nog steeds nie glo nie, weet jy.”

			“Jy’s ook ’n dark horse. Ek het nie geweet jy en Ernst le Roux het ’n ding aan nie,” verwyt Alicia en loop saam na Llyn se kamer toe. “Hy was laas semester net nadat jy weg is hier om te simpatiseer en vanoggend weer. Hierdie keer om uit te vind hoe dit met jou gaan. Ons het hom gesê hy moet later weer ’n draai maak.”

			“Hy wil seker weet wanneer ek die semestertoetse wil skryf.” Llyn sit haar lesingsak op die lessenaar en draai om na die ander toe.

			“Ek moet sê, vir iemand wat persoonlik opgesoek word deur een van die hubaarste dosente op die kampus, is jy bra cool.” Rykie loer onderlangs na Alicia.

			“Julle weet tog hy was net bedagsaam.” Hoekom moet sy haar punt verdedig, wil sy uitgil. “Hy het ons by die bal sien saamkuier en het met ons almal gedans, as ek reg onthou. Met Eileen ook.”

			Dis genoeg om hulle monde te snoer. Rykie byt op haar lip terwyl haar vingers vervaard fladder. 

			“Hoe gouer ons gewoond raak daaraan om haar naam te noem en van haar te praat, hoe gouer gaan ons haar dood verwerk.” Llyn praat hard sodat haar stem haar nie in die steek laat nie en sien hoe die ander se oë rek. “En as ons nou terugdink aan daardie aand, onthou ons dalk iets wat ons vergeet het toe ons ná die moord so deur die wind geskrik was.”

			Sy luister oomblikke lank na die doodse stilte in haar kamer, lig verbaas dat Eileen nie hardop lag van waar sy ook al op hulle afkyk nie.

			“Oukei, ons sal probeer onthou,” sê Rykie paaiend en skud haar hare senuweeagtig agtertoe. Llyn staar na die swart veer in Rykie se hare. Sou die swart ter ere van Eileen wees? “Dit laat my nou dink, ons moet onthou van volgende week se massavergadering in die Amfi.”

			“Ja, jy weet nog nie van die polisieshrink se praatjie oor reeksmoordenaars nie. Hulle wag tot hulle seker is almal is terug van vakansie af, dan gaan sy ons vertel waarvoor mens versigtig moet wees.” Alicia vee oor haar hare. 

			Toe Rykie geskok fladder oor die ontaktvolle aankondiging, verbeel Llyn haar sy hoor Eileen giggel. 

			“Ek wonder of die varsityshrink ook gaan praat,” sê Alicia. “By the way, ek gaan hom Dinsdag sien.”

			“Hoekom?” vra Llyn verbaas.

			“Jy vra nog,” antwoord Rykie voor Alicia kan antwoord. “Hy’s jonk, hy’s ’n man en hy’s ongetroud. En toevallig het Alicia nou ’n huismaat wat ’n victim was van die kampusmoordenaar.”

			Llyn lag voor sy dit kan keer. Dis meteens vir haar so snaaks dat die pret aanhou borrel uit haar binneste. Sy kan selfs Eileen se helder laggie hoor saamklingel. Alicia en Rykie se geskokte gesigte is komies en laat haar vooroor vou sodat sy haar mond met haar hande moet toehou om haar pret te smoor. Haar wange is nat, besef sy, maar sy kan die rukkende lagbui nie gestop kry nie. 

			’n Skerp brandpyn teen haar gesigvel sny die lag in haar keel af. Sy vat verbaas aan haar warm wang. 

			Rykie staan voor haar, haar gesig bleek, die veer in haar hare bewend. “Sorrie, pel.” Sy vat haar skouers vas en trek Llyn teen haar aan. “Jy was histeries. Ek moes iets doen om dit te stop. Maar as jy verder wil huil, go ahead.”

			Llyn leun tellings lank teen Rykie, tog vreemd getroos. Toe raak sy bewus van Alicia wat nog steeds geskok toekyk en staan terug. “Dankie, Rykie. Miskien moet ek tog by ’n shrink uitkom.” Miskien sal dit goed wees om met iemand wat weet wat hy doen te praat oor hierdie gewig wat soos ’n reuseklip op haar hart druk tot sy feitlik nie asem kan haal nie.

			“Oukei.” Rykie is sigbaar verlig. “As jy wil, sal ek saam met jou shrink toe loop wanneer jy ’n afspraak kry. Net nie die middag van die praatjie nie. Almal wat iemand is, gaan Amfi toe, ek ook.” 

			Sy luister instinktief vir Eileen se reaksie, maar daar is niks. Nie positief of negatief nie. 

			

			Vrydag 25 Julie

			Celliers rek sy treë, vleg tussen die studente deur en draf die biblioteektrappe twee-twee op. Sal Llyn vandag hier wees? Voor die vakansie was sy dikwels soggens in die naslaanafdeling, maar hierdie semester het hy haar nog nie een maal daar gesien nie.

			Hy frons. Hy moet met haar praat, moet verduidelik, maar nou volg sy nie haar ou roetine nie. Hy vermoed sy vermy hom, seker met goeie rede. Dit pla hom sedert die maskerbal dat hy nie met haar eerlik was nie, nou het dit ’n probleem geword waarmee hy nie raad weet nie.

			Hy besef hulle vriendskap is, gemeet aan normale standaarde, vreemd. Tog was alles belowend: hulle toevallige ontmoeting in die biblioteek, die kuiers daarna by haar gunstelingsitplek. Hy was op die uitkyk vir haar en het gesorg dat hy haar raakloop, en sy het hom nie probeer vermy deur op ’n ander plek te gaan sit nie.

			Sy naïewe pogings om hul vriendskap te laat groei ná die toevallige ontmoeting het gemaak dat hy vir homself lag kry. Hy was versigtig om nie oorhaastig te raak nie, maar nadat hy oplaas besluit het om die maskerbal by te woon, was daar geen keer meer nie. En daardie aand het dinge tussen hulle eenvoudig gejel asof dit so hoort. Alles het inmekaargepas, tegelyk bekend en tog opwindend nuut en glad nie meer lagwekkend nie. 

			Tot hy besef wat hy doen, is riskant.

			Dis sy skuld dat die aand uitmekaargespat het, maar dat dit so flenters sou breek en so wyd sou uitkring, kon hy nie voorspel het nie.

			Sy hande was afgekap. Hy kon haar nie kontak nie, want hy het nie haar selfoonnommer nie. Sy en haar vriendinne was reeds weg toe hy by hulle huis kom. Hy kon beswaarlik haar kontakbesonderhede by die universiteit vra. Die administratiewe kantoor gee in elk geval nie studente se persoonlike inligting uit nie, veral nie nou nie. 

			Hy moes op sy tande byt en wag. Moes solank sy verduidelikings agtermekaar kry en helderheid kry oor sy gevoelens. Nou weet hy wat hy wil hê en waarheen hy mik, maar hy kry haar nie in die biblioteek te sien nie. Om na haar huis toe te gaan en openlik navraag te doen is net te gevaarlik. 

			Het hy sy geheim op die een of ander manier verklap? Vermy sy hom omdat sy glo dis nou te gevaarlik om enige man beter te leer ken? Voor die gedagte behoorlik gevorm is, skud hy sy kop. Nee, al was sy op ’n stadium gedurende die aand van die bal vir hom woedend, het sy hom vertrou. Eintlik meer as vertrou, daar was feitlik oorgawe. Sien sy nou ná die moord op Eileen nie kans om dit wat by die bal tussen hulle vlamgevat het ’n kans te gee nie?

			Of misgis hy hom en sou sy net so teenoor enige man reageer het? 

			Hy het haar die afgelope week twee keer op ’n afstand oor die kampus sien stap, maar sy het elke keer verdwyn voordat hy naby genoeg was om met haar te praat. Het sy met opset weggekruip? Hy weet nie, maar hy is te oud hiervoor, hy is moeg gewag, hy wil nou dadelik weet waar hy staan. Teen sy beterwete het hy selfs na hul satelliethuisie toe gebel, maar sy was nie beskikbaar nie. Nie een keer nie.

			Dis sy skuld, hy erken dit. Hy moes van die begin af met haar eerlik gewees het, dan het dit nie ontaard in ’n onnodig gekompliseerde besigheid nie. Sy sou verstaan het. As hy haar net in die hande kan kry, sal sy dit verstaan. Daarom sal hy nie moed opgee nie. Hy gaan vanaand wanneer haar huismaats uit is na haar huis toe. Al hoekom hy nog nie daar was nie, is omdat hy nie kans sien vir die vriendinne wat krities staan en luister en waarsku nie.

			En krities sal hulle wees. Waarsku sal hulle ook. Veral ná hul huismaat se dood sal enige vriendin haar afraai om te luister na enigiets wat enige nuwe mansvriend vir haar sê.

			Vanaand gaan hy oop kaarte met haar speel, kom wat wil. Luister moet sy. Dinge kan nie onbepaald so voortsleep nie. Hy kan ook nie langer wag dat sy na hom toe kom nie. 

			Hy kyk ongeduldig na sy horlosie. Llyn se tweede huismaat het nog nie vertrek nie. 

			Wat gaan Llyn se reaksie wees? Verontwaardiging omdat hy haar oor dieselfde kam geskeer het as ander meisies? Begrip omdat sy verstaan hoekom hy dubbel versigtig geraak het?

			Of gaan sy die deur in sy gesig toeslaan wanneer sy sien dis hy?

			Toe haar huismaat se nuutste vriend opdaag en hulle uiteindelik vertrek, loop hy voordeur toe. Sy sal verstaan en hom ’n kans gee, tensy sy iewers gehoor het van destyds se herrie in die pers. Dit sal genoeg wees om enige meisie wat weens die moorde reeds skrikkerig is vir vreemde mans, finaal af te skrik.

			Hy kan dit nie waag nie, tog lig sy hand vanself en klop hy aan. Die deur gaan oop tot die veiligheidsketting dit stuit.

			“Naand, Llyn. Kan ek inkom, asseblief?” Hy weet sy gaan nee sê, want die oë wat so vol ellende was, het beslis skrikkerig gerek.

			“Nee.” Haar stem is hees. “Jy kan dit tog seker verstaan ná wat by die winterbal gebeur het.”

			“Natuurlik.” Dan moet hy maar hier bly staan. “Maar ek moet met jou praat.” Hy haal diep asem. “Ek is so jammer oor jou vriendin.”

			“Sy was meer as ’n vriendin.” Sy klink vies.

			Sy hart krimp. Dinge loop klaar skeef. “Ek is jammer. Ek sou wat wou gee om by jou te wees nadat jy gehoor het, maar julle almal was al weg toe ek hier kom.”

			“Hoekom het jy daardie nag in die Atrium so vreemd opgetree?” val sy weg met ’n onverwagse vraag. “En wie het jy gebel?”

			“Ek moes iemand laat weet dis die langste nag van die jaar, want jou aanhaling het my daaraan herinner, en ek ...” Hy sien die skrik in haar oë en weet sy gaan nie veel langer luister nie. 

			“Jy is reg, dit was. En vir Eileen sal dit altyd nag bly.” Sy ruk van die skrik toe die telefoon agter haar lui. “Ek moet gaan.”

			“Wag net,” keer hy. “Ek erken ek het dalk te geheimsinnig opgetree, maar ek kan verduidelik. Sal jy my môre iewers ontmoet sodat ons dit kan uitpraat? In die helder daglig?” 

			“Jy het mos nou kans, praat jou prate nou.” Sy kyk weer om na die foon wat nog steeds lui. 

			“Só?” Hy wys radeloos na die ketting. Sy is reeds negatief en om met ’n agterstand te begin ... “Gee my môre net ’n halfuur.” 

			“Nee.” Sy gaan nie luister nie. Teleurstelling sny deur hom. “En moet liewer nie weer bel of hierheen kom voordat hierdie moordondersoek verby is nie.” Die deur klik toe en hy hoor hoe sy die telefoon beantwoord.

			Sy het ten minste die abrupte weiering versag en nie verseg om hom ooit weer te sien nie. Dalk verander sy van plan.

		

	
		
			Dertien

			Donderdag 31 Julie

			Henk Vos kyk vlugtig na doktor Dreyer wat in die passasiersitplek langs hom sit, toe in die truspieëltjie na Pieter in die agterste sitplek. Langs hom blaai die forensiese sielkundige deur haar aantekeninge. Hy hoop sy weet wat sy doen, want die klomp studente gaan haar uitmekaartrek as sy hulle verveel.

			“Ek weet hulle is ongenadig krities, ja,” sê sy onverwags. “Ek sal nie na my notas kyk wanneer ek aan die gang is nie. Ek sal dit so kort moontlik hou want ons moet voor donker klaarmaak sodat die meisies veilig by die huis kan kom. Ek dink die rektor het die regte idee met sy plan om die studente op die hoogte te bring. As hulle ingelig is, kan hulle mense en situasies wat gevaarlik kan wees, beter vermy.”

			Henk kyk vir haar. “Jy gaan hulle inlig oor die kenmerke van reeksmoordenaars, maar wat van al die veranderlikes? Die eksterne faktore wat die gedrag van mense beïnvloed? Die feit dat ons nie honderd persent seker is dis ’n man en nie ’n vrou nie.” 

			“Ek weet, ek weet.” Sy sug. “Natuurlik is daar vroulike reeksmoordenaars. Maar hierdie moorde dra tot dusver die duidelike stempel van ’n man. En miskien onthou net een meisie op die regte tyd die regte ding, en vermy só die slaggat. Gelukkig sal jy en jou kenners daar wees.”

			“Nie almal nie, maar die meeste van hulle,” gee Henk toe. “Hoekom, weet ek nie. Paul Malherbe is miskien die enigste een wat van nut gaan wees. Hy weet baie van die psige van die slagoffer en die potensiële slagoffer, en die meisies vertrou hom blykbaar.”

			“Jy is reg met jou antwoorde as hulle jou begin bestook met vrae oor jul vordering in die ondersoek?” vra sy.

			“So reg soos wat mens vir ’n klomp wysneuse kan wees.” Hy kyk vlugtig na haar. “Ek gaan niks sê wat ons vordering in gevaar kan stel nie.”

			“Jy besef almal verwag openheid, want dis wat hulle beloof is?” vra sy.

			Henk byt op sy tande. “Ek besef dit net so goed soos ek weet die moordenaar gaan ook vanmiddag daar wees. Ek wil niks sê wat hom op sy hoede kan stel nie.”

			“Solank jy onthou hy is slim genoeg om te weet wanneer jy vrae omseil.”

			“H’m.” Toe hy by die universiteit indraai, trek ’n rilling deur hom. Dis waar hy daardie oggend ingedraai het toe Bennie en sy worshond die slagoffer ontdek het. Sou hy die gruweldaad kon verhoed het as hy betyds die betekenis van die datums besef het? Hy kon miskien aangedring het dat hulle die maskerbal afstel. Of uitstel. Dan was daardie slagoffer vandag ongeskonde op die kampus.

			“Jy weet natuurlik jy is te betrokke, Henk,” beskuldig doktor Dreyer. “Soos dinge nou lyk, het jy self berading nodig.” 

			“Soos dinge nou lyk, het die hele varsity berading nodig en die helfte van die stad ook.” Hy skud sy kop en parkeer die voertuig agter die Amfiteater. “Ek sal jou kom spreek sodra die man vasgetrek is.”

			Hy klim uit en gaan maak die deur vir haar oop.

			“Nou ja, hier gaan ons.”

			Donderdagmiddag 31 Julie

			“Hy lyk net so nice soos hy is,” adem Alicia begeesterd toe die sprekers op die Amfi se verhoog plek inneem.

			“Van wie praat jy, Alicia?” vra Llyn. “Van Henk Vos, die speurder?”

			“Nee, man, die ou wat langs hom sit. Paul Malherbe.” Alicia staar so stip na die verhoog, Llyn sal nie verbaas wees as die voorwerp van haar belangstelling die intense kyk voel nie.

			Oënskynlik onbewus van die studente se rumoerige aankoms leun Paul Malherbe oor na die vrou aan sy ander kant wat iets verduidelik.

			“Wie’s daai?” fluister Rykie hard toe ’n gryskopman opstaan.

			“Sjt!” kom dit van oral om hulle.

			Die man stel homself bekend as die sekuriteitshoof van die universiteit. Llyn se oë gaan van die man na Henk Vos. Hy vermoed waarskynlik sy het sy vrae oor die gebeure by die bal probeer vermy. Sy het nie gelieg nie, maar het net direkte vrae beantwoord. Henk sou die gebeure in die Atrium beslis verkeerd verstaan het. 

			Net soos sy dit dalk verkeerd verstaan het. 

			Haar gedagtes spring na Celliers se besoek by hul huis. Om daardie deur toe te stoot was die moeilikste ding wat sy al ooit gedoen het. Maar sy het dit gedoen en dit was tog ’n verligting; vir omtrent ’n minuut lank, tot sy besef het sy weet nog steeds bloedweinig van hom. Nou begin sy vermoed dis juis hoekom sy hom weggestuur het. As sy nie weet wat sy naam is nie, hoef sy nie daaroor vir die polisie te jok nie. 

			Haar hart trek pynlik saam. Sy wil tog Eileen se moordenaar help opspoor, en sy weet eintlik hy is nie die moordenaar nie. Hy was by haar in die Atrium toe Eileen vermoor is. 

			Spyt brand in haar. Sy was oorhaastig. Sy het hom weggestuur, nou het sy geen selnommer nie, weet nie waar hy bly nie, weet nie eens wat hy swot of geswot het nie. Volgens Henk weet niemand by die bib of by die universiteitskantore van ’n Celliers wat in die bib werk nie. Sy het selfs op haar tande gebyt en die kantoortjie gaan opsoek waar hy die boek vir haar gekry het. ’n Ander navorser gebruik die kantoortjie nou en dié het geen idee van wie sy praat nie.

			Maak nie saak hoe sy daarna kyk nie, daar is groot gapings in wat sy van Celliers weet. En dis presies wat Henk Vos ook sal dink. Sy is nie eens seker van dit wat sy wel weet nie. Celliers het erken hy was onnodig geheimsinnig. Sy het haar eie afleidings gemaak en nou sit sy met haar suspisies. Miskien moet sy hom ’n kans gee om te praat. Hoe gouer sy weet wat sy storie is, hoe gouer kan sy hom finaal uit haar kop kry, of hom toelaat om haar gedagtes te beset. Sodra sy alles weet, kan sy Henk vertel en dit van haar gewete afkry. 

			Dit kan sy doen. Eileen is saam met haar aanvaller van die bal af weg terwyl sy en Celliers in die Atrium was. Terwyl Eileen saam met die moordenaar oor die kampus geloop het, het Celliers saam met haar huis toe geloop. 

			Al hoekom hy in die Atrium so eienaardig opgetree het, was omdat A midsummer night’s dream op die kortste nag van die jaar afspeel en dit hom herinner het aan die langste nag. Hy het nié ’n vorige vriendin gebel wat ’n lang nag saam met hom deurgebring het nie. 

			Die probleem is, sy weet bitter min van hom. Hy, daarenteen, weet gans te veel van haar. Dis presies waarteen almal waarsku. Sy was regtig simpel om hom nie nou die aand in te nooi nie.

			“Wat sug jy so?” fluister Rykie. “Is jy klaar verveeld, nog voor die vrou iets gesê het?”

			Llyn staar verstom na die vrou op die podium wat die mikrofoon se hoogte verstel. Sy het nie ’n woord gehoor wat die vorige spreker gesê het nie. “Wie’s dit?”

			“My magtig, slaap jy, of wat?” Alicia rol haar oë. “Dis die polisieshrink. Henk Vos het haar pas voorgestel.”

			“Nou ja, dan het ek niks gemis nie.”

			“Sal al die mans jonger as ses en dertig asseblief opstaan,” val die sielkundige se bevelende stem haar in die rede. 

			Onder luide gespot oor haar soektog na hubare mans, kom die meeste mans in die gehoor op hul voete. Daarna draai doktor Dreyer dwars na die ander lede van die paneel wat op die verhoog sit, hou haar oë op hulle en die paar dosente wat agter hulle begin inskuif het, totdat die betrokkenes met verleë gesigte opstaan.

			“Enigiemand jonger as agtien kan maar weer sit.”

			’n Waarderende lag rimpel deur die gehoor toe ’n handjievol mans onder protes gaan sit.

			“Juffrou, ja, al julle meisies in die gehoor,” sê die sielkundige hard. “As jy regtig wil weet wie die moordenaar is: Daar staan hy.” Haar handgebaar beweeg stadig, beskuldigend oor die hele gehoor en sluit die paar mans op die verhoog in.

			Llyn staar na die mans op die verhoog en in die Amfi, en sien hoe ’n paar meisies reg oorkant hulle in die Amfi onwillekeurig verder wegskuif van die mans wat naby hulle staan. “Enigeen van hierdie mans wat nou staan, kan die moordenaar wees wat die kampus teister.”

			’n Meer effektiewe manier om hul onverdeelde aandag te kry, kon sy skaars gekies het. Dis doodstil toe die mans gaan sit.

			“Daar was al ouer en jonger reeksmoordenaars, manlik en vroulik, maar vroue is die uitsondering. Die skuldige kan natuurlik vanmiddag afwesig wees, maar dis onwaarskynlik. Hy sou die versoeking om hierheen te kom eenvoudig nie kon weerstaan nie. Die opwinding daarvan om ewe onskuldig te sit tussen die mense wat hy terroriseer, onder die neuse van die polisie, om selfs deel te neem aan jul besprekings en bespiegelings oor die moordenaar, sal soos ’n dwelm wees. Hy’s ’n adrenalienjunkie wat floreer op gevaar, wat leef van een hoogtepunt na die volgende.”

			Llyn kyk onderlangs rond. Hulle sit naby die linkerkantste punt van die Amfi se halfsirkel en sy kan feitlik die hele gehoor se reaksie sien. Die sielkundige het beslis almal se aandag, sy kan nou enigiets sê of doen en hulle sal aanhou luister.

			“Hy weet natuurlik baie goed dit wat hy doen, is teen die wet, maar hy glo hy kan sy optrede regverdig omdat hy spesiale redes het. Sy dobbelspel met die polisie wat hom nie vasgetrek kry nie, gee hom ’n gevoel van mag, van beheer. Van onaantasbaarheid. Maar jy ken hom as beskeie, as aangename geselskap, as intelligent. Alles dinge wat dit moeilik maak om hom te identifiseer. Dit klink al hoe meer soos een van die slim ouens wat jy ken, nè? Iemand wat goed georganiseerd is en dinge haarfyn beplan, wat ’n oog het vir detail en niks aan die toeval oorlaat nie. ’n Regte control freak, iemand wat ’n sukses sal maak van ’n moeilike kursus. Omdat mense hulle nie maklik verdink nie en moeilik glo hulle is skuldig, kry die polisie nie juis hulp van die publiek nie. Tel daarby hul goed ontwikkelde instink vir oorlewing, dan kan jy verstaan hoekom hierdie een die polisie so lank ontduik.

			“Dink ’n bietjie aan die mans wat jy ken. Ook dié wat jy onlangs leer ken het. Die een wat so sexy is omdat hy in beheer is van enige situasie. Kyk baie mooi na hom, Juffrou, en wees gewaarsku: Die moordenaar laat niks aan die toeval oor nie. Hy ís in beheer. Hy beheer sy slagoffer se lewe om by sy doel in te pas, dis deel van sy versugting na mag. Hy ken jou roetine, weet wat jy swot, wie jou vriende is. Hy hou jou al ’n ruk lank dop.” 

			Koue rillings trek deur Llyn. Hy hou jou al ’n ruk lank dop. Sy weet dit, sy voel dit weke lank al.

			“Hy het klaar sy moordwapen gekry, die datum gekies, die plek uitgesoek, waarskynlik selfs die afspraak met jou gemaak. As jy mooi dink en versigtig is, kan jy die slagyster vermy. Glo my, as jy eers daarin getrap het, is jy vas. Magteloos. Hy reken daarop, floreer daarop. Moenie toelaat dat hy jou lewe steel nie.”

			Toe doktor Dreyer gaan sit, is daar doodse stilte. Llyn sit versteen. Nie een van die meisies kyk meer rond nie, asof hulle bang is om oogkontak te maak met daardie een nuwe kennis waaroor hulle so mal is. Llyn deel hul ongemak. Celliers sit ook hier iewers, sy weet dit, al het sy hom nog nie gesien nie. Sy wil hom nie in die oë kyk nie, wil nie agterkom hy weet sy het niks van hom gesê nie.

			Sy neem nie deel aan die vraesessie nie. Vaagweg is sy daarvan bewus dat veral Ernst le Roux en doktor Muller met vrae oor die geskiedenis gepeper word. Die twee vra professor Van Zyl om meer te sê oor die Kelte en Llyn luister aandagtig na hulle antwoorde. Maar dis die sielkundige, doktor Malherbe, wie se antwoorde haar die meeste beïndruk.

			Sal sy genoeg hiervan onthou om haar lewe te red as sy in ’n onmoontlike situasie sou beland? Sy weet eenvoudig nie. 

			Donderdagmiddag 31 Julie

			In die lugleegte wat volg op doktor Dreyer se laaste woorde, en in die rukkie wat die ander dosente die vrae probeer beantwoord, hou hy haar dop. Die nuwe een. Die uitverkorene. Besef sy al sy is volgende, dat haar tyd en plek reeds gekies is? Weet sy hy is hier? Voel sy sy oë soos ’n liefkosing op haar? Is dit hoekom sy so kalm sit en wag? Hoekom sy nie vrae vra wat haar uit die sogenaamde slagyster sal hou nie?

			Hy glimlag oor die onvanpaste vergelyking. Slagyster. Daar is tog geen teken van slagting wanneer hy sy offers uitlê nie, net vrede.

			Al kyk hy vir haar, hoor hy elke woord van Henk Vos se verslag oor die polisie se vordering. Sy hou haar oë op haar hande asof sy die speurder nie in die oë kan kyk nie. Is dit omdat sy nie met hom eerlik was nie? Weet sy iets wat sy die speurder nie vertel het nie? Hy glimlag. Sy weet net genoeg om dit makliker te maak, om haar reguit na hom toe te bring.

			En sy sal kom, hy weet. Ondanks die waarskuwings. 

			Nes al die meisies in die gehoor is sy bang, en al die jong mans op die verdediging. Tog sál sy na hom toe kom, al herinner Vos hulle dat hy onvoorspelbaar is en die kenmerke van reeksmoordenaars baie algemeen en teoreties. 

			Dis om van te lag.

			“Onthou, Juffrou, al lyk en klink die man vir jou hoe beredeneerd en logies, het hy iewers in sy psige ’n los skroef. Hy laat hom nie deur teorieë en definisies beheer nie, maar is die een wat beheer en manipuleer. Al kan jy sy optrede voorspel, gáán hy jou verras.” Hy bly ’n paar tellings lank stil. “En hy is heeltemal gewetenloos.”

			Hy kan stik van verontwaardiging. ’n Skroef los. Verbeel jou, hy het ’n skroef los. En is gewetenloos. Loutere snert. Wat hy doen, is vir hulle beswil, omdat hulle dit so verkies, juis omdat hy ’n gewete het.

			Hy kan sien sy stem saam met hom en het klaar besluit. Sy weet hy wag vir haar. Sy gaan binnekort na hom toe kom, hy kan dit aanvoel.

			Hy sal daar wees vir haar.

			Vrydag 1 Augustus

			Henk lees die koerantberig oor die massavergadering in die Amfiteater en kontroleer weer die detail. Wat het hy vergeet om te sê? Of het hy te veel uitgelap? 

			“Hou op stres.” Doktor Dreyer staan langs sy lessenaar. “Jy was perfek en het die studente se vrae meesterlik hanteer.”

			Hy grinnik spottend. “Dink jy so? Ek glo nie.”

			“Jy was kalm en beredeneerd en het gate in die paar grapjasse se redenasies geskiet.” Sy is ernstig. “Almal is mos deesdae amateurspeurders wat weet van DNA-toetsing, weet hoe die misdaadtoneel benader word ... Weet net genoeg om hulle gevaarlik te maak.” 

			Henk knik beswaard. “Hoe seker is jy die moordenaar was in die gehoor?”

			“Hy was daar.” Sy is baie beslis. “Hy sou dit nie kon weerstaan nie.”

			“Dink jy die inligtingsessie gaan hom beïnvloed om sy skedule te verander? Al wat leef, weet nou die volgende moord gaan moontlik vandag gepleeg word.”

			Sy grinnik. “En hoe seker is ons daarvan? Wat weet ons regtig van sy skedule? Die wanneer, waar en hoe, sal ek nie waag om te voorspel nie. Al waarvan ek seker is, is dat hy nie gaan ophou nie.”

			“Ek glo ook hy gaan weer toeslaan.” Hy frons. “Gaan hy sy modus operandi verander om ons van die spoor af te gooi?”

			“Miskien. Miskien nie,” gee sy toe. “Al sekerheid is dat hy onvoorspelbaar is. Hy weet julle het navraag gedoen by die bronswerkersgilde en by die kunsmark se bronssmid, maar hy het nie skielik ’n ander moordwapen gebruik nie. Dit kan wees omdat hy die spelde vooraf elders gekoop het omdat hy weet hoeveel sierspelde hy nodig het en nie leidrade wou laat nie.”

			“Ek het daaraan gedink en oral navraag gedoen,” erken Henk. “Niemand het vyf of meer aan iemand verkoop nie. Hy kon dit ook via die internet bestel het. Bronswerkers wêreldwyd het webblaaie van juwele met Keltiese ontwerpe en neem internetbestellings.” 

			Sy knik. “Moeilik om te kontroleer.”

			Henk frons ingedagte. “Jy is doodseker die kêrel is onvoorspelbaar?” Doktor Dreyer knik. “Jy glo hy gaan weer die drie en twintigste September toeslaan, nie vandag nie?” 

			“Dis glad nie wat ek gesê het nie,” lag sy. “Ek glo ons moet enige dag gereed wees vir enigiets.”

			“Volgens Muller was die eerste Augustus die Kelte se koringoesfees.” Henk vat aan sy rekenaarskerm. “Hulle laaste oesfees was op die een en twintigste September, die Europese herfsekwinoks. En heel toevallig is die vier en twintigste Erfenisdag. Die manne moet vandag en op die drie en twintigste reg wees vir enigiets.” Hy frons. “Ek sal Geyser vra vir nog ’n paar voetsoldate.” 

			“Natuurlik word die Keltiese feesdae ook heksesabbatte genoem, nè. Lekker skietgoed vir die heksejagters.” Sy grinnik. “Henk, julle het natuurlik na jou moontlike verdagtes se agtergrond en kinderjare gekyk? Iewers moes simptome van sy siekte sigbaar geraak het. Hy het nie noodwendig diere mishandel of ander kinders afgeknou nie en het waarskynlik nie ’n misdaadrekord nie. Dalk was hy bloot ’n loner, iemand wat byvoorbeeld as tiener gesukkel het om in groepsverband te funksioneer. Of onverklaarbaar opgetree het. Mens moet selfs kyk na die moontlikheid van fisieke of emosionele mishandeling in sy kinderjare.”

			“Makliker gesê as gedaan.” Hy trek sy skouers magteloos op. “Ons het hulp ingekry en gekyk na die manstudente wat argeologie, geskiedenis, antropologie en volkekunde studeer, veral die seniors en die honneursgroepe. Die meeste van hulle was verlede Desember reeds weg huis toe of op vakansie. Die res het alibi’s vir die drie en twintigste. Die dosente in die betrokke fakulteite, insluitend ons vyf kenners, is ook almal onder die vergrootglas. Dis ’n lang lys en hulle kom van oral in die land. Om ouers en gesinslede in die hande te kry om agtergrond na te gaan, en om hul alibi’s te kontroleer is tydrowend.” Hy trek sy vingers deur sy hare. “Ek en Pieter konsentreer op die dosente. Ons probeer maar skoolmaats, onderwysers of ander gesagsfigure opspoor van dié wie se ouers oorlede is en geen broers of susters gehad het nie. Dis ’n helse werk, glo vir my.”

			Sy glimlag. “Ek glo jou. Dan beteken dit ook nie noodwendig dat enigiemand iets sal onthou tensy dit regtig uitgestaan het nie. Maar iets moes tot hierdie moorde aanleiding gegee het. Miskien het die eerste slagoffer iets gedoen of gesê wat hom oor die rand gestoot en na moord gedryf het. Of dalk het ’n datum hom aan iets herinner. ’n Herdenking van iets? Miskien ’n vorige Halloweenpartytjie?”

			Henk knik. Hy het self begin wonder wat hierdie reeks moorde veroorsaak het.

			“Tussen moorde steek hy sy afwykende gedrag goed weg,” hervat sy. “Ons soek verniet na iemand wat nog steeds sy sielkundige spreek, as hy ooit vir berading gegaan het. Wanneer hy alleen is en sodra die volgende moorddatum nader kom, kan die spanning dalk hoog in hom oplaai. Maar andersins? Nee, ek glo nie.”

			“Ek kyk ook na die verband met Brittanje,” peins Henk hardop. “Hoekom kies hy juis Keltiese feesdae? Die Stonehenge-konneksie het miskien nie net sy keuse van datums beïnvloed nie.”

			“Goeie idee.” Sy tik teen sy rekenaar. “Hoekom laat hy miniatuurklipsirkels vir ons? Dalk het Stonehenge vir hom persoonlike betekenis.”

			“Ek het op die internet gekyk en Scotland Yard gevra of daar onlangs ’n soortgelyke moord op die Britse kampusse gepleeg is, maar daar was nie,” erken Henk.

			“Moet dit nie tot die kampusse beperk nie,” stel sy voor.

			“As daar ’n soortgelyke moord op enige plek in Engeland gepleeg is, sal hulle seker daarvan onthou.” Hy skud sy kop. “Niks. Miskien beteken die aandag wat hy aan Stonehenge gee dat hy persoonlik op die terrein was.” Bartho Tredoux was tot onlangs nog daar en die moorde het kort ná sy terugkeer hierheen begin. Kan dit toevallig wees? “Miskien het iets op die terrein gebeur wat die sneller vir die moorde was. Dankie, Dok. Ek sal kyk na enige ongewone insidente in die Stonehenge-omgewing.”

			Hy het nuwe moed toe doktor Dreyer wegstap. Dis altyd positief as nuwe moontlikhede opduik. Wanneer al die leidrade op niks uitloop nie, tap dit sy energie. Toe die telefoon langs hom lui, antwoord hy ingedagte.

			“Dokter wie?” vra hy oorbluf. Die volgende oomblik is hy op sy voete. “Is jy seker? Ek kom dadelik.” Die telefoon is byna op die mikkie, toe ruk hy dit terug na sy oor. “Hallo, is jy nog daar? In watter hospitaal is sy nou?” 

			Hy skryf die naam en adres van die plek veiligheidshalwe neer. Sy hart tamboer toe hy sy baadjie gryp en uit die kantoor drafstap.

			

		

	
		
			Veertien

			Maandag 4 Augustus

			“Vir wat loop jy op en af nes ’n hen wat plek soek om uit die hoenderhok te ontsnap?” Rykie gooi die haarstring met die krale en swart veer agtertoe. “Jy gaan vanmiddag die shrink sien, finish en klaar. Jy stel nie weer uit nie.”

			“Ek weet darem nie,” kla Llyn. “Dit voel so pretensieus.”

			“Dis net oor Alicia so obvious was. Wees bly dis by sy kantoor en nie by kampusdienste nie, dan het volk en vaderland geweet jy gaan shrink toe.”

			Toe Llyn later langs Rykie oor die kampus stap, verkyk sy haar aan hoe normaal al die studente lyk.

			“Ek gaan bib toe,” sê Rykie by Malherbe se kantoorblok. “Miskien loop ek ook jou Celliers raak. Sien jou weer oor ’n halfuur hier.” Sy is weg voor Llyn kan sê dis onnodig om haar te kom haal.

			By die naambord in die voorportaal soek sy vinnig deur die name tot by Malherbe, toe onwillekeurig terug na die begin. Maar daar is geen Celliers nie.

			Jy is skoon simpel, Llyn. Jy’s ’n student. Hy is nie ’n dosent nie, anders sou hy nie so eie met jou gewees het nie.

			Haar oë gly verder teen die lys af. E. le Roux is ook daar. 

			“Middag, Llyn,” sê hy agter haar. “Wag jy vir my?”

			Sy swaai om. “Nee, doktor Le Roux. Ek gaan doktor Malherbe spreek.”

			“Ek is bly.” Hy glimlag. “Ek hoop dit gaan jou help.”

			“Ek ...” Sy byt op haar lip.

			“Ek sien dikwels meisies hier verbyloop op pad na hom toe, selfs ’n paar mans.” Sy oë is ernstig. “Liewer nou as later. En moenie bekommerd wees oor die twee semestertoetse wat jy misgeloop het nie. Jy kan die mondelinge kom doen wanneer jy daarvoor gereed is.”

			“Dankie.” Sy kyk vinnig na haar horlosie. “Ek moet draf.”

			Sy is twee minute laat vir haar afspraak, sien sy toe sy aan doktor Malherbe se deur klop.

			Hy kom agter sy lessenaar uit toe sy op sy uitnodiging instap. “A, juffrou Morgan, neem ek aan.” Hy groet haar met die hand en nooi haar om te sit.

			“Vertel my van jouself.” 

			Sy uitnodiging verras haar, want sy het aanvaar hy sal dadelik wegval met vrae oor haar hartseer.

			Sy gee hom ’n vinnige opsomming, maar hy reageer met soveel deernis dat sy dinge oor haarself uitlap waaroor sy selde met enigiemand praat. Toe hy na sy lessenaarkalender kyk, is sy verbaas om te sien hulle het feitlik dertig minute lank gesels. 

			Hy glimlag gerusstellend. “Die eerste afspraak vlieg gewoonlik. Moenie bekommerd wees daaroor of te veel tob omdat jy nie uitgekom het by dit wat jou die meeste pla nie. Sien dit as ’n kennismaking. Kan jy die een of ander tyd volgende week weer kom of is jy dan besig met toetse?” 

			“Volgende week sal my pas, dankie.” Sy glimlag toe hy ’n datum vir haar volgende afspraak noem. Sy voel nie meer ongemaklik omdat sy vanmiddag aanmekaar gebabbel het sonder om werklik oor Eileen se dood te praat nie. Haar kinderjare, haar ma se dood, haar studie, tuinmaak, oor alles het sy iets kwytgeraak. Nou weet hy ten minste wat haar die diepste raak, naas Eileen. 

			“Skakel enige tyd as jy vroeër wil gesels,” nooi hy.

			Met sy vriendelike groet en stewige handdruk in haar gedagtes, voel sy gerusgestel en beslis kalmer. Hy gaan haar nie laat derms uitryg voor sy gereed is daarvoor nie. Terwyl sy gangaf loop, wonder sy watter kantoor Ernst s’n is. Sy lees Dirk Muller se naam op ’n deur, en ’n ent verder gangaf Bartho Tredoux s’n. Sy grinnik onwillekeurig. Dis dalk hoekom Alicia doktor Malherbe kom spreek het: die kans dat sy in Tredoux kan vasloop. 

			Rykie sit op die trappe vir haar en wag toe sy uitkom. Sy stof haar klere af en snorklag toe Llyn terloops noem Bartho Tredoux se kantoor is in dieselfde blok. “Jy is bepaald reg oor Alicia se bymotiewe. Sy het al twee van die man se argeologielesings bygewoon en sy stel glad nie belang in enigiets histories nie.”

			Llyn glimlag terug. “Het sy? Ek het nie eens geweet sy lesings het al begin nie.”

			“Ja, die klasse is blykbaar stampvol, meesal vroumense. Minder as ’n kwart neem argeologie. Alicia weet nou skielik alles van sy besoeke aan die Peruviaanse ambassade waar hy navorsing doen vir ’n reeks artikels,” sê Rykie. “Die man het blykbaar ’n hemelse stem en ’n fenomenale presence. En hy lyk vir haar bekend, asof sy hom in ’n vorige lewe ontmoet het, ’n seker teken dat hulle vir mekaar bedoel is. Arme Martin is weer uit die bus uit. G’n wonder hy loop met hangore rond nie.”

			“Nou ja, dis ons Alicia.” Llyn voel haar hart saamtrek. “Dis seker hoekom Martin so aandring dat ek tog moet saamgaan na sy koshuisdinee. Hy wil kwansuis só graag vergoed omdat hy my by die winterbal afgeskeep het.”

			“Vergeet nou eers van Martin. Kom ek en jy gaan kyk ook hoe lyk Alicia se wonderwerk, al doen ons dit net om haar te treiter,” giggel Rykie. “Ag toe, man. Ons gaan woon een van Tredoux se lesings by, sit heel voor en hang aan sy lippe sodat Alicia haar vir ons moet skaam.”

			“Sy sal die stuipe kry.” Llyn proes. “Ek moet sê dit klink onweerstaanbaar. As dié man haar raaksien en nooi vir die lentedans, sal niks haar daar weghou nie, nie eens ’n moordenaar nie.” Al die glans is skielik weer uit die dag.

			“Ek wonder of die lentedanse nog sal plaasvind,” mymer Rykie. “Noudat niks op die eerste Augustus gebeur het nie, waarsku die polisie almal om ekstra versigtig te wees, veral op Vrouedag en die nag van die drie en twintigste September.”

			Vrydag 8 Augustus

			Llyn voel Ernst se oë op haar rug brand terwyl sy na die middelste ry sitplekke van die lesinglokaal loop. Dis sekerlik vir hom vreemd dat sy nie gaan staan om te gesels nie, want die ander meisies in die klas klets normaalweg voor en ná klas met hom asof alles normaal is. Hulle gaan ongestoord aan met hul gewone mansoekroetine. Maar sy kry haarself nog nie sover om te ontspan nie, nie in sy of in enige man se geselskap nie. 

			Tog het sy die dag in Paul Malherbe se kantoor ontspan en vergeet van die oë, besef sy uit die bloute. Maar nou is dit terug.

			Is dit dan net sy wat so bewus bly van die moorde en die moontlikheid dat die moordenaar reeds sy volgende slagoffer uitgesoek het? Feitlik die hele varsity se vroumense was tog in die Amfi en het die waarskuwings gehoor. Voel net sý sy oë op haar wanneer sy oor die kampus loop? 

			Sy word geleidelik bewus van Ernst se lesing. Die tema is diktatorskappe en die euforie wat met mag saamgaan. Die lesing is gelaai met interessante staaltjies uit bekende diktators se lewens. Almal lag. Al waarvan sy bewus bly, is die klem wat hy lê op die verslawende invloed van mag. Hoe die goeie leier geleidelik magsbehep raak totdat sy positiewe bydraes verval in magsmisbruik en sy vergrype naderhand al die goeie werk uitkanselleer. Kan dit wees hoe die moordenaar is? ’n Aanvanklik aangename, briljante mens wat later ’n grootheidswaan ontwikkel? Wat sy vermoëns misbruik om meisies te verlei en dan te vermoor? 

			Ná die lesing drom haar klasmaats om Ernst saam. Sy skuur verby hulle, haar gemoed nog meer omgedolwe as voor die lesing.

			“Juffrou Morgan!” roep hy.

			Sy draai terug.

			“Sal jy asseblief ’n oomblik agterbly? Daar is iets wat ek met jou moet bespreek.”

			Bewus van die ander se nuuskierigheid, bly Llyn staan tot die lesinglokaal leeggeloop het.

			“Die lokaal word binnekort gebruik. Kan ons iets gaan drink terwyl ons gesels?” 

			Sy knik en loop voor hom by die deur uit. 

			Buite roer daar nie ’n luggie nie en die winterson is loom op die vel toe hy haar elmboog neem en stuur na waar die kafeteriatafeltjies onder bont sonsambrele staan. Toe hulle elkeen ’n glas vrugtesap het, is daar ’n knop in haar keel. Sy wens dit was eerder Eileen se ysblonde hare wat oorkant haar in die son blink.

			“Ek was daardie Sondag ná die maskerbal baie bekommerd oor jou. Eintlik is ek nog steeds baie bekommerd.” Hy druk vlugtig haar hand. “Hoe gaan dit met jou noudat jy met ’n sielkundige gesels het?” Sy stem klink opreg besorg.

			Sy moet hard sluk voor sy kan praat. “Elke dag ’n bietjie beter, al tref ek soms ’n diep gat.” Toe sy die woorde hardop sê, besef sy dis waar en ontspan effens.

			“Ek het afgelei die vriendskap tussen jou en Eileen was besonders.”

			“A single soul dwelling in two bodies.” Die aanhaling is uit voor sy dit kan keer.

			“Aristoteles.” Die begrip en simpatie in sy oë is nou openlik. “Jy was gelukkig. Dit gebeur min dat so ’n vriendskap oor mens se pad kom, maar dit maak jou verlies natuurlik soveel groter.”

			Hoekom kan sy nie eenvoudig huil sodat haar oë kan ophou brand en die knop uit haar keel kan padgee nie? Sy sal doktor Malherbe volgende keer vra.

			Ernst praat oor die vakansie en vermaaklike insidente uit sy studentedae tot sy haar selfbeheersing terug het.

			“Wat het jy gedink van nou die aand se inligtingsessie?” vra sy uiteindelik. “Is dit nie vreemd dat dit die polisie so lank gevat het om die verband in te sien tussen die datums van die moorde nie? Die datums baken dan die seisoene duidelik af: midsomer in Desember, dag- en nagewening in Maart wanneer die herfs begin. Iemand moes kon voorspel die moordenaar sal weer op midwinter toeslaan! Hulle kon Eileen se moord voorkom het!”

			Hy lyk oomblikke lank uit die veld geslaan, asof hy nie kan glo dat sy oor die moorde wil praat nie. “Wel, blykbaar het die moord vroeg in November en die een in Mei die polisie van die spoor afgegooi. Hulle kan eers patrone identifiseer wanneer daar genoeg voorvalle is.” Hy bly veelseggend stil.

			“Ek weet, ek weet. Maar nogtans ...” Tydens die midsomer het die ou Kelte met offervure hulde gebring aan die son. Hierdie jaar was Eileen die offer. Llyn krimp ineen. Die swart depressie wat sy so sukkel om af te skud sak koud op haar af.

			“Ek kan verstaan dat jy opstandig voel.” Sy oë is bekommerd, asof sy so verlate lyk soos sy voel. “Llyn, jy gaan seker weer met Paul Malherbe praat?” 

			Sy byt op haar lip en knik. 

			“Dis goed so. Dis ’n tydsame proses.”

			Daarna is die atmosfeer stram. Toe sy opstaan om na haar volgende lesing toe te gaan, loop hy ’n entjie saam. “Wat maak jy op Vrouedag?”

			“My maat van die winterbal het my na ’n koshuisdinee genooi.” Sy is glad nie meer lus daarvoor nie.

			“Ek hoop hy behandel jou beter as daardie aand,” sê Ernst kortaf. 

			Sy trek haar skouers op. “Hy wil juis vir daardie aand vergoed, sê hy.”

			Ernst lyk nie beïndruk nie. “Ek sou so hoop. Bel my as hy jou weer so afskeep. Ek sal jou kom red.” 

			Sy kan haar net voorstel hoe hy kalmpies by die koshuis se eetsaal sal indrentel, Martin met ’n paar sarkastiese uitlatings platvee en haar daar voor almal sal wegvat.

			“Wees maar versigtig. Moenie alleen saam met hom huis toe loop nie,” waarsku hy toe hy groet.

			Sy kyk onthuts na hom. “Die eerste Augustus is verby en dis nog ver van die drie en twintigste September af!” 

			“Onthou, die forensiese sielkundige het gesê die moordenaar is onvoorspelbaar,” herinner hy haar. “As sy reg is, keer niks hom om sy datums aan te pas nie.”

			Met dié half skertsende, half ernstige waarskuwing in haar ore stap Llyn ingedagte die lesinglokaal in.

			

		

	
		
			Vyftien

			Saterdag 9 Augustus

			Henk kyk af op die gesig teen die kussings. Soos al die vorige kere reageer die meisie in die bed glad nie op sy teenwoordigheid nie.

			Haar liggaam, pynlik skraal, vorm ’n duidelike buitelyn onder die beddegoed. Die laken beweeg effens op en af van haar reëlmatige asemhaling. Ligte hare vorm ’n syagtige gordyn oor die bleek voorkop en hy onderdruk die begeerte om dit met sy voorvinger agtertoe te stoot. Hy is laat vir sy volgende afspraak, maar hy kan hom nie van haar wegskeur nie.

			“Kaptein Vos?” Die man in die deur is middeljarig, sy stem diep en rustig.

			Henk hou sy hand uit. “Henk, asseblief, Dokter. Toe jy gister gebel het, het jy gesê dit lyk of sy uit die diep koma wil kom?”

			“Dit lyk miskien nie so nie, maar juffrou O’Reilly is nie meer in die diep koma nie. Sy het nou die dag vir die eerste keer self begin asemhaal ná meer as ses weke. Longontsteking, nierversaking, al die ander komplikasies ... Ons het haar ’n paar maal byna verloor en ek glo nog dis ’n wonder dat sy oorleef het. Terwyl sy kritiek was, het ek een of twee maal gedink sy het moed opgegee, maar daar is iets wat haar aan die gang hou. Nou moet jy net geduld gebruik. Sy wíl wakker word en ek glo sy gaan.”

			Geduld het hy genoeg. Hy kan dalk sonder haar hulp die moordenaar vang, maar sy móét net gesond word. “Kan hulle my dadelik laat weet as sy heeltemal bykom?”

			“Jou naam en nommer is saam met haar ouers s’n by die verpleegsterstasie opgeplak. Maar moenie te gou te veel verwag nie. Sy gaan sukkel om te praat omdat die buise so lank in haar keel was, en as sy praat, is daar geen waarborg dat sy die gebeure van daardie aand dadelik sal onthou nie. Of ooit gaan onthou nie. Ons het nie eens die waarborg dat sy wel sal kan praat nie. Daar kan breinskade wees omdat sy verskeie kere ophou asemhaal het voor ons haar aan die masjiene kon koppel. Die onderbewuste sny ook dikwels ná trauma die insident heeltemal uit. Al kan sy praat, onthou sy dalk niks.”

			“Ek sal elke dag kom tot sy bykom.” Hy móét net seker maak sy is oukei. “Pla dit as ek buite besoektye kom?”

			“Solank jy nie die personeel hinder wanneer hulle met haar werk nie.” Die dokter glimlag. “Ek het hulle verseker jy sal haar nie vermoei met vrae nie.” 

			“Vanselfsprekend. Ek aanvaar haar ouers kom net besoektye saans?” Arme mense leef al lank met die spanning saam.

			Hy knik. “Die boerdery hou hulle baie vas en die ergste krisis is vir eers verby. Terloops, hulle wil jou graag ontmoet.”

			Die dokter loop kort daarna. Versigtig om haar nie te steur nie, skuif Henk ’n stoel nader aan die bed en gaan sit.

			Toe hy Eileen O’Reilly se oënskynlik lewelose liggaam daardie vroegoggend op die kampus ontdek, was hy geskok. Wie kies iemand soos sy as slagoffer?

			Maar nou kan hy dit beter verstaan. Sy lyk onskuldig, nes die ander slagoffers. En as die moordenaar haar as offer eerder as slagoffer sien, was sy die ideale keuse. 

			Hy weet hy kan haar nie dwing om die aand of die moordenaar te onthou nie. Hy wil ook nie, al sal hy dankbaar wees vir enige hulp. 

			Hy aanvaar nou dat niemand daardie aand iets verdags gesien het nie as gevolg van die maskers. Hy haal sy notaboekie uit en kry die opgevoude drukstuk van haar internetvriende se avatars.

			Met watter een van hulle het jy ’n afspraak gehad, Eileen? Hoekom het jy hom genoeg vertrou om hom alleen te ontmoet? Is die geheim in sy embleem versteek? Of het jy vermoed hy is iemand wat jy reeds ken en vertrou? Die persoon wat vir jou juwele present gegee het, miskien?

			Dit was boonop iemand wat weet wanneer sy verjaar. Sedert hy weet wat die rankplant simboliseer, twyfel hy of sy die ring vir haarself gekoop het. Hy ken elke detail van die breë geelkoperring met die takkie fyn klimopblaartjies en sy eienaardige rooikoperrankie. Die inskripsie bly egter ’n raaisel. aveline. Dit lyk ook nie soos die simbole op een van die avatars nie.

			Hy vou die foliovel op, bêre dit in sy sakboekie en maak dit toe. Die klapgeluidjie daarvan laat Eileen se ooglede flikker. Hy wag gespanne, probeer haar met wilsinspanning dwing om wakker te word, ’n beweging te maak, haar oë oop te maak. Hom raak te sien.

			Toe dit nie gebeur nie, trek hy sy skouers filosofies op. Hy durf nie langer wag nie, hy is meer as ’n halfuur laat. Hy kan darem terugrapporteer oor die avatars en elkeen se moontlike simboliese betekenis, al is die mense agter die avatars se identiteit nie bekend nie. Die tegnikus meen een mens gebruik al drie die embleme om sodoende ’n groter gehoor te bereik.

			Op pad uit kyk hy by die deur vir oulaas terug. Eileen O’Reilly fassineer hom. En dis nie net omdat sy, volgens die dokter, met blote wilskrag aan die lewe klou nie. Sedert hy die oggend op die misdaadtoneel agtergekom het sy haal asem, voel hy verantwoordelik vir haar. Voel hy hierdie sterk band met haar, asof sy aan hom vashou. Asof sy by hom aandring om die moordenaar te vang sodat dié nie nog ’n slagoffer eis nie.

			Hy kry lag vir homself. Hy groei vas aan hierdie meisiekind. So vas soos die moordenaar blykbaar aan sy slagoffers voel. En hy vermoed Eileen O’Reilly sal haar lam skrik as sy dit moet uitvind. Hy sal haar nie kan verkwalik nie.

			Saterdag 9 Augustus

			“Juffrou Morgan, is jy seker jy kan niks byvoeg nie?” 

			Henk Vos se ligte oë is deurdringend en Llyn dwing haarself om nie skuldig weg te kyk nie. 

			“Celliers het ’n paar keer hierheen gebel en my selfs by die huis kom opsoek.” Meer kan sy nie sê nie, want haar vrees vir Celliers is gekoppel aan doktor Dreyer se waarskuwings.

			“Hoekom het jy my nie dadelik gebel nie?” Hy lyk omgekrap.

			“Want ek weet nog nie wat sy naam is nie.” Sy verduidelik vinnig. “Hy kan buitendien nie die moordenaar wees nie. Hy was by my toe Eileen vermoor is.”

			“Weet jy ook regtig nie wie die ring vir Eileen gegee het nie?” 

			Llyn skud haar kop en sluk swaar aan die histerie in haar keel. Hoekom voel sy skielik soos verdagte nommer een? “Ek sweer ek weet nie en het nog nooit voorheen of daarna so ’n ring gesien nie.” 

			“Juffrou, ek is jammer. Ek het nie bedoel ... Maar ons moet seker maak.”

			“Julle vermoed die moordenaar het die ring vir haar gegee?” Haar stem klink vir haar yl. Vir wat werk die man in elk geval op Vrouedag? Sy moet begin regmaak vir die koshuisdinee waarvoor sy so min lus het. 

			“Dit is een moontlikheid.” Hy staan op. “Asseblief, ons het enige hulp nodig wat ons kan kry. As jy enigiets onthou, al is dit hoe gering of onbelangrik, kontak my. Ek sal nie vir jou lag nie. Ons kyk na alle leidrade en oorweeg elke detail. Op die ou end gee dit ons ’n vollediger beeld. Die een of ander tyd gaan die waarheid in fokus kom en dan gaan ons jou vriendin se aanvaller vastrek.”

			Toe hy weg is, gaan sit sy Eileen se rekenaar wat hy teruggebring het, in haar kamer. Eileen se boeke op die rak is nog onaangeraak, ook die lêers met aantekeninge. Haar ouers sal dit seker later, wanneer hulle kans sien, alles kom haal.

			Sy gaan sit voor die rekenaar en skakel dit aan. Die afgelope dae het sy baie gedink en weet nou dit wat sy sukkel om te onthou, het met die rekenaar te doen en met Eileen se ring. 

			Nie miskien nie, beslis. 

			Stukkies detail kom terug: Iets wat Eileen haar op die rekenaar gewys het, lyk soos die graveerwerk in die ringetjie. Sy wil weet wat die inskripsie beteken. Maar hoe sy ook al soek, kry sy nie die webblad waar Eileen die vreemde skrif gekry het nie.

			“My magtie, Llyn, ek dag dit spook!” hyg Rykie half histeries van die deur af. “Wat sit jy hier in die duisternis in Eileen se kamer? Gaan jy nie meer saam met Martin nie?”

			Llyn skrik toe sy sien hoe donker dit is. “Is dit al so laat? Ek sal moet spring, anders is ek hopeloos laat.”

			In haar kamer gryp sy die naaste geskikte rok en trek vinnig aan. Sodra sy terugkom, sal sy die rekenaar na haar kamer toe verskuif en sistematies begin soek. Dalk sal dit wat op die grens van haar bewussyn huiwer, dan helderder word.

			Dis ’n beter plan, hoor sy Eileen se stem. Doen navorsing. 

			“Presies net so,” antwoord sy hardop voor sy kan keer. Sodra sy die internetvriende kan identifiseer, sal sy Henk Vos sê. Een van hulle moet die moordenaar wees want dis Eileen se enigste vriende waarvan haar huismaats niks weet nie. 

			Celliers is onskuldig. Hy het Eileen nie geken of ooit ontmoet nie. En sy was by hom in die Atrium toe Eileen saam met die moordenaar oor die donker kampus geloop het, verseker sy haarself weer eens.

			Saterdagaand 9 Augustus

			Haar binnegesprek met Eileen is nog eenstryk aan die gang sedert Martin haar kom haal het. Hy is oorvriendelik en irriterend sorgsaam. Sy beantwoord sy vrae lakonies en is dankbaar toe die toesprake by die dinee begin en hy uiteindelik stilbly. Die onderlangse dreuning van stemme tydens die eerste spreker se verwelkoming, voorspel niks goeds vir die hoofspreker nie.

			“Wie is die spreker?” vra sy nuuskierig. 

			“Bartho Tredoux. En dit beloof om ’n stunner van ’n toespraak te wees,” antwoord Alicia. Sy en haar maat het pas by die tafel aangekom.

			Llyn sug. Geen wonder Martin is so oordrewe bedagsaam nie. Hy groet hulle vinnig, maar draai dadelik terug na Llyn en begin kliphard gesels. 

			Llyn luister met ’n halwe oor en laat die man langs haar toe om haar spreekbeurt oor te neem. Haar oë dwaal oor die groepe naby hulle. Die kerslig is flou, maar die rankie klimop rondom die dik kers van hul tafelversiering hou haar aandag gevange. Dit herinner haar aan Eileen se ring en sy frons. Wat is dit wat sy nie kan onthou nie?

			Alicia leun oor die tafel. “Ná vanaand sal jy ook moet erken prof Bartho Tredoux is ’n onkeerbaar interessante man en nie so ’n drup soos jy glo ’n argeologieprof moet wees nie.”

			Martin kyk verbaas na Llyn. “Wil jy my vertel jy was nog nie saam met iemand by een van sy lesings of by een van die geleenthede waar hy die spreker was nie?”

			Llyn skud haar kop. 

			“Sy het ander dinge op die brein.” 

			Alicia se takt verras Llyn.

			“Gelukkig sal jy jou nie vanaand kan vergaap aan die man nie, Alicia,” skerts Alicia se maat.

			“Ja, dis so donker hier, wie gee om of hy ’n ou fossiel of Prince Charming in lewende lywe is,” knip Llyn die lawwigheid kort.

			Ná die hoofgereg stel die huisvoorsitter die spreker met ’n paar kwinkslae aan hulle voor en oorhandig onder luide applous die mikrofoon.

			Llyn, wat met haar rug na die podium sit, hou Alicia se gesig in die kerslig dop. Alicia moet die Bartho-man kan sien want daar is ’n salige uitdrukking op haar gesig. Llyn se geamuseerdheid verdamp egter toe die man se openingswoorde deur die stil saal weerklink. Skok kriewel teen haar ruggraat af en trek haar gesigspiere styf.

			Die stem is onmiskenbaar, selfs oor die klankstelsel. Sy sit verstar, dankbaar dat haar tafelgenote nie haar konsternasie opmerk nie. Hulle luister gelukkig aandagtig, ooglopend toegeweef deur sy sjarme. 

			“Kom ek draai jou stoel dat jy ook kan sien.” Martin voeg die daad by die woord voor sy kan keer.

			Bewus van Alicia wat geïrriteerd opkyk, dwing Llyn ’n glimlag op haar gesig en kyk vlugtig na waar Celliers in die kollig by die mikrofoon staan. Bartho Tredoux is Celliers. Of andersom. Sy moes seker lankal die logiese afleiding gemaak het. Celliers was gedurig in die biblioteek, hy ken die geskiedenis, hy het geweet waar om die boek te kry wat sy vir haar werkstuk nodig gehad het want dit was waarskynlik sy eie boek en sy tydelike kantoor. En volgens die koerantartikel wat Eileen vir hulle voorgelees het, het Bartho Tredoux navorsing gedoen vir sy reeks artikels voor sy klasse amptelik begin het – seker in die biblioteek. Die man is vir Alicia onweerstaanbaar aantreklik, nes Celliers vir haar, Llyn, is. Die lys leidrade is eindeloos, die raaiseloplossing nou doodlogies. 

			Hy dink waarskynlik jy is ’n idioot.

			Jy hoef nie vir hom te kyk nie, Llyn. Hy sal jou nie sien nie en niemand gaan agterkom as jy verby hom kyk nie. 

			Maar sy stem is ’n magneet. Dit eis haar aandag, trek haar oë tot sy dit nie kan keer nie. Toe kyk sy vir hom, kyk hom reguit in die oë. Sien die presiese oomblik toe hy haar raaksien, want sy mondhoeke verstyf. Hy het haar nie hier verwag nie, maar sonder om oor sy woorde te struikel knik hy in haar rigting, oënskynlik ongeërg. 

			Toe vee hy met sy voorvinger oor sy neusbrug.

			Aha, jou blikskottel. Jy is tog ongemaklik. Nie gedink jy gaan vanaand uitgevang word nie, het jy?

			Nou weet sy wat hy wou verduidelik. Hy het wel nie vir haar gejok nie, hy het net nie die volle waarheid vertel nie. Hy het geweet sy dink hy werk in die biblioteek, maar hy het haar nie reggehelp nie. Hierdie semester moes hy dinge egter regstel, voor hulle op die kampus in mekaar vasloop en die waarheid uitkom. 

			Wees eerlik, Llyn. Jy het vermoed hy steek iets vir jou weg. Jy het gedink sy vreemde optrede ná die maskerbal het iets te doen met sy verlede of met sy agtergrond, met iets waaroor hy skaam voel. Nou weet jy.

			Nog ’n moontlikheid val haar by: B.C. Tredoux is ’n bekende, skatryk man. Het hy daardie eerste dag gedink sy weet wie hy is? Dat sy doelbewus in hom vasgeloop het en onkunde veins? 

			Wat anders kon hy dink? 

			Sy krimp ineen. Maar, sy het hom nie herken nie, en niemand het haar reggehelp nie want niemand wat haar ken, het haar by hom gesien nie. Sy klasse het toe nog nie amptelik begin nie en die koerante het nie onlangse foto’s van hom gehad nie. Die aand van die bal was hy boonop gemasker. Sy self het hom skaars as Celliers herken. Nou is die maskers af, letterlik en figuurlik, en dis vir haar ’n pynlike skok om te ontdek Celliers, wat voor die bal ’n vriend begin word het, is iemand wat sy eintlik glad nie ken nie. Iemand heeltemal buite haar bereik. 

			Is dit wat hy nou die aand wou verduidelik? Dat sy studieverlof verby is en hy nou amptelik ’n dosent is? Dat dosente by hierdie kampus, net soos op enige ander kampus, nie met ’n student ’n verhouding mag hê nie? 

			Haar hande is koud. Wás dit ’n verhouding? Selfs die embrio van ’n verhouding? Sy kyk af na haar vingers wat styf in haar skoot inmekaargevleg lê. Niemand moet sien hoe sy bewe nie. Haar lippe voel styf en haar kakebeen pyn van spanning. Of is dit van woede?

			Want sy ís vir hom kwaad. Hoe kon hy haar so om die bos lei?

			Omdat jy ’n ertjiebreinidioot is, Llyn Morgan. Jy moet eerder vir jouself kwaad wees omdat jy so goedgelowig is. Omdat jy hom toegelaat het om sy betowering om jou te weef soos hy dit nou met almal in die saal doen. Erken dit maar, jy stem eintlik al maande lank saam met Alicia: Bartho, alias Celliers Tredoux is onmeetbaar interessant. 

			Vanaand is die stillerige Celliers natuurlik nêrens te bespeur nie. Hy is suiwer Bartho, gesofistikeerde jappie en wêreldburger met sy fyn humorsin en sy vermoë om sy vakgebied betowerend te laat klink.

			Hy sluit sy toespraak kort daarna af met ’n staaltjie wat almal laat skaterlag en gaan sit onder luide toejuiging terwyl almal eintlik nog meer wou hoor.

			“Wat het ek jou gesê? Is hy nou nie die begeerlikste man op die kampus nie? Slim en sexy en witty daarby.” Alicia staar bewonderend na die hooftafel. “Ek volunteer sommer as werker by sy volgende ‘dig’.”

			“As ek geweet het jy kom saam net om skaapoë te maak vir Bartho Tredoux het ek jou sowaar by die huis gelos,” skerts haar maat. “Gelukkig weet ek ook jy worry te veel oor jou naels en hare om bos toe te gaan en iewers in die grond te gaan rondkrap op soek na beendere en potskerwe.”

			Almal aan tafel lag, Alicia ook. Llyn is dankbaar vir die gekorswel want niemand gee aandag aan haar nie. Sy worstel met gemengde gevoelens: ergernis, teleurstelling, pyn. En nou, opnuut, agterdog.

			Sy wil dolgraag huis toe gaan en in die bed gaan opkrul, maar sy wil nie hê hy moet weet hoe sy bedrog haar ontstig het nie. 

			Gesels eerder opgewek en gee voor jy stel regtig belang in hul verspotte praatjies, Llyn.

			Die hoofpyn wat sy wou gebruik as verskoning om vroeg te loop is naderhand ’n dowwe waarskuwing wat beloof om hewig te word. Iemand het musiek aangeskakel en in die middel van die saal dans die eerste jolige groep reeds. Toe sien sy Celliers uit die hoek van haar oog in hulle rigting beweeg.

			Ek wil huis toe gaan.

			Bangbroek, spot Eileen. Hoekom vlug jy en wys hom hy het jou seergemaak? Buitendien gaan hierdie jokers dink jy is ’n bloukous. 

			Hy het my nié seergemaak nie, ek is kwáád. Sy spring op en gryp Martin aan die hand. “Kom ons dans.”

			Alicia fluit onderlangs en glimlag vir iemand agter Llyn. “Naand, Professor.”

			“Naand,” beantwoord Llyn ook sy groet wat almal insluit. Sy ruk aan Martin se hand toe hy nog wil sloer. “Verskoon ons, ons gaan dans.” 

			“Haai, was dit nie ongeskik nie?” Martin kyk onseker terug terwyl hy haar oor die dansbaan stuur. “Dit het gelyk of hy nog iets vir jou wou sê.”

			Sy skud haar kop en lag. “Dan moet hy dit maar later sê. Nou wil ek dans.” Oor sy skouer sien sy hoe Alicia Celliers na die dansvloer lei. Sy hou vol met die klug tot lank nadat Celliers terug is na sy tafelgenote. Toe eers gaan sit sy vir vyf minute.

			“Oe la la a, daar sien ek toe vanaand hoekom hy vir my so bekend gelyk het. Llyn, jou vabond.” Alicia se stem is skril. “Daai lyf, daai houding ... dis wie jou Phantom was, ek sweer! Hoekom lyk jy so skuldig, h’m?” 

			Teen middernag weet Alicia dat Celliers, Llyn se helper in die biblioteek, al die tyd B.C. Tredoux was. Llyn se hoofpyn is reeds ’n klopping wat met elke tree van haar deur haar skedel weergalm. Nog het Martin en haar tafelgenote geen einde nie; hulle dans in ’n groep, hulle ruil maats, hulle hou minikompetisies en Martin blom. Sy verloor tred met tyd en die werklikheid en probeer net op haar voete bly. 

			Op pad huis toe hou Martin haar styf teen hom vas. “Ek het nie geweet jy is so ’n party animal nie. Ons kan gerus weer so maak.”

			Dit sal die dag wees. “Enige tyd,” jok sy. Sy het nog selde in haar lewe so eensaam gevoel. 

			

		

	
		
			Sestien

			Sondag 10 Augustus

			Jy wil mos vlug en om die verkeerde redes kerk toe gaan, raas Eileen met haar toe sy ná kerk die voordeur oopstoot en Alicia en Rykie in die sitkamer sien sit. Hulle is nog in hul nagklere. Koffiebekers staan rond en ’n blik beskuit is oop op die koffietafel.

			“Aha, hier’s sy uiteindelik.” Alicia gooi haar hande wyd oop. “Jy wil my mos nie glo nie, vra haar dan self hoe goed sy Bartho Tredoux ken.”

			“Ek ken hom as Celliers en het nooit sy van gevra nie,” som Llyn op.

			“Hoe is dit moontlik dat jy nie geweet het jou Celliers is Bartho Tredoux nie?” vra Rykie verstom. “Jy het óf aspris stilgebly óf jy is die enigste girl op die kampus wat met toe oë deur die lewe gaan.” 

			“Toe ek Celliers ontmoet het, het sy klasse nog nie begin nie,” sê sy vinnig.

			Rykie frons. “Maar nou weet almal op die kampus wie hy is, hoe is dit moontlik ...”

			“Ek is bysiende, oukei,” erken Llyn radeloos. “Ek sukkel om gesigte op ’n afstand te herken. So skiet my, dis nie my skuld nie.”

			Die ander twee kyk suspisieus na haar. “Bysiende?” vra Rykie. “Is dit hoekom jy partykeer met so ’n afwesige kyk op jou gesig rondloop asof hoor en sien om jou kan vergaan?”

			“Hel, vriendin, jy moet vir jou ’n bril of contacts kry,” stel Alicia voor. “Hoe gaan jy die sexy manne ontmoet as jy nie van ver af kan sien hoe hulle lyk nie? G’n wonder jy het nog nie ’n boyfriend nie. Jy loop die belowendste kandidate mis.”

			“Ha, maar sý het Bartho Tredoux raakgeloop.” Rykie lag.

			“Dis ook weer waar.” Alicia skud haar hare agtertoe. “En jy vertel my verniet jy ken hom nie juis nie. As julle mekaar so sleg ken, hoekom het hy my Saterdagaand so oor jou uitgevra? Ek is nou doodseker hy was daai Phantom van jou.”

			Rykie begin saambabbel tot Llyn haar hande lig vir stilte. “Luister mooi, as hy uitvra oor my, ken hy my mos nie.” Sy tel op haar vingers af. “Soos julle weet, het ons toevallig in die bib in mekaar vasgeloop, ’n paar onskuldige, toevallige ontmoetings. Hy het gesê hy is Celliers. Ek het aanvaar dis sy naam. Hoekom hy nie gesê het hy is een van die dosente nie, weet ek nie. Die enigste ander keer wat ek hom raakgesien het, was op ’n afstand op die kampus toe hy in ’n stokou rooi tjorrie geklim ...”

			“Jy het hom by die rooi Gullwing gesien?” Alicia klink geskok. “Dis ’n famous veteraan-Mercedes en is miljoene werd.”

			“Hoe moes ek dit weet?” verontskuldig Llyn haar en hoop hulle keer nie terug na die bal nie. “Dit het vir my bra oud gelyk. En nou gaan ek verder slaap.” Sy het genoeg gehad van die kruisverhoor.

			“Ek’s feitlik seker dis die man saam met wie jy uit die saal verdwyn het by die maskerbal,” gooi Alicia nog ’n klip in die bos.

			“As jy hom so goed ken, kon jy hom mos daardie aand aan almal voorgestel het,” troef Llyn haar.

			“Ek het hom toe nog nie ontmoet nie,” skerm Alicia. “Daar was ’n dowwe foto van hom iewers in ’n stokou koerant van my pa. Toe was sy hare langerig en by die bal was dit kort gesny. En hy was gemasker,” verdedig Alicia vinnig. “Wel, jy het nou kans om hom te vra hoekom hy stilgebly het, Llyn. Hy wou gisteraand met jou praat, toe kom jy nooit van die dansbaan af nie. En hy het ons vanoggend wakker gebel en intussen nog twee keer gebel. Hier is sy selnommer, bel hom sommer nou.”

			“Het jy vir hom my selnommer gegee?” vra Llyn verontwaardig.

			Alicia skud haar kop. “Nee, jy gaan hom mos nou bel.” 

			“Dankie.” Llyn vat die stukkie papier maar kyk nie daarna nie. Sy sal hom nottendêm bel. Hier is genoeg ander meisies op die kampus om hom besig te hou. 

			Rykie frons. “Met wie gesels jy in elk geval laataand op die selfoon as dit nie Celliers is nie? Ek het al ’n paar maal by jou kamer verbygeloop en jou gehoor. Of praat jy met jouself?”

			Llyn maak haar mond oop om te sê sy praat met Eileen, maar sy bly vinnig stil toe sy besef hoe hulle dit sal interpreteer. “Ek praat met my pa.”

			“Ek dag boere gaan slaap vroeg,” mompel Rykie en kyk haar reguit in die oë. 

			Llyn antwoord eerder nie. 

			In haar kamer gaan sit sy agter die rekenaar en laat haar kop ’n paar tellings lank op haar hande sak. Miskien sal sy kan vrede maak met Celliers sodra sy seker is wie Eileen vermoor het.

			Wil jy nou skielik die aanvaller opspoor omdat jy reg en geregtigheid wil laat geskied, of probeer jy net doodseker maak Celliers is wel onskuldig? 

			Eileen lag vir haar uit die foto bokant haar lessenaar. Kyk met nuwe oë na alles, vriendin. Wanneer toeval te toevallig raak, is dit gewoonlik baie goed beplan.

			Het Celliers toevallig net die helfte van sy naam vir haar gegee? Het hy haar net toevallig die aand van die maskerbal na die Atrium toe geneem? Het hy regtig vir kaptein Henk Vos van daar af gebel of ge-SMS, of het hy iemand anders gekontak? Hy was wel by haar in die Atrium en het later saam met haar huis toe geloop. Maar waarheen het hy daarna gegaan? Huis toe? Of terug kampus toe?

			Presies hoe laat het Eileen haar moordenaar raakgeloop? En hoe laat is sy dood? Niemand het dit uitgespel nie. Volgens die koerante is die ander moorde om en by twaalfuur gepleeg, en middernag was Celliers nog by haar. Maar hoe laat is Eileen dood? 

			Sy weet nie. Nie vir seker nie. Sy kan wel by kaptein Henk Vos uitvind. Sy hoop net nie hy vra haar hoekom sy wil weet nie.

			Kyk intussen na iets konkreets. Iets wat jy wel kan bewys. 

			Met die raad wat Eileen sou gegee het in haar kop, skakel sy die rekenaar aan. Dalk kry sy op die internet antwoorde vir ander raaisels, soos wie Eileen se ring vir haar gegee het.

			Soos wat die graveerwerk aan die binnekant van die ring beteken.

			Llyn sit vorentoe en begin tik. Sy het al weer vergeet van die graveerwerk. Vreemde simbole, onthou sy en konsentreer om te onthou. Miskien was dit die alfabet van een van die Skandinawiese tale? Noors of Sweeds? Eileen se witblonde hare lyk baie soos dié van ’n tipiese Sweedse skoonheid. Sy tik iets in Engels, druk die vertaalknoppie en kies Sweeds. Toe Noorweegs. Toe Fins.

			Sy skud haar kop. Dit was nie ’n normale alfabet nie, dis meer hoekig, tog iets wat sy voorheen gesien het. Maar waar? Nie op die net nie, dis vir seker. Letter- of skriftipes? Nie een lyk reg nie.

			Was dit terwyl sy in haar voorgraadse studies navorsing gedoen het oor die herkoms van skrif? Of was dit meer onlangs? Iewers het sy simbole gesien met ekwivalente in die mees gebruiklike alfabet. Hoekige simbole, byna soos Griekse skrif.

			Haar vingers vlieg oor die sleutels, maar geeneen van die lettertipes in die rekenaar se geheue lyk bekend nie, ook niks wat sy op die net oproep nie. Naderhand gee sy moed op en begin in haar aantekeninge rondsoek. Dit was nie in een van hul voorgeskrewe handboeke nie, dis in iets algemeen. Haar boek oor name?

			Sy hurk weer by die boekrak en soek, maar die boek is nie daar nie. Een van haar huismaats het dit saamgeneem toe hulle die aand na name gekyk het, onthou sy.

			Eileen.

			Sy is minute later voor Eileen se boekrak. Toe sy die naamboek oopmaak, val ’n opgevoude foliovel daaruit. Haar hart klop moeisaam. Dis ’n hele lys webblaaie en internetadresse, veel meer as op Eileen se e-posadreslys.

			Moet sy dit dadelik vir Henk Vos gee of kan sy eers self daarna kyk? Dalk herken sy die avatar wat sy kort voor die maskerbal vlugtig op Eileen se skerm gesien het. Sy draf terug rekenaar toe. As een van hierdie adresse by die avatar uitkom, moet sy dit herken, al het sy dit net ’n kort rukkie gesien voor Eileen dit afgeskakel het. Miskien kan sy die persoon kontak onder die voorwendsel dat sy met iemand wil gesels wat Eileen ook goed geken het. Dalk kry sy reaksie. As sy nie die skuldige identifiseer nie, het sy minstens probeer.

			Al kan sy net die onskuldiges elimineer, is dit meer as wat sy nou het. 

			Maandag 18 Augustus

			Llyn gaan sit verskuil agter ’n struikbedding oorkant die kafeteria. Sy is hopeloos te vroeg vir haar geskiedenisklas, maar sy wil nie iewers in die biblioteek gaan sit nie. Dosente loop nie so dikwels hierlangs nie. 

			Sy blaai lusteloos in die geskiedenishandboek, talm by die een oor Egipte en die gebruik van hiërogliewe. Miskien is hier iets wat die graveerwerk sal verklaar want sy kon die avatar nêrens onder die internetadresse kry nie. 

			“Llyn.” Sy stem is ’n bittersoet pyn wat deur haar gaan.

			Sy is op haar voete voor hy verder kan praat, maar sy hand hou haar terug. “Asseblief, Llyn.” 

			Sy bly staan, haar knieë lam. Sy moet die hand om haar elmboog afskud, maar sy kan nie. Wil nie. Net ’n minuut staan, net lank genoeg om te herlaai sodat sy ’n ruk lank kan oorleef, dan sal sy loop. Die stilte rek terwyl sy oë haar vashou.

			Begin die gesprek, Llyn, dan het jy beheer oor waarheen dit lei. “Hoekom het jy my nie van die begin af gesê nie? Ek is seker die enigste aap op die kampus wat nie geweet het wie jy is nie.” 

			“Ek twyfel sterk.” Hy glimlag sonder humor en vryf oor sy neusbrug. “Wil jy weet hoekom het ek nie gesê ek is Bartho Celliers Tredoux nie? Of dat ek ’n dosent hier op die kampus is nie? Of wou jy die eerste dag al weet ek is Carl Tredoux se seun?” Sy stem is bitter. 

			“Jy het gedink ek sal net jou geld raaksien.” Sy wil haar eers vervies omdat hy haar so verkeerd gelees het, toe onthou sy Alicia se materialistiese houding. Dit maak egter nie die seer in haar beter nie. “Jy het daardie eerste dag gedink ek het met opset in jou vasgeloop. Drie maklike stappe om ’n ryk man te vang. Baie dankie.” 

			Hy verdedig hom nie. “Ek het gou genoeg agtergekom dit is nie so nie.”

			“Maar my nog in die duister gehou.” Haar stem klink plat.

			“Verstaan tog ...” Hy vryf weer oor sy neusbrug. “Kom ons sê maar ek weet uit ondervinding hoe geld en invloed mense teenoor jou laat reageer. Dit vertroebel motiewe en maak hulle blind vir die persoon agter die geld en hulle raak óf oorvriendelik óf onnatuurlik kruiperig. Ná my ouers se ongeluk ... alles was tien maal erger. Jou reaksie was verfrissend eerlik en natuurlik. Miskien was dit hoekom ek uitgestel het. Dit het ongelukkig al hoe moeiliker geword om met die waarheid uit te kom. Ek sou binnekort ’n voltydse dosent hier wees en dosente is nie veronderstel om op so ’n manier by ’n student betrokke te raak nie. Dit was minder gekompliseerd om vir eers stil te bly tot ons mekaar beter ken.”

			Op watse manier betrokke te raak? wil sy eis. Haar hart ruk. Wanneer het hy beplan om haar te vertel? Wanneer haar hart vas is? Of wanneer hy weet sy sal oorleef as hy haar vertel hulle mag eintlik nie betrokke raak nie? “Toe speel jy maar nog ’n rukkie pop,” beskuldig sy bitter.

			Sy gesig word wit van sy mondhoeke af boontoe tot die donker skynsel van sy baard die enigste kleur in sy gesig is. Sy skrik vir die mengsel van woede en pyn in sy oë, skrik regtig toe sy sien hoe sy kaakspiere werk en sy hande in vuiste bal.

			“Haai, Llyn, jy moet opskud. Jy weet hoe goor is Le Roux as mens laat is vir klas,” roep een van haar klasmaats wat oor die grasperk in die rigting van die lesinglokaal draf.

			“Ek moet gaan.” Llyn gryp haar sak en met die handboek onder die ander arm draf sy agter die meisie aan. 

			Hy keer haar nie.

			In die klas sukkel sy om haar aandag by die lesing te bepaal. Die ander studente is blykbaar ook nie lus vir klas nie, want een van hulle begin Ernst uitvra oor sy aandeel in die moordondersoek. Llyn luister met net een oor na sy antwoorde terwyl sy gedagteloos in die kantlyn van haar lesingblad krabbel. 

			Sommige krabbelings lyk na hiërogliewe. Sal haar onderbewuste vanself die graveerwerk in Eileen se ring onthou en natrek as sy nie doelbewus daaraan dink nie? 

			Die m vorm outomaties. Sy skud haar kop. Dis onderstebo. l. En ’n gewone e. Nee, hoofletter? Klein hoofletter. e. l en iewers ’n e.

			“Dok, wat sê doktor Muller van Keltiese rituele op daai datums?” Llyn ruk haar kop op. Sy het die draad van die gesprek verloor.

			“Daar was nêrens sprake van rituele nie, maar dis wel datums van hulle feeste.” Ernst glimlag. “Ek is nie ’n kenner nie, en selfs argeoloë en volkekundiges maak meesal afleidings na aanleiding van artefakte wat hulle opgrawe en toets aan die feite en fiksie in mondelinge oorlewering. By die meeste heilige feeste is vure gemaak en offers gebring aan een van hul antieke gode.” 

			“Weet Dok dalk watter een van die gode word op die lente-ekwinoks vereer?” vra ’n meisie iewers voor Llyn.

			Llyn kyk op van haar gekrabbel en sien hoe Ernst le Roux tellings lank huiwer. “Ek sal vir jou kan uitvind. Hoekom wil jy weet?”

			“Ek het gewonder of die moordenaar op daardie dag weer gaan toeslaan,” erken die meisie.

			“Wie weet?” Ernst trek sy skouers op. “Ek glo geen wyse vrou gaan daardie dag haar voet uit die huis sit nie. En wat maak die moordenaar sonder ’n slagoffer?”

			“Hy is sweerlik slim genoeg om aan die moontlikheid te dink en almal voor te spring,” waag nog iemand ’n opinie. “Hy gebruik dalk lentedag. Dis immers hier in die Suidelike Halfrond ook ’n natuurfees.”

			“Enigiets is seker moontlik,” gee Ernst toe voor hy sy aantekeninge begin wegpak. “Wat die kenners wel weet, is dat die Kelte besondere waarde geheg het aan die natuur en byvoorbeeld geglo het bome, plante en sekere klipsoorte het spesifieke magte. Waar die Romeine verjaardae aan sterrebeelde gekoppel het, het die Kelte dit met bome gedoen.”

			Llyn frons. Soos die verjaardagplakkate van die vlooimark. Het iemand by die vlooimark dalk iets met Llyn se dood te doen?

			“Hulle het ook geglo sekere tipes klip het helende krag,” vervolg Ernst. “Die klip van Stonehenge se hoofsirkel is byvoorbeeld myle ver daarheen vervoer. Dit pas in by die teorie dat die klipsirkels van die Salisbury-vlakte die druïde se sentrum van genesing was. Wanneer die stamme daarheen opgetrek het vir hul feeste, het hulle die siekes saamgeneem vir genesing.”

			“Heng, nou hoor ek health spas is ’n stokou konsep,” meen ’n wysneus. “Deesdae pak hulle net die klippe op jou rugstring, mompel hokus-pokus en beweer jy is genees van al jou skete. As my ma moet uitvind hoe sy haar geld gemors het, kry sy stuipe.”

			Ernst hou naderhand sy hand op om die gelag stil te maak.

			“Dis ongelukkig al wat ons vandag kan inpas, dames en here. Die volgende groep het die lokaal nodig.”

			Llyn pak haar boeke weg. 

			“Vreemd hoe al die tipes antieke skrif ooreenkom, nè,” sê die meisie wat voor haar gesit het. 

			Llyn kyk uit die veld geslaan vir haar. Dis dieselfde meisie wat haar herinner het sy is laat vir klas, sien sy. Die meisie druk met haar vinger op Llyn se lesingblad. “Hierdie Keltiese letters lyk so hoekerig en punterig, byna soos Griekse letters. Het jy ’n oog op daai hunk van ’n argeologiedosent waarmee jy gesels het? Is dit hoekom jy hierdie Keltiese oerskrif sit en doodle het? Jy moet eerder vir dok Le Roux vra wat hy dink van die fanatici wat glo dis hekseskrif en uit die bose.” 

			“Hekseskrif?” Llyn sukkel om die kloutjie by die oor te kry.

			Die meisie leun vertroulik nader en wys die agterkant van haar hangertjie vir Llyn. “Ek het geskrik toe ek sien die juwele wat ek by die kunsmark gekoop het, het sulke tekens op, toe kyk ek op die internet wat dit beteken. Dis g’n heksery nie. Dit was die Vikings se hiërogliewe en dit was soort van die alfabet vir al die oerstamme in Europa. Nou gaps die moderne hekse dit en sê dis die druïde se geheime taal. As jy wil, kan ek vir jou die website gee waar die alfabet is?” Sy bly vraend stil en Llyn knik verleë. 

			Sy gryp Llyn se hand en skryf met haar viltpen ’n webadres daarop. “Kyk gerus, dis amazing.”

			Voorwaar amazing, mymer Llyn. Sy sal vanaand Eileen se naam volgens die Viking-alfabet skryf en kyk of dit die tekens op haar ring was. Maar voor haar volgende klas gaan sy vir haar afspraak by doktor Malherbe. 

		

	
		
			Sewentien

			Dinsdag 19 Augustus

			“Wat sit jy so kop onderstebo asof daar nog ’n meisie vermoor is?” Pieter trek sy baadjie uit en hang dit oor sy stoelleuning. “Iets in besonder wat jou pla?”

			Henk hou hom in. Dis nie Pieter se skuld dat daar nog nie beter nuus van die hospitaal af is nie. “Net mooi alles van hierdie reeks moorde pla my. Ons het te veel verdagtes. As daar net een verdagte was, kon ons hom heeltyd dophou en ondervra tot hy hom vaspraat. Dit voel vir my al die mans op die kampus kan skuldig wees, van die tuiniers tot die rektor.” 

			“Wat bedoel jy?” vra Pieter onthuts. “Ons het dan soveel geëlimineer. Konsentreer ons nie meer op die dosente nie?” 

			“Natuurlik, man, ek is net swartgallig,” erken Henk. “Hulle bly die waarskynlikstes. Ons is nou seker almal was in Desember verlede jaar in Pretoria en ons weet hulle was by die maskerbal. Dis net of al die drade te deurmekaar loop. Llyn Morgan het gebel om my te sê haar Celliers en Bartho Tredoux is dieselfde mens. Tredoux was by haar ’n rukkie voor die aanslag op Eileen O’Reilly, maar of dit hom ’n alibi gee of hom verdagte nommer een maak, weet ek nie. Ons weet min of meer hoe laat sy uit die saal is, en dit strook met die vorige moorde wat om en by twaalfuur gepleeg is. Eileen kon ons nog nie sê hoe laat sy haar aanvaller ontmoet het of hoe laat hy haar vir dood laat lê het nie. Ons weet net dit was daardie aand bitter koud. Sê my jy het iets in een van ons verdagtes se agtergrond gekry wat hom kan vaspen.”

			“Ek kon nie uitvind wie het sy budgie se stertvere uitgetrek of crackers na die bure se kat gegooi nie, maar ek het dit en dat uitgepluis.” Pieter grinnik.

			“En?” por Henk hom aan.

			“Twee van hulle was aangenome kinders, twee is enigste kinders en die ander twee kom uit groot gesinne,” sê Pieter. 

			“Ernst le Roux is die enigste kind?” raai Henk.

			“Hoe’t jy geweet?” vra Pieter afgehaal. “Tredoux klink meer of hy ’n bedorwe enigste kind kan wees.”

			“Tredoux is ook ’n enigste kind, maar is aangeneem,” sê Henk.

			“Jip. Almal weet hy het hom skatryk geërf by sy aanneemouers en dat hy net so slim soos hulle is, maar mens weet nie watse gene het hy by sy biologiese ouers geërf nie. Al die vroumense kwyl oor hom en dit sit hom hoog op my lys.” 

			Henk knik. “Die omstandighede van sy aanneemouers se dood help hom nie juis nie. Ek het pas by Moord en Roof begin toe hulle verongeluk het. Ek onthou daar was heelwat stories in die koerant wat die vinger na hom gewys het. Blote bespiegelings, maar ek sal gaan seker maak of die feite goed gekontroleer is. Kyk of jy iets oor sy aanneming en sy biologiese ouers kan uitvind.”

			“Right-oh.” Pieter maak ’n nota in sy boekie. “Malherbe se aanneempa en twee stiefbroers leef nog en ek het adresse en foonnommers om uit te vind waar baba Malherbe vandaan gekom het. Die ander twee kom uit gemiddelde gesinne. As daar geraamtes in daai kaste wegkruip, sal iemand iets onthou.”

			Henk kyk af na die notas wat hy oor almal gemaak het. Dirk Muller kan ’n aksie teen vrouens hê want sy vrou verkul hom. Ernst le Roux kan ’n bedorwe brokkie wees wat dalk nie daarvan hou as meisies hom iets weier nie. Frans van Zyl van antropologie het onskuldig gelyk tot daardie honneursstudent se uitlating.

			“Jy lyk nie baie happy nie. Wat byt?” vra Pieter.

			“Ek dink ek moet met daardie girl gesels wat sulke dubbelsinnige goed gesê het oor antropologie,” gee hy toe.

			“Wat gesê het almal weet ouer mans verlei al van die jaar toet af jonger meisies?” raai Pieter. 

			“Jip. Net nadat ons van Van Zyl gepraat het.”

			“Ek dag sy praat van die moordenaar.” Pieter staan op. “Praat jy met haar, ek gaan kyk of ek by Binnelandse Sake kan regkom.”

			Henk vat sy baadjie. Dis al weer volmaan en dit voel vir hom hulle vorder glad nie.

			Die honneursstudent is gelukkig by haar woonstel toe hy daar kom.

			“Kaptein, ek het eintlik my mond verby gepraat,” sê sy toe hy haar pols oor haar uitlating. “Ek wil nie in die moeilikheid kom nie. Die dosente by hierdie fakulteite staan stewig by hul kollegas en ek wil nie my uitslae in gevaar stel nie.” 

			Henk lig heimlik sy wenkbroue oor die bewering dat dosente bevooroordeeld sal wees. Hy besluit impulsief om op haar gevoel te speel.

			“Maar jy wil ook nie hê ’n skuldige man moet met moord wegkom nie,” waag hy. “As nog ’n meisie aangeval word ... Jy kan dalk die volgende een wees.”

			Die meisie skrik en byt op haar lip. “Onthou net, ek het nie gesê die man is die moordenaar nie. Ook nie dat hy in staat is om moord te pleeg nie.”

			“Ja?” moedig hy aan.

			“Ek weet net Van Zyl het ’n paar jaar gelede my suster se studie geruïneer.” Die woorde kom vinnig, asof sy bang is sy bedink haar voor sy dit kan sê. 

			“Professor Frans van Zyl?” Opwinding roer in hom.

			“Hy was toe nog net doktor Van Zyl.” Sy byt haar lip. “Sy het hom gaan spreek oor ’n probleem. Daar het iets gebeur, sy het my nooit die presiese detail gegee nie, maar dit het haar vreeslik ontstel. Ek dink hy het gedreig om haar te laat druip as sy iemand daarvan vertel.”

			“Het sy hom by die universiteitsowerhede gaan aankla van teistering?” vra Henk.

			“Ek sê dan sy was bang hy druip haar.” Haar mond vertrek bitter. “Dit het haar so ontstel dat sy nie meer kon swot nie. Nadat sy opgeskop het, het die storie wel uitgekom, maar sy was daarna nog nooit weer dieselfde nie.”

			“Het die universiteit nie ondersoek ingestel nie?” vra hy verbaas.

			“Hulle het glo, maar ek sê mos die dosente sal mekaar tot die dood toe verdedig. Geen haan het ooit weer daarna gekraai nie.” 

			Henk onderdruk sy opwinding toe hy terugry kantoor toe. Al neem hy in aanmerking dat die meisie bevooroordeeld is, sal daar beslis nie so ’n sterk rookwolk wees sonder ’n vuurtjie nie. 

			“As daardie meisiekind die waarheid praat, maak ek Frans van Zyl verdagte nommer een,” dreig Pieter omgekrap toe Henk hom daarvan vertel. “Dit klink soos iets wat Hollywood uitgedink het. Verbeel jou, lê aan by kwesbare meisies wat eintlik by hom hulp gaan vra, en dreig dan om hulle te laat druip as hulle iets sê. Daai meisie se suster kan bly wees sy het dit oorleef. Lyk my hy maak nou doodseker hulle kan hom nie gaan verklap nie.”

			“Hokaai,” keer Henk. “Ek wil eers môre probeer uitvind of die universiteit regtig die klagtes probeer toesmeer het. Dit was toe die vorige rektor nog hier was. Die huidige rektor het gesê hy sal uitvind. Miskien moet ek Van Zyl trompop loop met die bewerings en hoop sy reaksie vertel my iets. Ek is moeg om in doodloopstrate vas te sit.”

			“Ek het by Binnelandse Sake ook ’n bloutjie geloop,” erken Pieter bedruk. “Haai, amper vergeet ek om jou te sê.” Hy grinnik en swaai ’n vel papier voor Henk se neus verby. “Kyk wat het van Scotland Yard af gekom terwyl ons uit was.”

			Henk gryp die papier uit sy hand en lees gretig deur die dekkingsbrief. “Die offisier erken daar is wel die vorige jaar ’n moord naby Stonehenge gepleeg, maar sê daar is min ander ooreenkomste met die moorde in Suid-Afrika. Die moord was bloedig en wreed, daarom beskou Scotland Yard dit as ’n impulsiewe moord wat in die hitte van die oomblik gepleeg is. Daar was nêrens enige ooreenstemmende moorde nie. Hulle het dit geklassifiseer as ’n huisaanval wat verkeerd geloop het,” som hy op. 

			“Is dit al?” vra Pieter. 

			Henk spoedlees die opsomming van die misdaadverslag. “Sy was dertig jaar ouer as ons slagoffers.” 

			“Jolly groot verskil.” Pieter grinnik. “Frans van Zyl se ouderdomsgroep.”

			“Sy’s in haar huis oorval en ontvoer.” Belangstelling roer in Henk. “Haar man, ’n grootkop van Avebury, het haar as vermis aangegee. Daar was tekens van ’n worsteling by hul herehuis: meubels en lampskerms wat omgeval het, gebreekte ornamente en die slagoffer se pêrels het oor die vloer gesaai gelê. Hier, lees self die detail.”

			Hy gee die verslag vir Pieter terwyl hy oor die ooreenkomste en kontraste tob. Haar liggaam is die volgende dag in ’n koringland gekry, keel van oor tot oor oopgekloof. Haar klere en die grond by die moordtoneel was deurdrenk van bloed. Die moordwapen, ’n kombuismes uit haar huis, is by die res van haar juwele in ’n hopie by haar voete gekry. Die liggaam het oos-wes gelê met haar kop in die rigting van die opkomende son. Sy is uitgelê met die hande oor die bors gekruis en die klere netjies. En dit onder ’n eeue oue eikeboom in die middel van ’n koringland.

			“Hier’s te veel ooreenkomste om te ignoreer.” Pieter gee die verslag vir hom terug. 

			“Sê ek ook.” Henk grinnik. Uiteindelik ’n deurbraak.

			“Hulle sê niks van ’n vreugdevuur of ’n klipsirkel nie,” sê Pieter.

			“Lees die naskrif.” Henk hou sy reaksie dop, want in die naskrif meld Scotland Yard dat iemand die aand van die moord ’n groot vuur by Stonehenge aangemeld het. Toe hulle ondersoek gaan instel, kry hulle net die warm as en ’n paar repe verkoolde materiaal. Hulle vermoed iemand het ’n lap in brandstof gedoop en as vuuraansteker gebruik, dat die vuur daarom hoog opgevlam het. Omdat daar nie menslike of dierlike oorblyfsels was nie, het die polisie nie verder daaraan aandag gegee nie. 

			“Aha,” sê Pieter.

			“Sien jy nou hoekom ek van die begin af sê Stonehenge het vir die moordenaar persoonlike betekenis?” Henk ruim sy lessenaar op. “Ek gaan nou by ons verdagtes uitvind wie was verlede jaar daardie tyd in Engeland. Ek sal met Frans van Zyl begin.” 

			“Hokaai, pel.” Pieter tik op sy horlosie. “Gee die mense kans om aandete klaar te maak en in hulle comfort zone te kom voor jy hulle kassie gaan skud. Betrap hulle onkant.”

			Henk kan van ongeduld skreeu, maar hy weet Pieter is reg. “Hierdie ding sloer nou lank genoeg,” mor hy nogtans. “Gee ’n bietjie daai foto van die laaste misdaadtoneel aan dat ek weer kyk na die klipsirkel.”

			“Het jy gesien hoe laat dit is, pel?” Pieter gaan haal tog die foto van die aansteekbord af en gee dit aan. “Ek het vanaand ’n date en ek gaan nie die maanlig opoffer nie.”

			Henk knik, sy aandag by die foto en die rekenaarvoorstelling van ’n voltooide, onbeskadigde Stonehenge. “Dit moes hom ’n hele rukkie gevat het om dié een klaar te maak. Kyk, hy het selfs die toegangslaan getrek en die regop stene in die laning gesit. Ook die wal en sloot wat om die laning en die klipsirkel loop, is daar.” Hy krap rond in sy laai en haal ’n vergrootglas uit.

			“Ek sê nog hierdie klippe kom van die steengroef af.” Henk laat sak die vergrootglas. “Onthou jy hoe netjies het dit op mekaar gepas?” 

			“Ja, asof iemand dit geslyp het,” mymer Pieter.

			“Hier is boonop soos by Stonehenge twee verskillende soorte. Ek kon sweer ek het op pad na hul kantoor toe van albei soorte daar gesien, maar die eienaar het skaars na die foto gekyk, toe sê hy hulle het nie tyd om klipspeelgoed te maak nie.”

			“Dink jy hy probeer iets wegsteek?” vra Pieter.

			Henk skud sy kop. “Nee, hy weet regtig nie. Maar ek dink dis tyd vir nog ’n kuiertjie. Hierdie keer vat ons die sak klippe saam, en die foto’s van ons verdagtes.” Hy trek sy baadjie aan en tel sy motorsleutels op. “Miskien onthou die man dan iets. As die verdagte boonop in Engeland was toe daardie moord gepleeg is, het ons hom.”

			“Wat ek nie kan verstaan nie, is hoekom iemand ’n ou vrou in Engeland sal vermoor en dan maande later jong meisies hier in Suid-Afrika sal target. Sê nou dis ’n copycat wat berigte oor die moord in Engeland gelees het?”

			“’n Copycat wat nie die moord copy nie, net die klipsirkel? Onwaarskynlik.” Henk trek sy vingers deur sy kuif. “Ek sal môre baie vroeg by doktor Dreyer uitvind of reeksmoordenaars hul modus operandi sal verander.”

			“Hoekom baie vroeg?” Pieter buk oor die foto. “Dis nie asof hy môre nog iemand gaan vermoor nie. Jy sê dan die klipsirkel is voltooi.”

			Henk tel weer die vergrootglas op. Dit lyk voltooi, maar tog ...

			“Hier kom nog een stel stene kort.” Hy druk sy vinger op die plek in die groot perdehoefsirkel in die middel waar een steenboog van drie klippe ontbreek en voel sy keel toetrek. 

			“So what,” mor Pieter. “Dalk het die steengroef te min klippe gesny.”

			“Dis nie sommer enige klippe nie. Dis die altaarsteen.” Dis wel deesdae toegeval onder ’n ander steen, maar dis ná die misdaadverslag van Scotland Yard beslis belangrik. Hy is doodseker dis nie toevallig dat juis daardie stene kort nie. “Die moord in Engeland was baie bloedig. Wat van die moordenaar se klere? Ek dink hy het daarvan ontslae geraak. Op daardie klip. My gut sê vir my hy gaan sy bouwerk klaarmaak en dit op ’n manier vier.”

			“Miskien weer met baie bloed?” Pieter trek sy neus op. “Jy soek al so lank in die moordenaar se kop rond, jy begin nes die weirdo dink. Gaan liewer huis toe en gaan slaap voor jou kop jou heeltemal los.”

			Voor Henk kan reageer, gryp Pieter weer sy baadjie en loop deur toe. “Baai, pel. Sien jou môre.”

			Miskien moet hy ’n paar feite kontroleer en eers weer die steengroef besoek. As hulle daar ’n duideliker beskrywing kan kry van die man wat die steentjies laat slyp het, kan hulle die verdagtes daarmee konfronteer, mymer Henk.

			Dinsdagaand 19 Augustus

			Die skeletvingers van die akkertakke voor die kantoorvenster bewe in die maanlig. Hy glimlag. Hierdie boommoeder lewe, al is haar somerkleed gestroop. Net hier en daar weier ’n knobbelrige kneukel om ’n laaste droë blaar te laat gaan.

			Die maan gooi ’n ligvierkant voor die lessenaar. In die ligkol soek-soek die boom se skaduhande oor die mat na vashouplek aan die hoeke van die donker raam. Maar dit frommel en klou vergeefs.

			Byna soos die uitverkore meisies se bleek vingers wat hy self bokant die speld regsit. Vingers wat wil soek na die oorsprong van die pyn, maar skaars kan beweeg.

			Hy maak die geskenkdosie oop. Die wit voering het ’n enkele bruin bloedspikkel. Die sierspeld wink in die lig van die maan en roep hom.

			Nie meer lank nie.

			Sy kom elke dag nader aan haar eindbestemming. Hartseer oor haar vriendin lê nog vlak in haar oë, smeek woordeloos vir troos. Binnekort sal sy met haar versoen wees, sal niemand haar meer hoef te troos nie. 

			Maar sy sal die laaste een wees, werklik die laaste. Die perfekte een. Die voltooiing van die sirkel wat so lank tevore begin is.

			Hierdie keer sal dit anders wees, heeltemal anders. ’n Nuwe pad, ’n ontdekkingstog. Hy het reeds begin verken, bakens en wegwysers uitgesit. Niemand weet nie, nie sy nie, nie die speurders nie. Hulle sien sy tekens, maar verstaan nie die betekenis nie. Hulle konsentreer op die sonsirkel en voorspel die datum. ’n Deurbraak, sê die koerante. Verkeerd, verkeerd.

			Hulle sien nie die volle beeld nie, besef nie alles in die natuur is konsentriese sirkels waarvan een die ander beïnvloed nie. 

			Hierdie keer gaan die maan self haar offer opeis, soos die vierkant wat nou oor sy lessenaar kruip. En wanneer die maan weer haar sirkelgang voltooi het, sal dit tyd wees. Alles sal anders wees: tyd, plek, omstandighede. Nuut. Beter. Beste. Die wag werd. En dan: uiteindelike, direkte kontak buite die beskerming van die kampus. Sirkel binne ’n sirkel, begin sonder einde, einde sonder begin, storie sluk sy stertjie in, dan hou dit lank, langer, langste.

			Hy sien verbaas sy inmekaargetrekte vingers in die ligvierkant op die lessenaarblad. 

			Hy moet dit oopforseer, hard druk teen die koue hout totdat die kromgetrekte vingers plat en oopgesprei lê en elk ’n ander rigting aandui net soos húlle soektog na hom. Die bloed sypel weg uit die vingerpunte sodat dit bleek word, wit soos die klein halfmane in die naelbed. Halfmane ...

			Kalm bly. Nie nou kop verloor nie. Sy skouers ontspan, hy voel die hemp se sagte voue oor sy rugvel. Kleur vloei terug van palm na kneukel na vingerpunt. Hy lig die hande en volg met sy oë die bekende padkaart oor sy vel: die lewenslyn in die palm, blou are oor die rugkant, die skaars merkbare littekens. 

			Hy bal sy vuiste, laat dit weer ontspan om die langwerpige dosie toe te maak en dit in die laai te bêre. Dit lê langs die boek met glansfoto’s van megalietsirkels. Die omslagfoto is ’n nagtoneel: helder maanlig oor die eeu oue regop stene.

			Daar waar hy die eerste treë gegee het op die sirkelroete. Sy hande klem toe terwyl herinnering hom vasvat. 

			Hy het hom lank voorberei, hom voorgestel hoe die ontmoeting sal wees: die omhelsing, die vreugde van weersiens, van hereniging. Hy sou uiteindelik sy regmatige plek in haar lewe kry. 

			Onthou laat sy woede groei. Hoekom het sy hom verwerp? 

			Haar koue blou oë in die hooghartige gesig is in sy geheue ingebrand, ook die neerhalende, afwysende houding wat sonder ’n woord ontken dat hy hare is. Sy het hom misken, al het hulle ’n lewende band gedeel wat selfs sterker is as vlees en bloed. 

			Sy vingers bewe en hy is weer terug in haar huis.

			Die trotse nek met die vlegsel pêrels teen haar vel is net te onweerstaanbaar naby, ’n armlengte van hom af. Die pêrels is velwarm onder sy vingers toe hy die string vasgryp tot dit styf, stywer, styfste span. Die beringde vingers gryp en trek en krap oor sy hande, oor sy voorarms om van die drukking ontslae te raak. Vergeefs. Die lewe loop uit haar oë toe die suurstof afgesny is en krag uit haar liggaam padgee, die gespartel van die arms word flouer en die porseleinpopbene vou onder haar in. Toe die stringe breek en pêrels in honderd rigtings oor die plankvloer spat, vloei bloed terug onder haar bleekblou gesigvel. Al is die bloedbelope oë dof en begriploos, weet hy wat begin is, moet beëindig word om die sirkel te voltooi. Maar nie hier nie, nie só nie. Dis nie finaal genoeg, of suiwer of gepas genoeg nie. Sy hande kry vatplek op die nek en druk, maar net totdat die porseleinpop sag en toegeeflik en sonder weerstand teen sy lyf kom lê.

			Hy dra haar soos ’n baba kar toe, neurie terwyl hy bestuur, sy oë op die horison. Die moederboom wink hom oop en bloot nader, belowe ’n antwoord. Dit was naby. Hoeveel keer het sy deur haar kamervenster na haar finale rusplek gestaar?

			Hy lê haar onder die reuse-eik neer, sny haar lewensdraad af en voltooi haar sirkel. 

			Soveel bloed. Dit vloei oor hom, meng met sy eie wat in straaltjies uit die krapplekke aan sy hande pers, klop brandend in die snye toe dit één word met syne, deel word van sy hartklop. Soos hulle lank gelede van mekaar deel was, gee dit hom krag en lewe, klop dit voelbaar deur hom. Genesend. 

			Hy wil die taai warmte wat deur sy klere syfer vir altyd op sy vel hou, die rooi lewe op sy vel dra soos ’n kenteken, ’n erfporsie. Hy wil dit koester sodat dit sy lewensiklus aan die gang kan hou. Rede kom terug, oortuig hom om sy spore uit te vee. 

			Haar moes hy daar los, ja, uitgelê sodat son, maan en sterre die volmaaktheid van die offer kon raaksien. Die bloedspoor moes hy van sy vel afwas, maar nie van sy klere af nie. 

			Nee, dit moes deel word van die offer. 

			Sy wou nie aan hom verbind wees, aan hom herinner wees nie, wou elke leidraad doodvee wat hulle verbind – daarom gehoorsaam hy haar wens. 

			Teerpadlangs sou hulle nie sy spoor kon volg nie. Toe sien hy die ideale altaar, weer op die horison. Die klipsirkel. Die oeroue plek van offerande, van reiniging, van genesing. 

			Op die altaarsteen steek hy sy offervuur, sy eerste vreugdevuur aan. Die materiaal vlam vinnig, word saam met haar bloed deel van die soet brandgeur in die naglug. Die vlamme laat skaduwees dans teen die reusekolosse wat wag hou.

			’n Finale suiwering, ’n smeltkroes wat die pyn van miskenning en verwerping wegneem.

			Die werklikheid kom stadig terug. Die neurieklanke hang nog hier iewers in die kantoor maar die ligvierkant op sy lessenaar het verskuif. Sy vingers is krampagtig verstrengel. Hy druk sy handpalms teen sy koorswarm ooglede, forseer die beelde verder op die agtergrond, tog weier dit om heeltemal te verdwyn.

			Hoe moes hy weet die pyn sou saam met die beelde terugkeer al het hy probeer vlug? Dit het al hoe dringender geklop tot hy weer verligting moes soek op die enigste manier waaraan hy kan dink – elke keer net tydelik.

			Maar die laaste offer sal finaal wees.

			Woensdag 20 Augustus

			Llyn wil die stem van haar gewete nie hoor nie. Celliers se honneursgroep het hierdie tyd van ’n Woensdag klas en sy wil hom nie raakloop nie, uit en gedaan. 

			Sy kan Eileen feitlik hoor snork: Celliers se klas, gmf. Jy weet hierdie situasie raak nou belaglik. Jy het ’n onvergeeflike ding gedoen toe jy hom beskuldig het hy het met jou pop gespeel. Hy het jou soos ’n volwasse vrou laat voel en nou is jy skielik bang. Vra hom om verskoning en laat hom verduidelik. Álles verduidelik. Kry dit oor en verby. Wat kan helder oordag tussen honderde studente gebeur? Dis beter as hierdie wegkruipery van jou.

			Los my uit, praat sy Eileen dood. Omdat jy my nooit vertel het jy reël ’n ontmoeting met ’n vreemdeling nie, sit jy waar jy sit en sukkel ek, in plaas van om te swot, om uit te werk wat was binne-in jou ring geskryf. Ek gaan nou dadelik daardie boeke kry, finish en klaar.

			Maar dis simpel om hom te vermy. Jy loop al weer alleen op die kampus rond en dit was eergister volmaan. Celliers sê mens weet nie hoe laat die moordenaar sy slagoffers ontmoet nie, al pleeg hy die moord naby middernag.

			Llyn probeer die skielike onrus afskud. Dis bewolk en iemand het die kampusligte aangeskakel, al is dit nog vroeg. Sy ril. Dis nog nie September nie, nog nie, nog nie, hou haar voetstappe by met die ritme van haar gedagte. Die ekwinoks is nog ’n maand ver, die moordenaar is nie op die kampus nie, hier is nêrens iemand wat haar dophou nie, sy is net simpel.

			Versigtigheid is nie simpelgeit nie, Llyn, raas Eileen. 

			Llyn sug verlig toe sy in die biblioteek instap en die sensasie van oë op haar verdwyn. Sy grinnik. Haar verbeelding is regtig hiperaktief. Voel oë op haar, hoor Eileen praat – bid jou dit aan. 

			Sy is met die naslaanwerke op pad toonbank toe toe ’n beweging tussen die rakke haar aandag trek. Haar hart bokspring wild voor dit bulderend in haar ore begin dreun. Dis net ’n kêrel wat sy vriendin omhels, maar teen die muur agter hulle herinner die donker reghoek van die gangdeur haar aan haar ontmoeting met Celliers. Hoekom was sy daardie aand so onrustig toe die deur agter hom toeklik? Sy het beslis nie ’n voorgevoel gehad dat hy haar hart so op hol gaan jaag nie. Of het sy? Is dit hoekom haar hart toe al so getamboer het terwyl sy gedwee agter hom aangestap het? Is dit doodeenvoudig haar onderbewuste wat haar toe al probeer waarsku het hy is nie bloot ’n biblioteekassistent nie? 

			Boeke onder die arm swaai sy weg en spring die trappe twee-twee af. Jy kan nie verlief wees nie, Llyn. Jy ken hom nie goed genoeg nie. Dit wat jy van hom weet, is vals. Hulle sê ’n vrou se intuïsie is betroubaar, dat haar vrees haar aanvoeling is vir gevaar. Jou hart het van vrees geklop, want jy was bang. Hy is immers ’n groot man, ietwat beduiweld, beslis misterieus en allesbehalwe onskadelik. 

			Nou weet jy hoekom. As hy oor sy identiteit gejok het, is daar miskien ander dinge wat ook voorgee is. Luister na jou ingeboude veiligheidstelsel.

			Sy is nie net dwars omdat sy kwaad is vir Celliers nie, sy is pleinweg bang om met hom te praat. Sy weet hy het die vermoë om haar al haar vrese te laat vergeet, te laat vergeet om versigtig te wees. Sy wíl na hom luister, maar sy weet dit sal nie net by praat bly nie. As sy verduideliking oortuigend is, sal sy klei wees in sy hande. Sy voel dit elke keer wat hy aan haar raak, selfs net vir haar kyk. 

			Maar sy wil nie op die pynlike manier uitvind sy het rede gehad om onrustig te wees nie.

			Sy trap byna die laaste trappie grondverdieping toe mis toe sy onthou van die foto van Stonehenge wat sy gesien het toe sy die boek teruggeneem het na die navorser se kantoor toe. Sy gryp die trapreling vas om nie te val nie. As dit Celliers se tydelike kantoor was, is dit sý foto en is hy moontlik een van die vier mense op daardie foto.

			Sy trek haar asem skerp in. Is dit die ware rede dat haar onderbewuste haar waarsku? Weet hy soveel van daardie era omdat dit deel van sy vakgebied is of is Stonehenge en die Kelte vir hom besonder belangrik? 

			Sy loop met malende gedagtes by die biblioteek uit, haar benoude hartklop haar enigste begeleiding.

			Celliers is ’n argeoloog. Hy ken Stonehenge en die beskawings wat dit gebou en die terrein deur die jare gebruik het. Hy was die aand toe Eileen vermoor is, op die kampus. Gemasker. Hoewel hulle ’n ruk saam was, het sy geen idee waar hy die res van die nag was en wat hy gedoen het nie.

			Sy word bewus van oë op haar, van ’n teenwoordigheid – sy teenwoordigheid – een hartklop voordat die hand om haar pols vou. Haar gil is gesmoord en glad nie effektief nie.

			“Llyn, dis byna donker.” Celliers se stem is grimmig, sy gesig grysbleek in die swak lig. “Hoekom is jy alleen op die kampus?”

			Hy gee sy houvas op haar pols feitlik dadelik prys, asof hy weet hoe lamgeslaan sy is. Sy lesingtas is in sy ander hand, sy sal kan wegkom as sy losruk en hardloop. Maar sy staan botstil en staar gefassineerd na die kepe langs sy mond. Lê dit dieper as nou die dag? Is dit oor wat sy gesê het?

			Ruk jou reg, Llyn. “Dis nie laat nie, dis net bewolk.”

			“Kom, ek sal jou in elk geval huis toe vat, dan kan ek sommer met jou praat.” Sy mond is nou ’n besliste lyn.

			Teen haar sin word haar hart week. Enige skatryk man het seker die reg om sy identiteit stil te hou as materialistiese meisies so ongenadig op hom jag maak. Hy moes seker maak sy is nie ook so nie.

			Toe hy haar pols los en sy hand om hare toemaak, kom die ou betowering in haar los. Sy wil so graag hoor, wil so graag ’n aanvaarbare verduideliking hê. Wil so graag glo hy is onskuldig.

			Probeer ten minste logies redeneer, Llyn. “Jy het mos nou verduidelik hoekom jy nie jou volle name gegee het nie. Wat is daar nog om te vertel?” 

			“Dink jy regtig wat tussen ons is, was net ’n speletjie?” Sy gesig is niksseggend, maar sy oë verklap iets wat haar wind uitslaan. 

			Sy skud haar kop. “Ek is jammer ek het dit gesê.” 

			“Maar jy glo dit nog steeds?” Sy oë raak versluier. “Kom, my kar is hier naby. Vanaand klaar ons hierdie ding finaal op.” Selfversekerd.

			Geen spoor meer van die ietwat skugtere biblioteekassistent nie. Hy is die wêreldwyse professor, die man wat weet presies watter effek hy op haar het. 

			“Ons kan net hier praat.” Sy begin bewe en klink ook nie baie seker van haar saak nie.

			Sy gesig versag. “Ons kan nie hier praat nie, verstaan tog. Buitendien kry jy koud.” 

			Hy trek haar aan die hand in die rigting van die parkeerterrein met die eikeboom in die middel en sy volg gedwee. Hipnotiseer sy stem haar soos die aand in die Atrium? Iewers agter hulle lag iemand uitbundig. Die betowering word verbreek en sy rem terug. 

			Gebruik jou verstand, Llyn. Dis hy wat jou gewaarsku het om nooit alleen saam met ’n man iewers heen te gaan terwyl hier ’n moordenaar op die kampus losloop nie. ’n Snik steek in haar keel vas. Sy wil saam met hom gaan, maar die polisiesielkundige sê enige man op hierdie kampus kan dalk die skuldige wees en hy weet besonder baie van die Kelte. 

			Toe die gedagte in haar geformuleer is, skrik sy haar koud. 

			Kalm bly, Llyn.

			“Ek kan regtig nie nou saamkom nie.” Sy gaan staan. “Ek moet my dosent gaan spreek oor ’n werkstuk. Oor taal en skrif.” Sy beduie na die boeke onder haar arm. “As jy Saterdag na ons huis toe kom, sal ek luister. Ek belowe.” Dan is sy op haar terrein en by die huis is daar veiligheid in getalle. En rede, verstand, en glad geen betowering nie.

			’n Oomblik lank lyk dit of hy haar gaan los. Toe skud hy sy kop.

			“Dis my beurt om onredelik te wees.” Hy glimlag wrang. “Ek sal gou maak, daarna kan jy jou werkstuk klaarmaak.”

			Dis iets uit ’n bisarre riller, dink sy histeries. Die lang man met die onwillige meisie op sleeptou oor die kampus. Die groot bome op die parkeerterrein gooi spookagtige skaduwees in die vals lig, die wind stoot ’n akkerblaar voor haar voete verby en akkertjies rol in al die rigtings toe sy struikel.

			“Kollega, waar gaan jy met my gunstelingstudent heen?” Ernst le Roux se geamuseerde stem is ’n welkom onderbreking.

			“Ernst!” Sy is so verlig sy kan huil. “Net die man wat ek wil sien.” 

			Hy glimlag skeef, seker oor haar ongewone familiariteit, maar Celliers frons omgekrap. Hy los dadelik haar hand. “Ek sukkel ’n bietjie met ’n werkstuk. Het jy nou tyd om my te help? Ek is seker professor Tredoux sal verstaan.”

			Celliers verstaan wel, want hy tree terug. Wat hy verstaan, kan sy net raai.

			“Natuurlik, as dit met jou in die haak is?” vra Ernst hom.

			“Wat ek vir Llyn wou sê, was nie so belangrik nie.” Celliers glimlag, al lyk hy nie geamuseerd nie. “Totsiens, Le Roux, Llyn.” Hy loop sonder om terug te kyk na sy motor toe en klim in.

			“Hoekom lyk dit nie vir my asof die saak so onbelangrik is as wat hy voorgee nie,” mymer Ernst. “Ek vermoed wat dit ook al was, was juis baie belangrik, vir jou ook. Is ek reg as ek raai jy het nie regtig probleme met jou werkstuk nie? Dis in elk geval nie een wat ek jou gegee het nie.” 

			Llyn se oë brand onverwags. Hy hou sy vinger teen haar lippe toe sy wil verduidelik en skud sy kop. “Jy kan vir my sê of ek reg of verkeerd was wanneer jy die kwessie met jouself en met hom uitgesorteer het.” Hy druk haar hand voor hy wegswaai na sy motor toe.

			Llyn loop vinnig huis toe asof sy só van haar gedagtes kan wegvlug. Een ding bly vassteek: Sy het ’n lieflike gemors gemaak van alles.

			

		

	
		
			Agtien

			Donderdagoggend 21 Augustus

			Dis nog vroeg, maar Henk skakel doktor Dreyer se nommer. 

			“Henk,” vra sy verbaas nadat hy gegroet het, “het iets gebeur?”

			Henk hoor kinderstemme in die agtergrond en besef die vrou is nog by die huis. “Jammer om so vroeg te pla, Dok. Maar ek wil gou weet of reeksmoordenaars ooit ophou moor?”

			Dis tellings lank stil. “Ophou? As hulle gevang word, ja. Of doodgaan voor hulle gevang word.”

			“Hulle hou nie sommer vanself op as hulle klaar is met ’n ritueel nie?” vra hy hoopvol.

			“Nie volgens ons ondervinding nie. Hoe langer hulle wegkom met die moorde, hoe meer selfversekerd raak hulle.”

			“En verander hulle modus operandi ooit?” Hoekom is die moorde hier in Suid-Afrika so ingrypend anders as die eerste een in Engeland? 

			“As hulle besef die speurders kom te naby, sal hulle miskien aspekte van die moord verander, soos die moordwapen, of iets kleiners. Hulle kan dalk selfs ’n ruk ondergronds gaan, maar iets, hoe gering ook al, sal wel weer die behoefte laat opvlam. Dan sal hy toeslaan, al is dit op ’n ander plek, maar iets sal sy handewerk kenmerk. Hy is eenvoudig te trots op sy vermoë om dit heeltemal weg te steek.” 

			Kort daarna sit hy ingedagte die foon neer.

			“Wat sê die shrink?” vra Pieter, wat na die eensydige gesprek sit en luister het.

			“Wat sy sê, kom daarop neer die moordenaar gaan nie ophou nie; so sit maar daai idee uit jou kop.” Henk kom tot ’n besluit. “Nou ja, ons het werk. Gaan wees charming met die mooi adminklerk en vra haar om ons navrae oor die kenners se besoeke aan Engeland op te volg. Gee haar jou lysie van almal wat ons gebel het om te hoor wie van die vyf verlede jaar daar was. Ek trek solank die sak klippe van die laaste moordtoneel by bewyse. Ons ry netnou weer steengroef toe.”

			By die steengroef se kantoor is ’n ouer man met eelterige hande aan diens. Hy is baie meer tegemoetkomend as die jongman wat die vorige keer daar was.

			“Oor klippe en slypers kan jy my enigiets vra.” Sy ooglopende trots gee Henk moed. “Ek kyk ’n klip net een maal, dan weet ek waar dit vandaan kom. As ’n bekende slyper dit gevorm het, sal ek jou sy naam kan gee, of watter meesterslyper hom opgelei het.”

			Henk kyk onderlangs na Pieter. “Dan kan jy ons moontlik help met hierdie stel klippies.” Hy pak hulle klippe op die toonbank uit.

			“Ja, ek ken dit. Ek het dit self reggekap en ’n bietjie geslyp, maar daar was baie meer as net hierdie paar,” erken hy trots. “Dit het ’n lekker vet bonus ingebring sodat ek na antieke klipbouwerke bo in Afrika kon gaan kyk. Gister eers teruggekom.”

			Dis dan hoekom hulle vrae die vorige keer op niks uitgeloop het. “Kan jy die man beskryf wat jou gevra het om die slypwerk te doen?” vra Henk.

			“Beskryf? Dis ’n bietjie moeilik, dis amper tien maande gelede. Ek onthou enigiets van klip, maar gesigte? Nie my sterk punt nie,” erken die man.

			“Dis regtig belangrik, Meneer. Dis vir ’n moordondersoek.” 

			Die man se oë rek. “Het hy een van daardie klippe gebruik om iemand oor die kop te slaan?”

			Henk skud sy kop. “Nee, maar party van die klippe is op die moordtoneel gekry.” Die man weet nog nie van die moorde nie, en Henk verduidelik ook nie. Hy haal die foto’s uit die koevert en wys die vergroting van die klipsirkel vir hom.

			“My hemel, dit lyk na Stonehenge,” sê die klipslyper en trek sy asem in asof hy wil uitvra. 

			“Dit is,” keer Henk vinnig en pak die foto’s oop. “Is die man wat die klippe bestel het dalk enigeen van hierdie mans?”

			Die man kyk lank daarna. “Dis moeilik om te sê. Sy oogkleur? Ek weet regtig nie want hy het nie sy sonbril afgehaal nie. Sy hare was donker, maar met die wit klip daar buite lyk alles hier in die kantoor donker.” Hy knik na waar die son verblindend van die ligte klippe af weerkaats. “Ek sou sê enige skakering van bruin tot swart.” Hy tik op Van Zyl se foto. “Dalk nie hierdie een nie, hy het baie grys hare tussenin. Ek sou dit seker raakgesien het. Ek kan wel onthou hy was lank, amper so lank soos jy. En goed gebou. Ook soos jy. ’n Gawe man. Ek sou hom nooit van moord verdink het nie.”

			“Het u dalk nog die tjek waarmee hy betaal het?” vra Pieter. Die man skud sy kop. “’n Getekende faktuur, kwitansie, bestelvorm? Of ’n internetoorbetaling? Die adres waar u die klippe afgelewer het?”

			Die man skud nog steeds sy kop. “Hy het kontant betaal en dit persoonlik met een van daardie gehuurde vragmotortjies by my huis kom oplaai.” Hy kyk vinnig rond. “Privaat joppie, die snywerk, jy weet. Weer sy sonbril gedra. Help dit julle?”

			“Vragmotor?” Henk frons. Hoeveel moorde beplan die man nog? “Was daar dan soveel klippe?”

			Die smid lyk onthuts. “Het ek nie gesê daar was groter klippe ook nie? Daar was ’n vrag kleintjies, en dan ’n mooi klompie groter klippe. So omtrent kniehoogte, omtrent tagtig, dink ek. Twee werkers moes ons help laai. As jy die presiese getalle wil hê, kan ek jou van die huis af bel en sê. Ek dink ek het nog iewers die papiertjie waarop ek die bestelling geskryf het.”

			Henk kyk vinnig vir Pieter. “Het hy gesê waarom party groter is?”

			“Ek het hom gevra wat hy wil bou, maar hy het net geglimlag en gesê alles is vir ’n spesiale projek vir sy werk. Ek het gedink hy is miskien ’n bouer of argitek of iets, maar my vrou dink hy is ’n man wat tuine vir groot besighede ontwerp en uitlê.” Hy trek sy skouers op. 

			“Bel ons asseblief met die presiese getalle, van die grotes en die kleintjies.” Henk gee sy kaartjie vir hom. 

			“Ek is regtig jammer ek kan julle nie meer as dit vertel nie,” sê die man toe hulle kort daarna groet. Hy loop wel saam met hulle tot by die motor.

			“As nog iets jou byval, laat weet ons asseblief.” Henk frons. “En as hy jou weer kontak, bel ons dadelik.”

			“Ek het nie die idee gekry hy gaan nog klippe nodig kry nie.” Die man lyk seker van sy saak. “Hy was baie tevrede, het heeltyd geglimlag en so ’n eienaardige wysie gefluit toe hy na die voertuig toe loop.”

			“Dis dan dit,” sê Henk toe hulle later oor die poeiergetrapte kalkpad uitry. 

			“Hierdie werkie moes baie geld ingebring het om in Noord-Afrika te kan rondtoer,” antwoord Pieter. 

			“Seker,” erken Henk. Nog ’n doodloopstraat? Of het die man ten minste een van hul verdagtes geëlimineer? Frans van Zyl is baie grys. “As ons terugkom in die kantoor is daar dalk nuus oor ons verdagtes se bewegings verlede jaar.” Hulle weet reeds Tredoux was nog by Oxford Universiteit toe die moord in Engeland gepleeg is, maar hulle moet seker maak van die ander.

			By die kantoor draf Pieter dadelik na die klerk se toonbank toe. Henk het reeds die dossier oop toe hy terugkom. 

			“Daai adminklerk sal ’n jollie goeie speurder maak.” Pieter tik op ’n vel papier. “Tredoux was wel in Engeland, maar sy sekretaresse sê hy is daardie naweek Skotland toe om saam met vriende langs Hadrianus se muur te gaan stap.”

			“Het sy die alibi nagegaan?” vra Henk.

			“Sy kon nie. Daardie vriende van Tredoux is nou by ’n argeologieprojek in Suid-Amerika.” Pieter knik. “Baie gerieflik, ek weet. Ek sal uitvind hoe ek hulle kan kontak. Surprise, surprise: Dirk Muller was ook in Engeland. ’n Privaat maatskappy wat volkekundige navorsing ondersteun, het hom genooi om ’n reeks lesings vir potensiële borge te lewer en hy het sy vrou saamgevat. Daai alibi sal ek sommer self nagaan.” Hy grinnik stout.

			“Moet net nie vir my sê al die ander was ook in Engeland nie,” kla Henk. “Dis flippen onmoontlik.”

			“Frans van Zyl het saam met sy gesin in Spanje by hul oudste seun en sy vrou gekuier. Ernst le Roux was op die Griekse eilande en Paul Malherbe was nog by die Sorbonne in Frankryk.”

			“Dan kla hulle dosente word nie goed betaal nie,” mor Henk. 

			“Junie is hoogsomer in Europa en die wisselkoers was laas jaar in ons guns,” herinner Pieter hom. “Al wat leef, was oorsee, selfs my ouers wat maar sukkel.”

			“Dan het ons werk. Ek sal by Dirk Muller hoor wanneer ons hom kan gaan spreek, en Van Zyl bel om te hoor waar hy die dertigste was. Dan bel jy Ernst le Roux en Paul Malherbe.”

			Toe Henk bel, is Dirk Muller reeds huis toe ná sy laaste klas. Frans van Zyl rapporteer hy en sy seun het die nege en twintigste Junie met die veerboot oorgevaar om tennis te kyk op Wimbledon en het daar oorgeslaap. Hy gee die seun se besonderhede en Henk bel hom dadelik om die alibi te bevestig. Hy skakel ook vir Scotland Yard en vra hulle om Van Zyl se alibi te kontroleer.

			Pieter het beter nuus. “Malherbe sê hy het Junie verlede jaar by sy siek ma gekuier. Ek het gecheck, sy was daardie tyd in ’n hospitaal in Kaapstad en sy is drie maande later oorlede. Le Roux se alibi is ’n baie bekende model wat hom en nog ’n paar van haar vriende op ’n seiljag onthaal het. Sy het dit bevestig.” 

			Henk knik. “Kom ons ry gou na Muller se huis toe. Hy en sy vrou is daar en ek wil haar reaksie op sy antwoorde sien. Of wil jy regtig alleen gaan?” 

			Pieter skud sy kop.

			“Ek kry môreoggend Van Zyl se adres in Wimbledon vir Scotland Yard.” Hy vat sy motorsleutels en loop saam met Pieter uit.

			“Waarmee help ek vanaand, Kaptein?” vra Dirk Muller vriendelik toe Sonja hulle sitkamer toe lei. Hy sit sy koerant neer en staan op. “Sal ons deurstap studeerkamer toe?”

			“Kom ons hou dit sommer informeel hier in die sitkamer. Ons sal julle nie lank pla nie.” Toe almal sit, kom hy dadelik tot die punt. “Mevrou, jy is verlede jaar saam met jou man Engeland toe, nie waar nie?” vra Henk. 

			Sy knik. 

			“Van die een en twintigste Junie tot die sesde Julie, om presies te wees. Doktor Muller, kan jy vir my sê waar julle die aand van die dertigste Junie was?” 

			Dirk frons nadenkend. “Die dertigste? Kan ek gou my dagboek gaan haal om te kyk hoe my afsprake vir die dag gelyk het?”

			Terwyl hy uit is, sien Henk Sonja is kriewelrig. “Ja, Mevrou? Onthou jy iets?”

			“Nee, nee,” keer sy. “Dis darem meer as ’n jaar gelede, jy weet. Met my vol program ... Ek het buitendien my afsprake volgens Dirk se dagboek gereël sodat ons soms dinge saam kan doen, julle weet.”

			Henk wil sê hy weet nie en dis hoekom hy vra, maar hy swyg.

			“Aha,” sê Dirk van die deur af en kom sit weer, sy dagboek in sy hand. “Ek was by ’n dinee, aangebied deur die organiseerders van die lesingtoer. Ongeveer twee honderd mense sal kan bevestig ek was van agtuur tot elfuur daar. Sonja het nie saamgegaan nie, maar sy was reeds in die bed toe ek by die hotel terugkom.”

			Dirk kyk nie vir Sonja om bevestiging te kry of te vra nie. Hy lyk baie seker van sy saak.

			“Dis reg, ek onthou nou,” sê Sonja vinnig. “Ek was saam met ’n vriendin klub toe, maar het vroeg teruggegaan hotel toe omdat ek ’n migraine gekry het.”

			Henk merk Dirk staar na die dagboek in sy hande. Iets aan die man se liggaamstaal, aan die manier hoe hy daardie boekie vashou, laat Henk wens hy kan die inskrywings vir die dertigste en die paar dae daarna sien. Hy vermoed dit sal baie interessante leesstof wees. 

			“Dit was nou ’n useless exercise,” kla Pieter toe hulle terug is in die motor.

			“Ek sal nie so sê nie,” antwoord Henk. “Ek kon agterkom albei van hulle steek iets weg. As Dirk lieg en Sonja is sy alibi, moet ons ’n ander manier kry om sy storie te verifieer. Maar iets sê vir my albei lieg ter wille van hulself.” Miskien moet hy druk op Sonja toepas. Haar ’n paar keer bel, hamer op klein detail soos presiese tye, asof hy in kontak was met die hotel in Engeland. Dit lyk asof sy regtig bang is. Miskien besluit sy om haar eie bas te red.

			By Frans van Zyl se huis kry hulle ook goeie reaksie. Die man is woedend oor die student se bewerings.

			“Al weer daardie storie!” tier hy. “Het julle nie beter dinge om te doen as om sulke wilde aantygings te ondersoek nie?”

			“Ons moet elke leidraad opvolg.” Henk sien hoe die man moeite doen om hom te beheer.

			“Nou goed.” Hy vee sy hare agtertoe. “Die universiteit het destyds die meisie se klagte van teistering ondersoek en uitgevind dis ’n ou streek van haar. Sy het die vorige jaar blykbaar soortgelyke dinge kwytgeraak oor ’n dosent in ’n ander departement. Aan die einde van die jaar het sy van kursus verander en my geteiken. Maar julle sal in elk geval my storie moet kontroleer.” Hy pers sy lippe vies opmekaar.

			“Kyk so gou moontlik vir ons of sy weergawe waar is,” sê Henk toe hulle motor toe loop. 

			Pieter snorklag. “Nes hy gesê het ons sal.”

		

	
		
			Negentien

			Sondag 31 Augustus

			Die pyn is diep en dof, soos ’n ou wond wat weier om te genees. Die gewig daarvan hou haar vas, anker haar bolyf asof sy aan die grond onder haar vasgepen is. Die pyn begin reg onder haar borsbeen en brand dwarsdeur haar liggaam in ’n dun skag tot by haar rugstring, van daar af tot in die harde grond wat die ysige koue deur elke ander sel dwing. Elke asemteug is pyn.

			Het daardie pen tot in haar rugmurg gesteek? Is dit hoekom sy verlam is? Hoekom sy nie asem kan haal of haar bene kan beweeg en haar arms kan optel om dit uit te ruk nie? Of is dit vrees wat haar ledemate verlam? Vrees wat asemhaling keer en suurstof uit haar bloedstroom weghou?

			Haar verstand is helder, elke vesel in haar liggaam is bewus van hom. Sy voel hom eerder as wat sy hom sien.

			Hy begin ’n vreemde wysie neurie wat die angs in haar vererger en trane deur haar ooglede laat pers. Hy trek aan haar rok se soom, tel haar been op en vou haar enkels oormekaar. Rangskik haar. Waarvoor? Iets ergers as wat nou gebeur?

			Iewers brand ’n vuur. Vreemde koplose skaduwees wat hande hou, dans teen die donker bosse. Mense? Nee, die klipsirkeltjie wat hy haar gewys het toe hy haar hand vat en sy ring haar raakgesteek het. 

			Hoekom het intuïsie haar nie vroeër gewaarsku nie? Waar was haar onfeilbare wapen wat betyds onderskei tussen goed en kwaad, tussen veiligheid en gevaar? Het twintigste-eeuse tegnologie haar daarvan beroof? Het die rekenaarskerm die plek ingeneem van die medemens in wie se oë jy die gevaar kan lees? Het die plat glasoog haar eie beeld na haar teruggekaats, ’n spieël geword wat gevaar wegsteek?

			Die geneurie word ’n gefluit. Word vroliker. 

			Sy kén die melodie, wéét wie dit fluit. Maar angs steel die kennis voor haar verstand die verband kan trek. Haar kop word leeg-leeg-leeg totdat net die instink om te oorleef oorbly.

			Hy buk by haar. Hurk. Sy reuseskaduwee flikker en rank tot in die kaal takke van die eikeboom. Daardie oë kyk uit die uitdrukkinglose masker na haar. Die snik wat in haar keel groei, ontsnap geluidloos, haar longe suig die lug stadig-stadig in, drink die soet suurstof. Moenie roer nie. Moenie verklap lewe vloei saam met pyn in jou terug nie. Moenie dat hy aan jou raak nie, want dit sal dalk die verlamming en die versmoring terugbring.

			As sy gouer in sy oë gekyk het, sou dit sy geheim verklap het, sou sy van beter geweet het. Sy was tog vaagweg ongemaklik, maar nie genoeg nie, nie betyds nie. Sy het self die waarskuwende stem van haar intuïsie stilgemaak.

			Hy is soos die ring by die kunsmark waarvan hy haar vertel het, een volmaakte sirkel, versier deur die fyn rankies en krulle wat vir haar onweerstaanbaar was. Hy is een volmaakte mens met verskillende fasette. Hoe moes sy weet hy sou soos die dun rankie onder druk meegee, verbuig en verwring tot ’n onbekende wese? 

			Hy slaan sy arms om sy knieë en wieg ritmies vorentoe en agtertoe, vorentoe en agtertoe. Toe sy gesig wegdraai, val die vuurgloed oor die hoek van sy kaak.

			Ek ken hom. 

			Maar die mistigheid wat hang tussen voorwete en werklikheid word digter, verdring alles, selfs die pyn. Voorkom dat herkenning by benoeming uitkom, dat skrik ’n naam kry ...

			Koppies wat rinkel, verdryf die skrikbeeld en laat haar baklei teen die slaap. Maar sy kan nie wakker word nie. Of wil sy nie? 

			Waar is die bekende vreemdeling wat meesal alleen kom? Wat met haar praat, haar aanmoedig om wakker te word, haar hand vashou. Haar gerusstel. Soos die kom en gaan van die hospitaalpersoneel en haar ouers deel van haar vreemde halflewe geword het, het sy teenwoordigheid vanselfsprekend geword. Elke dag. Een van die ankers in haar vreemde droomwêreld. Van hom kan sy seker wees, want hy was nie deel van haar lewe voor die skriknag nie.

			Die newels wat alles toemaak, kom nader. Sal sy hom in die mistigheid weer raakloop? Die warm, besorgde stem hoor, die koel hande op haar vel voel, die kil oë agter die lewelose masker sien? 

			Sy begin bewe.

			In die hospitaalkamer wat vir Henk meer na haar as na hospitaal ruik, sien hy sy slaap steeds. Hy onderdruk sy teleurstelling en gaan sit op die bedkassie. Haar ouers was heeldag daar, maar het pas gery, het die suster gesê.

			Eileen is effens blou om die neusvleuels. Sy hart trek benoud saam. Het sy weer longontsteking? Is dit hoekom dit lyk asof sy pynlik moeilik asemhaal? Nee, dan sou haar ouers gebly het en was sy weer in intensief.

			Tog, selfs haar vingerpunte lyk blouerig en haar asemhaling is vlak.

			Elke keer wat sy ’n terugslag kry, reageer sy stadiger op die antibiotika, asof haar gestel weerstand teen die middels opbou, pleks van teen die infeksies.

			Haar hande roer krampagtig, haar kop beweeg effens. Hy hoor skaars die snik, maar dis vir hom genoeg. 

			“Eileen.” Hy vat haar hand en vryf oor die koue vingers. Toe sy nie reageer nie, skuif hy van die kassie af, buk oor haar en druk sy mond ’n telling lank teen haar wang voor hy by haar oor praat. “Eileen, word wakker. Jy is veilig.” 

			Haar hand vou styf om sy vingers toe, die ooglede flikker, maar haar oë gaan nie oop nie.

			“Ek sal hier bly,” stel hy haar gerus en druk sy lippe teen haar voorkop. Toe kyk hy dadelik rond om te sien of iemand hom gesien het. “Jy droom net. Jy is veilig hier.”

			Sy word tog rustiger maar hou styf vas toe hy haar hand wil los om weer op die bedkassie te gaan sit. Hy trek die besoekerstoel met die voet nader. 

			“Ek was gister besig met die ondersoek, daarom kon ek nie kom nie.” Hy praat sag en hoop niemand anders hoor hom nie, maar hou daarna aan praat oor veilige onderwerpe. Wat gaan hy maak wanneer sy wakker word en sonder herkenning vir hom kyk? Hy het gewoond geraak aan die besoeke en geheg geraak aan haar, erken hy teenoor homself. Wanneer sy heeltemal bykom, sal sy sonder hom regkom. Hy is die een wat nie sonder haar sal kan klaarkom nie, want hy is hopeloos te betrokke.

			“Jy hoef nie meer bang te wees nie,” paai hy. “Hier is jy veilig, jy kan maar wakker word. Ons gaan hom vang, dan kan jy weer met jou lewe aangaan.”

			Miskien sal sy bykom as Llyn met haar kon praat, maar hulle kan dit nie waag om haar te sê Eileen leef nog en is in die hospitaal nie. Sy sal haar blydskap nie kan wegsteek nie en dalk verklap haar houding die werklikheid, ook aan die moordenaar.

			Hy sal eerder van môre af foto’s van die verdagtes saambring, net ingeval Eileen uit die koma kom terwyl hy hier is. 

			’n Uur later staan hy op om huis toe te gaan. Sy is nou heeltemal rustig en hy buk om haar op die wang te soen. Sy skram nie van die aanraking weg soos ’n paar keer tevore nie. 

			

		

	
		
			Twintig

			Maandag 1 September

			Llyn loop deur die laning tussen die twee aangrensende dameskoshuise. Augustus het sonder ’n insident gekom en gegaan. Sy voel vry. Fyn geel en wit roosblaartjies konfetti neer uit die banksiaranke, vee oor haar wange en sif op haar kop neer toe die bries die prieel roer.

			Die lente is hier. Sal sy weer lus kry vir die lewe as dinge tussen haar en Celliers opgeklaar is? Hy het haar toe nie die Saterdag ná hulle ontmoeting by die biblioteek by die huis kom opsoek nie. En dit was ’n pynlike teleurstelling. Gaan sy vandag in hom vasloop? Sal hy haar dan kilweg ignoreer, of sê hy gee nie meer genoeg om om te verduidelik nie? 

			Sy trek haar skouers vierkantig. Die skerp kante van die hartseer en verlange na Eileen het ten minste versag tot ’n dowwe pyn, asof sy ’n doofmiddel daarteen gekry het. Of miskien eerder iets wat die wond vinniger laat toegroei. Sy begin weer dinge om haar raaksien, goed wat niks met die reeksmoorde te doen het nie. 

			Die proses het begin ná haar eerste besoek aan Paul Malherbe. Sy glimlag toe sy daaraan dink. Met die tweede besoek het sy tot haar verbasing vanself oor Eileen begin praat. Teen die einde het hy gesê dit gebeur soms dat meisies wat hul moeders vroeg in hul lewe verloor, ’n spesiale vriendin kry wat haar plek kan inneem. Dat sy gelukkig was om iemand soos Eileen te leer ken wat so ’n vriendin vir haar kon wees. 

			Met haar volgende afspraak het hulle meer gesels oor die leemte in ’n kind se lewe wanneer hy een of albei sy ouers verloor. Dit het haar laat besef sy kan ophou skuldig voel teenoor haar pa omdat sy soms so hewig na ’n ma verlang het.

			Vandag is haar vierde sessie. Dis maklik om met doktor Malherbe te praat, amper so maklik as met ... Sy byt haar onderlip. Niemand kan ooit Eileen se plek as biegmoeder inneem nie en Celliers praat nie meer met haar nie. 

			Sy dwing haar gedagtes weg. Dis doktor Malherbe se uiterlike wat haar gerusstel. Aantreklik, maar nie opvallend soos Ernst le Roux nie, ook nie treffend manlik soos Celliers nie, maar sy eweredige gelaatstrekke en aangename stem skep die indruk van kalmte. Van gelykmatigheid. Asof hy altyd beheers sal optree. Sy beleef geen opwindende ondertoon van gevaar en effense onsekerheid soos by Celliers is.

			Dieselfde kalmte beleef sy weer toe hy die deur oopmaak en haar innooi. Sy vrae is soos altyd vol empatie, maar objektief.

			“Is daar enigiets waaroor jy nog onseker voel?” vra hy ná ’n ruk.

			Sy skud haar kop.

			“Dan is daar geen rede hoekom jy nog skuldig moet voel oor Eileen se dood nie.” Sy woorde vang haar onkant.

			“Hoe weet ...?” Sy glimlag verleë. Hy weet hoe om tussen die lyne te lees.

			“Dis nie jou skuld nie, Llyn.” Hy kyk deurdringend vir haar. “Jy kan sirkels loop, draaie gooi en redes soek om skuldig te voel, maar dit was nog steeds nie jy nie.”

			“Ek weet.” Sy weet regtig, besef sy. “En ek voel beter. Vry. Byna alles begin weer normaal word. Ek voel nie meer so onbetrokke by my eie lewe nie en dinge wat belangrik was, begin weer saak maak. Dis asof alles weer in fokus begin kom. Die verlange is soms erger, maar ek hanteer dit beter.” 

			Al wat nie regkom nie, is haar vriendskap met Celliers. En die pyn van dáárdie verlies word al hoe skerper in plaas van beter. Hoe lank voor die seer oor Celliers sal verdwyn? “Dis soos wanneer die lewe terugkom ná die tandarts se inspuiting. Dis nog seer, maar die tand is gered.” Sy glimlag en weet sy babbel sodat sy hom nie van Celliers sal vertel nie.

			“Dis beter as die gevoelloosheid wat mens afsny van alles, nè?” Hy glimlag asof hy haar verduideliking aanvaar. “Maak vrede met die pyn sodat jy weer kan begin lewe en weer mense naby jou kan toelaat.” 

			“Die lewe is te kosbaar om te vermors.” Sy sal Celliers hierna in sy kantoor gaan spreek. Op pad na Paul Malherbe toe moet sy by sy kantoor verby en op pad terug weer, vier keer al. Sy wonder elke keer of sy hom in die gang gaan sien, maar dit het nog nie gebeur nie. Sy sal die eerste tree gee, aan sy kantoordeur gaan klop en die warboel in haar kop verduidelik sodat hy haar vrae kan beantwoord. 

			Wat maak dit saak dat hy ’n dosent is? Argeologie is nie een van haar vakke nie, ’n vriendskap met hom kan dus nie haar studie bevoordeel nie. Maar sal hy bereid wees om haar nog ’n kans te gee? Kan hul vriendskap herstel word of het hy moed opgegee? 

			Wat maak sy as hy nié met haar wil praat nie? Sy ril. Daaraan wil sy nie eens dink nie. 

			Paul Malherbe moes die rilling gesien het, want hy kyk vraend vir haar. 

			“Jy sal seker dink ek yl, maar ek voel Eileen se nabyheid,” sê sy vinnig. 

			Hy glimlag begrypend en sy ontspan weer. 

			“Ek betrap myself selfs dat ek hardop met haar praat, veral wanneer ek alleen in my kamer agter die rekenaar sit.”

			“Ek weet wat jy bedoel. Dis deel van die verwerking en aanvaarding van haar dood.” 

			Hy praat asof hy daarvan ondervinding het en sy wonder skielik oor sy lewe, oor die vreugdes en pyn wat hy dalk agter die skerm van sy kalm uiterlike bêre.

			Dit laat haar met nuwe oë na sy kantoor kyk. Geraamde foto’s en afdrukke teen die muur verklap sy voorliefdes: pensketse van inheemse bome; foto’s van Hadrianus se muur in Skotland; afdrukke van die Vrouemonument. Seepsteenbeelde uit Afrika op die boekrak by boeke oor tuinbou, geskiedenis, bome, en Freud. Huis- en tuintydskrifte en National Geographic se jongste uitgawe op sy lessenaar. 

			Die vreemde kombinasie verklap hy is ’n amateurhistorikus, sielkundige, tuinier, kunskenner.

			“Dis jammer jy het nie ’n tuin om in rond te krap nie,” sê hy toe sy oor die tuintydskrif vee. “Toe ek huis koop, het ek agtergekom tuinmaak werk soos terapie, nou skryf ek dit vir almal voor.” Hy glimlag vol selfspot. “Ek is juis die doolhof by my huis aan die opknap.”

			Sy sit vorentoe. “Jy het ’n regte doolhof?” 

			Hy knik verleë. 

			“Hoe raar. Ek sal dit baie graag wil sien.” 

			Sy glimlag is opreg bly. “Die huis is in ’n gevestigde buurt en die doolhof is oud met lekker digte struikmure. Dit het op die oomblik ’n goeie snoei nodig voor die lentegroei behoorlik inskop, maar sodra dit reg is, moet jy kom kyk.”

			Hy staan op. “Ek is bly ons geselsies het jou gehelp. Jy is natuurlik altyd welkom om weer te kom as jy dit nodig het, maar jy is amptelik nie meer my pasiënt nie.” 

			By die deur groet hy haar met die hand. “Ek sien jou dan oor min of meer twee weke wanneer die doolhof ordentlik lyk.”

			In die gang huiwer sy lank voor Celliers se kantoordeur voordat sy klop, haar hart in haar keel. Klop weer, harder. Nog geen reaksie nie. Dis dan dit. 

			Sy loop met gemengde gevoelens huis toe. Eers toe sy daar is, besef sy sy het nie weer al die pad met Eileen loop en redekawel nie.

			1 September

			“Ek is bly die rektor het die lentedanse uitgestel,” sê Henk toe hy ná tienuur by die kantoor inkom.

			“H’m.” 

			Pieter het nie ’n woord gehoor nie, weet hy. 

			“Henk, jy verdwyn heeltemal te gereeld hospitaal toe, pel. Die mense hier rond begin wonder of jou kop nog by die ondersoek is.”

			Henk vererg hom. “Natuurlik is my kop by die ondersoek. Hoekom anders dink julle is ek selfs Sondae by die hospitaal? Ek probeer haar wakker kry sonder om haar ’n terugslag te gee. Die hospitaalshrink sê ek moet versigtig wees, haar gemoedstoestand is net so gekwets soos haar lyf. Sy word nie wakker nie, want sy wíl nie wakker wees nie, dis te traumaties. Dis reeds ’n wonder dat sy haar laaste terugslag oorleef het.”

			“Wel, sy moet nou regkom sodat sy kan sê wie’s die moordenaar.” Pieter klink meer simpatiek. “Die danse is nou afgestel, maar hoe weet mens dit gaan die moordenaar keer? En daai flippen balhorige studente is kapabel en reël ’n drinkparty om vir die grênd danse te vergoed.”

			“Daar is ’n aandklokreël. Niemand mag ná sesuur op die kampus wees nie. Oortreders sal in hegtenis geneem word. As enige meisie ná alles wat gebeur het so stupid is om vanaand uit te gaan, verdien sy ’n lang naald in die hart.” Henk is dadelik spyt. “Vergeet wat ek gesê het. Sê my eerder of jy meer kon uitvind oor daardie meisie wat die vinger na Frans van Zyl gewys het. Die rektor het gebel en volgens die oudrektor is daar destyds geen bewyse gevind vir haar bewerings nie.”

			“Nie?” Pieter frons. “Haar sussie weier om nog ’n woord te sê; mens sou sweer iemand het haar gedreig. Sy wil nie eens sê waar ek haar ousus kan kry om haar self te vra nie.” 

			Henk knik. “Hou aan soek tot jy die meisie opspoor. Ek werk intussen aan ’n persverklaring. Ek glo in elk geval die moordenaar gaan hom nie steur aan lentedag in Suid-Afrika nie, dis net te uit pas uit met die res.”

			“Ek gaan kyk solank of Scotland Yard nuus het oor daai alibi’s.”

			Toe Pieter loop, konsentreer Henk op die leêrs van elke geval. 

			Ongelukkig sukkel sy internetkenner nog steeds om deur die sekerheidsmuur van Eileen se internetvriende te breek, maar hy is nou seker al drie is eintlik een mens. Hy het dus nie veel meer as laas nie, behalwe miskien die naamkwessie. Terwyl hy op die internet na Keltiese juweliersware gekyk het, het hy gesien die slagoffers se name is Kelties: Fiona, Bridget, Deirdre, Cara, Eileen. O’Reilly is ook ’n Keltiese van.

			Toe hy sien die ou vorm van Eileen is Aveline, het hy instinktief geweet wat die gravering in haar ring is. Die oeralfabet het hom bevestiging gegee: aveline is die antieke vorm van Eileen. 

			Daar is nie graveerwerk op enige van die ander slagoffers se juwele nie. 

			In die persverklaring noem hy onder andere dat die moordenaar blykbaar slagoffers kies met Keltiese name en dat hy hulle dalk via die internet leer ken. 

			Toe Henk klaar is met die persverklaring en dit vir die tikster gaan gee, sien hy dis ná middagete. Byna besoektyd. Sy hart mis ’n slag.

			“Miskien sal hierdie besoeker jou frons laat verdwyn, pel.” Pieter staan voor sy lessenaar met Sonja Muller by hom. Hy rek sy oë veelseggend.

			Henk staan dadelik op. “Middag, mevrou Muller.”

			Pieter grinnik oor sy verleentheid. “Mevrou Muller wil jou spreek.”

			“Noem my asseblief Sonja.” Haar stemtoon flankeer maar sy lyk terselfdertyd onseker en selfs ’n bietjie skuldig. “Ek het lank gewonder of ek moet kom, maar ek is te bang om langer stil te bly.” Sy wring haar hande, maar dit lyk nie asof sy daarvan bewus is nie.

			Die vrou is werklik gespanne, besef Henk met ’n gevoel van opwinding.

			“Sit gerus, Sonja.” Pieter trek vir haar een van die stoele voor Henk se lessenaar uit en gaan sit op die ander een. “Wat het jy op die hart?”

			Sy byt haar lip. “Dit pla my al ’n hele ruk dat ek nie heeltemal eerlik was toe julle laas by ons was nie.” Henk knik bemoedigend. “Sedert ons laas jaar in Engeland was, is Dirk anders en die afgelope maand is dit nog meer opmerklik.” 

			Henk wonder onwillekeurig of Dirk hom nie van haar begin losmaak omdat hy weet almal is bewus van haar ontrou nie. As sy sekretaresse weet hy slaap soms in sy kantoor ...

			“Ek sou gedink het dis maar sy ouderdom, maar die tydsberekening is net ... suspisieus.” Sy frons. “Ek kon sien jul vrae het hom nou die dag onkant gevang, veral oor daardie spesifieke datum. Dan is daar die boek oor ou Keltiese gebruike waarmee hy besig is. Alles val darem baie toevallig saam met die reeksmoorde. Die ou volke was heidene, jy weet, en ek het begin wonder of hy nie deurmekaar geraak het met hierdie paganistiese rituele nie. Of met heksery. Dit hou tog half en half verband met mekaar. Ek is seker dit het alles begin toe die klomp hippies hier in die vallei ingetrek en die kunsmark begin het. Hulle het vreemde idees en gebruike en hulle is al amper ’n jaar lank hier in die omgewing. Dis heeltemal te toevallig om werklik toeval te wees.”

			“Ek begryp jou kommer,” jok Henk terwyl hy sin probeer maak van die verduideliking. “Ons sal weer die mense by die kunsmark gaan ondervra. Maar is daar iets in die besonder oor die tyd in Engeland wat jou pla?” 

			“Ek wou niks sê nie ... dis half ’n verleentheid, jy weet.” Sy loer deur haar wimpers vir hom. “En ek wil Dirk nie in die moeilikheid bring nie.”

			Henk knik begrypend. “Enigiets wat jy vir ons sê, is vertroulik.” 

			“Ek het nie daardie aand ’n migraine gehad nie.” Sy kyk hom nou waterpas aan. “Ek was saam met ’n ... saam met vriende na ’n nagklub toe en ons het seker meer gedrink as wat ons moes. Ons is ná middernag terug na my hotelkamer toe, as jy moet weet. Maar Dirk was nog nie by die suite nie en het beslis nie later ingekom nie. Ek het geen idee hoe laat hy by die funksie weg is en of hy ooit by die hotel was nie. Miskien was hy in die kroeg, maar hy was beslis nie daardie nag in ons suite nie.”

			“Het hy iets gesê nadat ons by julle huis was?” vra Pieter. 

			Sy skud haar kop. 

			“Jou bedank dat jy sy weergawe bevestig het? Jou gevra hoekom jy hom nie weerspreek het nie? Enigiets?”

			“Nee, niks. Dis wat so vreemd is. Hy praat feitlik nie met my nie maar sit net heelaand ná werk in sy studeerkamer met daardie navorsing van hom. As hy wel met my praat, is hy kil, asof ek die een is wat oor hom verleë is en nie andersom nie.” Sy is nou behoorlik verontwaardig. “En dit nadat ek vir julle gelieg het om hom uit die gemors te help.”

			Henk ignoreer Pieter se veelseggende kyk en stel haar gerus. “Baie dankie, Sonja. As ons doktor Muller se alibi vir die aand nagaan, sal ons seker maak hy kom nie agter jy het met ons gepraat nie.”

			Pieter loop saam met haar uit. 

			Henk kyk vinnig na sy horlosie. Hy is hopeloos laat. Hy sal Eileen se ma beslis nie vandag by die hospitaal kan gaan aflos nie.

			“Ek kan verstaan hoekom die vrou so benoud is,” sê Pieter toe hy terugkom. “Hy weet sy weet hy het vir die polisie gejok. Ook dat sy ons enige tyd die waarheid kan vertel. As hy die moordenaar is, sal dit vir hom die ideale oplossing en die eenvoudigste ding op aarde wees om haar stil te maak.”

			“En ek sal die laaste een wees wat hom daaroor verkwalik,” erken Henk. “As die helfte van die stories waar is, het daai merrie op die arme man getrap. Maar dit beteken nie hy kan links en regs moor nie. Ek ry gou om te hoor wat sy kant van die storie is.”

			Maandagnag 1 September

			Die kampus is morsdood. Heeltemal leweloos. Nie eens ’n bries roer die blare van die bome wat langs die paadjies wagstaan nie.

			Sy kantoorvenster het ’n goeie uitsig oor die grasperk voor die kafeteria. Geen studente nie, nie eens die mans waag dit vanaand op die kampus nie. En dis hy wat dit alles beheer, hy wat die stemmigheid afdwing wat tot die bome laat asem ophou. Niemand anders kan dit regkry nie.

			Opwinding bruis deur hom. 

			Almal wéét van hom, maar niemand kan naby hom kom nie. Hy is onaantasbaar.

			Die stad se naggloed verlig die vlieswolke wat voor die skyfie maan verbyskuif. Met sonsopkoms is lentedag verby. Môreaand sal die studente uit hul wegkruipplekke kom, al is dit donkermaan. Die aandklokreël geld net vir een dag.

			Die aandkoerante lê oop by die persverklaring. Die polisie maak goeie vordering. Hy lag. Hy weet presies hoeveel hulle weet en wat hulle verswyg. Hulle glo hulle kan binnekort iemand arresteer, want die berig verklap nuwe besonderhede. Hy weet ook hulle het iets uitgelaat, iets wat hom moet pootjie.

			Adrenalien klop dik deur sy are. Hy staar na sy hande, kan die opwinding feitlik deur die aarwande vlak onder die oppervlak sien pols. Dis die oorsprong van sy mag: die bloed, die adrenalien, die brein wat alles beheer, wat vingers laat vasvat en toevou ...

			Dink hulle hy sal hom laat manipuleer deur hulle verklarings? Hulle veiligheidsmaatreëls? Dat hy sy plan sal laat vaar en alles wat perfek uitgewerk is, laat verongeluk? Wie dink hulle is hulle om sy bewegings te probeer voorspel? Nie een kan die eenvoudige logika agter alles insien nie. Hulle voorspel sy volgende skuif, maak aanspraak daarop dat hulle die uiteinde kan verander. Wie dink hulle is hulle?

			Die spesiale datum is gekies net vir haar. ’n Verrassing vir haar. Vir almal.

			Hy glimlag. Sy is klei in sy hande. Hy lees dit in haar oë, in haar liggaamstaal. Sy vertrou hom uiteindelik ten volle.

			Dinsdag 2 September

			Henk is vies. Dirk Muller se sekretaresse het hom vriendelik ontvang, dis waar. Toe hy vra, het sy gesê Dirk se klasse het gistermiddag vyfuur klaargemaak, waarna hy haar as verjaardaggeskenk uitgeneem het vir ete. 

			“Volgens sy vrou het hy nie by die huis geslaap nie, Juffrou.”

			Sy kyk waterpas vir hom. “Jy lyk verniet so suspisieus, Kaptein. Hy gaan deesdae selde saans huis toe, maar dit beteken nie hy slaap by my nie.” 

			Seker nie, erken hy heimlik. Hulle weet lankal die man slaap soms in sy kantoor. Maar dit beteken ook hy het nie vir daardie aande ’n alibi nie. Gelukkig vir hom was daar nie gisteraand ’n moord nie. 

			“Is hy beskikbaar?” Sy stem klink bars in sy ore. Het hulle voorsorg gisteraand die moordenaar gefnuik? Of was hy reg om te glo lentedag is nooit oorweeg nie? 

			Hy is behoorlik opgewerk nog voordat die sekretaresse die kantoordeur oopstoot.

			“Doktor Muller, waar was jy gisteraand?” vra hy toe Dirk hom nooi om te sit.

			Dirk kyk vinnig op. “Hoekom? Het nog ’n meisie verdwyn? Was daar nog ’n moord?”

			Henk is oomblikke lank uit die veld geslaan. Het nog ’n meisie verdwyn? Hy was nog nie by die kantoor nie, maar niemand het hom gebel om te sê daar is probleme nie.

			“Nie sover ek weet nie,” antwoord hy kortaf. “Ek weet jy het saam met jou sekretaresse gaan eet, maar volgens jou vrou het jy nie gisteraand huis toe gekom nie.”

			“O, was sy ten minste daar om te weet ek was nie by die huis nie?” vra hy sarkasties. “Hoe raar.”

			“Waar was jy?” herhaal Henk.

			“Ek was hier. In my kantoor. Die bank slaap nie te onaardig nie.” Hy vee sy hare agtertoe. Sy vingers bewe nie. Die man is heeltemal kalm. “Ek kan dit nie meer verduur om in dieselfde huis as my vrou te wees nie, as jy moet weet.”

			“En die aand van dertig Junie verlede jaar?” vra Henk vinnig, voor verleentheid hom kan terughou.

			“Ek sien Sonja was dapper genoeg om uiteindelik te erken sy het die aand alleen geslaap – of dalk nie?” Hy gee Henk ’n vraende kyk. 

			Henk knik. 

			“Kaptein, soos jy kan aflei, is my huwelik ’n klug. Jare lank al. Twee jaar gelede het ek deur die universiteit ’n vrou ontmoet. Ons het daarna e-posse gewissel en mekaar beter leer ken. Ek het haar toevallig by die ete in Londen raakgeloop en die aand saam met haar deurgebring. Jy knik verniet so begrypend. Jy verstaan verkeerd: Ons het gesels. Net dit. Nagdeur. In ’n klein pub in Londen. Ek het haar nie gisteraand of enige aand ná die dertigste Junie verlede jaar gesien nie en gaan haar ook nie weer sien voordat ek ’n vry man is nie. Ek kan jou die pub se adres gee, maar nie die vrou se naam nie. Ek wil eers ’n egskeiding aanhangig maak en sal dan die vrou se toestemming vra om haar as alibi te gebruik.”

			Henk kyk na die sterk vingers wat iets op ’n stukkie papier skryf en toe sy trouring om en om sy vinger draai voordat hy dit afhaal en in sy laai laat val. 

			“En wanneer sal dit wees?” vra Henk. 

			“Binnekort.” Die man se skouers trek vierkantig asof hy skielik sekerder van homself is. “Ek gaan vanaand met Sonja praat en môre die prokureur spreek. Ek glo nie sy sal so dom wees om dit teen te staan nie.”

			En dis al wat jy vandag uit dié man gaan kry, Henk Vos. “Bel my sodra sy jou alibi kan bevestig.”

			Henk voel skepties toe hy loop. Hy het die kuierplek se naam maar hoe waarskynlik is dit dat die eienaar van ’n pub in Londen sal onthou van iemand wat meer as veertien maande gelede nagdeur daar gekuier het? 

			Scotland Yard sal darem kan nagaan of die Britse slagoffer die Anthropological Society se ete bygewoon het die aand voor sy vermoor is. As dit nie sy is wat Dirk by die ete raakgeloop het nie, sal hulle kan kyk watter vroulike gaste sonder metgeselle by die ete was, miskien selfs wie saam met Muller daar weg is. 

			Buite is die son helder asof die lente werklik deurgebreek het. Op die ingewing van die oomblik stuur hy sy motor van die universiteit af reguit hospitaal toe. Hy was nie gister daar nie. Miskien het Eileen intussen wakker geword. 

			

		

	
		
			Een en twintig

			Saterdag 6 September

			Celliers vee die sweet met ’n sporthanddoek van sy gesig en voorarms af en hou die muurbalbaan se deur vir Herman van Vollenhoven oop.

			“Ek is amper te bang om binne trefafstand van jou raket te kom.” Herman se oë is ernstig. “Magtie, man, jy het my vandag bang gespeel. Hoekom het jy sulke moorddadige houe geslaan?”

			“Jammer. Ek wens net hierdie moordondersoek wil tot ’n punt kom.” Hy weet dis ’n flou verskoning.

			“Is jy seker dis die enigste rede? Het dit niks te doen met die spelers wat die baan voor ons gebruik het nie?”

			Celliers vermy sy oë. “Ernst le Roux se oorwinnings het niks met my te doen nie.” Sy kaakspiere pyn van die spanning. 

			Herman frons. “Ek hoop die meisie is nie een van sy studente nie. Die polisie doen reeds navraag oor stories wat jare gelede oor Frans van Zyl en ’n student rondgeloop het.”

			“Dis Llyn Morgan.” Hy kry die naam uit, maar vra nie uit oor Van Zyl se eskapades nie. Hy kan nie ’n vinger na Van Zyl of Le Roux wys nie, want hy is self betrokke by ’n student. Was amper betrokke. Wil dolgraag by haar betrokke wees. Daarom is dit pynlik om Llyn in Le Roux se geselskap te sien. Daardie arm wat so nonchalant om haar skouers gegaan het, grief hom oneindig. 

			Hy moes meer moeite gedoen het om alles met haar uit te praat, ook hierdie student-dosent-ding. Hy was net die afgelope week baie besig. Sy spreekure bly volgepak met studente wat hom oor onbenullighede kom spreek en hy moes drie maal by die tydskrifredakteur uitkom oor ’n verandering aan een van sy artikels.

			“Sy is ’n vriendin van die vorige slagoffer, nie waar nie?” Herman se frons verdwyn. “Malherbe glo die vriendinne is nou almal oor die trauma.” 

			“As die polisie nie hulle sokkies optrek nie, sit hy binnekort weer met ’n wagkamer vol getraumatiseerdes,” sê Celliers kortaf. “Mens kan nie uit die berigte aflei of hulle wel vordering maak en of hulle doel is om die moordenaar uit te lok nie. Het hulle iets vir jou gesê?”

			Herman trek sy skouers op. “Ek weet net so min soos enige ander koerantleser.” 

			Toe Celliers later terugry huis toe, probeer hy sy swaarmoedigheid verklaar. Hy is permanent ongedurig, sy emosies ry wipplank, sy buie is onvoorspelbaar en deurmekaar. By tye woedend, soms pleinweg ongelukkig. 

			As hy eerlik is, moet hy erken hy oorreageer want die hele ding het ’n ou wond uit sy kinderdae oopgekrap. Die feit dat sy biologiese ma hom verwerp het, het ’n merk gelaat wat in sy gemoed bly vassteek het ondanks al die liefde van sy aanneemouers. Selfs toe hy as tiener geworstel het met identiteitskwessies, het hulle hom ondersteun en was hy dankbaar oor hul openheid. Maar die wete het in sy gemoed bly broei: Sy eie vlees en bloed wou hom nie hê nie.

			Ernst le Roux is ’n tipiese enigste kind wat alles gekry het waarop hy ooit kon hoop, ook ouers wat hom op die hande dra. Hy is die logiese keuse vir ’n meisie soos Llyn. Celliers weet hy moet dit net aanvaar en met sy lewe voortgaan.

			Maar hy kan nie.

			Saterdag 6 September

			“Dit skud jou nog steeds as jy Tredoux onverwags raakloop, nè?” Ernst huiwer voor Llyn se voordeur. “Kan ek inkom vir koffie, dan vertel jy my wat tussen julle skeefgeloop het?”

			“Nee.” Sy frons. “Jy kan inkom vir koffie, maar daar is niks te vertel nie. Niks kon skeefloop nie want daar was niks. Is niks.” Jy praat jou vas, Llyn Morgan. En jy is min lus vir geselskap. Jy is moeg ná die muurbal, moeg van die stap huis toe, moeg vir die ongelukkigheid omdat jy Celliers nog nie op kantoor kon kry nie.

			Sy het geweet sy moenie Ernst se uitnodiging aanvaar nie, maar sy was radeloos van verlange en hy was baie oorredend. Nou wens sy hy wil loop. Die oggend was ’n fiasko. Sy sjarmante pogings om haar te oortuig sy speel gangbaar muurbal, het haar net meer gespanne gemaak. Toe wag Celliers boonop by die baan se deur vir haar en haar geskiedenisdosent en dit nadat sy so ’n bohaai gemaak het omdat Celliers ’n dosent is.

			Toe Ernst kort daarna groet, is sy bly. Sy gaan stort en maak traag gereed vir haar afspraak. Miskien moet sy eers vir Henk bel en vertel sy ontmoet vandag twee van Eileen se internetvriende. Sy skud haar kop. Dis helder daglig en sy sien hulle elkeen net vir ’n kwartier in die kafeteria. As een haar êrens heen nooi, sal sy weier om haar voet by die deur uit te sit. 

			Sy byt op haar lip en tel toe wel haar selfoon op. As Henk daarvan weet, sal sy tog beter voel. 

			Maar Henk is omgekrap. “Ek kan jou nie verbied nie, maar dis uiters onverantwoordelik. Ek weet nog nie eens jy het met hulle kontak gemaak nie, nou wil jy hulle ontmoet. Ek kan nie betyds daar wees nie, maar bel my dadelik wanneer jy uitkom. Ek wil alles weet.” 

			Sy voel niks veiliger nie, maar sien ook nie kans om Alicia of Rykie te vertel wat sy beplan of hulle saam te nooi nie. Hulle sal histeries raak. 

			Celliers sou haar reguit vertel het sy is mal en vir hom sou sy geluister het, omdat sy wil. Omdat sy geglo het hy gee regtig om. Omdat sy regtig wil hê hy moet nog steeds omgee, want sý gee om. Gee soveel om dat dit seermaak. 

			Hoekom is hy nooit op kantoor as sy daar klop nie? 

			Sy skud haar kop asof sy die emosies kan wegskud en loop vasberade kafeteria toe. Basta bang wees. Dis ’n baie gewilde studentekuierplek met baie mense waar sy niks kan oorkom nie. Sy stoot die deur oop. Sy gaan nie verdwyn nie en gaan beslis nie saam met ’n vreemdeling hier uitloop nie. 

			Sy het reeds begin vermoed haar eerste afspraak gaan nie opdaag nie toe Henk se kollega Pieter uitasem by die kafeteria opdaag en by ’n tafeltjie gaan sit. Verligting trek soet deur haar. Dis ’n algehele antiklimaks toe sy uiteindelik moet erken nie een van die twee internetkennisse gaan opdaag nie. Alicia was reg: Rekenaarnerds is weirdos wat agter die skerm wegkruip om hul anonimiteit te beskerm. 

			Sy het pas besluit om eerder te loop, toe ’n bekende stem agter haar praat. “My jinne, Llyn, dis ’n verrassing.” 

			Sy draai om en glimlag vir Paul Malherbe. Hy is so gerusstellend normaal te midde van al die intrige dat sy byna lag kry. 

		

	
		
			Twee en twintig

			Woensdag 10 September

			Henk stuur die motor versigtig deur die verkeer. “Al wat leef, het weer vandag met sy eie kar werk toe gery omdat hy vir drie druppels water bang is,” mor hy.

			“Jip,” stem Pieter saam. “Kan mense nie meer bestuur nie, of wat?”

			Henk grinnik. Sy senuwees lol en Pieter weet dit. Dis tog goed om hom hier te hê, al sou hy graag alleen by Eileen wou wees hierdie eerste keer sedert sy heeltemal wakker geword het. 

			Pieter grinnik terug. “Miskien herken jou girlfriend vanaand een van die manne op die foto’s, dan het ons ons skuldige.”

			“Sy is nie my girlfriend nie,” raas Henk. Sal sy hom wat Henk is, herken? Dis sy grootste vraag. “Jy druk haar nie vir ’n antwoord nie, hoor jy. Die dokter het gewaarsku sy gaan dalk nie dadelik onthou nie en sal miskien nie eens kan praat nie omdat sy so lank bewusteloos was.”

			“Ek wonder darem wie dit was,” mymer Pieter. 

			Henk antwoord nie. Dit sal ’n verligting wees om uiteindelik uitsluitsel te kry en die moordenaar vas te trek, maar dit sal ook ’n einde maak aan sy eienaardige verhouding met Eileen. 

			Miskien ook maar beter so.

			Hy dwing sy gedagtes terug na die verdagtes. Wie sal Eileen vandag uitwys? ’n Meer onwaarskynlike lot het hy lanklaas gesien. Almal hul skole se duxleerlinge, behalwe Ernst le Roux. Hy het die toekenning blykbaar misgeloop omdat hy te veel onder die meisies gejol het. Hy klink eintlik na die enigste een van die klomp wat byna normaal was, behalwe dat een van sy meisies iets onthou van ’n probleem met troeteldiere. 

			Die ander was almal vreeslike nerds, soos Pieter hulle noem. Dirk Muller was blykbaar die ergste: diep, donker en misterieus, het sy vriendinne gesê. Miskien het Sonja dieselfde fout gemaak, toe vind sy uit hy is net donker en vervelig.

			Frans van Zyl was weer ’n wroegende siel. Gelukkig kon Pieter intussen uitvind die klagtes van teistering is ongegrond. Sy oudstudent het op skool reeds met haar streke begin en een van haar mansonderwysers beskuldig van teistering, in haar eerste jaar weer en oplaas ook vir Van Zyl. Tans word sy in ’n senukliniek vir die een of ander persoonlikheidsversteuring behandel. 

			Bartho Tredoux is ’n bietjie van ’n duister karakter. Skoolmaats onthou min van hom behalwe dat hy slim was. Hy het blykbaar redelik in die agtergrond beweeg.

			Malherbe se aanneemgesin het baie gepraat maar min gesê, soos alle families. Malherbe kontak hulle glo nie gereeld nie, maar hulle lyk na gewone, plat-op-die-aarde-mense. ’n Normale, gemiddelde gesin.

			“Het die Morgan-meisiekind intussen weer ’n date gemaak met een van Eileen se internetvriende?” Pieter draai skuins om vir hom te kyk. 

			Henk kners op sy tande. Hy was vies vir Llyn oor haar roekeloosheid en bly toe sy bel om te sê nie een van die mans het opgedaag nie. Hy vermoed sy was verlig om hom alles te vertel, ook wat sy oor Eileen se internetvriende uitgevind het. Hy het nou ’n lys internetadresse, wie van hulle haar gekontak het, wie afsprake probeer maak het, en die besonderhede van die twee wat nie opgedaag het vir hul afsprake nie. Sy het ook belowe om hom vooraf te laat weet as sy weer ’n afspraak maak.

			“Daar was ’n hele paar mans wat die middag geselsies probeer aanknoop het,” mor Pieter. “My kop was dronk gedraai teen die tyd wat die shrink met haar gaan gesels het. Ek dink hy het haar omgepraat om nie langer te wag nie, want sy het net daarna geloop.”

			“H’m,” reageer Henk afgetrokke toe hy in die hospitaal se parkeerterrein stilhou. “Gedra jou hier binne. Eileen is reeds deur genoeg dinge, moenie hierdie hel vir haar vererger nie, asseblief, pel.”

			Eileen sitlê hoog teen die kussings. Haar ouers staan weerskante van haar bed en haar dokter staan by die voetenent. Henk groet almal met die hand en stel Pieter voor, heeltyd bewus van Eileen se oë wat hom volg. 

			Die dokter trek hom eenkant toe. “Sy praat moeilik en is baie hees, maar gister se toetse het bevestig daar is geen breinskade as gevolg van suurstoftekort nie. Ek het haar gesê die speurders kom vandag om ’n paar vrae vir haar te vra. Ongelukkig, of miskien gelukkig vir haar, onthou sy niks van die moordaanslag nie. Ek kan nie sê hoe lank dit gaan wees voor sy onthou nie. Miskien ’n dag, twee dae, ’n week, wie weet. Tensy iets gebeur wat haar laat onthou.”

			“Ek verstaan,” sê Henk teleurgesteld. “Mag ek haar in elk geval foto’s van verdagtes wys? Miskien herken sy een van hulle.”

			“Dit kan seker nie skade doen nie. Julle moet net nie lank bly of enige druk op haar plaas nie.” Hy frons. “Ek sal bly tot julle klaar is, net ingeval.” 

			Uiteindelik staan hy langs haar bed. Haar oë is angstig en hy voel dieselfde onrus in hom klop. Sal sy sy stem herken? Of gaan hy vir haar totaal onbekend wees?

			“Hallo, juffrou O’Reilly.” Hy buk oor haar en sit sy hand om hare. “Ek is bly om te sien jy is vandag wakker.”

			Eileen glimlag en trek hom nog nader. “Ek ken jou,” sê sy hees by sy wang.

			Henk se hart dawer in sy ore, maar hy waag dit nie om vir Pieter te kyk nie. “Ek is bly. Dan weet jy seker ons moet die persoon wat jou seergemaak het, probeer opspoor.”

			Skrik word in haar oë wakker en haar greep op sy hand word krampagtig. Henk kyk vinnig vir die dokter wat besorg nader staan. Eileen se pa maak ook ’n afwerende beweging, maar haar ma knik vasberade. 

			Henk buk weer nader. “Jy is veilig hier. Niemand weet waar jy is nie, onthou dit.” 

			Sy knik. 

			“Sal jy asseblief na hierdie foto’s kyk en vir my sê of jy die mense daarop herken?”

			Sy kyk huiwerig na die foto’s wat hy voor haar uitpak, maar skram nie weg nie. Die skrik gee geleidelik pad uit haar oë. Met haar vinger op Frans van Zyl se foto, skud sy haar kop beslis. By die ander maak sy ’n beweging met haar hand wat onsekerheid weergee. “Al gesien.” Sy kyk angstig vir hom.

			“Toemaar, dis alles reg.” Henk maak die foto’s bymekaar. Dan herinner die gesigte haar nie aan daardie aand nie.

			Toe hy wegstaan, trek sy hom weer nader. “Masker.” Haar oë is groot en bang. “Phantom ... masker.”

			Nes Celliers, of liewer Tredoux, en ’n hele paar ander. 

			Toe hulle later ry, is Pieter nog steeds bedees. “Jimmel, pel, ek verstaan nou hoekom jy so te kere gegaan het. Sy is baie bleek en dit lyk asof sy sal breek as iemand hard hoes.”

			Henk herleef die wilde bokspring wat sy hart gegee het toe Eileen hom herken het. Hy is in die moeilikheid, besef hy.

			

		

	
		
			Drie en twintig

			Vrydag 12 September

			Llyn skakel die rekenaar aan. Terwyl sy wag vir die programme om oop te maak, blaai sy deur haar klere. Haar geselsie met Paul Malherbe in die kafeteria het haar gerusgestel oor vriendskappe tussen studente en dosente. Paul was geamuseerd. Dit word net afgekeur wanneer die dosent direk betrokke is by jou klasse en die nasien van vraestelle of werkstukke. 

			Vandag gaan sy Celliers in sy kantoor stormloop. In die leeukuil. Of in die gang vir hom wag tot hy opdaag. Hierdie ding het nou lank genoeg gesloer. Dit moet uitgesorteer word. Sy doen haar bes om haar stywe skouers te laat ontspan. Miskien ignoreer hy weer die klop of nooi haar nie in as hy sien wie dit is nie.

			Sy hang die liggeel rok buite teen die kas en draai terug rekenaar toe. In Eileen se internetposbus wag ’n brief van een van die mans wat nie hul afspraak nagekom het nie. Hector Steenkamp, die een met die Keltiese tekentjies in sy avatar. Sy lees fronsend. Hector is baie apologeties en vra om verskoning vir sy afwesigheid. Daarna smeek hy haar om hom nog ’n kans te gee. Weer in die kafeteria, op die sestiende September.

			Sy byt op haar lip en staar na Eileen se foto vir ’n antwoord. Dis gelukkig nie die twee of drie en twintigste nie, die kafeteria is nog steeds die beste ontmoetingsplek én sy sal Henk betyds laat weet. Sy sal veilig wees. 

			Sy aanvaar die uitnodiging en stuur die e-pos. “As hy laat is, wag jy nié, Llyn Morgan.” 

			Agter haar swaai die deur oop en haar twee huismaats kom in.

			“Wat praat jy weer so met jouself?” vra Rykie suspisieus. “Jy’t dit lanklaas gedoen.”

			“Ons was nou net by die kunsmark,” praat Alicia haar dood. “Daai man in die rolstoel het weer die mooiste ringe en hangertjies uitgepak. Kyk net hier.”

			Al twee keer hul pakkies op Llyn se bed om. Sy bewonder elke aankoop en wens hulle weg. Sy het nie vandag klas nie, maar moet klaarmaak sodat sy Celliers vroeg-vroeg kan voorstaan.

			“Waarheen gaan jy?” vra Alicia suspisieus toe sy die rok teen die kas sien hang.

			“Ek gaan met Celliers praat.” Sy verduidelik nie verder nie.

			“Aha.” Rykie gee haar ’n veelseggende kyk. “Uiteindelik! Maar hoekom gaan jy nie liewer Dinsdag nie?” Sy grinnik. “Daar’s ’n supermoon en dis boonop die laaste volle maansverduistering van die millennium. Wat kan meer romanties of meer histories wees as dit?”

			“Supermoon?” vra Llyn.

			Rykie klik haar tong. “Lees jy nooit die koerant nie? Dis wanneer die maan nader as enige ander tyd tydens sy siklus aan die aarde kom.”

			“Mens sal dit nie eens kan raaksien nie.” Alicia klink skepties. “Oor die radio het hulle gesê die verskil is skaars merkbaar. Mens sal dit miskien raaksien wanneer die maan nog teen die horison is, maar dan is dit nog dag.”

			“Oukei, spoilsport. Maar hy sal op sy helderste wees.” Rykie gee haar ’n verwytende kyk.

			“Ook nie, nie as daar ’n maansverduistering is nie.” Alicia kyk uit die hoogte na haar. “Wie wil buitendien op ’n Dinsdagaand uitgaan as jy daai man op ’n Vrydagaand kan kry, hè?”

			Llyn grinnik oor die tergery. “Ek gaan net met hom praat, in die helder daglig in sy kantoor. Daar is nie sprake van kry of van ’n afspraak nie.” 

			“Met ’n man soos Bartho Tredoux? Dis simpel,” sê Alicia reguit. 

			“Ha, maar mens weet nooit of dit op ’n afspraak uitloop nie,” terg Rykie.

			Hulle kry hul inkopies bymekaar en slenter by die deur uit. 

			Rykie grinnik oor haar skouer vir Llyn. “Kom maar liewer voor donker huis toe, al word dit meer as ’n blitsbesoek. Mens weet nooit of hy nie dalk die kampusmoordenaar is nie.”

			Sy luister na hul geskerts tot hulle buite hoorafstand is. As hulle moet weet van haar afspraak met Eileen se internetvriend kry hulle die piep. Maar Henk sal darem weet.

			Dis nog nie warm nie, maar laas week se lentereëns het die winterstof finaal weggewas, merk Llyn op pad na Celliers se kantoor toe. Die bome en struike het ’n groen skynsel en die gras is minder geel.

			Dis stil in die kantoorblok. Iewers agter een van die toe kantoordeure fluit iemand ’n vaagweg bekende melodie. Die haartjies op haar voorarms trek orent, maar sy klop hard aan Celliers se kantoordeur om haar ongemak te besweer. Die gefluit hou tot haar verligting op.

			Hoekom maak hy nie oop nie? Of antwoord minstens? Sy is seker hy het nie klas nie, maar afsprake miskien? Het sy ’n fout gemaak om hom nie eers te bel nie?

			Sy is op die punt om soos die vorige kere te loop toe die deur oopswaai. Hy leun arms gevou met sy skouer teen die kosyn, groot en intimiderend. Sy hare is deurmekaar asof iemand hul vingers daardeur gewoel het en sy oë is kil, asof sy ontydig is. Is hier iemand by hom? ’n Meisie?

			Wat het jy gedink gaan jy vandag bereik, Llyn Morgan? Hy kyk dwarsdeur jou. Hy gaan jou in die gang laat staan terwyl jy jou prate praat.

			’n Spiertjie by die hoek van sy mond begin spring, die res van sy gesig bly uitdrukkingloos. Ondanks haar voorneme om dadelik te verduidelik hoekom sy hier is, kry sy nie ’n woord by die knop in haar keel verby nie. Dit is beslis nie dieselfde man wat haar op die maanverligte verhoog van die Atrium in die rondte getol het, wie se oë sag en warm was nie. Die man wat haar met net een kyk kon verseker hy is veel dieper betrokke as wat normaalweg in so ’n kort rukkie gebeur.

			Llyn se oë begin brand. Jy kan nie nou tjank nie, Morgan. Sê jou sê en loop, of loop sonder om jou sê te sê, maar jy tjank nie.

			Ergernis kom tot haar redding. Sy maak haar mond oop om hom sleg te sê, maar al woord wat uitkom, is ’n hees “Hallo”.

			“Kom in.” Hy staan terug, wag tot sy in die besoekerstoel neersak voor hy agter die lessenaar gaan sit en verveeld agteroor leun.

			“Ek is jammer – oor die popspeelstorie.” 

			Sy gesig bly uitdrukkingloos. 

			“En dit kom sê jy weer vir my op pad na Ernst le Roux toe of op pad terug huis toe?” vra hy bars. 

			Llyn se mond val oop. 

			“Ek sien jou dikwels hier by die kantoorblok inhuppel.”

			“Dit jok jy, ek huppel nie.” Die antiklimaks is net te groot. Sy weet nie of sy moet huil of gil van verontwaardiging nie. Sy staan eerder op om te loop. “Wil jy my sê jy was elke keer hier wat ek geklop het en jy het nooit die deur oopgemaak nie?”

			Hy frons en sit vorentoe. “Was dit jy? Hier was net een maal ’n klop aan my deur nadat ek jou in die gebou sien inkom het. Ek het ’n ander student verwag, en was regtig nie in die luim vir sy geklets nie. Sit, asseblief.”

			Sy sak terug op die puntjie van die stoel. “Ek was nie een keer by Ernst nie. Ek het doktor Malherbe kom spreek.”

			Sy gesig ontspan merkbaar en sy oë gaan oomblikke lank toe. “Ek sien. My fout.” Sy kyk is skielik intens asof hy haar siel wil lees.

			Sy sluk verbouereerd en staar na die foto’s teen sy muur: dieselfde as in die kantoor by die biblioteek. “Die kantoor in die bib was joune. Jy’s die navorser. Dit was jou boek wat ek geleen het.”

			Sy skouers ontspan effens maar sy oë wyk nie. “Ja.” Hy klink geamuseerd, tog is daar ’n vreemde kwesbaarheid agter in daardie helder oë. “Ek het al verduidelik hoekom ek nie gesê het wie ek is nie.” 

			Sy knik. Hier kom dit uiteindelik. 

			“As jy nog kan onthou, het ek daardie eerste dag in die bib wel vir jou probeer sê ek is nie ’n biblioteekassistent soos jy blykbaar gedink het nie, maar jy het my nie kans gegee om te praat nie, het jy? Ek sou toe gesê het ek is eintlik ’n dosent.” Hy vryf met sy voorvinger oor sy neusbrug. 

			So eenvoudig is dit dan om die deurmekaarspul op te klaar. “Jy het nie daardie eerste dag gedink ek het aspris in jou vasgeloop omdat ek weet jy is ’n ryk man nie?”

			“Miskien vir ’n sekonde lank, maar later het jou bang oë my oortuig jy het nie ’n idee nie,” erken hy. “Ek wou jou goed laat skrik sodat jy nie weer op die kampus kanse waag en so in goeder trou saam met vreemde mans in donker gangetjies rondloop nie.”

			“Wel, ek het goed geskrik.” Sy kyk na die soom van haar geel rok, na haar voete wat die pad hierheen gekry het. “Maar jy het nog stilgebly?”

			“Miskien het ek nie geweet hoe om te begin nie. Op skool is ek Celliers genoem, ek het dus nie vir jou gejok nie. Tydens die ontgroening op varsity word ek toe Bartho en die naam het bly sit. Hoekom het ek nie gesê my van is Tredoux nie? Miskien omdat ek vir die eerste keer in my lewe op eie meriete voor iemand wou staan, nie as Carl Tredoux se seun en erfgenaam nie. Jou onkunde was verfrissend, maar as ek toe geweet het hoeveel misverstand dit sou veroorsaak ... Ek is nie skielik iemand anders omdat ek B.C. Tredoux is en nie plein Celliers nie.” 

			“En wat moet ek jou nou noem? Professor Tredoux? Of Bartho?” Die name voel vreemd op haar tong.

			“Ek is nie jou dosent nie, Llyn,” kom dit ongeduldig. “Bartho en Celliers is een en dieselfde mens, maar noem jy my eerder Celliers.” Met die laaste sin versag sy stem tog. 

			“A rose by any other name ...” Die aanhaling is uit voor sy mooi dink. 

			Hy glimlag stram. “Jy bly lief vir Shakespeare. Die aand van die maskerbal het jou aanhaling my ongelukkig herinner aan die datum. Ek moes kaptein Henk Vos dadelik bel om hom te waarsku die een en twintigste is die somersonstilstand in Engeland. Verklaar dit my eienaardige optrede?”

			“Ja. Is ons nou weer op dieselfde voet as in die begin? Dis nie ’n probleem dat jy ’n dosent is nie?” Sy hou asem op toe hy opstaan, maar hy bly botstil staan. 

			“Ons is beslis nie meer op dieselfde voet as in die begin nie, Llyn.” Sy glimlag is skeef. 

			Haar hart val tot in haar sandale. “Het ek te lank gewag voor ek om verskoning kom vra het?”

			Met vinnige treë is hy om die lessenaar en trek haar uit die stoel regop. “Vir my was dit oneindig lank, maar alles is uiteindelik soos dit hoort. Nie op dieselfde voet as in die begin nie want ons het darem ’n tree gevorder, dink jy nie so nie? Ek is wyser en sal nie sommer weer toelaat dat ’n klein misverstand my hele lewe omkeer en dit wat tussen ons is, verongeluk nie. Of dink jy nie ons vriendskap het genoeg gevorder om dit ’n verhouding te noem nie?”

			“Wel, miskien in die wegspringblokke van ’n verhouding?” probeer sy skerts, al is haar hart volstoom op loop.

			Hy maak ’n ongeduldige geluid en trek haar teen hom aan. Die soen wat sy aanloop die aand op die Spaarwatersaal se stoep gehad het, het nie weer ’n proloog nodig nie. Oor sy skouer sien sy vlugtig die eerste pers trossies aan die kaal takke van die jakarandas voor die kafeteria. Dit weerspieël haar emosies perfek: ’n uitgelate verklaring dat daar tog lewe is onder die oënskynlik dooie uiterlike. Haar gevoelens was ook net tydelik op ys.

			Haar knieë is lam toe hy uiteindelik sy lippe van hare af lig en naby haar oor praat. “Ek dink ons het nou ’n hele paar treë verder as die wegspring gevorder, of stem jy nie saam nie?”

			“Miskien sal nog een of twee van hierdie soort ons verhouding stewig op koers kry.” Sy lig haar mond vir nog en hy gee vrylik. 

			Het sy daardie eerste keer al vermoed hy is vir haar beskik al kon sy nie raai hoe, waar en wanneer dit sou gebeur nie? Is dit hoekom sy so maklik met hom kon gesels? Hoekom sy nie kon wegdraai nie, al was sy bang? Het sy elke keer toe hulle mekaar ná die misverstand raakloop, heimlik geweet dis net ’n kwessie van tyd, dan is alles weer reg? 

			“Jy en Le Roux?” vra hy.

			Sy skud haar kop. “Daar is niks tussen ons nie. Daardie een muurbalpot was ’n fout,” erken sy.

			Celliers hou sy oë ’n telling lank toe. Toe kyk hy op sy horlosie. “Ek sou wat wou gee om vanaand saam met jou iewers heen te gaan, maar ek het later ’n klas wat eers tienuur klaarmaak. Maar môre is ons s’n.”

			Sy knik gretig. 

			Ná sy afskeidsoen weet sy die hele wêreld is weer reg. Toe hy sy kantoordeur oopstoot, loop Paul Malherbe in die gang verby en groet vriendelik.

			“Het jy geweet hy het ’n regte doolhof in sy tuin?” sê sy die eerste ding in haar kop om van haar verleentheid ontslae te raak.

			Celliers se lag weergalm deur die stil kantoorblok en laat Paul verder af in die gang glimlaggend omkyk. Toe hy trapaf verdwyn, lag Celliers nog. Hy trek haar terug in sy arms in en toe sy minute later in ’n dwaal terug huis toe loop, vlam haar wange en tintel haar lippe nog.

			Al wat kortkom, is dat Henk Vos Eileen se moordenaar moet vang. Eers dan sal sy volkome gelukkig wees. Sy sal Henk bel sodra sy by die huis kom en hom vertel van haar volgende afspraak met Hector Steenkamp. As sy Celliers dan Saterdag vertel sy gaan Eileen se internetvriend Dinsdag ontmoet, sal Henk se teenwoordigheid hom gerusstel. Ás sy hom vertel. Die afspraak is immers in die dag en sover sy weet, het hy dan klas.

			Henk en sy span kan Dinsdag buite en in die kafeteria waghou tot sy uitkom. Hulle sal sorg dat Hector haar nie agtervolg of haar in ’n motor druk en met haar wegjaag nie.

			Vrydag 12 September

			Toe Henk vieruur terugkom in die kantoor, staan Pieter hom voor. “Llyn Morgan het gebel terwyl jy uit was.”

			“Wat wou sy hê?” Hy sak in sy stoel neer.

			Pieter trek sy skouers op. “Sy het Dinsdagmiddag weer ’n afspraak in die kafeteria met ’n Hector Steenkamp, een van Eileen se internetvriende wat nie nou die dag opgedaag het nie. Jy het blykbaar sy internetbesonderhede. Die baas het met haar gepraat. Ek het nie detail gehoor nie, maar hy wil hê sy moet ’n mikrofoon dra tydens die afspraak.” 

			Henk spring weer op. “Volstrek nie. Een van ons polisievrouens kan die afspraak nakom. Mens kan nie ’n amateur gebruik nie.”

			“Hei, dit beteken nie die man is wel die moordenaar nie!” roep Pieter agter hom aan.

			Dis presies hoe sy direkte hoof ook voel. “As die moordenaar sy slagoffers vooraf kies soos ons vermoed, gaan ’n lokvink hom laat uitstap, dan mis ons die geleentheid. Julle sal mos daar wees om haar op te pas as sy saam met hom by die deur uitloop. Of as hy haar agtervolg.”

			“Nee. Ons sorg eerder dat die plaasvervanger oortuigend vermom is,” keer Henk. “Ons het genoeg tyd om iemand professioneels te vra.”

			“Jy gaan ver soek na die regte kleur pruik,” sê Geyser uiteindelik toe hy sien Henk gaan nie bes gee nie.

			Henk vee die sweet van sy voorkop af toe hy terugkom in die kantoor. Pieter grinnik simpatiek. “Dirk Muller het intussen gebel om te sê hy het sy vrou gevra vir ’n egskeiding. Sodra die amptelike dagvaarding deur is, sal hy sy date se naam vir ons stuur.”

			Henk knik. “Druk Scotland Yard intussen vir name van vrouens wat alleen by die dinee was. Ek wil Muller se alibi kontroleer voor die drie en twintigste. Hoe vorder jy met die opsporing van die biologiese ouers?”

			“Die lasbrief het die amptelike deur oopgemaak. Ek gaan in hul kantoor sit tot ek ’n antwoord kry. Een van die klerke het selfs aangebied om my toe te laat om ná sluitingstyd lêers deur te gaan.”

			“Dit sal help.” Hoekom voel hy hierdie brandende haas asof die tyd lankal uitgeloop het? Asof hy iets baie belangriks vergeet het? 

			Hy tel die foon op en begin reëlings tref om ’n lokvink te soek wat soos Llyn lyk. Daarna bel hy Llyn om haar te sê daarvan.

			“Dis dan dit.” Sy klink amper verlig. “Moet ek klere vir haar leen?”

			“As jy wil, maar ek dink nie dit sal nodig wees nie.” Dis op die punt van sy tong om haar van Eileen te vertel, toe bedink hy hom. Nog net ’n rukkie wag.

			“Terloops, ek en Celliers gaan Saterdag saam kunsmark toe,” kondig sy nonchalant aan.

			“Jy en Tredoux?” Sy stem klim omgekrap. “My magtag, Llyn, wat makeer jou?”

			“Dit sal heeltyd daglig wees,” sê sy gebelg. 

			Henk swets toe sy die konneksie verbreek. Nou moet hy Saterdag kunsmark toe. 

		

	
		
			Vier en twintig

			Saterdag 13 September

			Llyn loer by die venster uit toe sy Saterdagoggend vroeg wakker word. Dis bewolk, maar niks gaan haar genot vandag bederf nie. 

			Teen die tyd dat sy klaargemaak het, spring haar gemoedstoestand rond tussen opwinding en onsekerheid. Sy weet so min van hom, het eintlik geen benul waarvan hy hou nie. Gaan hy die kunsmark haat? Verveeld rondstaan terwyl sy snuffel? Gaan hy dink die goed waarvan sy hou, is kitsch en platvloers? Terwyl hy haar nie regtig geken het nie, was daar geen vrees dat sy hom kan teleurstel nie, maar vandag is die kans daar dat sy hom tot in sy groottoon kan irriteer.

			Moes sy nie eerder ’n ander plek gekies het nie? Sê nou die kunsmark herinner haar so baie aan Eileen dat sy aan niks anders kan dink nie?

			Nee, juis nie, weet sy dadelik. Daar sal sy voel Eileen deel in haar vreugde. Maar hoe gaan Celliers die kunsmark beleef?

			Dis terselfdertyd ’n skok en ’n verligting toe die deurklokkie uiteindelik lui.

			Blydskap spoel deur haar toe sy oopmaak. Hy is die bekende Celliers, die man wat sy in die bib leer ken het. Informeel aangetrek. Gemaklik. Tuis in sy eie vel.

			Haar mond glimlag vanself. Sonder om ’n woord te sê sit hy sy hand agter haar nek en trek haar vinnig nader. Die soen op haar mond is vlugtig. ’n Groet. Haar lippe gloei asof dit veel hartstogteliker was.

			Haar glimlag word breër. “Hallo vir jou ook.” In antwoord kry sy nog ’n soen, een wat haar knieë laat bewe. 

			“Jy lyk goed genoeg om te eet. Miskien moet ons liewer ry.” Sy oë is donker toe hy haar hand vat.

			Niks gaan vandag verkeerd loop nie, net mooi niks, Eileen. Ek wens jy was hier.

			Die gedagte vang haar tog onkant toe sy in die plat rooi motor sit. Wie gaan sy vanaand vertel van hierdie dag? Alicia en Rykie sal nie heeltemal verstaan nie. 

			Nadat hy weggetrek het, vat hy haar hand in syne vas. “Dit sal beter word.” Dit klink asof hy presies weet wat sy gedink het. 

			Die hartseer gee tog pad terwyl hulle tussen die stalletjies ronddwaal. Sy voel Eileen oral, maar dis nie ’n ongemaklike teenwoordigheid nie, waarskynlik omdat Celliers so tuis is soos enigeen van die studente. Hy koop vir haar handgemaakte seep, vir homself rissiesous gegeur met koljander. ’n Groot lapsonhoed vir haar, ’n handgemaakte knipmes vir hom. ’n Besonderse haarknip van hout waarmee sy dadelik haar hare vasknyp, asook ’n briewemessie van dieselfde tipe hout vir homself. 

			Terwyl Celliers by die stalletjie met Keltiese juweliersware deur die ringe kyk, sien sy kaptein Henk Vos pannekoek koop by een van die kosstalletjies. Dan vertrou hy Celliers nog nie.

			“Aha, hier is Claddagh-ringe, die ou tradisionele Skotse verloofring.” Celliers klink asof hy geweet het daar behoort te wees en Llyn kyk dadelik na die ontwerp in sy hand. 

			Met ’n ligte hart kyk sy hoe hy dit neersit en ’n ander ring met die hartjieontwerp uithaal en ondersoek. Sy hande fassineer haar. Opsigtelik sterk. Bruingebrand. Haar gedagtes loop vanself anderpad terwyl hy rondsoek. 

			“Hierdie een is ’n variasie op die bekende ontwerp.” Toe hy na haar toe opkyk, verdonker sy oë asof haar gesig iets verklap het. Hy trek haar tot teen hom en soen haar asem weg. “Moenie so vir my kyk nie,” waarsku hy hees, lig toe die ring wat hy uitgesoek het sodat sy dit beter kan sien. “Dis twee handjies wat die hart vashou, sien jy? Daarmee wou die man wat die eerste een drie honderd jaar gelede ontwerp het, vir sy geliefde sê hy gee sy hart aan haar en sal altyd getrou bly.” Hy draai dit om, sien die inskripsie binne en glimlag. “Die tradisionele inskripsie is dieselfde, maar hierdie kartelwerk om die hart is ekstra. Ek dink nie dit sal jou pla nie.” 

			“Dis perfek,” asem Llyn toe hy dit aan haar vinger sit. Sy wil die ring nooit weer afhaal nie. 

			“Is jy seker?” Sy oë is geamuseerd.

			Sy knik en vou haar hande inmekaar dat hy dit nie kan afhaal nie. 

			“Kom ons gaan drink iets daarop.” Sy arm om haar skouers hou haar stewig teen sy hart vas.

			Hulle klink die twee glase vars uitgedrukte lemoensap plegtig en terwyl hulle gesels, verorber hy die meeste van die pannekoeke tussen hulle. Sy waai tergend vir Henk Vos wat by die stalletjie met die houtsneehaarpenne rondluier toe hulle veel later die ander stalletjies besoek.

			Dis feitlik skemer toe hulle voor die huis stilhou. 

			“Nie koffie vir my nie, dankie.” Hy sug. “Ek sal jou baie graag iewers spesiaal heen wou neem vir ete, maar ek was die een wat jou kapittel het om nie saam met mans wat jy nie baie goed ken nie, uit te gaan. Nou moet ek by daardie reël hou, nie waar nie?” 

			“Maar ek ken jou mos goed genoeg,” kla sy en pruil haar lippe.

			Hy staar na haar mond. “Moet my nie in die versoeking lei nie, Llyn. Hoekom dink jy was Henk Vos vandag by die mark? Ek is een van die hoofverdagtes.”

			“Maar ek en jy weet al twee jy is nie die moordenaar nie en ek is seker Henk weet dit ook.” 

			“Tog het jy vir hom gesê jy gaan saam met my vlooimark toe.” Sy glimlag is stram. 

			Sy draai ontstig na hom toe. “Ek weet nie hoekom ek dit gedoen het nie.”

			“Ek verkwalik jou nie, dis mos ek wat gesê het jy moet versigtig wees.” Sy gesig ontspan. “Al vertrou jy my, vertrou ek myself nie. Ek dink ons hou eerder by dagligafsprake tot die moordenaar vasgetrek is. Miskien is dit beter vir ons al twee se gesondheid.” Hy draai heeltemal na haar toe en kyk so intens na haar mond, dat sy vuurwarm bloos. Hy lag en soen haar lig op die lippe, op die wang, op die neus. “Ek sien jy verstaan wat ek bedoel. Daar is mos genoeg dagligure tussen klasse en oor naweke, en as dit te min is, kan ons altyd hier kuier wanneer een van jou vriendinne tuis is.”

			Sy is ná sy laaste soen heeltemal te deur die wind om mooi te dink. 

		

	
		
			Vyf en twintig

			Dinsdag 16 September, 15:15

			Henk kyk van sy horlosie af op. Daar het al verskeie manstudente by die kafeteriadeur ingegaan maar deur die groot voorvenster kan hy sien nog niemand het met hul lokvink probeer gesels nie. 

			“Hier is ’n rumoerige klomp studente in een hoek wat af en toe hiernatoe kyk, maar nog niemand het nader gekom nie,” kom haar stem gedemp deur die mikrofoontjie. 

			Henk lig sy verkyker om beter te kan sien. Terwyl hy rondsoek na die lawaaimakers, sien hy ’n man uit ’n groep wegstap na die lokvink se tafel. 

			“Hoekom sit ’n mooi meisie soos jy alleen hier?” hoor hy die man vra.

			“Ek wag vir iemand,” antwoord sy vriendelik.

			“Ek dink jy wag vir my,” sê hy vrypostig. Daar klink ’n gelag op en deur die verkyker sien Henk dis die man se groep vriende wat grinnik en hom aanpor. “Wag jy dalk vir iemand wat jy op die internet leer ken het? Iemand genaamd Hector?” 

			Ondanks die lawaai in die vertrek dra die lokvink se mikrofoontjie die gesprek redelik goed oor. 

			“Wat daarvan?” vra sy belangstellend.

			“Ek sê mos jy wag vir my.” Die man klink selfvoldaan. 

			Die geskraap van stoelpote op die vloer maak ’n paar sinne onduidelik, maar toe Hector Steenkamp sit, kan Henk hulle duideliker hoor. Die gesprek word daarna algemeen en verklap niks wat die man inkrimineer nie. Sy klomp vriende staan later nader en begin saam gesels. Dis moeiliker om te hoor presies wat gesê word, maar hy lei af Hector nooi haar iewers heen. Toe hy die meisie se stoel vir haar uittrek en alleen saam met haar deur toe loop, is Henk in een beweging uit die bussie. Twee van sy manne keer hulle net buite die kafeteriadeur voor. 

			Het jou. 

			“Hy het my genooi om saam met hom by sy koshuis te gaan sokkie,” verduidelik die polisievrou terwyl die man luidkeels protesteer oor die onregverdige optrede. 

			“Meneer Steenkamp, ons wil jou net ’n paar vrae vra, ons arresteer jou nie.” Henk lei hom vinnig na ’n ongemerkte voertuig toe hy sien sy vriende is ook op pad buitentoe. “Ons glo jy kan ons miskien help met ons ondersoek.”

			Terwyl hy die man kantoor toe neem, protesteer dié sonder ophou. Al is dit nie een van hul hoofverdagtes nie, pas die internetkonneksie net te goed by alles in om dit te ignoreer. Die kêrel is egter glad met die mond en openlik beledigend. By die kantoor onderdruk Henk sy onrus en lei die man na sy lessenaar om die amptelike papierwerk te begin. Hy sit skaars toe lui sy foon. 

			“Juffrou Morgan? Alles het goed gegaan, ja.” Sy gedagtes beplan reeds die ondervraging terwyl hy haar vrae oor haar dubbelganger se afspraak beantwoord. “Ons het pas iemand ingebring vir ondervraging.”

			“Ag, dankie tog.” Sy klink verlig. “Dan kan ek en Celliers vanaand maar uitgaan?” 

			Henk klap sy tong. “Liewer nie. Tensy julle een van my manne wil saamneem, Juffrou,” spot hy. “Ek het nog niks definitiefs nie. Hou eerder by jou oorspronklike plan om by jul huis te bly.” 

			Ná ’n halfuur is Henk seker die kêrel hou hulle vir die gek. Hy wil baie graag weet hoekom, daarom gee hy voor hy het dit nie agtergekom nie. Iewers in sy agterkop weet hy ook hy moet Llyn Morgan bel en sê die man is onskuldig, maar voor hy daarby uitkom, daag Pieter op.

			“Nuus van Scotland Yard af.” Hy hou die faks na Henk toe uit. Henk knik vir een van die ander om aan te gaan met die ondervraging en loop uit.

			“Dis ’n bietjie laat in die dag,” mor Henk in die gang en begin lees. 

			“Ek dink die Britse slagoffer se hoipoloiskoonfamilie het alles so opgehou; niemand wil hulle in die gesig vat nie.” Pieter is hoogs beïndruk met sy nuus. “Hulle sê sy was ’n oud-Suid-Afrikaner wat as jong meisie Engeland toe gegaan het om met ’n skatryk Brit te gaan trou. Baie romanties, tot die outopsie gedoen word en mens hoor die kinderlose lady was toe nooit kinderloos nie.”

			“Mens kan haar seker nie verkwalik dat sy stilgebly het nie.” Henk kyk spottend na Pieter. “Jy sal ook stilbly oor enige moontlike buite-egtelike kindertjies ingeval jou skatryk skoonfamilie jou verwerp.” 

			“Ek het nie kleintjies wat die land vol kruip nie,” sê Pieter verontwaardig. 

			“Ja, ja, ja, maar wat sê hulle verslag?” 

			“Sy het nie ’n aborsie gehad nie, sy was nie pregnant toe sy daar aangekom het nie en het ook nie ’n baba by haar gehad nie,” rapporteer hy. “Sy het dus die een of ander tyd voor haar vertrek Engeland toe iewers in Suid-Afrika ’n natuurlike bevalling gehad en haar baba hier gelos.” 

			Henk vou sy arms. “H’m. As die man hier binne ’n bullshitter is soos ek dink, maak dit ons twee aangenome kinders hoofverdagtes. En Tredoux kuier vanaand by Llyn se huis. Gelukkig is haar een vriendin daar.” 

			“Aha.” Pieter knik. “Malherbe is in sy vroeë dertigs, Tredoux twee of drie jaar jonger. As mens weet jou ma het jou weggegee omdat jy haar sou terughou in die lewe, kan dit mens seker laat crack. As ons hospitaal- en welsynrekords net nie so chaoties was nie! By Binnelandse Sake gaan dit nog slegter, anders het ek lankal geweet wie ons twee se biologiese ma’s was.”

			“Ons is nie eens seker die slagoffer se baba was ’n seuntjie nie,” begin Henk maar Pieter gee hom nie kans om verder te praat nie.

			“Ek weet daar is te veel toeval, maar dis juis die ding. Soveel toeval kan nie toevallig wees nie. As daai vrou ’n love child iewers in Suid-Afrika probeer wegsteek het, is dit daai unloved child wat kom wraak neem het, ek sweer. Dit sal nie die eerste keer wees dat ’n kind rondloop met ’n grief wat in ’n obsessie omsit nie. Ons moet net uitvind waar het sy die baba gehad en waar daai twee manne aangeneem is. Eenvoudig. Jy mors jou tyd met hierdie ander studentemannetjie.”

			“Een en een is twee en ons het ons moordenaar, motief en al?” Henk steek nie weg hoe skepties hy is nie. “Jy weet goed dit gaan nie so eenvoudig wees nie. Sê nou Van Zyl was die baba se pa en dis hy wat in Engeland gaan wraak neem het? En hoekom dink jy gee hierdie studentjie voor hy is Hector Steenkamp? Dis nie net sy vriende wat hom opgesteek het nie. Wat’s die kans dat hy daai naam uit die lug gegryp het? Hy weet iets en hy hou ons doelbewus vir die gek.”

			“Dink jy so?” Pieter frons dreigend.

			“Ja,” knik Henk. “Ek twyfel of hy juffrou O’Reilly of juffrou Morgan via die internet leer ken het. Maar hy weet van hierdie afspraak, weet van die internetvriendskappe en ken boonop die naam Hector Steenkamp. Ek is seker die skuldige het hom opgesteek om haar te vra. As die ware Hector Steenkamp onskuldig is, hoekom het hy nie persoonlik opgedaag nie? Daai mannetjie bly net hier tot ek weet wat presies aangaan.

			“Dan moet ons seker later iemand stuur om buite juffrou Morgan se huis te wag wanneer Tredoux daar gaan kuier. Ons moet seker maak hy vaar nie met haar die donker kampus in nie, net ingeval hy die een is wat die studentjie opgesteek het.” Henk frons na waar die sogenaamde Hector Steenkamp sit.

			“Ja, maar terwyl jy met Hector sukkel, gaan ek gou terug Binnelandse Sake toe. Daai klerkie het mos belowe om toestemming te kry dat ek ná ure kan aangaan.” 

			Dinsdag 16 September, 16:00

			Llyn draai radeloos in hul sitkamer rond.

			“Vir wat is jy so opgeskeep met jouself?” raas Rykie. “Dit sal nie die eerste keer wees dat hier ’n man in hierdie huis kom kuier nie, en beslis ook nie die laaste nie.”

			“Die plek lyk so ...” Llyn huiwer. 

			“Die plek lyk soos ’n studenteblyplek en basta,” bevind Rykie. “Hy kom vir jou kuier, nie vir die plek nie. Hy gaan net vir jou raaksien, niks anders nie. Gaan maak jou nou mooi en hou op om op my senuwees te werk.” 

			Llyn gehoorsaam gedwee en week lank in ’n lekkerruikborrelbad. Dit gaan vreemd voel om Celliers hier by die huis te hê. Tot dusver het hulle elke keer weg van die kampus af gekuier. 

			Weg van waar die moordenaar sy sluipwerk doen. 

			Sy ril onwillekeurig en kom regop in die bad. Die water is te koud om langer te lê. 

			Hoekom sy ril, weet sy nie. Henk het tog gesê hulle het ’n verdagte ingeneem vir ondervraging. Henk weet Celliers kom hiernatoe en dat Rykie by die huis is. Celliers het nog klas, maar sodra hy opdaag, gaan sy beter voel, sy weet dit. 

			Toe sy haar hare droogblaas, begin opwinding tog in haar borrel. Miskien kan sy Celliers oorreed om haar eerder Roos en Balie toe te neem. Sy wil hom wys sy vertrou hom.

			Sy verf haar naels versigtig en wonder of sy swaarder as gewoonlik moet grimeer. Nie swaarder nie, besluit sy, net beter. 

			Kalmeer, Llyn. Celliers hou van jou net soos jy is en hy is nog op die kampus besig met klas. Maar sê nou hy maak vroeër met sy lesing klaar? Of hy gee sy studente af en kom nou? Sy sal gou moet maak, sy wil gereed wees wanneer hy opdaag.

			Haar oë blink en haar lippe glimlag vanself, sien sy toe sy die lang kaasdoekrok oor haar kop gooi en deur haar kunsmarkjuwele soek of daar iets is wat by haar ring pas. Haar hart bokspring toe die voordeurklokkie lui voordat sy iets kry. Celliers het die honneursgroep sowaar afgegee. 

			Moenie simpel wees nie, praat sy haarself dadelik kalm. Dis seker Alicia se date. 

			Sy is heeltemal uit die veld geslaan toe sy die bekende gestalte beteuterd voor die deur sien staan. “My jinne, Paul, dis ’n verrassing.” 

			“Jy lyk pragtig.” Sy gesig is ernstig. “Ek sien jy het vroeg reggemaak vir jou afspraak, maar nou bring ek slegte nuus.” 

			Llyn se hart sak in haar skoene. “Celliers kan nie meer kom nie.”

			Hy skud sy kop. “Nee, so erg is dit darem nie. Hy gaan net laat wees. Ek het hom in die gang raakgeloop en hy was in ’n vreeslike bui. Hy het sy selfoon by die huis laat lê en kon jou nie betyds voor klas via die kantoorlyn in die hande kry nie. Hy het my kom vra om vir jou ’n boodskap te gee.”

			“En dit is?” Sy weet nie of sy moet huil of kwaad moet wees nie.

			“Een van die dosente saam met wie hy in Engeland gewerk het, het onverwags opgedaag. Hy wil Celliers ná vanaand se klas dringend spreek. Iets te doen met artikels wat hy skryf.”

			Llyn se ergernis vervaag, maar sy voel naar van teleurstelling. 

			“Maar ek het goeie nuus ook.” Paul se glimlag is geheimsinnig.

			“O.” Geen nuus kan die teleurstelling versag nie. 

			Sy glimlag word spontaan. “Ek lap nou eintlik die geheim uit, maar ek dink jy verdien om opgebeur te word. Hy het my gevra om jou solank my tuin te gaan wys met die belofte dat ons voor donker hier terug sal wees. Maar eintlik wil hy jou graag daar in my doolhof verras. Sy onverwagse afspraak gaan baie kort wees. As jy gelukkig is, is hy voor ons daar en wag hy jou dalk in.” Sy oë skitter opgewonde. 

			“Wat gebeur as dit intussen donker word?” vra sy verbaas.

			“Julle sal mos nie alleen wees nie, dus is jy veilig, nie waar nie?” Hy lyk kinderlik tevrede met die idee en sy voel hoe dit haar aansteek. Wat kan meer romanties wees as ’n tuin in die maanlig?

			“Ek krabbel net gou vir Rykie ’n boodskap.” Llyn gebruik sommer hulle gebruiklike afveebord teen die yskas. Rykie is onder die stort en Alicia sal vergeet om die boodskap oor te dra.

			By die motor ril sy koulik en vryf oor haar kaal arms waar hoendervleis uitslaan. Dis koeler as wat sy gedink het.

			“Toemaar, dis warmer in die noordelike dele van die stad,” troos hy. “Daar is ander goeie nuus ook. Toe ek by die kafeteria verbyloop, was daar ’n hele konsternasie. Lyk my die polisie het iemand ingeneem vir ondervraging. Ek kon nie mooi agterkom wat aangaan nie, maar Henk Vos het baie in sy noppies gelyk. Nog ’n stappie nader daaraan om Eileen se moordenaar vas te trek.”

			“Dis wonderlik.” Henk het nie vir haar so opgewonde geklink nie. Miskien was daar intussen ’n deurbraak. Sy ontspan uiteindelik en draai skuins na hom toe. Hy het ’n sterk profiel en is effens grys by die slape. Dit laat hom gedistingeerd lyk, tog is Celliers vir haar baie aantrekliker.

			Sy glimlag. Beauty is in the eyes of the beholder. 

			“Ons is netnou daar,” merk hy op en haar hart skop bly. Miskien is Paul taktvol genoeg om hulle alleen te laat. 

			Kort daarna draai hy in by ’n groot veiligheidshek en druk die afstandbeheerder. “Ek het vir Celliers die duplikaatafstandbeheerder gegee, maar ek sien sy motor nêrens nie. Ek kan jou intussen die tuin wys, dan kan jy dit vir hom wys wanneer hy kom. In die maanlig is dit werklik besonders, jy sal nie spyt wees nie.”

			Sy onderdruk haar teleurstelling dat Celliers nog nie hier is nie. Hoe lank voor hy kom? 

			Dis sterk skemer. Toe Paul stilhou, brand geen lig binne wat die sprokieskwaliteit wegneem van die silwerwit huis se skoon lyne nie, maar hier en daar knipoog die son goud in ’n vensterruit. ’n Smal skyfie van die maan loer reeds oor die bome en sy sug verlig. Die maan gaan vroeg opkom.

			“Betowerend, nè?” Hy vat haar handsak by haar. “Is jou selfoon hierin? Ek sluit dit sommer vir jou in die motor toe, dan kan jy dit later kry. Jy het dit mos nie nodig nie?”

			Sy knik traag. Sonder haar sak voel sy onaangetrek. Die rilling wat deur haar gaan toe hulle langs die huis kom, is opwinding oor die eienaardige verskynsel dat die maan en die son tegelyk op die symuur se vensterruite weerkaats. Wel uit verskillende hoeke, maar saam. Dis sprokiesagtig, ja, maar op ’n manier ook surrealisties. Tog niks om oor onrustig te voel nie.

			“Koud?” vra hy besorg.

			“Nie regtig nie. Dis net spookagtig.” Sy begin bewe. “Gaan ons nie dadelik na die doolhof kyk nie?”

			“Tredoux is nog nie hier nie.” Sy hand gly af na haar pols, oor haar handrug tot by haar yskoue vingers. “Wag, leen my baadjie.” 

			Met sy baadjie om haar skouers lei hy haar stadig deur die formele agtertuin. “Elke onderdeel is uitgelê rondom ’n boom, ’n selfstandige eenheid wat inpas in die geheel. Hier was selfs ’n boek wat die simboliek van elke boom en struik verduidelik.” Hy vleg sy vingers deur hare. “Kom ek wys jou die interessante hoekies.” By ’n hangskouer-treurwilg met blaarlose takke gaan staan hy. “Dis baie oud en lyk dood tot mens die tekens raaksien.” Hy stuur haar vingers oor die takke tot sy die botsels voel. “Sit ’n rukkie op die bankie en voel hoe die boom se helende krag werk.” 

			Sy skud haar kop en wens hy wil vinniger loop. Vaagweg roer herinneringe in haar. Iets te doen met bome en hul simboliek. En verjaardae. 

			Die Kelte gebruik bome as verjaardagtekens – of hulle het. 

			Jy is sommer laf en van die maan gepla, Llyn Morgan. Dis simpel om nou skielik so bang te wees. Hy tree so natuurlik op soos gewoonlik. Hoe kan hy gevaarlik wees as hierdie rustige tuin hom soveel vreugde gee en Celliers hierheen op pad is? Hy het hoeveel keer gepraat oor die helende krag van tuinmaak. Moord en heling rym eenvoudig nie. Dit is nie die kampus nie en Henk het blykbaar ’n deurbraak gemaak. 

			Sy probeer ontspan en konsentreer op hoe besonders alles in die vreemde lig lyk.

			“Dis regtig jammer jy het nie plek om tuin te maak nie.” Sy stem is entoesiasties asof hy op haar gedagtes reageer. “Jy kan enige tyd hier in die grond kom krap en uitvind hoe kalmerend dit is om die siklus van geboorte, groei en dood te beleef.” 

			Koue loop oor haar vel. Die siklus van geboorte en dood klink nie vir haar helend nie. Hoe lank is hulle al hier? ’n Uur? Hoe lank nog voor Celliers kom? Eintlik wil sy net huis toe gaan en vir Celliers in die helder lig van hul eie sitkamertjie wag. Paul kan haar gaan aflaai en Celliers daarheen stuur. 

			Sal dit ongeskik wees? “Sal jy my eerder huis toe vat, asseblief? Celliers kan liewer daar vir my kom kuier.” 

			“Het jy nie sy motor agter die huis opgemerk nie?” vra hy skalks. “Ek het gedink dis hoekom jy so haastig raak. Net die agterste buffer het langs die motorhuis uitgesteek.”

			Llyn huiwer nog. Hoekom glo sy hom nie? 

			“Ek wou nie die verrassing bederf nie. Hy wag vir jou by die tuin se piéce de résistance.” Hy klink so in sy skik dat sy stram glimlag. “Ek het hom ’n kaart van die doolhof gegee, maar ek sal jou self inneem. Julle kan later met die kaart uitkom.” 

			“Nou maar goed.” Dis tog die eintlike rede waarom hy haar gebring het. “Maar as jy verkeerd is en hy is nie daar nie, vat jy my dadelik huis toe.” 

			Sy gesig straal, maar haar hart voel soos lood. Sy is feitlik seker Celliers gaan nie daar wees nie, en vir nog ’n teleurstelling sien sy nie kans nie. 

			Hierdie keer loop Paul reguit na die voortuin waar ’n boom net agter die heining staan. “Daar’s hy.” Uiteindelik besef sy wat die struikhalfmaan is. “Net gister klaar gesnoei. Maar dis die middelpunt wat dit regtig spesiaal maak,” fluister hy. “Die ideale ontmoetingsplek vir verliefdes.”

			Die struikheining lê teen ’n effense helling en is hoër as wat sy gedink het, maar die knoetserige takke van die boom toring bokant dit uit. 

			Bedoel hy Celliers is die middelpunt? Of praat hy van iets anders? Probeer ten minste klink of jy belangstel, Llyn. “Is daar ’n kruietuin in die middel?” 

			Hy lag. “Nee, daar is nie kruie geplant nie, al is dit heel gepas. Dis iets baie meer simbolies, sy blywende hartklop, so oud soos die aarde.”

			Hy vat weer haar hand terwyl hy haar deur die doolhof lei. Hy verduidelik wanneer die doolhof uitgelê is, vertel weer hoe verwaarloos dit was, hoe hard hy gewerk het om dit te voltooi. Sy hou naderhand op luister en wens hy wil eerder vinniger loop. Sy is nou regtig ongeduldig. 

			Hou net die boom dop om te sien hoe ver dit nog is, Llyn, dan gaan die tyd vinniger verby. Maar al wat sy bereik, is om heeltemal rigting te verloor en effens mislik te voel.

			Loop hulle al in die rondte? Ken hy ooit die doolhof goed genoeg om die middel in die halfskemer te bereik? Moet sy nie eerder na Celliers roep dat hy haar kan kom haal nie? Hy sal tog nie so vies wees omdat die geheim uitgelek het nie? 

			“Hoe ver is dit nog?” Toe hy abrup stilbly, besef sy sy het hom in die rede geval.

			Maar hy lag net. “Raak jy ongeduldig?” Hy lig sy hand met hare daarin. Dit laat die lig op sy ring val. Dit lyk soos ’n Claddagh-ring, maar die hartjie is veel groter en driedimensioneel.

			“Jy het ’n besonderse ring,” sê sy. Hoekom het sy nie vir Celliers ook een gekoop nie? 

			Hy los haar hand en haal sy ring af. “Het joune ook die tradisionele inskripsie?” Hy klik sy tong teleurgesteld. “Dis te donker, jy sal myne nie kan lees nie.”

			Die Keltiese letters in haar ring herinner aan die tekentjies op Hector se avatar. for eternity. Celliers het net geheimsinnig geglimlag toe sy vra wat dit beteken en gesê hy sal haar later vertel. Miskien vertel hy haar netnou. 

			“Dis antieke Keltiese skrif. Dit beteken ‘vir altyd’ of ‘tot in ewigheid.’” Paul sit die ring terug, vat weer haar hand en loop verder. “Dit sinspeel waarskynlik daarop dat ’n ring sonder begin en sonder einde is, nes die oneindigheid van alle siklusse in die natuur.”

			Sy gaan staan botstil. Iets voel nie vir haar reg nie. “Is jy seker Celliers is hier? Hoekom sê hy niks? Of kom hierheen om my te verras nie? Miskien moet ons liewer omdraai en gaan seker maak dis sy motor. Dis dalk iemand anders wat vir jou kom kuier het.” 

			Paul lag. “Dis hoogs onwaarskynlik. Net jy weet van die doolhof.” Hy trek haar hand deur sy arm, loop vinnig deur ’n gaping in die heining en skielik is hulle in die oopte. “Dis net hier voor.” Hy lei haar na die middel toe en gooi sy arms oop. “Daar’s hy.” 

			Sy kyk rond. “Waar?” Celliers is nie daar nie, daar is net ’n heininkie in die middel van die doolhof. En dis kleiner, laer as normaal, sien sy toe Paul haar onwillige lyf aan die hand nader trek. Kruip Celliers iewers weg? Gaan hy haar weer soos die aand in die Atrium skrikmaak? 

			“Dis my huldeblyk aan ’n volk wat geweet het hoe afhanklik hulle van die natuur is.” Paul se woorde dwing haar aandag terug na die miniatuurklipsirkel. 

			Dit lyk soos Stonehenge met ’n kleinerige houtstapel in die middel. Angs loop koud oor Llyn se vel. Hier is groot fout, maar sy wil nie skreeu nie, wil niks doen om hierdie vreemde man te ontstel of te waarsku dat sy vreesbevange is nie. Sy sal haar kans afwag, sal sodra sy greep effens verslap, hardloop.

			“Dis hoe Stonehenge sou gelyk het as onkundiges dit nie beskadig het nie,” sê hy in ’n singerige stem. “Hier is die altaarsteen. Dis heel laaste opgerig.” Hy haal ’n langwerpige geskenkdosie uit sy baadjie se binnesak en sit dit daarop neer.

			Llyn kyk na die wit vierkant wat voor haar oë swem. Een traan ontsnap en maak ’n warm spoor oor haar koue wang. 

			Celliers is nie hier nie. Sy is alleen in ’n baie spookagtige tuin saam met hierdie vreemde man.

			Dinsdag 16 September, 17:00

			Henk is omgekrap toe hy uiteindelik klaar is met die student wat voorgegee het hy is Hector Steenkamp. Hierdie kêrel het hulle vir die gek gehou. Nogal ’n regstudentjie wat eers in wingerdgeïnspireerde voortvarendheid die hele regstelsel op sy kop probeer keer het oor onregmatige aanhouding, tot hy besef het hulle skrik nie. Hy was uiteindelik nugter genoeg om te erken iemand in sy groep vriende by die kafeteria het hom uitgedaag om die vreemde naam te gebruik en die blonde meisie te oorreed om saam met hom iewers heen te gaan. 

			Wie laat hom uitdaag, word ingeneem vir ondervraging en mors dan ure van die polisie se tyd as hy nie die skurk ken en probeer help nie? Hulle het koffie aangedra tot hy heeltemal nugter is, naderhand foto’s van die vyf hoofverdagtes vir hom gewys om sy geheue te probeer verfris oor die identiteit van die uitdager, maar verniet. Selfs dreigemente van dwarsboming van die gereg het hom nie gedwing om die vinger na iemand te wys nie.

			Hy het wel erken hy het almal van hulle daardie middag iewers op die kampus raakgeloop, miskien selfs in die kafeteria, maar die uitdager was glo nie een persoon nie. Iemand het ’n moontlike scenario geskets, iemand anders het iets bygelas en nog iemand het vir hom ’n naam geskep, nogal die manskoshuise se universele spotnaam vir die klasnerd: Hector Steenkamp. 

			Dit moes glo ’n eksperiment wees om te sien of die meisies op die kampus regtig die universiteit en die polisie se veiligheidswenke gehoorsaam. Flippen simpel vent.

			Hy kan homself skop dat hy Llyn vertel het hulle het Hector ingeneem vir ondervraging. Gelukkig is sy veilig by haar huis met haar vriendin as chaperone. Hopelik bly sy in die huis.

			18:20

			Henk weet dadelik iets is fout toe sy selfoon lui en hy die nommer herken. Tredoux sou sesuur na Llyn toe gegaan het en dis nou twintig oor. Dis sy man wat Llyn se huis moes dophou, gewapen met foto’s van Llyn, Tredoux en die verdagtes. 

			“Kaptein, hy is nog nie hier nie. Ek het veiligheidshalwe gaan klop net om seker te maak hy het nie anderpad langs hier gekom nie, maar hier’s net ’n ander girl by hierdie huisie. Is jy seker vier is die regte nommer?”

			“Dis die regte plek.” Henk is in een beweging uit sy stoel en halfpad in sy baadjie. Llyn sal nie langer as ’n kwartier laat wees nie, maar met verliefdes weet mens nooit. “Gee hulle nog vyftien minute. Miskien het sy sy klas gaan bywoon en loop hulle saam van die kampus af.” 

			Hy bel Llyn terwyl hy uithardloop voertuig toe, maar kry haar nie in die hande nie. As sy besluit het dis veilig vir haar om saam met Tredoux elders te gaan kuier ... 

			Hy swaai om toe sy passasiersdeur oopgaan voor hy kan wegtrek. 

			Pieter leun in, ’n selftevrede uitdrukking op sy gesig. “Ek het nuus. Ek weet ook hoekom almal vandag so jittery is.” Pieter knik veelseggend na iets agter Henk.

			Henk swaai om. Langs die motor glim die kantoorvensters oorkant soos ’n reusesoeklig. Hy leun uit om die oorsprong van die weerkaatsing te soek en sien die maan net-net bokant die geboue sweef. ’n Rooi skaduwee, dynserig soos die buitelyne van ’n stofwolk, is kwartpad oor die linkerkant van die helder sirkel.

			“Dis dan hoe ’n supermoon in ’n maansverduistering lyk.” Pieter grinnik. “As dit vandag die drie en twintigste was, het ek vas geglo ons kry vannag nog ’n slagoffer.”

			Henk haal sy selfoon uit en skakel sy motor aan. Pieter klim vinnig in. “Hel, Pieter, die man se kop raas, hy gaan hom nie deur ’n datum laat vaspen nie. Ek het heeltemal vergeet van die maansverduistering.”

			By Llyn se satelliethuis beantwoord een van haar huismaats en hy verduidelik vinnig. 

			“Soek jy ook vir Llyn?” Sy klink vies. “Celliers is nou net baie omgekrap hier weg. Hy het vroeg klaargemaak met klas en wou haar kom verras, maar toe is sy klaar uit.”

			“Saam met wie?” Hopelik het iemand hulle gesien. 

			“Ek was nog in die stort, maar Alicia se date was op pad hierheen. Hy sê sy het saam met iemand in ’n Mercedes geklim. ’n Langerige donker man, hy dink dit was doktor Malherbe, maar hy is ook nie seker nie.” 

			Henk bedank haar en sein af. Terwyl hy gepraat het, het hy ’n oproep misgeloop. Malherbe? Of Tredoux? Tredoux het dalk gelieg en haar wel vroeër kom oplaai en later opgedaag om homself ’n alibi te gee. 

			Eers vir Tredoux bel, dan kan hy aan die ander oproep aandag gee. 

			Tredoux antwoord dadelik. “Naand, Kaptein.” 

			Henk konsentreer om sy stemtoon te lees. “Is juffrou Morgan by jou?” 

			“Nee.” Tredoux klink uitasem. Henk kan die frons in sy stem hoor. “Ek was nou net by die satelliethuis, maar sy is saam met Malherbe daar weg. Ek is hier by sy kantoor. Hulle is ook nie hier nie. Hoekom soek jy haar? Is iets verkeerd?” 

			Henk word koud. Lieg die man en is Llyn in werklikheid by hom? Daar is geen manier om uit te vind behalwe om kampus toe te ry nie. “Ons is nie seker waar sy op die oomblik is nie.” 

			“Ek kry julle by haar huis,” antwoord Tredoux kortaf.

			Henk staar na die dooie instrument, toe kyk hy na die nommer wat na sy selfoon toe gebel het. Daar het intussen nog ’n oproep deurgekom, een van hul kantoornommer af. Die toonbankklerk wat nauurs die fakse en oproepe hanteer, se opgewonde stem babbel in sy oor toe hy sê wie praat. “Kaptein, Scotland Yard het nog ’n faks deurgestuur én jou gebel.” 

			“Lees asseblief vir my die faks.” Hy luister sonder kommentaar na Scotland Yard se nuus: Dirk Muller het op dertig Junie verlede jaar die nag deurgebring saam met ’n vroulike dosent van Oxford Universiteit en sy het sy alibi bevestig. Frans van Zyl was daardie dag by Wimbledon en was nooit vir lank genoeg uit die stadion om by die moordtoneel te kom nie. Die ontvangsklerk van die hotel waar hy en sy seun oorgebly het, bevestig dat hulle die hele aand daar was. Hulle kon nog nie Tredoux se Skotse vriende kontak nie.

			“En Kaptein, hier was ’n oproep van ’n verpleegster in die Kaap. Pieter het haar blykbaar ’n paar dae gelede gebel,” sê die klerk. “Sy sê doktor Malherbe was nie verlede jaar by die hospitaal toe sy aangenome ma dood is nie. Hy kon nie betyds van Frankryk af terugvlieg nie.”

			“Van Frankryk af? Doktor Malherbe?” vra Henk.

			“Ja.”

			“Dis wat ek nog aan die sê was van die twee verdagtes met aanneemouers,” sê Pieter langs hom toe hy aflui. “Ons kon nie Tredoux se biologiese ma opspoor nie,” antwoord Pieter. “Niemand weet wie hom op die Tredouxs se stoep gaan los het nie, maar hulle vermoed dis iemand wat gehoor het hulle is kinderloos en gedink het haar baba sal beter af wees by skatryk mense. Die Tredouxs het wel die voorval aangemeld en die aanneming sonder probleme deur die amptelike kanale gedoen. Malherbe se aannemingsdokumentasie is egter nie in die destydse Transvaal nie. Die klerk sê ons sal die ander provinsies moet vra.”

			“Daar is nie nou tyd daarvoor nie.” Hy hou met skreeuende bande voor Llyn se huis stil. Wat nou? Tredoux kon uitgevind het wie sy ma is. Op watter een van die verdagtes konsentreer hy? “Ons moet so gou moontlik iemand kry wat die Malherbes of die omstandighede van hul kind se aanneming geken het. Ry saam met Pottie en gaan kry vir ons ’n lasbrief om albei van hulle se eiendom te deursoek. Stuur sommer van daar af iemand na Malherbe se woonstel toe om te kyk of hy en Llyn daar is. Ek sal hier vir Tredoux wag. Hy moet ons na sy huis toe vat. Ek sal jou van daar af bel.”

			Hy lig sy selfoon, bel die kantoor om solank reëlings te tref en neem hom voor om die ander nommers deur te gaan sodra hy daarmee klaar is. Dis onwaarskynlik, maar miskien het Llyn gebel om te sê haar planne het verander.

		

	
		
			Ses en twintig

			Dinsdag 16 September, 18:55

			Eileen kyk vasgenael na die televisie in haar hospitaalkamer. Die aanbieder van die joernaalprogram waarna sy kyk, is professioneel en deeglik. Die tema is reeksmoorde. 

			Toe hy verwys het na die opspraakwekkende kampusmoorde, wou sy van kanaal verwissel. Maar sê nou iemand sê iets wat haar laat onthou wie haar aanvaller was?

			Tog roer die beeldmateriaal van die kampus, van die moordtonele, van onderhoude met studente en die kenners niks in haar nie. Snitte van die massavergadering volg. Die kamera beweeg vinnig oor die studente, fokus hier en daar in op ’n groep. Sommige gesigte herken sy, ander nie. ’n Deel van die forensiese sielkundige se praatjie word gewys. Terwyl sy praat, beweeg die kamera oor die gesigte agter haar op die verhoog, fokus in, beweeg aan.

			Eileen word koud. Is dit hy of nie? Dit was net ’n breukdeel van ’n sekonde. As sy net die kamera kon terugdraai en in stadige aksie kon kyk. Die kamera wys nou die reaksie van die studente, skuif toe terug na die verhoog. Eileen sit penregop in die bed, haar oë op die beeld. Herkenning stuur ’n skokrilling deur haar toe die kamera uit ’n lae hoek infokus vir ’n nabyskoot van die voorste ry.

			Haar asem is weg, kom toe stadig en vlak terug, soos die vorige keer toe sy daardie lyn van kakebeen na nek en skouer uit presies dieselfde hoek gesien het.

			Dit ís hy. Of misgis sy haar? Sy was seker die beeld is vir ewig in haar geheue ingebrand. 

			Toe draai hy sy kop effens en haar vermoede word sekerheid. Die herinnering aan pyn en oorweldigende angs hou haar minute lank roerloos op die bed vasgenael. Toe syfer lug in haar longe in en sy gryp na haar bedkassie se laai voor sy onthou haar selfoon is nie daar nie. Die klokkie om die verpleegster te roep is haar enigste ander opsie.

			“Kan ek asseblief ’n foon kry? Ek moet kaptein Vos dadelik bel, dis dringend. ’n Kwessie van lewe en dood.”

			Die verpleegster lyk eers onwillig, kyk ontsteld na die monitors en draf uit. Toe die hospitaalfoon uiteindelik ingeprop is, voel Eileen histeries van desperaatheid. As sy maar eerder haar selfoon hier gehad het! Henk se nommer is nie beskikbaar nie en sy laat ’n boodskap dat hy haar dringend moet terugbel na die nommer wat die verpleegster gedwee vir haar gee. Sy kan seker môre ook vir hom sê, maar ’n vreemde dringendheid laat haar angstig bly wag vir die foon om te lui. 

			Demmit, Henk, bel nou terug.

			19:00

			Henk het pas klaar met Eileen gepraat, toe ’n rooi sportmotor met skreeuende bande voor Llyn se huis stilhou. Hy herken die voertuig voordat Tredoux vinnig uitklim.

			“Naand, Professor.” Henk groet hom met die hand.

			“Kaptein Vos, het julle haar gekry?” Tredoux steek nie sy kommer weg nie. 

			“Hoe seker is julle Llyn is saam met Malherbe weg?” vra Henk. 

			Tredoux trek sy skouers op. 

			“Eileen het pas haar aanvaller geïdentifiseer. Dit was Malherbe.”

			“Eileen? Die vorige slagoffer?” Die man lyk heeltemal uit die veld geslaan.

			“Dis ’n lang storie, maar sy leef. En sy het pas onthou.” 

			“Dan moet ons Llyn dadelik gaan soek.” Tredoux draai na sy motor, maar kom terug toe Pieter se motor agter hom stilhou. 

			Pieter leun by sy venster uit. “Malherbe se woonstel is donker. Daar is beslis niemand; die opsigter het vir ons oopgesluit. Sy motor is ook nie daar nie, maar ons kan teruggaan met die lasbrief en na bewyse gaan soek.”

			“Dis nie nodig nie,” sê Henk gejaagd. “Eileen het Malherbe geïdentifiseer as haar aanvaller. Ek sal Geyser bel en hom sê om al die beskikbare manne kampus toe te stuur.”

			“Ek was nou net by sy kantoor. Hulle is nie daar nie. Daar is buitendien vanaand te veel op die kampus aan die gang, hy sal nie daarheen gaan nie,” sê Tredoux beslis. “Gaan eerder na sy woonstel toe. Llyn het iets gesê van ’n tuin met ’n doolhof wat hy haar wou wys. Miskien het hy dit as lokmiddel gebruik.”

			19:29

			Celliers se vel trek saam. Die dringende haas onder die manne in Paul Malherbe se woonstel is byna tasbaar. Die hele dag was hy onrustig, maar het gemeen dis omdat hy bang was iets val voor wat hul afspraak sal verongeluk. Nou weet hy hoekom hy bekommerd was: Sy onderbewuste het onthou van die maansverduistering. 

			“Hierdie tuin het geen doolhof nie, dis te klein,” kom dit van Henk, wat eerste deurgeloop het na die voortuin. 

			“Hy moet nog ’n eiendom hê, een met ’n groot tuin,” sê Celliers vinnig. “Die oordragdokumente sal hier iewers wees.”

			Aan die oorkant van die vertrek soek Pieter vinnig deur ’n boekrak. Nog ’n helper haas verby slaapkamer toe. Celliers loop agter Henk by die studeerkamer in. Hy brand om hulle aan te jaag of hulle te help soek, maar weet hy sal in die pad wees. ’n Straaltjie sweet loop teen Henk se wang af. 

			Van waar Celliers in die oop deur staan, weet hy nie wat die ergste is nie: sy selfverwyt of sy magteloosheid. Hy moes eerder op sy onrus reageer het en sy klas heeltemal afgegee het. Hy moes Llyn genooi het om sy laaste lesing by te woon sodat hy haar heeltyd onder sy oë kon hou. Hy moes iets gedoen het, enigiets om te verhoed dat sy in hierdie onmoontlike situasie beland. 

			Maar hoekom is Llyn so goeder trou saam met Malherbe weg? Is dit net omdat sy gedink het Henk het die skuldige gevang? Sy weet tog sy moet niemand vertrou tot die polisie seker is nie. Wat het Malherbe vir haar gesê wat haar oorreed het om hom te vertrou? Hy skud sy kop radeloos. Het Malherbe die lokaas van sy tuin en doolhof gebruik? Of het hy pas ’n fout gemaak om Henk van die kampus te laat afsien en hierheen te kom? Lê sy reeds dood iewers op die kampus?

			Hy skud sy kop. Llyn kan nie dood wees nie. Hy sou dadelik geweet het.

			Die geur van Malherbe se naskeermiddel wat subtiel in die lug hang, maak hom ineens mislik en hy weet instinktief dis ’n geur wat hom die res van sy lewe aan hierdie oomblik gaan herinner. 

			“Hier is sy motorregistrasiedokumente, maar die adres daarop is hierdie woonstel,” sê Henk. “Ek kry nêrens oordragdokumente vir die nuwe eiendom nie.”

			Pieter verskyn in die deur. “Ons het selfone in die CD-kas gekry. Seker die slagoffers s’n. En hier is die duplikaatsleutels van sy motor.” 

			“Die kontrak van die motorversekering,” sê Henk net toe Celliers die embleem op die sleutel herken. Hy weet waarna Henk soek voor hy die dokumente uit die laai haal en vinnig lees. “Hy is by Telstar.” 

			Hoop vloei soos verligting deur Celliers. “Dis die een waarop die versekering sou aandring. Hopelik is hulle opsporingstelsel so effektief soos hulle beweer.”

			Hy bly langs Henk toe hy by die woonstel uitdraf.

			20:00

			“Jou hande is al weer ysig.” Voor sy kan antwoord, vryf Paul haar hand vinnig tussen syne voor hy sy knelgreep hervat. 

			Die steekpyn tussen haar vingers is onverwags skerp en branderig. “Ouch!” 

			“Jammer. Het my ring jou gekrap? Die koper is nie oral goed afgerond nie. Ek sal die plekkie later vir jou ontsmet.” Sy stem is hipnoties.

			Hoe lank gaan hy aanhou praat in hierdie singerige stem? Sy weet nou genoeg van Stonehenge, dankie. Weet ook hoekom hy vir haar gejok het oor Celliers se boodskap. Hy het besef sy sou net saam met hom kom as sy glo Celliers is hier. En hy is nie.

			Dis beslis nie meer net die koue wat haar laat bewe nie.

			“Kom staan hier by die altaarsteentjie, dan wys ek jou iets moois.”

			Sy rem terug. Altaarsteen? Volstrek nie. “Kan jy my eerder nou huis toe vat? Daar het seker iets voorgeval dat Celliers nie kon kom nie. Ek sal die krapplek sommer by die huis ontsmet.” Los net my hand dat ek kan wegkom. 

			Maar Paul trek haar eenvoudig agter hom aan. Llyn struikel, probeer twee vinnige tree gee, maar sy kan nie. Haar bene wil nie werk nie. 

			Ek is sowaar lam van die vrees, so bang ek kan omtrent nie asem kry nie. Sal ek kan hardloop wanneer ek moet? 

			“Moeg?” Sy oë gloei kleurloos en onleesbaar in die maanlig.

			Sy kan nie antwoord nie. Haar tong wil nie werk nie, haar longe ook nie. Sy is dodelik benoud. Twee trane loop ongehinderd uit haar ooghoeke. Is dit net vrees wat haar verlam, of iets meer? Hoekom voel haar verstand helder en sien sy alles twee maal so duidelik as die res van haar liggaam dood is? Is sy dood? Verdoof? Dis tog onmoontlik. Sy het niks gedrink nie.

			Toe is haar hand los, maar dit val teen haar sy, nutteloos. Sy arm wat om haar skouers gaan, is verrassend sterk, steun haar terwyl sy ander arm agter om haar knieë gaan en hy haar in een beweging van haar voete af lig. Haar regterarm val willoos uit haar skoot, hang slap en kragteloos grond toe.

			“Kyk.” Hy lig sy kop in ’n bewonderende gebaar na die maan toe. “Spesiaal vir jou.”

			Die helfte van die maan se helder skyf lê agter ’n rooierige vlies weggesteek. Dit bewe uit fokus toe nog trane in haar oë brand.

			Moenie jou bewussyn verloor nie, Llyn Morgan. Baklei teen die donkerte wat jou wil insluk, bly wakker, al is dit hoe seer, hoe moeilik, hoe benoud. Moenie toelaat dat die skaduwees jou toemaak soos die een wat die maan toetrek nie.

			Maar my verstand kan nie bybly sonder suurstof nie.

			Hy lê haar versigtig naby die houtstapel langs die altaarsteen neer. Haar hart klop met moeisame slae, haar longe brand vir suurstof. Soek Celliers na haar? Of Henk-hulle? Hulle moet al weet sy is weg, maar weet hulle saam met wie? Hoe lank is sy al verlam? ’n Minuut? Twee? Hoe lank voor mens jou bewussyn begin verloor?

			Ná ses minute sonder suurstof begin breinselle sterf.

			Celliers sal haar soek, sy moet net uithou. Sy het dalk nog vier minute.

			Beweeg jou vingers, Llyn. Wikkel jou tone. Of probeer ten minste, sodat jy dadelik sal weet wanneer die verlamming padgee. Hoe lank nog voor die middel uitgewerk is? Miskien gebeur dit voor ses minute verby is. Dit moet effek verloor, anders sou hy nie vir die ander slagoffers ’n langsteelsierspeld as moordwapen moes gebruik nie. Dis beslis wat in daardie geskenkdosie is. 

			Miskien doen hy dit hierdie keer anders? Gaan sy eenvoudig versmoor? 

			As hy net wil ophou praat. Sy eentonige stem gee haar die horries, die deuntjie wat hy fluit ook.

			“Dis nie meer lank nie, dan is die aarde se skaduwee oor die hele maan en word hulle een. Dis jou oomblik, jou kans om deel te word van die siklus. Jy is spesiaal gekies, en jou datum vir jou gereserveer. Dis uitsonderlik om saam met die laaste volle maansverduistering van die millennium deel te word van die ewige siklus. Uniek omdat die maan vanaand so naby aan die aarde is.”

			Uit die hoek van haar oog sien sy net ’n haarbreedte strokie van die maan is helder, die res het ’n dowwe rooierige skynsel. 

			Geskenkdosie in die hande, hurk hy by haar, sy gesig in die skaduwee. Hy maak die dosie oop en hou dit soos ’n offer na haar toe. Alles in haar deins weg van dit wat sy weet daarbinne lê. Haar hande wil in vuiste bal, wil die houer uit sy hand klap, wil hóm van haar af wegstoot. 

			“Jy kan nie mooi sien nie.” Hy lig die lang sierspeld uit tot die graveerwerk op die komvormige kop in die dowwe gloed flonker. Dis ’n gravering van Stonehenge, so goed gedoen dat dit lyk asof die stene werklik regop staan en skaduwees gooi. Maar dis die lang skag met sy skerp punt wat die angs in haar opjaag totdat haar hart in haar ore dreun. 

			Die aarde roer onder haar vingerpunte. Of is dit haar vingers wat beweeg? Kan beweeg? Sy probeer haar tone wikkel, maar daardie boodskap gaan nie deur haar liggaam nie. 

			Hy staan regop en draai sy kop na die maan toe. “Amper tyd.” Toe hurk hy weer en begin neurie.

			Dis “Caledonia”, die meesleurende Skotse volksliedjie. 

			... let me tell you that I love you,

			That I think about you all the time

			Caledonia you’re calling me

			And now I’m going home ...

			Caledonia’s been everything

			I’ve ever had.

			Trane loop vrylik teen haar slaap af tot in haar hare. Sy kry haar oë met moeite gedraai. Iewers is ’n diep dreuning, maar hy ignoreer dit en hurk by die hoop hout. Is die dreuning in haar kop? Is dit die voorloper van die suurstofgebrek wat haar bewussyn gaan steel? 

			Hoekom wil hy vuur maak? Sy kry nie meer koud nie. Is dit omdat die verlamming afneem? Maar dit gaan te laat verdwyn, sy sal dalk nie krag hê om op te staan nie, sal nog nie vinnig kan beweeg nie. Nog trane loop oor haar wange en ’n klein snik ontsnap. Die verligting van die bietjie suurstof gee haar hoop. Haar longe trek krampagtig, haar middelrif ook. Nog suurstof syfer moeisaam by haar neus in, stadig, onhoorbaar, tot by haar longe.

			Hy draai terug na haar toe.

			As hy weet, gaan hy haar weer verdoof. Sy hou asem op.

			“Dit gaan hemels wees, jy sal sien.” Hy glimlag. “Bloedloos en pynloos om te vergoed vir die bloed en pyn van daardie eerste keer. Met genoeg Scoline aan die naaldskag om die pyn te verminder, te min om jou weer te verlam, sal jy bewus wees van jou transformasie, sal jy elke sekonde van jou eenwording met die natuur beleef. Jy moet die siklus van geboorte, groei, wasdom en dood in hierdie sirkel voltooi, dan sal háár bloed van my hande afgewas wees, sal die boetedoening volmaak en volledig wees. Dan is alles gereed vir die nuwe groei. Vir my nuwe lente, my nuwe begin. Ek sal die vreugdevure aansteek en jou perfek gereed maak vir die oorgang, want dis ook my oorgang na vrede, en joune. Sodra die vreugdevuur net as is, sal jy saam met Eileen en die ander tussen die hemelsfere reis.”

			Kan dit so raas wanneer bloed en adrenalien deur haar lyf dreun? Die lawaai is byna oorverdowend, maar nog is die adrenalien nie genoeg om haar verlamde senuwees te aktiveer om haar gewig te dra nie. Die boodskap gaan van haar brein af deur na haar ledemate, maar sy kan nie haar hand lig nie, kan nie opstaan en weghardloop nie. 

			Hy staar na die hemel. ’n Druppel speeksel blink in sy mondhoek, sy kop is skeef gekantel asof hy luister. Hy hoor iets, want hy kom vinnig nader, die klerespeld gereed in sy regterhand. 

			Haar spiere was te lank verlam, haar suurstof te min. Sy gaan nie genoeg krag hê om haarself te red nie. Henk gaan haar nie betyds kry nie. Hulle gaan nie eens haar lyk kry nie.

			Sy gaan Celliers nooit weer sien nie, sal nie kan verduidelik hoekom sy vanaand goedsmoeds saam met Paul gery het nie.

			Agter Paul se gebukkende lyf sien sy ’n baan lig vinnig nader kom tot in die boom, van waar dit afskyn. Die ligbaan val deur wild wuiwende takke op haar. Is dit die einde? Is dit die lig waarvan mense praat nadat hulle die dood in die gesig gestaar het? Is die donker figure wat met flappende vlerke deur die lug sweef engele? Of Eileen wat haar kom haal? 

			Sy span haar spiere vir net een desperate probeerslag, maar sy weet reeds dis verniet.

			20:03

			“Daar is sy motor.” Die navigator van Telstar se opsporingshelikopter wys na die kaal takke van die groot boom in die tuin. “Dit moet hy ... moet hulle wees. Hier is geen ander beweging in die tuin nie.” 

			Toe hulle nog nader gaan, kan Henk ook twee figure deur die kaal takke uitmaak: een staties, die ander in beweging. Is hy te laat? Het Malherbe reeds die pen in haar hart gedruk? Of is sy net verlam? Hoeveel tyd het hy? Hy druk verby Tredoux se bene na die deur van die helikopter. “Jy sal nie naby kan land nie. Hier is te veel bome. Hy het ons buitendien gesien en sal wegkom as ons te lank draai. Laat sak my tot by hom.”

			“Die boom het te veel groot takke,” protesteer die vlieënier.

			“Ek sal my loshaak as die takke te dig is en dit vir julle gevaarlik raak,” beveel Henk.

			“Dis in elk geval gevaarlik,” waarsku die navigator terwyl hy die harnas vir Henk aangespe. “Jy kan op ’n tak val en jou rug of ’n been breek, kan die grond verkeerd tref, kan ...”

			“Doen dit net, ek sal oukei wees.” Henk maak seker sy pistool is gelaai en druk dit terug in die pistoolsak onder sy baadjie. “As ek te laat is, is dit veel erger.”

			Die navigator haak sy harnas aan die hystoestel. “Sterkte. Die twee polisievoertuie met jou span is al by die huis se hek.” 

			Hy begin afsak.

			Die skroef van die helikopter waai die eerste takke oop, maar die tweede stel is dikker. Henk haak die katrol los en hou hom reg vir die slag. Sy baadjie haak aan iets, rem sy val, skeur. Daar is ’n brandpyn oor sy skouer en rug, toe tref hy die grond met ’n dowwe slag. Hy is oomblikke lank winduit, maar beur orent. Alles pyn, maar sy bene werk, sy arms ook. Die volgende oomblik is hy op sy voete. 

			Wat hy sien, laat hom koud word. In die helikopter se soeklig bemerk hy hoe Malherbe soos ’n slaapwandelaar na die doolhofmuur loop en deur ’n opening verdwyn. Llyn is in die middel van ’n kniehoogte klipsirkel uitgelê net soos die liggame wat hulle die afgelope jaar op die kampus gekry het. 

			Henk het die klipsirkel net-net misgeval, maar spring daaroor tot by haar. Moet hy die moordwapen uittrek? Of nee, die patoloog het gesê die slagoffer kan haar dan vinniger doodbloei. 

			Toe hy by haar kniel, kry hy nie die siernaald se kop nie, dis hierdie keer versteek. Daar is net onderkant haar borsbeen ’n bloedspikkel op haar rok. Het Malherbe die naaldkop afgebreek sodat net die skag agterbly en hulle dit nie kan uittrek nie? 

			Llyn se liggaam is nog slap en warm toe hy haar bolyf oplig. Die gedreun van die helikopter maak dit onmoontlik om te luister vir hartklop en asemhaling. Hy kyk vir beweging van haar borskas, maar die dwarreling van die skroef wat hulle albei se klere verwaai, maak dit onmoontlik. 

			Die volgende oomblik is Tredoux by hulle, sy gesig vertrek van emosie. Hy neem Llyn versigtig uit Henk se arms, lê haar op die gras neer en begin met mond-tot-mond-asemhaling.

			Henk wuif dankbaar vir die helikopterspan en hardloop agter Malherbe aan. Al waaraan hy kan dink, is hoe hy aan Eileen gaan verduidelik wat gebeur het. Iewers hoor hy Pieter se stem en probeer dit volg, maar loop hom vas teen ’n heiningmuur. Bokant hom flits die helikoptersoeklig af en weer aan: die navigator sein dat hy die ligbaan moet volg om sy pad na buite te kry. 

			Oomblikke later is hy in die oopte. Op die grasperk tien tree voor hom buk Pieter by ’n figuur wat plat lê. 

			“Die man is so mal soos ’n flippen haas,” kla Pieter en vryf sy vuis. “Hy kom hier uitgeloop soos ’n zombie, hou aan babbel en kerm oor verlore instrumente en ’n gebroke sirkel, hoor en sien niks en wil nie stop toe ek hom probeer keer nie. Ek moes hom platslaan om hom stil te kry.”

			“Boei hom dat ons hom kan laai en invat. Hierdie nag gaan eindeloos wees.” Versteurd of nie, die man het hom vanaand hel gegee. Hy het met hom geen simpatie nie.

		

	
		
			Sewe en twintig

			So iets wil hy nooit weer beleef nie, dink Henk terwyl hy die motor ’n halwe leeftyd later deur die verkeer stuur. Die gebeure van daardie nag is so helder soos gister. As hy net gouer die verslae oor die ander verdagtes gekry het, kon hy almal die angs en hartseer gespaar het.

			“Jy het gedoen wat jy kon met dit wat jy gehad het,” sê Eileen. “Vergeet dit nou, dis verby.”

			Hy kyk vinnig vir haar. Hy het nie besef hy dink hardop nie. Voor die ou klipkerk hou hy stil en help haar uit die passasiersitplek. 

			“H’m,” mompel hy. 

			Sy staar na die pers tapyt onder die jakarandas langs die kerk asof sy ook terugdink en onthou. Die kalm tydloosheid in die ou gebou dwing tog die gebeure uit sy gedagtes. Rykie en Alicia wink vir hulle en maak plek in die kerkbank.

			Eileen knik na die massarangskikking voor. “Mooi.” 

			Soos Llyn daarvan hou, lees hy in haar oë. Hy sien hoe herinneringe haar irisse ’n oomblik verdonker en weet die jaar se gebeure het ’n onuitwisbare spoor op hulle almal gelaat. Vir ’n wonder het daar tog iets kosbaars daaruit voortgevloei. Hy druk haar hand en trek haar tot teen sy ribbes – sy ander helfte, die beste ding wat in jare met hom gebeur het. 

			Pieter raak aan sy skouer, fluistergroet en skuif verby hulle om tussen hulle en Eileen se huismaats te gaan sit. Henk ontspan en kyk rond. Alles is verby, soos Eileen sê. Die lewe gaan aan. In die blok oorkant die paadjie herken hy verskeie gesigte: Herman van Vollenhoven en sy vrou, ook ander dosente soos Dirk Muller, Ernst le Roux, Van Zyl en hul metgeselle. In die voorste bank sit Celliers Tredoux, bleek en ernstig. 

			Die bekende akkoorde stuur ’n hoorbare geruis deur die aanwesiges en dit verjaag die laaste donker gedagte uit sy kop. Eileen kyk betraand om. Hy gee vir haar sy sakdoek toe die trane oorloop, maar moet self hard sluk aan die knop in sy keel toe hulle opstaan vir die tydsame prosessie wat in die gangetjie afkom. 

			Alle bruide is mooi, maar daar is vandag iets aan Llyn Morgan wat hom aan die hart gryp. Hy kyk vinnig na waar Tredoux voor in die kerk na die deur staan en kyk. Sy gesig is bleek en die spiere oor sy kakebeen bult, toe ontspan die streng gesig in verwondering en loop hy die bruid en haar pa tegemoet asof hy nie langer kan wag nie. Henk kan selfs die boodskap ontsyfer wat Tredoux en Llyn se pa met ’n veelseggende kyk wissel: Pas haar mooi op. Dis wat hy, Henk, eendag vir sy dogter se aanstaande sal sê, met die belofte dat hy sy nek sal breek as hy dit nie doen nie.

			Toe die twee voor die preekstoel staan, lyk dit of al twee effens na mekaar toe oorleun, asof ’n magneet hulle na mekaar toe trek. 

			Henk voel dieselfde magnetisme wanneer Eileen naby hom is. Hy kan nie anders as nader aan haar leun nie. Dis hoekom sy arm ook outomaties om haar gaan sodat sy teenaan hom kan sit.

			Hy verwonder hom weer aan die kontras tussen die twee voor die kansel. Die groot man. Die byna breekbare fyn meisie. Hy kan nou nog nie begryp hoe sy genoeg krag in haar verlamde arms gehad het om daardie aand die moordwapen uit Malherbe se hand te stamp nie. Dit het nie ver geval nie, net onsigbaar vir die man wat pas tevore opgekyk het na die verblindende kollig van die helikopter.

			En net daarna is hy deur die takke na die toneel toe afgekatrol.

			Selfs later in helder daglig het sy span die moordwapen eers ná ’n helse soektog gekry waar dit in die fynhout van die vreugdevuur lê. 

			En nou is alles uiteindelik verby. Hy onthou weer Llyn se kort verblyf in die hospitaal om seker te maak daar is geen nagevolge van die Scoline nie, en haar en Eileen se hereniging terwyl sy daar was. Hy kyk vlugtig af na Eileen, sien aan haar oë dat sy weet waaraan hy dink. Daar is ook ’n geheimsinnige trekkie om haar mond asof sy weer gedagtes wissel met iemand anders. Hy glimlag. Llyn en Eileen kommunikeer. Hy weet dit omdat hulle hom in die hospitaal daarvan vertel het en begryp ná weke eers iets van hulle klanklose gesprekke.

			Die akademiese jaar is verby. Selfs die hofsaak is suksesvol afgehandel want Malherbe se saak het as gevolg van druk van die publiek uitsonderlik gou voorgekom. Ná die vonnisoplegging het Llyn se advokaat hulle verseker Malherbe sal vir baie jare agter tralies wees. Sy kans op parool is skraal. Enige advokaat sal aanvoer dat sy sielkundige agtergrond hom toerus om mense om die bos te lei oor sy toestand. As iets dalk eendag verkeerd loop en hy kry wel parool, sal hy dadelik aan Engeland uitgelewer word omdat die moordsaak daar nog moet voorkom. 

			Al wat hy moeilik begryp, is hoe die twee voor die kansel tot ná die eksamen kon wag voor hulle trou. Tredoux se gesig toe hy Llyn se lewelose liggaam daardie nag in sy arms oplig en asem in haar longe begin blaas, het Henk herinner aan sy eie emosies terwyl Eileen in die hospitaal was. Hy sou nie so lank kon wag nie.

			Voor die kansel beweeg Llyn se arm byna onopsigtelik, maar Henk besef dadelik Tredoux het haar hand ’n drukkie gegee.

			Celliers se hand wat hare gerusstellend druk, herinner Llyn dat hy net soos Eileen weet waarheen haar gedagtes dwaal. En hy weet sy dink aan hom, nie aan die predikant se boodskap nie. Sy glimlag onwillekeurig. Sy het tog die boodskap gehoor: ’n driedubbele tou breek nie sommer nie, en hulle twee is deel van so ’n driedubbele tou.

			Celliers en sy, en die Een wat hulle vir mekaar bestem het. Die Een wat Celliers daardie aand betyds laat opdaag het om vir haar asem te haal toe sy nie kon nie.

			Toe hy net daarna die ring oor haar kneukels druk en sy ’n groter weergawe van dieselfde ontwerp aan sy vinger steek, is sy uiteindelik heeltemal tevrede. Nou behoort sy aan hom, nie net omdat hulle getroud is nie, maar omdat hy haar lewe gered het. Dit kan buitendien nie anders nie. Hy is haar ander helfte.

			Hy trek haar arm styf teen sy ribbes vas. Hy deel haar gedagte.

			“Soen mekaar tog nou,” kom die predikant se geamuseerde stem. “Ons kan almal sien dis al waarvoor julle wag.” 

			Die gaste lag.

			“Besef jy hoe gelukkig jy my vandag maak, h’m?” vra Celliers teen haar slaap voordat hy haar stewig op die mond soen.

			“Seker net so gelukkig soos jy my maak,” sê sy toe sy weer asem het.

			Die geamuseerde ruising wat daarop volg, sê vir haar sy het nie so sag gepraat soos sy gedink het nie.

			

		

	
		
			Geraadpleegde bronne

			http://www.timeanddate.com/calendar/?year+1997

			Keltiese feeste: www.chalicecentre.net/celtic_festivals.htm.

			Oxford Dictionary of First Names; Hanks, P and Hodges, F. 2003.

			Runes: http://en.wikipedia.org/wiki/Runes.

			Skematiese voorstelling van voltooide Stonehenge: http://news.bbc.co.uk/2/hi/5098706.stm.

			Woodhenge: http://www.shef.ac.uk/archaeology/research/stonehenge/intro.

		

	
		
			

			Bets Smith se loopbaan begin as ’n offisier in die SA Weermag se dokumentasiediens waar sy navorsing doen oor die land se weermaggeskiedenis. Na haar troue verhuis sy platteland toe en word ’n hoërskoolonderwyseres op Witrivier waar sy steeds na dertig jaar is.  

			Haar lewe lank ’n ywerige leser, veral van spanningsverhale en romanses, stuur sy in 1996 haar eerste manuskrip na JP van der Walt-uitgewers en haar eerste spanningsroman, By omdraai verby, verskyn in 1997.  

			Sedertdien het sy al 23 boeke geskryf: 17 romanses, twee historiese liefdesromans en vier spanningsromans.  

			Bets was met haar Romanza, Die verste ster, een van drie finaliste vir die eerste ATKV-Woordveertjieprys vir romanses in 2008. 

			Bets is aktief betrokke by die gemeenskap in die Nelspruit/Witrivier-omgewing en het in September 2013 ’n suksesvolle Romanzaskrywers en -lesersdag georganiseer wat deur 120 vroue bygewoon is. Die geleentheid, genaamd Vyftig skakerings van pienk, het wye belangstelling uitgelok en persdekking gekry in streekskoerante.

			Gesels met Bets op haar blog by: 

			http://betssmithromanseskrywer.wordpress.com/.

